
PLUTONUL 23 


„Prostul râde de ce îşi aduce aminte, deşteptul, 
de ce vede, inteligentul, de ce urmează să se întâm- 
ple, iar înțeleptul râde de ce nimeni nu înțelege, 
ceea ce îl poate face să pară prost.” 

Autorul 


Capitolul 1 


MISIUNEA 


Toate locurile din sala de şedinţe se ocupaseră deja, iar 
ultimii doi ofițeri de stat major fuseseră obligați să-şi aducă 
scaune dintr-un birou alăturat. Era consecința faptului că în 
încăpere intraseră şi persoane nechemate, dar asta nu deran- 
Ja, deocamdată, pe nimeni. 

Generalul Schpritz, aflat la tribună, părea că aşteaptă ca 
cei din sală să-şi găsească locurile şi să facă linişte, dar în 
realitate el era cu gândul în altă parte. Fixase cu privirea 
zona din stânga sa, acolo unde subordonații, ştiindu-l mare 
iubitor de natură vie, îi amenajaseră un spațiu verde cu mul- 
te ghivece cu flori, supraetajate, prin care îşi făcuseră loc 
tulpini viguroase de iederă tropicală, plantate la baza edifi- 
ciului vegetal. 

Participa acum la ultima sa misiune NATO şi încerca să 
înțeleagă dacă pensionarea îi va aduce odihna binemeritată 
sau plictiseala de moarte a omului neobişnuit să stea prea 
mult pe acasă. 

Deşi dispunea de o vastă experiență ca militar, acum 
avusese puţine emoţii. Era prima dată când conducea o 
aplicaţie la care participau şi țările membre din fostul bloc 
comunist. Chiar dacă trecuseră mulţi ani de la integrarea 
lor în structurile NATO, generalul nu se decisese nici până 
azi cum să-i trateze pe noii membrii. Cu îngăduință sau cu 
exigenţă? 

Avea acum pregătit pentru aceştia ceva inedit cu care 
spera ca detaşamentele participante la exercițiu să nu fie 
familiarizate, astfel ca ierarhizarea lor valorică să se facă în 
funcție de iniţiativa, viteza de reacție în situații neprevăzute 
şi capacitatea de improvizare a fiecăruia, şi nu după nişte 
criterii clasice, stabilite pe baza gradului de însuşire meca- 
nică a cunoştinţelor. 

În sală se făcuse de mult linişte, dar generalul nu dădea 
semne că ar reveni curând din meditaţia sa. Ceva, însă, îl 
aduse brutal la realitate — un scârțâit urât, un scrâşnet ener- 
vant rupt parcă din procedeele de tortură psihologică. 

Un tânăr locotenent dintr-o ţară cu mai mici pretenţii mi- 
litare, copleşit de emoția primei întâlniri cu un deţinător de 
grad atât de înalt, dorind să-şi consume cumva tensiunea 
psihică a momentului, folosise o ascuţitoare micuță dar efi- 
cientă pentru a-şi face creionul să scrie, uitând că nu are în 
mână un creion, ci un stilou. Zgomotul iritant al plasticului 
muşcat nemilos de cuțitul metalic îi stârni generalului re- 
gretul că, deşi interogase la viaţa lui destui prizonieri, nu 
îi trecuse niciodată prin minte să folosească acest enervant 
sunet pentru a le smulge acelora toate secretele. 

Pentru a ieşi cu bine din țesătura privirilor ucigătoare ale 
celor din sală, ațintite asupra sa, locotenentul le arătă stiloul 
ascuţit la un capăt, întrebându-i timid: 

- Mai doreşte cineva?... 

- Gata! Toată lumea atenţie la mine!, tună generalul. 

Apoi continuă cu glas normal, luându-şi ochii de la tâ- 
nărul ofițer care, simțindu-se vizat direct de severitatea din 
glasul şefului, deja introdusese în ascuţitoare, cu un gest 
precipitat, şi celălalt capăt al stiloului. 

- Deci, sunteți aici ofițerii-arbitru care veți face evalu- 
ările în cadrul exerciţiului pe care îl vom derula în etapa 
imediat următoare. Fiecare dintre voi va răspunde de grupul 
de intervenție al țării membre care 1-a fost repartizată. Vă 
cer să manifestaţi exigentă şi corectitudine. Nu aveţi voie să 
interveniți direct, ci doar să le observați în mod cât mai dis- 
cret modul de acţiune. Veţi ține permanent legătura cu Co- 
mandamentul, iar la sfârşit aveți obligaţia să-mi prezentați 
şi să vă susțineți rapoartele finale. Sper că ați luat contact cu 
ofițerii de legătură, reprezentanţi ai armatelor participante. 
Sunt şi ei prezenţi aici? 

Peste corul de răspunsuri afirmative se suprapuse un 
„Nu” hotărât al unui ofițer care ţâşni în picioare spunând: 

- Domnule general, raportez. Reprezentantul detaşamen- 
tului românesc nu a sosit încă. 

Superiorul se încruntă, mutându-şi privirea pe colțul de 
verdeață care îi inducea de fiecare dată o stare de relaxa- 
re. Nu spuse nimic, deoarece nu ştia cum să reacționeze. 
Dacă ar fi fost vorba de un subordonat direct al său, l-ar fi 
pedepsit cu severitate pentru absenţă, dar acum şi aici erau 
implicaţii politice care îl obligau să fie rezervat. 

Auzise despre militarii români că, deşi pe ansamblu îşi 
fac datoria, au un comportament mai ciudat care — îşi zise — 
o fi specific modului lor de viață. 

Nu îşi termină bine raționamentul că şi văzu, spre imensa 
sa surprindere şi în consternarea generală a celor din sală, 

cum o bucată însemnată din zona verde pe care o privea, 
se mişcă, se desprinde de restul vegetației şi... face un pas 
spre el. 

- Domnule general, se auzi din tufa mişcătoare, sunt că- 
pitanul Verdeş, ofițerul de legătură al detaşamentului româ- 
nesc. Raportez că am intrat primul în sală. 

Generalul făcuse un mare efort de voinţă pentru a nu se 
da câţiva paşi înapoi, aşa cum făcuseră de spaimă ofiţerii 
din primele rânduri care aproape că se urcaseră în spinările 
colegilor din vecinătatea lor. ÎI întrebă pe căpitan, fără să-şi 
ascundă uimirea: 

- De ce eşti echipat aşa... din cap până-n picioare numai 
lăstăriş?! 

- Vă raportez că este noul model de costum de camuflaj 
din dotarea noastră pe care vrem să îl propunem spre gene- 
ralizare în întreaga armată terestră NATO. Acum i-am testat 
utilitatea şi vă raportez că v-aţi uitat zece minute fix în ochii 
mei şi nu m-aţi văzut. 

Căpitanul Verdeş omisese cu bună ştiinţă să-i spună şe- 
fului că de fapt ţinuse pleoapele întredeschise ca să nu-i 
lucească cumva vreo lumină în ochi care să-l dea de gol. 
Însă generalul îl surprinse cu o întrebare: 

- Şi când purtăm acţiuni de luptă prin zone deşertice, la 
ce ne foloseşte camuflajul tău? 

Văzându-l cât este de cârcotaş, căpitanului îi veni pe lim- 
bă un răspuns acid: „Păi şi noi doar n-om sta ca tâmpiţii-n 
soare! Atacăm prin oaze, nene!”, dar se abţinu şi spuse: 

- Vă raportez că ne-am gândit şi la asta. Le trageţi solda- 
ților o vopsea galbenă peste verde, de li se balegă şi cămile- 
le în cap fără să îi vadă. 

- Bine, am reţinut, îi răspunse superiorul făcând uz de tot 
tactul său diplomatic pentru a-şi reprima dorința de a-l mai 
contrazice. la loc! Să continuăm! 

Apoi adresându-se tuturor: 

- Ați primit documentele referitoare la următorul exer- 
cițiu din cadrul aplicației noastre comune şi ați înțeles că 
acesta are ca punct de plecare simularea răpirii Preşedinte- 
lui Comisiei de Apărare a Parlamentului european, domnul 
Borwish, rolul acestuia fiind jucat de un ofiţer de comandă a 
cărei identitate este cunoscută în prezent de către un număr 
strict limitat de persoane, pentru a se preveni o eventuală 
scurgere de informaţii referitoare în special la locația sa. 
Toate detaşamentele țărilor participante vor primi, imediat 
după şedinţa noastră, şi precizările în timp real despre mi- 
siunea care va consta în desemnarea unui grup propriu de 
acțiune, de valoare maxim pluton, care să opereze pentru 
salvarea „demnitarului” răpit, din mâinile „teroriştilor” ce 
vor fi constituiți dintr-o grupă a forțelor de elită ale infante- 
riei marine americane. Va exista un singur grup câştigător 
— cel care îl va localiza şi salva pe „demnitarul” ce va purta 
în continuare numele de cod: „Bidonul”. Desigur că fiecare 
grup de acțiune va beneficia de toate resursele şi informa- 
tiile detaşamentului pe care îl reprezintă, asta însemnând 
că va trebui să monitorizăm, atât detaşamentele cât şi gru- 
purile de acţiune. Se vor folosi arme cu fascicul laser de 
marcaj, iar toţi participanţii vor purta obligatoriu veste cu 
senzori de impact. Datele luptelor purtate se vor înregistra 
şi contabiliza atât aici, la comandament, cât şi la centrul de 
arbitraj. Aveţi grijă să interziceţi continuarea operaţiunilor, 
tuturor acelor combatanți, răpitori sau salvatori după caz, 
care au fost marcați de adversari ca fiind „scoşi din luptă”! 
Dacă sunt neclarităţi! 

Nimeni nu avu nimic de întrebat, din moment ce toţi par- 
ticipanţii la şedinţă erau deja în posesia documentelor care 

conturau misiunea în ansamblu, iar acest instructaj nu avea, 
de fapt, rolul unei instruiri, ci mai degrabă a unui start ofici- 
al al exerciţiului tactic. 

În încheiere generalul făcu o ultimă precizare: 

- Vă informez pe toţi, iar ofițerii de legătură să-şi 
atenţioneze fiecare comanda detaşamentului din care face 
parte, că domnul Borwish, Preşedintele Comisiei de Apăra- 
re a Parlamentului european, participă în persoană la aceas- 
tă etapă a aplicației, în calitate de oaspete de onoare. Este 
inutil să mai spun că va fi foarte interesat de gradul nostru 
de interoperabilitate. Sper să nu îl dezamăgim şi să îl con- 
vingem că, în cazul unor răpiri reale, orice personalitate se 
poate baza pe intervenţia noastră promptă şi eficientă. Între- 
bări? Dacă nu, liber! 

- Păi ce-are UE cu NATO?, întrebă cu glas scăzut, 
doar pentru sine, căpitanul Verdeş. Sunt ăştia compatibili ca 
vaca cu berbecul! 

Dar generalul îl auzi şi-i răspunse pe un ton puțin 
cam tăios: 

- Sunt organisme care conlucrează în parametri ce 
nu fac obiectul preocupărilor noastre. 

Românul îşi dădu seama că trebuie să o dreagă şi 
sări în picioare raportând: 

- Domnule general, am înţeles. Şi staţi fără grijă că 
praf îi facem! 

Un ofiţer de grad superior din primul rând, fără să 
înțeleagă cine pe cine face praf, dădu comenzile necesare 
pentru onor. 

Sala se goli în mai puțin de un minut. Ultimul ieşi 
căpitanul Verdeş, după ce secționase discret câteva tulpini 
de iederă în care se încurcase camuflajul său şi care nu-l mai 
lăsau acum să plece. În urma lui, cam un sfert din frunzele 
colţului verde al generalului Schpritz se păliră iremediabil. 

Maşina trecu încet pe lângă poarta masivă de metal, făcu 
la stânga şi opri imediat după colț. Din ea cobori un ins îm- 
brăcat în costum negru, ce avea o figură de criminal, masca- 
tă de un zâmbet încremenit într-un colț de gură. Deşi gori- 
lele sale îl întrebaseră de câteva ori: „Şefu”, de ce ţii buzele 
strâmbe?”, el nu renunţa la acest truc pe care îl considera o 
moştenire lăsată lui de fostul şef al bandei sale care, ciuruit 
de o reţea criminală rivală, îi murise în braţe cu acelaşi zâm- 
bet îngheţat pe chip. Şi el, aşa de mult se speriase atunci, 
încât considera că în acelaşi mod îi va speria şi el pe alţii. În 
plus, spera că, o dată cu zâmbetul, preluase de la fostul şef 
şi autoritatea de lider cu care să-şi domine subalternii. 

Şi, într-adevăr, reuşea, deoarece el era temutul Rechinu- 
tu, durerea de cap a Interpolului şi bătătura-n talpă a orică- 
rei poliţii statale, considerat de familia sa un terorist mult 
mai versat decât „Şacalul”, şi numai măiestria sa de a lucra 
fără nicio urmă îl împiedica să devină cel puţin la fel de 
celebru. 

Îşi luase singur supranumele de Rechinuţu, adăugând 
prenumelui său, Nuţu, o particulă fioroasă de rechin. Era 
al doilea motiv pentru care zâmbea aşa rece ca un prădător 
marin — ca să bage spaima-n toți. 

Acum, însă, trebuia să fie foarte prudent şi atent la orice 
detalii. Fusese chemat de „Marele Ics”, cel mai bogat şi mai 
influent mafiot al mapamondului. 

Cu siguranţă că acesta avea pentru el o nouă însărcinare. 
Altfel nu l-ar fi chemat la una din locuinţele sale conspirati- 
ve. Se aştepta la ceva extrem de periculos, deoarece Marele 

Ics nu se amesteca în afaceri de nimic, dar, desigur, cu atât 
mai bănos. 

Se întorsese din drum, până în faţa porţii pe care tocmai 
o depăşise cu maşina. Privi cu mare atenţie blocul metalic 
inexpugnabil ce avea în stânga-dreapta un gard dărăpănat 
pe care nu l-ai fi putut sări de prea putred ce era. 

Recunoscuse imediat geniul creator al Marelui Ics — îşi 
înconjurase proprietatea conspirativă din acest cartier măr- 
ginaş al metropolei bavareze cu un gard nenorocit pe care 
buruieni de tot felul îl penetraseră cu tulpinile lor suculente 
de un verde crud, pentru a crea tuturor impresia că dome- 
niul este nelocuit, neimportant, că nu merită osteneala de a 
fi verificat, dar pusese la intrare o poartă de care nu puteai 
trece. 

Totuşi, lui 1 se spusese ce trebuie să facă pentru a putea 
intra şi acum procedă în consecinţă. 

În partea inferioară, poarta avea două orificii mici, cât 
să-ți permită să introduci câte o mână. Scoase din buzunar 
câteva pernute din acelea de hrană pentru câini şi le strecură 
cu atenţie prin orificiul din dreapta. Aşteptă puțin zgomotul 
specific ce îi fusese indicat. 

Pe partea cealaltă a porții, cățelul preferat al Marelui Ics, 
numit Pufi-zet şi arătând ca un ghem de blană, veni repede 
şi începu să mănânce din castronaşul în care căzuseră per- 
nuţele savuroase. 

În timp ce mânca, Pufi-zet lovea cu zgarda sa marginea 
castronului, producând un sunet caracteristic. Era exact 
semnalul aşteptat de Rechinuţu care nu ezită să introducă 
o mână prin celălalt orificiu din poartă, să-i caute cățelului 
codiţa şi să i-o strângă de la jumătate, nici prea tare, nici 
prea încet. Pufi-zet scoase imediat un schelălăit ascuţit. 

Aici era tot secretul. Super-specialiştii IT ai Marelui Ics 
calculaseră în aşa fel încât frecvenţa scheunatului lui Pufi- 
zet, captată de un senzor audio, trecută printr-un purificator 
de semnal şi transmisă către un receptor prevăzut cu un star- 
ter mecanic, să declanşeze sistemul de deschidere a porții. 

Ştiind că are doar cinci secunde la dispoziție, Rechinuţu 
intră imediat. 

Merse tacticos pe aleea ce ducea spre clădirea principa- 
lă, uitându-se cu atenție la anexele postate de-o parte şi de 
alta: garajul, magazia cu de toate, bucătăria de vară, foişo- 
rul, grătarul şi celelalte, încercând să rețină cât mai multe 
detalii şi să prevină orice eventual pericol prin care amfitri- 
onul i-ar fi testat vigilenta şi, implicit, profesionalismul. Îi 
atrase atenția faptul că toate erau prevăzute cu uşi metalice 
impenetrabile. 

Nu se întâmplă, însă, nimic şi la capătul aleii fu întâmpi- 
nat de un bodyguard care îl conduse în biroul de la etaj. 

Marele Ics îl aştepta răsturnat într-un fotoliu din piele 
imprimată cu model de camuflaj. Pentru a nu 1 se vedea 
înfăţişarea reală, ca de fiecare dată când se întâlnea cu alte 
persoane decât cele din anturajul său apropiat, îşi pusese 
barbă şi perucă peste care îşi îndesase o pălărie cu boruri 
largi. Ochii îi avea acoperiţi de nişte ochelari negri, iar în 
mâini purta mănuşi de box pentru a nu i se vedea nici măcar 
configuraţia degetelor. În picioare avea papuci de pluş în 
formă de crocodil care îi ascundeau numărul real purtat la 
pantofi. 

Rechinuţu înţelese rostul deghizării, dar nu îşi explica de 
ce mahărul nu acoperise fotografiile de pe birou care îl în- 
fățişau în starea normală, împreună cu familia sa. Nedume- 
rirea lui însă, exprimată printr-o privire prea insistentă pe 

respectivele poze, deveni motiv de amuzament pentru ma- 
fiot. Fusese suficient de inteligent ca să-şi inducă în eroare 
musafirul. De fapt, în fotografiile respective, lăsate acolo 
doar la derută, nu era el, ci fratele său geamăn. 

- Uite care-i problema, vorbi Marele Ics printr-o pâlnie, 
ca să-şi distorsioneze vocea, mângâindu-şi în acelaşi timp 
pisica, numită Pis-igrec, pe care o ținea în poală şi al cărui 
tors se modula automat, printr-un cip implantat în coada 
felinei, pe frecvenţa de bruiaj a oricărui dispozitiv de în- 
registrare, un anume domn Borwish, om foarte important 
în Parlamentul european, participă acum, în această zonă, 
la o aplicaţie NATO. Sursa mea din interiorul organizației 
nord-atlantice mi-a raportat că exercițiul imediat următor 
prevede simularea răpirii acestui demnitar. Eu vreau ca tu 
să te ocupi de răpirea reală a domnului Borwish pe care să 
îl aduci aici. Se va crea un moment de confuzie între starea 
de exercițiu şi cea reală de care noi vom profita, fiind cu 
un pas înaintea reacției întârziate a autorităților. Primeşti 
pentru asta zece milioane. Hotărăşte-te acum pe loc dacă 
accepți sau nu! 

- Şi dacă nu accept?, întrebă superior Rechinuţu cu in- 
tenţia de a-şi juca puţin pe degete interlocutorul, în dorința 
de a-l convinge că el este un profesionist cu pretenţii care se 
pricepe să-şi negocieze la sânge afacerile murdare. 

- Dacă nu accepti, eu ies imediat din cameră şi în urma 
mea va intra „omul cu mitraliera”. 

Ştiind că partenerul său nu glumeşte şi simțindu-se ca şi 
ciuruit, Rechinuţu se grăbi să adauge: 

- Se poate, şefu”, să consumaţi muniția pe criza asta?! 
Pentru zece milioane vă răpesc şi pe dumneavoastră. 

- Foarte bine. O să te pun în legătură cu „hârciogul” meu 
din interiorul NATO care îţi va oferi toate detaliile privind 

programul de lucru al domnului Borwish. Vei primi la ieşire 
un plic cu instrucțiuni şi avansul tău de cinci sute de mii. 

- „Hârciog” aţi zis?!! Nu i se spune „cârtiță” celui care 
furnizează date din interior? 

- Ba da, „cârtiţă”, dar ăsta seamănă cu un hârciog. 

Nimic nu mai era de adăugat. Marele Ics se ridică şi-i 
întinse mâna ca un semn de despărțire. 

Însă scopul strângerii de mână era acela de a-l curenta 
pe musafir, printr-o reţea complicată de conductori electrici 
prezenți în mănuşă, pentru a-i arăta încă o dată cine este şe- 
ful afacerii şi de a-l face să-şi ia gândul de la orice intenție 
de înşelătorie. 

Dar teroristul, şi el, mafiot cu experiență, simţi pericolul 
şi puse la timp cealaltă mână pe pisica aproape adormită pe 
care o transformă instantaneu într-un arici isteric. 


Aerul proaspăt şi răcoros al dimineţii de vară nu îl con- 
vinse pe colonelul Popescu, şeful detaşamentului românesc, 
să renunţe la ţigară. Şi-o aprinse aparent absent, cu bricheta 
în formă de ursulet dăruită de soția sa. 

Pentru o clipă se duse cu gândul la consoarta sa, Irina, 
care îl aştepta iubitoare acasă şi care, în semn de mare dra- 
goste, îi trimitea din când în când câte un cadou care să 
îi amintească de ea. Ce nu ştia el, că năstruşnica lui soţie, 
având un simţ al umorului foarte dezvoltat, îi cumpărase 
bricheta-ursuleţ după ce aflase că subordonații săi îl pore- 
clesc „Moş Martin”. Desigur că domnul colonel nu-şi expli- 
ca de ce subalternii săi zâmbesc complice ori de câte ori el 
îşi aprinde câte o țigară, dar nici prin cap nu-i trecea să dea 
vina pe brichetă. 

Deşi încă în mare formă fizică, deci nici pe departe să fie 
„moş” el era, totuşi, în anumite momente, ursuz cât întrea- 
ga pădure, în principal din cauza responsabilităţii pe care o 
purta pe umerii săi lați. 

Acum avea un motiv în plus să fie îngândurat. Primise 
noua misiune de la Comandamentul aplicaţiei NATO şi se 
gândea cum să aleagă cea mai capabilă subunitate, cum să 
dirijeze totul, astfel încât succesul eliberării „demnitarului” 
să aparțină românilor. Era convins că va avea o concurență 
acerbă din partea celorlalte detaşamente, dar el trebuia ne- 
apărat să reuşească, pentru a face şi mai mult cinste unifor- 
mei sale şi mai ales ţării pe care o reprezintă. 

Se gândi că are oameni foarte valoroşi, aleşi tot unul şi 
unul, dintre cei mai buni... 

Desigur, cu mici excepţii, şi privirea i se fixă involuntar 
pe aghiotantul său care îi adusese mapa sigilată ce conți- 
nea misiunea şi care acum îl privea senin şi încrezător, din 
poziția sa de drepți încremenită la celălalt capăt al mesei, 
neştiind încă ce urmează să se întâmple. Era un băiat bun, 
dar cam emotiv — aproape de fiecare dată când se afla într-o 
situaţie stresantă, îşi declanşa involuntar o panică interioară 
care nu i se trăda decât prin faptul că începea să spună totul 
invers, să-i transmită ordinele pe dos. 

Colonelul nu ar fi vrut să şi-l ia ca aghiotant, mai ales că 
acesta şi picase testul psiho de anduranţă, dar un foarte bun 
prieten al său din copilărie, acum ajuns deputat, unchiul ofi- 
țerului, îl rugase insistent să îl ia în anturajul său ca să îl 
înveţe cu greul. 

Chiar asta avea de gând să facă acum — să-l bage puţin 
în priză pe tânărul locotenent, mai ales că urma o activitate 
foarte importantă în care, chiar şi cei ca el trebuiau să fie 
perfect conectaţi la îndeplinirea misiunii. 

Se hotărâse acum pe cine să desemneze ca subunitate de 
intervenție — cea mai bună trupă a sa, Plutonul 32 de elită, 
aflat acum la o tragere sol-aer simulată pe computer. Îl va 
înlocui cu o altă subunitate, pentru că acum avea nevoie de 
cei mai buni. Şi, într-adevăr, Plutonul 32 de elită era for- 
mat din bărbați adevăraţi, militari desăvârşiți, calificați în 
multiple specializări militare, experți în armament, muniții, 
explozivi şi tactici de luptă. Nu degeaba se alocaseră atâtea 
resurse pentru instruirea lor. Erau cu adevărat cei mai buni 
şi niciodată nu dăduseră greş. 

Iniţial ezitase puţin, nedorind să compromită rezultatul 
simulării antiaeriene, dar se convinse singur că misiunea de 
acum este infinit mai importantă, prin impactul pe care îl va 
avea asupra mass-media şi a opiniei publice europene. 

Făcu câțiva paşi spre aghiotantul său pe care voia să îl 
introducă direct în starea de responsabilitate maximă a mi- 
siunii, dându-i astfel o nouă ocazie de a se maturiza. Nu îi 
era teamă că se va încurca, cumva. Nu avea decât de trans- 
mis un ordin simplu. 

- Codrescule, îl strigă autoritar făcându-l pe aghiotant să 
treacă din poziţia de drepţi într-una ca de sfânt, am intrat în 
cea mai importantă etapă a aplicaţiei. Acum ori niciodată 
trebuie să ne dovedim adevărata măiestrie. Reuşita misi- 
unii va depinde de noi toți, inclusiv de tine. Te ocupi ca 
aceste documente — şi îi înmână plicul în care se aflau toate 
detaliile care trebuiau să fie cunoscute de subunitatea de 
intervenție — să ajungă urgent, da” urgent!, la Plutonul 32 de 
elită. Executarea! 

Colonelul îl urmări cu privirea până la ieşirea din birou, 
încercând să-i descopere locotenentului nivelul de stres la 
care îl adusese tonul său mai sever ca de obicei şi implicit 

gradul de compromitere a misiunii prin posibila răsturnare 
a sensurilor de către Codrescu. 

Nu i se păru nimic suspect. La urma urmei avea ceva 
foarte simplu de făcut — să înmâneze un plic. Zâmbi puțin, 
amintindu-şi de prietenul său, deputatul, căruia îi transmise 
telepatic un gând uşor ironic: „Mi l-ai trântit tu pe cap, dar 
scot eu untul din el şi, ori ţi-l fac om, ori nu mai calcă de fri- 
că sub comanda mea nici de l-aş chema la masa festivă!” 

Dacă ar fi fost puţin mai atent şi nu s-ar fi lăsat indus 
în eroare de mişcările milităreşti aparent impecabile ale lui 
Codrescu, ar fi observat că aghiotantul său făcuse de fapt 
dreapta-mprejur şi-i rupsese arcul de la clanţa uşii de prea 
multă încordare nervoasă. 

Tensiunea crescu în tânărul locotenent proporțional cu 
numărul paşilor pe care îi făcu pentru executarea ordinului 
primit. Când ajunse în mijlocul platoului era deja aproape 
blocat de emoție. Nu mai ştia încotro să o ia şi pe cine să 
caute. 

Spre norocul său dădu cu ochii de sergentul de serviciu 
al eşalonului operativ pe care îl consideră îndreptățit să pre- 
ia şi să transmită mai departe ordinul domnului colonel. Îşi 
drese glasul încercând să fie cât mai autoritar şi strigă: 

- Sergent, la mine! 

- Ordonaţi!, alergă acesta şi încremeni apoi în faţa sa cu 
un salut prelungit. 

- Începând din acest moment, continuă aghiotantul în- 
cercând să-şi revină printr-un transfer de tensiune nervoasă 
aplicat militarului din faţa sa, suntem în misiune. Înmânea- 
ză imediat acest ordin de luptă comandantului Plutonului... 
23... de la plită! 

- De la plită!!??!! Aaaa!! De la bucătărie. Am înţeles. 

Privindu-l pe sergentul de serviciu care se îndepărta în 
pas alergător cu plicul în mână, Codrescu îşi reveni la nor- 
mal. Gata, scăpase! Acum se simţea uşurat. Nu mai dură 
mult şi chiar îl cuprinse un sentiment al datoriei împlinite. 
I se făcu dintr-o dată foame şi de data asta făcu o stânga- 
mprejur regulamentară luând-o către bufetul unităţii. 

Spre mirarea lui, sergentul de serviciu îl aştepta la intra- 
rea în clădire. 

- Ce mai vrei?, îl luă el la rost. Ce n-ai înțeles? 

- Vă rog să-mi permiteți să raportez! Dacă Plutonul 23 
pleacă în misiune, pe cine aducem în loc la curăţat cartofi?, 
că ne omoară bucătarul. 

Nemaifiind stresat de nimic, lui Codrescu i se limpezi- 
seră deja lucrurile în cap. De aceea răspunse fără nicio ezi- 
tare: 

- Din ordinul domnului colonel, aduci în loc Plutonul 32 
de elită. 


Căpitanul Verdeş executa acum două lucruri dintr-o dată: 
îndeplinea şi misiunea sa secretă, dar în acelaşi timp se şi 
odihnea. 

Se săturase să tot alerge ba după unul, ba după altul 
dintre ofițerii NATO de grad înalt ai Comandamentului, în 
speranţa că va afla date suplimentare, în afara celor ofici- 
ale, care să ofere detaşamentului românesc un avantaj în 
fața celorlalți competitori. Dar până acum nu-i reuşise nicio 
stratagemă, lumea fiind exasperant de secretoasă. 

El era doar formal om de legătură — alții se ocupau în 
realitate cu asta. Lui îi dăduse colonelul Popescu o însărci- 
nare cu totul specială — să realizeze o conexiune unidirecți- 

onală între interesul nostru şi intențiile lor, desigur, cu dife- 
renţa de potențial informaţional îndreptată spre obiectivele 
detaşamentului propriu. Adică să spioneze pe ici pe colo, 
pe unde se putea, fără să forțeze nota, pentru a afla date su- 
plimentare, de culise, referitoare la modul cum sunt gândite 
exercițiile din cadrul aplicaţiei de cooperare. 

Nu era ceva interzis. Nu se specificase nicăieri că nu ar 
fi voie. Ba mai mult — li se ceruse tuturor participanţilor să 
dea dovadă de ingeniozitate. 

La începutul întregii operațiuni el se folosise de meto- 
dele clasice de culegere a informaţiilor, bazate în special 
pe trasul de limbă al celor care ba ieşeau la fumat, ba ser- 
veau masa, ba mergeau la un „pahar de vorbă” în afara pro- 
gramului de lucru. Chiar avea şi nişte fonduri la dispoziţie 
pentru a face cinste cu un pahar în plus celor mai guralivi 
din fire. Dar constatase cu surprindere că lucrurile se în- 
tâmplau mai mereu pe dos — ceilalți îi ofereau lui de băut, 
şi el accepta ca să întreţină atmosfera, în timp ce de vorbit, 
el vorbea mai mult decât toţi, în încercarea disperată de a-i 
stârni şi pe ceilalți. 

După o perioadă plină de insuccese, fusese nevoit să 
schimbe tactica. Pentru a deveni mai eficient, trecuse de la 
„trasul de limbă”, la „trasul cu urechea”, pentru a afla acele 
detalii importante cu caracter intern pe care ofițerii NATO 
le mai discutau între ei când se credeau în siguranță. 

Nu putea folosi dispozitive de ascultare sofisticate, de- 
oarece clădirea Comandamentului era echipată cu aparatură 
de bruiaj, dar avea la dispoziţie o gamă largă de costume de 
mascare şi un echipament cameleonic universal ce cuprin- 
dea toată gama de nuanţe coloristice sesizabile de ochiul 
uman în starea sa de neatenţie. Cu acest echipament putea 

practic să reproducă orice culoare şi să o schimbe imediat, 
în funcție de aspectul noului mediu pe care îl ocupa. De 
fapt, schimbarea o făcea el, manual, căutând în „baza de 
date” a echipamentului — o câtamai geanta — acea pânză 
cu care să se acopere, în funcţie de culoarea de care avea 
nevoie. 

Era ceva complicat şi plictisitor, de aceea el prefera cos- 
tumul de mascare ce îi permitea să se posteze într-un loc 
propice, aşteptând să vină „prada” la el. 

Acum se afla pe holul central de la etajul unde activa 
brigada de arbitri a noului exercițiu tactic şi se integrase 
destul de bine în ambientul format de un arbore ornamental 
rămuros aflat chiar lângă locul de fumat. 

Spera să-i surprindă pe cei ieşiţi în pauză la o țigară, vor- 
bind despre culisele noii misiuni. 

Din păcate nu vedea pe nimeni pe hol şi odihna bineme- 
ritată tindea să i se transforme în disperare. Colonelul Po- 
pescu îl anunţase că ofițerului comandant al plutonului de 
intervenţie i se transmisese dispoziția de a lua legătura cu el 
periodic, prin telefonul mobil, pentru a primi acele informa- 
tii utile pentru îndeplinirea misiunii. Dar el, căpitanul Ver- 
deş, avea toate şansele să se facă de râs, pentru că nu aflase 
nimic deosebit până acum şi, deci, nu avea ce transmite. 

Se suci puţin pentru a se aşeza într-o poziție mai como- 
dă, dar imediat auzi un pârâit suspect care îl băgă în sperieți. 
Atât mai lipsea! După ce ofilise colțul verde al generalului, 
să mai rupă acum şi arbustul ăsta ornamental şi să se dea 
de gol. 

Se gândi că trebuie să plece într-un loc mai frecventat 
de personalul NATO, chiar dacă urma să renunţe tocmai la 
zona cu arbitri, deci cea mai propice spionării, dar ceva îl 
reținu în starea de atenţie. 


21 


Constantin GORNEA 


O persoană ieşise foarte precipitată dintr-un birou şi, vor- 
bind la telefonul mobil, se opri chiar lângă el, dând impresia 
că se fereşte de colegi, căutând un loc mai retras. 

Cu flerul său de cercetaş, căpitanul Verdeş înţelese că 
are mari şanse să afle ceva foarte important. Închise ochii 
pe jumătate ca să nu fie trădat de vreo sclipire, îşi reglă res- 
pirația pe minimum necesar şi făcu un efort paranormal de 
a-şi lărgi urechile. Ascultă cu inima cât un purece discuția 
telefonică a individului pe care îl văzuse, parcă, în anturajul 
generalului Schpritz: 

- Eşti nebun?!, spuse acesta foarte nervos, dar mai mult 
în şoaptă. Ţi-am spus să nu mă suni în timpul serviciului. 
Vrei să mă distrugi?! Îţi dau o ultimă informaţie după care 
te rog să mă laşi în pace! În momentul „răpirii” sosiei afla- 
te în foişorul de observare a tragerilor terestre, adevăratul 
domn Borwish ar trebui să se îndrepte spre sala de tragere 
cu armamentul uşor unde va avea loc o şedinţă demonstra- 
tivă. Ai grijă pe cine trimiţi să îl răpească! Să lase cât mai 
puține urme! Indiferent cum se vor sfârşi lucrurile, eu nu 
vreau să fiu implicat cu nimic. 

Insul închise telefonul şi se întoarse grăbit în biroul său, 
dorind parcă să nu i se fi observat lipsa. 

În urma lui, căpitanul Verdeş radia de fericire. În sfârşit 
aflase ceva foarte important. Acum îşi explica şi secretoma- 
nia celor din Comandament. Dedusese din discuţia telefo- 
nică la care asistase că, de fapt, misiunea cuprindea două 
răpiri, una care conta cu adevărat, cea a domnului Borwish, 
şi alta de inducere în eroare, a unei sosii neimportante, iar 
câştigătorul exerciţiului urma să fie desemnat plutonul care 
îl va elibera pe adevăratul demnitar. Extraordinar!! Ce sur- 
priză de proporții le pregătise generalul Schpritz tuturor de- 

taşamentelor participante şi dintre toți militarii îngrămădiți 
aici, doar el ştia adevărul. De fapt nu. Îşi zise că mai ştie ci- 
neva — cel cu care vorbise insul la telefon. Deci, exista, din 
păcate, şi o concurenţă serioasă. Trebuia să afle despre cine 
este vorba şi să le-o ia înainte. Sau pur şi simplu, să le-o ia 
înainte tuturor, indiferent de cine ar mai fi ştiut secretul. 

Chiar dacă avea senzația că este necesar să mai mediteze 
la cele aflate, îşi zise că merită să se cinstească pentru asta, 
măcar cu un suc rece. 

Renunţă la costumul de camuflaj pe care îl băgă în gean- 
ta specială pe care o avea agăţată în acelaşi copac ornamen- 
tal. leşi dintre crengi, smuci geanta cu voioşia celui care 
îşi vede sarcina îndeplinită şi o apucă hotărât spre etajul 
inferior unde se afla bufetul. 

În urma sa, pârâitul pe care îl auzise anterior se accentuă 
dintr-o dată şi o tulpină groasă se prăbuşi peste fereastra din 
apropiere. 

Dar căpitanul Verdeş era deja cu gândul în altă parte ca 
să mai sesizeze ceva. 

Ajunse în apropierea bufetului. Nici aici nu văzu pe ni- 
meni. Îşi zise că înainte de a-şi savura sucul binemeritat, să 
mai analizeze puţin, de data asta la rece, cele auzite de la 
acel individ căruia trebuia să îi rețină figura pentru a-l ur- 
mări pe viitor. Nu era prea greu — deja îi înregistrase moaca 
enervantă, ca de hârciog. 

Ochi repede nişte fotolii dispuse chiar lângă măsuţele de 
servire aparținând bufetului şi se trânti într-unul mai bom- 
bat pe care îl aprecie, aşa din viteză, ca fiind cu atât mai 
confortabil. Era un fotoliu de acelaşi model ca şi celelalte, 
dar cu îmbrăcătura uşor diferită — deşi cu un imprimeu ase- 
mănător, totuşi, de o nuanţă puţin mai deschisă. 

Dar imediat auzi un glas sufocat rostind într-o engleză 
stricată, specifică ofiţerilor aparținând ţărilor din ultimele 
valuri de aderare la NATO: 

- Stai, măi, că te-ai aşezat peste mine! 


Bucătarul-şef, înarmat cu cel mai mare polonic al său, se 
postase în dreptul uşii, în încercarea disperată de a nu lăsa 
pe nimeni să iasă din incinta blocului alimentar. Se vedea 
abandonat de subunitatea care deservea bucătăria şi care îi 
asigura zilnic operaţiunile specifice: transport alimente, cu- 
rățat legume şi zarzavaturi, debarasare, spălare, ordine şi 
curăţenie. 

Acum era şi o situație de excepție, întrucât, detaşamen- 
tul românesc se angajase să asigure masa unui întreg azil 
de bătrâni aflat în apropiere, pe durata întregii săptămâni, 
exact când el rămânea fără ajutor. 

Gestul umanitar fusese foarte apreciat la Comandamen- 
tul NATO şi primit cu lacrimi de recunoştinţă la azilul re- 
spectiv — şi el trebuia cu atât mai mult îndeplinit fără nicio 
sincopă — deşi totul fusese cauzat de o confuzie. Colonelul 
Popescu lansase invitația de participare la o masă festivă, 
a... „câtorva din bătrânii veterani de război”, după cum 
formulase el, dar locotenentul Codrescu transmisese la co- 
mandament că asigurăm masa la... „câţi or vrea din bătrânii 
vegetarieni de lângă noi”. Şi, desigur, prin vocea doamnei 
directoare care nu dorea să facă discriminări, doriseră toți. 

Drept urmare, problema bucătarului-şef o reprezenta în 
principal cele şase tone de cartofi care trebuiau curățate în 
următoarele şapte zile şi, cu toate că fusese asigurat de că- 


24 


PLUTONUL 23 


tre sergentul de serviciu de venirea altei subunități, nu avea 
încredere în acei militari de elită care, îşi zicea el, nu au de- 
prinderi specifice activităților alimentare şi intră de obicei 
în bucătărie numai cu gândul la mâncare. 

Însă forfota din jurul său nu-i dădea nicio şansă de câştig 
şefului bucătar. Plutonul 23 abandonase lucrul şi se pregă- 
tea, deocamdată psihologic, pentru îndeplinirea noii misi- 
uni primite direct de la comanda detaşamentului. 

Totuşi, şi între militarii acestei subunități existau încă 
unele confuzii şi indecizii. Comandantul plutonului, loco- 
tenentul Suru, căruia subordonații îi ziceau în particular, 
Lentu’, prescurtare de la gradul său, considera că totul 
este o greşeală sau o glumă proastă a cuiva şi intenționa să 
meargă la statul major pentru a cere confirmarea misiunii. 
Dar subordonații săi nu erau de acord, cel puţin din două 
motive. 

În primul rând că vedeau în noua lor sarcină, modalitatea 
ideală de a scăpa de curăţatul acelor tone de cartofi, nemai- 
vorbind de celelalte activităţi gospodăreşti mult supradi- 
mensionate din săptămâna aceasta specială pe care tocmai 
o începuseră. Aici se încadrau în principal militarii Platen, 
Nită, dar şi alții care, mai comozi din fire, îşi doreau un 
moment de respiro, ei neavând nicio atracţie spre activită- 
tile gospodăreşti, activând în detaşament doar prin dorinţa 
arzătoare de a participa la o aplicație NATO ce le asigura o 
soldă mai consistentă. 

În al doilea rând, exista o chemare către aventură a celor 
obligați prea mult timp să privească pe fereastră la adevă- 
rații militari care înfruntau pericole şi simțeau zilnic satis- 
facția de a fi bărbaţi adevărați. Era motivul principal pentru 

cei ca Bibo, Zahadi, Murdu sau Morad care doriseră să facă 
parte din eşalonul operativ, dar fuseseră respinşi din diverse 
cauze. 

Exista şi o excepţie — Gorean, comandantul grupei a tre- 
ia — un tânăr conştiincios şi precaut din fire care tindea să-i 
dea dreptate locotenentului Suru, bănuind că totul poate fi 
o nouă confuzie generată de „aghiotantul-minune” cum era 
supranumit locotenentul Codrescu. 

Bibo era cel mai înverşunat în a-l convinge pe coman- 
dantul său de necesitatea asumării necondiționate a noii mi- 
siuni. 

- Domnule locotenent, insistă el, aproape luându-l de re- 
vere pe tânărul ofiţer pentru a fi mai convingător, dacă mer- 
geți să cereți confirmarea, o să aveți necazuri. Păi ce, când 
se primeşte un ordin, se mai comentează? Nici papuaşii nu- 
şi permit insubordonarea fără să-şi rişte pierderea urechilor, 
dar-mi-te noi care suntem forțe NATO! 

- Măi, Bibo, i se răspunse, dar noi nu suntem opera- 
tivi... 

- Aaaa!!, şi dacă ne ocupă inamicul, pe noi ne iartă, ne 
trimite acasă că am fost cuminţi, sau cum? Nu, domnule lo- 
cotenent, purtăm uniforme, avem arme în dotare, deci sun- 
tem operativi. Poate aici e tot schepsisul misiunii — prea am 
lâncezit în bucătărie şi am uitat să mai fim militari, iar acum 
americanii ne probează valoarea. Şi-or fi zis ei: „Hai să le 
testăm aliaților şi auxiliarii, că de ăia operativii desemnaţi 
de ei, îndopaţi cu instrucție, ne-am săturat!” 

- Nu se poate, măi... 

- Am citit cu toţii. Ordinul vine direct de la domnul colo- 
nel Popescu şi este foarte clar. Ce mai e de lămurit? 

Undeva în lateral, un alt grup discuta, dar cam pe şop- 
tite. Ştefana, un flăcău înalt şi slab, cu un zâmbet aproape 


26 


PLUTONUL 23 


permanent pe buze, un adevărat maestru al improvizaţiilor 
făcute pentru a-şi uşura munca, îl chestiona pe mai scundul 
Gorean în legătură cu valabilitatea misiunii. Erau prezenți 
şi Botanu, Platen şi Zahadi. 

- Cum ţi se pare chestia asta? 

- Sunt aproape convins, îi răspunse Gorean, că este o 
eroare. Nu se nominalizează nicăieri plutonul nostru şi nu- 
mi pot imagina că domnul colonel a dat pe mâna noastră o 
misiune atât de importantă, fără nicio explicaţie. 

- Şi totuşi, eu zic să mergem. Scăpăm şi de cartofi, trăim 
şi-o aventură. Ce-ar putea fi rău în asta? 

- Păi, ar putea fi, că doar punem la bătaie onoarea detaşa- 
mentului nostru. Crezi că avem noi vreo şansă să-l salvăm 
pe „demnitarul” ăsta, mai ales dacă vom concura cu forțe 
operative? 

- Eee, tu cu conştiinţa ta! De-aia te-am şi abordat! Cu 
atât mai bine dacă participăm noi. Şi-aşa nu ar câştiga ai 
noştri, dar în situația de acum, am avea la sfârşit scuza că 
am participat cu forțe auxiliare. 

- Şi până la urmă de ce insişti la mine, că doar nu hotă- 
răsc eu? 

- Tu ai cea mai mare influență asupra lui L'entu”. 

Gorean încă ezita. Interveni şi Platen pentru a-l convin- 
ge: 

- Ştii care-i treaba? Când ajungi în rahat — aşa cum sun- 
tem noi acum la începutul săptămânii monstruoase — te scu- 
funzi şi mori sau te ridici şi zbori. Noi ce-alegem? Să ne 
scufundăm sau să zburăm? 

Pe Botanu îl pufni râsul, parafrazându-i ideea: 

- Ia uite, poetul unde era! Asta-i un fel de : "Au venit 
recruţii/ Şi zboară ca struţii.” 

Gorean îi dădu într-un fel dreptate, dar îi răspunse lui 
Platen: 

- Înţeleg ce vrei să spui, dar la pregătirea noastră în ale 
operaţiunilor militare de nivel NATO, nu putem să „zbu- 
răm” decât până în vârful grămezii cu cartofi. Cam ca stru- 
tii. 

- Da, dar asta înseamnă ca toată săptămâna să schimbăm 
şi pempărşii moşilor de la azil, completă şi Zahadi. 

- Până la urmă, am putea merge, se decise Gorean. Dacă 
s-a făcut o greşeală, ea nu ne aparține, deci, avem acoperi- 
re... 

- Să înțeleg că accepti, se lumină la față Ştefana. 

Tânărul se mai gândi puțin privind către nicăieri. Nu 
voia să aducă prejudicii prestației detaşamentului propriu la 
o acțiune atât de importantă. Totuşi, spuse: 

- Cu o condiţie. O luăm în serios şi facem tot ce ne stă în 
putere pentru a îndeplini misiunea. 

- Da, dar cu o contra-condiţie: să nu te împotriveşti dacă 
vom juca nu tocmai cinstit. 

- Bine, bine, dar nici să n-o facem prea lată. Că dacă 
primiţi voi liber la trucuri extreme, or s-audă de noi şi ăia 
de pe staţia spaţială. Oricum am citit că se permit, chiar 
se încurajează, inițiativele şi improvizaţiile. Nu ştiu de ce 
Comandamentul aplicației ne dă mai multă mână liberă cu 
prilejul acestui exercițiu. Probabil doreşte să vadă valoarea 
participanţilor, dincolo de tiparele clasice ale pregătirii mi- 
litare. 

- Cu atât mai bine. Înseamnă că este ceva gândit chiar 
pentru noi. 

- Sper, totuşi, să nu ajungem să omorâm pe cineva din 
greşeală... 

Vorbele lui Gorean nu se voiau a fi o glumă, ci mai mult 
un avertisment la adresa colegului său care se văzuse din- 
tr-o dată mai potrivit ca oricine pentru exercițiul care urma 
să se desfăşoare. Şi nu se temea numai de el, ci şi de entu- 
ziasmul altora din pluton care abia aşteptau să se joace de-a 
militarii de elită. 

Ştefana se grăbi să concluzioneze ca să nu mai lase loc 
de nicio răzgândeală: 

- Atunci ne-am înţeles. Şi cine stă în calea noastră, vina 
lui să fie! 

Cei patru insistaseră pe lângă Gorean şi din alt motiv. El 
era cel care nu ar fi acceptat să compromită misiunea deta- 
şamentului dintr-o eroare de comunicare şi ar fi intervenit 
pentru lămurirea situaţiei. Pe locotenentul Suru îl puteau 
convinge mai uşor, speriindu-l cu pedeapsa neîndeplinirii 
misiunii. 

Gorean se întoarse către locotenentul care, prea bombar- 
dat de argumentele lui Bibo care dorea neapărat să trăiască 
senzațiile mult dorite, ajunsese într-o stare de mare bulver- 
sare. 

- Domnule locotenent, îi spuse el făcându-i semn lui 
Bibo să-l lase puțin în seama lui, timpul trece în defavoa- 
rea noastră. Celelalte detaşamente rivale şi-au pregătit deja 
subunitățile de intervenție. Nu numai că trebuie să ne gră- 
bim, dar trebuie să şi câştigăm această fază culminantă a 
aplicației. Este şansa noastră să fim remarcaţi de întreg Co- 
mandamentul NATO. 

- Măi, Gorean, dar trebuie să şi întrebăm dacă nu s-a 
făcut o greşeală, măi... 

- Atunci, mergeţi dumneavoastră la domnul colonel Po- 
pescu şi atenţionaţi-l că a greşit când ne-a dat nouă misi- 
unea! Raportaţi-i că noi nu vrem să ne amestecăm în pro- 

bleme operative şi că trebuie să desemneze pe altineva. 
Rugaţi-l să fie mai atent în alegerea subunităților potrivite 
pentru diferite misiuni, că nu se poate juca cu prestigiul ar- 
matei noastre. Noi vă aşteptăm aici. 

- Da, completă şi Bibo înțelegându-i jocul lui Gorean, şi 
mai spuneţi-i să caşte bine ochii când mai dă ordine, să nu 
ne compromită nouă cariera militar-gospodărească! 

Ştefana profită de momentul creat şi băgă şi el un fitil 
către locotenent: 

- Vă mănâncă „Moş Martin” când şi-o da seama că-l fa- 
ceți incompetent. 

Tertipul reuşi pe deplin. Locotenentul preferă dintr-o dată 
să accepte misiunea decât să dea ochii cu ursuzul colonel. 
Totuşi, le spuse subordonaţilor săi, uşor ezitant, răsfoind de 
formă hârtiile primite: 

- Măi, trebuie să îl convingem pe bucătar că... 

- Mânca-l-ar capra lui Dumnezeu ce paşte muguri pe 
marginea Cerului!, rosti Zahadi o vorbă specifică zonei sale 
de baştină. Îi fac polonicul, guler! 

- Domnule locotenent, spuse Murdu, comandantul gru- 
pei întâi, deci v-aţi hotărât să acționăm. Noi mergem să ri- 
dicăm toate materialele necesare. Dumneavoastră sunaţi-l 
pe domnul căpitan Verdeş ca să vă dea ultimele informaţii, 
că aşa scrie acolo! 

Lucrurile fiind stabilite, cu toţii se îndreptară spre ieşire. 
Cu excepţia locotenentului şi a câtorva nepăsători, toţi cei- 
lalţi erau într-un mare entuziasm, atât de noua perspectivă 
mult mai aventuristă ce li se oferise pe neaşteptate, cât şi de 
bucuria de a fi scăpat pe negândite de cea mai grea săptămâ- 
nă a blocului alimentar din întreaga durată a aplicației. 

Stătescu făcu gestul specific, şi la un semn de toţi cunos- 
cut, întregul pluton îşi strigă deviza deja consacrată, urmată 
apoi de hohote de râs: „Ori noi pe ei, ori noi pe ei!” 

Bucătarul-şef nu constitui o problemă prea mare. Îl luară 
pe sus şi-l suiră pe un dulap metalic destinat păstrării vese- 
lei. Bietul om ajunse imediat în starea de panică, atât pen- 
tru faptul că nu-şi găsea curajul să sară de-acolo, dar şi din 
cauză că nu mai avea cine să-i facă treburile gospodăreşti. 
Nu se calmă nici când o grămadă de militari dădură buzna 
în blocul alimentar, aliniindu-se perfect regulamentar între 
rândurile de mese. 

- Voi cine mai sunteți?, întrebă el de pe dulap. 

Căpitanul Vultur, comandantul subunităţii, avansat re- 
cent la excepţional, îi răspunse pe un ton milităros: 

- Suntem plutonul 32 de elită şi am primit ordin să deser- 
vim blocul alimentar. 

Paradoxal, vestea care ar fi trebuit să îl calmeze pe bucă- 
tar, îl enervă şi mai mult. Devenea astfel oficială pierderea 
subunități sale de lucru pe care o vedea acum cu certitudine 
înlocuită de nişte vlăjgani care cu siguranţă habar n-aveau 
să toace o ceapă. Strigă la ei cu năduf, vărsându-şi asupra 
lor toţi nervii care nu-i mai încăpeau în cap de disperare: 

- Băi! Începând de-acum, eu sunt tăticul vostru. Misiune 
de luptă: până mâine dimineață să-mi curăţaţi toți cartofii! 
Şi coborâţi-mă de-aici că spăl pe jos cu elita voastră! 

Capitolul 2 


PREGĂTIREA 


Căpitanul Vultur stătea neclintit în fața colonelului Po- 
pescu. Fusese chemat de superiorul său şi avea convingerea 
că discuţia se va referi strict la noua misiune a subunității 
sale. În sinea sa spera să afle, pe lângă detaliile de ordin 
tehnic, şi logica pentru care un pluton de elită ca al lui, să 
fie trimis la curățat cartofi. Desigur că nu îşi permitea să în- 
trebe direct, dar se gândea că ori 1 se va da o explicație, ori, 
în cel mai rău caz, va înţelege din context. 

Colonelul voia neapărat să discute cu el înainte de startul 
exerciţiului, pentru a se convinge că misiunea a fost înțelea- 
să şi că pregătirile au decurs perfect. În plus, voia să-i trans- 
mită căpitanului sentimentul că victoria este vitală pentru 
detaşamentul românesc. 

- Pe loc repaus, domnule căpitan!, îl abordă el mai proto- 
colar ca de obicei. Vreau să ştiu dacă ai înțeles misiunea. 

- Domnule colonel, vă raportez că totul îmi este foarte 
clar. 

- Te rog să ai grijă! Vă confruntați de data asta cu ceva 
ieşit din comun, ceva atipic şi surprinzător care vă va soli- 
cita calităţi mai puţin folosite până acum. 

- Mi-am dat seama din prima clipă de acest lucru, dom- 
nule. 

- Foarte bine. Mă bucur că nu te laşi luat prin surprinde- 
re. Cum au decurs pregătirile? 

- Totul s-a desfăşurat fără probleme. 

- Unde sunt oamenii tăi acum? 

- l-am instalat în dispozitivul de lucru şi au început deja 
activitatea. 

- Perfect! Vreau să-ți spun că este obligatoriu să câştigaţi 
această confruntare. Sincer, crezi că sunteţi în stare? 

- Domnule colonel, singurul nostru adversar va fi timpul, 
dar eu sunt convins că vom reuşi. 

Căpitanul Vultur se gândise la grămada aceea imensă de 
cartofi care urma să le facă noaptea albă, în timp ce colone- 
lul se bucură văzând că ofiţerul se teme doar de timp, nu şi 
de ceilalți concurenți. 

Cu gândul la căpitanul Verdeş, culegătorul său de infor- 
maţii din „centrul nervos” NATO, superiorul spuse în con- 
tinuare: 

- Ai acolo, în mijlocul evenimentelor, un agent de legătu- 
ră. Este omul meu de încredere. Să te bazezi pe el şi să nu-i 
pui la îndoială cuvântul! 

- Am înţeles, răspunse din reflex Vultur, contrariat în si- 
nea sa de importanţa neînțeleasă pe care o dobândise, aşa 
dintr-o dată, tocmai bucătarul-şef. 

- Bine, dacă toate lucrurile sunt clare, poţi pleca. Să nu 
uiţi nicio clipă că în următoarele zile, onoarea ţării noas- 
tre se află în mâinile voastre. Să ţii permanent contactul cu 
mine prin omul meu de legătură! Poate ți se pare incomod, 

dar nu este bine să comunicăm direct, pentru a nu ni se in- 
tercepta secretele. Vă urez succes! 

- Domnule colonel, staţi fără grijă! O să-i curățăm pe toți 
în timpul ordonat. 

Auzindu-l, superiorul se lumină la faţă. Parcă-i şi vedea 
pe ceilalți competitori cum sunt „curățaţi”, depăşiţi, învinşi 
de plutonul său de elită. Se apropie de căpitan şi-i strânse 
mâna satisfăcut. Se mândrea cu asemenea oameni şi se baza 
pe ei. Ştia că vor face tot ce le va sta în putință pentru a 
câştiga. Spera de asemenea să-i fi transmis subordonatului 
său nu tracul unei victorii obligatorii, ci determinarea pen- 
tru îndeplinirea unei misiuni foarte importante. 

ÎI conduse pe căpitan până pe hol şi îl urmări cu privi- 
rea, dorind parcă să-i transmită telepatic toată dorinţa sa de 
reuşită. 

Căpitanul Vultur se îndreptă spre blocul alimentar puţin 
cam dezamăgit. Tot nu aflase rostul misiunii sale. Încercă 
acum un raționament logic. Îşi spuse că probabil totul fă- 
cea parte din efortul armatei de a înzestra subunitatea sa de 
elită cu cât mai multe specializări. Da, acum totul căpăta 
sens. Trebuia să recunoască faptul că în materie de „bloc 
alimentar”, Plutonul 32 de elită era un simplu profitor al 
unei norme de hrană zilnice pregătită cu trudă şi servită lor 
cu responsabilitate de către alţii rămaşi mereu anonimi. În- 
tr-adevăr, recunoscu el, aici aveau mult de recuperat. 

Întors în biroul său, colonelul Popescu rămase puţin cu 
mâna pe clanță observând abia acum că arcul acesteia este 
rupt. Gândindu-se că fapta îi aparține căpitanului Vultur, 
îşi zise cu reproş: „Ah! Am greşit. Am insistat prea mult 
şi l-am tensionat prea tare. Trebuie să nu mă mai amestec 
direct, să-l las să acționeze liber. Altfel risc să compromit 
misiunea.” 

Toate subunitățile de intervenţie se aflau în punctele de 
aşteptare, fiind pregătite pentru startul operaţiunii de salva- 
re. Dar înainte de asta urmau să mai suporte o ultimă veri- 
ficare din partea arbitrilor. Aceştia controlau componența 
numerică, echipamentul, armamentul cu fascilul laser, dar 
mai ales vestele de marcaj care trebuiau neapărat să aibă ce- 
lulele fotosensibile în perfectă stare de funcționare pentru a 
se asigura egalitatea de şanse tuturor participanților, ceea ce 
în traducere liberă însemna şi împiedicarea unor eventuale 
fraude. 

Plutonul 23 făcea, însă, o excepție parțială. Nu se afla cu 
tot efectivul în punctul de aşteptare, câțiva dintre militari 
fiind plecaţi cu treburi importante, dar fuseseră înlocuiţi — 
pentru a nu li se observa lipsa — de câţiva bătrâni de la azilul 
vecin, aduşi de către Platen, doar pentru perioada contro- 
lului, sub pretextul de a asista la câteva momente din viața 
militarilor. 

Fusese ideea lui Ştefana, marele expert în şiretlicuri, spre 
disperarea locotenentului Suru care stătea acum cu inima 
cât un purece, de teamă ca trucul să nu fie descoperit de ar- 
bitri. Noroc că echipamentul modern, parafotonic, prevedea 
căşti cu ochelari sofisticaţi care le ascundeau fața bătrânilor, 
făcându-i să pară militari veritabili. 

Îngrijorarea ofițerului avea uneori suişuri spre zona de 
panică, generate de plictiseala vreunui bătrân de a mai sta 
în formaţie. Noroc cu Platen care avea grijă de ei şi-i mai 
potolea la nevoie cu o şoaptă fermă, de efect, ce se dorea a 
fi potrivită pentru vârsta lor: „Stai în front, ca la Verdun!”. 

Sfinteie se enervă la un moment dat şi-şi corectă colegul: 
„Băi, lasă-l dracu” de Verdun, că doar nu i-ai adus pe-ăştia 
de la „Antipa”! Zi-le ceva din timpuri mai apropiate: ca la 
Stalingrad!” 

Startul exerciţiului urma să se dea după încheierea con- 
trolului, dar neapărat trebuia precedat de „răpirea” sosiei 
demnitarului. 

Întreaga acţiune prevedea şi o serie de probe pe parcur- 
sul desfăşurării sale. Acestea erau postate în nişte puncte 
obligatorii de trecere şi constau în executarea unor activități 
specific militare. Probele erau foarte dificile prin ineditul 
lor, dar trebuiau trecute doar o singură dată de cel puţin un 
militar component al subunităţii respective, fără limită de 
timp sau alte condiții. Acestea se punctau de regulă în sis- 
tem electronic, cu minimă influență umană şi contau pentru 
clasamentul final, dar câştigătorul absolut rămânea tot plu- 
tonul care reuşea să îl elibereze pe „demnitar”, dar cu con- 
diția de a trece toate probele, indiferent de scorul obținut. 
În general, arbitrii nu se amestecau aproape deloc în modul 
de informare şi de acţiune al fiecărui detaşament în parte, 
limitându-se la a ţine totul sub observaţie şi desigur, în faza 
finală, de a contabiliza pe cei marcați ca fiind „scoşi din lup- 
tă” şi de a le interzice participarea ulterioară la acţiune. 

În principiu, „răpitorii” urmau să ducă „Bidonul” — cum 
era codificat „răpitul” — într-un loc secret pe care partici- 
panţii puteau să îl afle pe baza unor indicii înserate, deo- 
camdată fără ştirea lor, tocmai în probele pe care urmau 
să le parcurgă. Desigur, în confruntarea finală de eliberare, 
cei care găseau locaţia „Bidonului”, urmau să înfrunte acea 
grupă de elită a infanteriei marine americane care îl avea în 
stăpânire şi care putea face, prin măiestria sa teoretic supe- 

rioară tuturor participanților, ca întreg exercițiul să nu aibă 
niciun câştigător absolut, ci doar un clasament final întoc- 
mit pe baza punctajelor obţinute la probele de baraj. 

Era o provocare pentru infanteriştii marini să nu lase pe 
nimeni să câştige, dar şi o ambiţie extraordinară a partici- 
panţilor de a îndeplini misiunea. 

Din Plutonul 23 lipseau patru inşi. 

În urma convorbirii telefonice dintre locotenentul Suru 
şi căpitanul Verdeş se aflaseră două elemente esențiale: atât 
faptul că inclusiv domnul Borwish în persoană urma să fie 
răpit, ca parte secretă a exerciţiului, după cum s-a presupus, 
cât şi locaţiile exacte ale „ţintelor” în momentul răpirii lor. 

Se crease o adevărată stare de urgență în cadrul pluto- 
nului care dorea să profite la maxim şi în exclusivitate de 
aceste informații prețioase. O şedinţă tactică se impusese de 
la sine în cadrul colectivului care funcționa acum ca un or- 
ganism în plină efervescenţă creatoare — nu prea mai contau 
ierarhiile şi ordinele, ci doar cele mai bune idei care păreau 
să conducă spre victorie. 

Se convenise ca Murdu şi Bibo să meargă în zona foi- 
şorului de observare pentru a identifica „Bidonul”, înainte 
ca acesta să fie „răpit”. Planul general era de a-l înlocui pe 
respectivul ofiter NATO cu acel militar din pluton care îi 
semăna cel mai bine ca statură, talie, înfăţişare, mizându-se 
pe faptul că persoana în cauză nu era cunoscută de nimeni 
în afara celor câțiva din Comandament care nu mai aveau 
cum să-i verifice identitatea după „răpire”. 

Dacă le reuşea mişcarea, toate celelalte subunități de in- 
tervenție urmau să alerge după o țintă falsă. 

De asemenea, se miza la risc şi pe faptul că infanteriştii 
marini nu îl cunosc personal pe ofițerul pe care urmau să îl 
răpească, lucru foarte firesc, de altfel. 

Din păcate, nu se putea folosi aceeaşi stratagemă şi în 
cazul domnului Borwish care, fiind o persoană publică, deci 
foarte cunoscută, nu putea fi înlocuit. 

Spre sala de trageri cu armamentul portabil plecaseră 
Ştefana şi Botanu. Planul lor era de a lăsa această răpire 
să se deşfăşoare normal, dar să adune cât mai multe indicii 
utile şi, eventual, să monteze un dispozitiv de urmărire sub 
maşina răpitorilor. 

Ideea întregului plan îi venise lui Gorean, cunoscut pen- 
tru imaginația sa „bolnavă de cancer” cum spusese odată 
Bibo, iar detaliile fuseseră stabilite în comun în timpul unei 
dezbateri furtunoase în care toată lumea vorbise cu toată 
lumea, toţi dornici să aibă dreptate, ca la împărțitul mierii 
într-un stup de albine recent privatizate, spre disperarea lo- 
cotenentului Suru care le şi spusese în final: 

- Măi, ne jucăm cu focul. Dacă ne prinde cineva? 

- Nu ne prinde nimeni, îl liniştise formal Bibo. Cine să 
ne prindă? 

- Vreun arbitru... 

- Avem omul nostru infiltrat printre arbitri. 

- Poate participanţii... 

- Păi noi suntem participanții. 

- Domnul colonel Popescu, atunci... 

- Chiar el ne-a trimis aici. 

- Dacă se observă lipsa bătrânilor din azil? 

- Da” nu-i aducem cu forța. Vor veni de bună-voie şi, în 
plus, Platen îi va alege doar pe cei cu discernământ, ca să nu 
putem fi acuzaţi că i-am fi manipulat cumva. 

Platen îi făcuse la momentul respectiv semnul „OK” cu 
degetul mare în sus. De fapt, el avusese două criterii clare 
de selecţie a bătrânilor pe care urma să-i aducă temporar în 
pluton: senili şi docili. 

Până la urmă locotenentul Suru se lăsase convins de 
argumentele liniştitoare ale subordonaţilor săi, dar ştia că 
avea să stea, până la sfârşitul exerciţiului, cu o grijă arzătoa- 
re în piept, bună de vindecat orice tuse. 

ÎI nelinişteau peste măsură trucurile făcute de subordo- 
nații săi, pe care le considera neregulamentare şi descalifi- 
cante şi pe care le vedea periclitând reuşita întregii misiuni. 
Cunoscându-şi oamenii, se aştepta la o escaladare a stării 
de risc şi improvizație, dar îşi dădea seama că în condiţii 
normale nu s-ar fi putut măsura cu celelalte subunități care 
erau pregătite tocmai pentru astfel de acţiuni. Aici era şi 
punctul de plecare pentru o speranţă ascunsă a sa — că poate 
vor câştiga şi vor fi astfel remarcaţi de întregul Comanda- 
ment NATO. 

Acum venise rândul Plutonului 23 să fie inspectat. O câ- 
tamai trupa de arbitri se năpusti asupra subunități, făcân- 
du-l pe locotenentul Suru să trăiască senzaţia unui fenomen 
paranormal — să îngheţe în timp ce transpiră. El reuşi totuşi 
să se întoarcă din trunchi, ca un contorsionist care priveşte 
în spate deşi are tălpile pe direcția înainte, şi să-l atențione- 
ze pe Platen: 

- Ai grijă, măi, la bătrâni, să nu ne facă tocmai acum vreo 
problemă! 

Dar Platen era pregătit pentru acest moment delicat. 
După ce îl linişti pe ofițer printr-un gest cu mâna, se apropie 
uşor de camarazii săi de ocazie, îi adună cu braţele pentru 
câteva secunde cât să le spună o formulă magică prin care 
spera să-i cumințească pentru întreaga durată a controlului: 
„La azil la poartă/ E-o pisică moartă/ Cine-o mişca şi-o vor- 
bi/ S-o mănânce coaptă.” 

Murdu şi Bibo erau de ceva timp în zona foişorului de 
observare a tragerilor terestre şi studiaseră atent întreaga 
activitate din zonă. Nefiind programate trageti în poligon, 
nici animația nu era prea mare. Chiar îşi dăduseră seama 
că „răpirea” fusese programată cu bună ştiinţă într-un loc 
izolat şi deocamdată prea puţin frecventat, tocmai pentru a 
se păstra secretul acțiunii. 

Cu toate acestea, în întreg foişorul, care era o clădire mo- 
dernă, cu trei niveluri, erau în acest moment — după cum 
apreciaseră cei doi prin simpla observare de la distanţă — cel 
puţin cinci persoane. 

Undeva la ultimul nivel, un ofiţer înalt şi robust se plim- 
ba aparent neliniştit de la un capăt la altul al etajului, privin- 
du-şi din când în când ceasul. Murdu îl vedea prin binoclu 
trecând prin dreptul ferestrelor. ÎI întrebă pe Bibo oferindu-i 
binoclul pentru a privi şi el: 

- Cu cine crezi că seamănă cel mai bine? 

- Cu Nită, dar poate găsim, totuşi, pe altcineva. 

Remarca lui Bibo făcea o trimitere directă la starea de 
totală nepăsare a camaradului lor pe care nu-l vedea capabil 
să Joace cu seriozitate un rol atât de important, fără să dea 
de bănuit asupra identităţii sale. Dar Murdu nu-i împărtăşea 
opinia şi de aceea îi răspunse: 

- Ba eu cred că este foarte potrivit. Pe noi ne interesează 
în primul rând să reuşim să-i schimbăm, că pe urmă nu ne 
mai pasă ce fac infanteriştii marini cu Nită al nostru. Proba- 
bil îl vor închide formal într-un loc secret, greu accesibil ca 
să poată fi apărat eficient şi acolo îl vor păzi pur şi simplu. 

Va fi un prilej ideal pentru prietenul nostru să tragă un somn 
zdravăn. 

- Vedea-i-aş pe americani luând de la el boala somnu- 
lui turbat! Poate că ai dreptate — important este să facem 
schimbul fără să sesizeze nimeni şi apoi „răpirea” să de- 
curgă normal. Totuşi, o să am eu grijă să-l motivez pe Nită 
să-şi ia rolul în serios. 

- Ce vrei să-i faci? Să fii atent să nu-l dereglezi mai rău, 
că lui şi-aşa nu-i prea pasă de zbuciumul nostru! 

- Nu ştiu încă ce-o să-i fac. O să-l ameninţ că i-o las gra- 
vidă pe Lorena lui dacă ne încurcă treburile. Ce zici, îi dau 
telefon să vină aici? 

- Dă-i! Între timp eu merg să mă conving că cel vizat de 
noi este şi cel căutat. 

Murdu avea pregătit un recipient din plastic pe care îl 
umpluse cu apă rece. Îşi lăsă echipamentul suplimentar în 
grija camaradului său şi merse spre foişor într-o ţinută leje- 
ră, asemănătoare cu cea a soldaților care deserveau poligo- 
nul şi cu care dorea să fie confundat. 

Urcă direct la ultimul etaj şi când dădu cu ochii de ofiţe- 
rul pe care îl bănuia că ar fi ţinta „răpirii”, întrebă aparent 
neutru, dar fiind atent la cel mai mic gest al acestuia: 

- Cine ia bidonul? 

În același timp ridicase recipientul ca şi cum ar fi fost 
trimis de cineva ca să aducă apă rece. De asemenea rostise 
cuvântul „ia” puţin estompat, să se audă mai mult un „e” în 
sensul de „este”, ca şi cum ar fi întrebat: „Cine este bido- 
nul?” 

Ofițerul avu o tresărire clară şi privi instinctiv ceasul, 
contrariat parcă de faptul că totul se întâmplă mai rapid de- 
cât fusese anunțat. 

Pentru Murdu nu mai exista nicio îndoială. Îşi găsise 
omul căutat. 

Ofiţerul îşi reveni repede şi întrebă: 

- Ce vrei? Ce faci cu recipientul acela? 

- Mi s-a spus să aduc nişte apă rece aici în foişor. 

- Nu ştiu despre ce este vorba. Nu am cerut eu aşa ceva. 
Întreabă la nivelurile de jos. Şi cine ar fi putut să ceară apă, 
în condițiile în care avem tot ce ne trebuie aici? 

Suspiciunea ofițerului fu repede risipită de o minciună a 
lui Murdu: 

- Da, dar la izvorul de lângă poziţia de tragere curge cea 
mai bună apă din zonă. 

- Da?! N-am auzit până acum. 

Ultimele cuvinte ale „Bidonului” fuseseră rostite cu in- 
diferență. Ofițerul îi întoarse spatele privind pe fereastră 
spre un punct îndepărtat şi, probabil, inexistent. 

Murdu mai riscă un test pe seama lui, încercând astfel să 
facă şi o legătură, ca o ancoră nevăzută, pentru acţiunea lor 
viitoare: 

- Mă scuzaţi că vă mai deranjez puțin. A trecut mai de- 
vreme pe aici un soldat american şi întreba ceva de foişor. 
Ştiţi cumva, se trage astăzi în poligon, că nu ne-a anunţat 
nimeni? 

- Nu, nu se trage, răspunse ofiţerul redevenind dintr-o 
dată crispat. Unde este militarul acum? 

- A plecat, dar a spus că se va întoarce în curând cu alți 
băieți şi m-a rugat să las uşa descuiată. 

- Da, bine. Tu răspunzi de foişor acum? Unde este cel 
care era aici de dimineață? 

- L-a căutat prietena şi a obţinut o învoire în oraş. 

Nu mai era nimic de adăugat. Murdu ieşi şi se întoarse la 
Bibo cu o figură victorioasă. 

- Gata, am rezolvat-o, spuse el. Am identificat ținta. 
Acum mai trebuie să schimbăm bidonul lor cu... bizonul 
nostru. L-ai chemat pe Nită? 

- Da. Ai noştri au încheiat controlul şi aşteaptă să se ter- 
mine întreaga verificare. I-am spus să vină cât poate de re- 
pede. 

- Sper să nu întârzie prea mult. Suntem cam pe muchie cu 
timpul. După cât de neliniştit era ofițerul, cred că „răpitorii” 
vor apărea cât de curând. În cât timp am parcurs noi distanţa 
până aici? Cam într-o jumătate de oră. Cred că pentru Nită 
trebuie să mai adăugăm cel puțin cincisprezece minute. 

- Tu chiar îl vezi pe-ăsta venind pe jos? Mi-a zis deja că 
ia un taxi. 


Din copacul stufos în care se urcaseră, Ştefana şi Botanu 
vedeau foarte bine întreaga dispunere a sălii de tragere. Era 
o zonă nelocuită în care sala respectivă constituia singura 
clădire. Aceasta era înconjurată de o pădure cu aspect de 
parc, cu copaci bătrâni printre care se strecurau câteva alei. 
În faţa sălii exista un spaţiu mai larg în care era amenajată 
o parcare care cuprindea şi două ronduri cu flori bine îngri- 
jite. 

Existau semne că domnul Borwish este aşteptat: se cură- 
tase aleea principală din fața sălii, se tunsese iarba din jur şi 
se aşternuse un covor albastru pe scări. Se aflau în zona uşii 
de la intrare şi doi subofiţeri cu însemnele poliției militare. 
De asemenea, din când în când, un ofiţer superior ce părea a 
fi şeful sălii de tragere, ieşea din clădire şi verifica mici de- 
talii de ambient, dorind, probabil, ca musafirul său de rang 
înalt să fie mulțumit de primire. 

La prima vedere totul părea normal, numai că cei doi, 
de-acolo din copacul rămuros, observaseră câteva lucruri 
care le dădeau de bănuit. 

În primul rând, undeva nu foarte departe de sală, cam 
la două sute de metri, pe o alee îngustă cât să încapă doar 
o maşină, perpendiculară pe aleea centrală care ducea spre 
sală, mascate de vegetaţie, se aflau staționate două maşini 
identice, negre şi cu geamuri fumurii. Ele erau dispuse de o 
parte şi de alta a drumului central şi erau orientate cu botul 
în acelaşi sens. 

Bănuind că ar putea fi maşinile răpitorilor, Ştefana ve- 
rificase direcția spre care ar fi putut merge ele. Constatase 
cu surprindere că respectiva cale de acces era blocată către 
capăt de o maşină mare care comercializa înghețată. 

Neavând ce căuta o astfel de maşină într-o zonă unde nu 
avea cui să 1 se vândă îngheţata, cei doi deduseseră că aceas- 
ta era în legătură cu primele două care — culmea! — aveau 
aceleaşi numere de înmatriculare. Şi cu toate că maşinile 
erau curate, plăcuţele cu numere erau prăfuite, aparent pen- 
tru a putea fi greu de identificat. 

Ştefana avea la el dispozitivul de urmărire, dar nu ştia 
pe ce maşină să îl monteze. Era momentul să facă o analiză 
de caz cu colegul său care putea oferi mai multe amănunte 
despre maşinile negre pe care le observase în detaliu în timp 
ce simulase o repriză de jogging pe aleile din apropiere. 
Desigur că făcuse ce făcuse şi tot pe lângă maşinile negre 
alergase. 

- Ce părere ai?, întrebă el. 

- Cele două de pe alee sunt clar implicate — geamuri 
negre, numere identice şi, deci, false, plus staționarea fără 
motiv într-o zonă relativ izolată. Ca să nu mai zic de „go- 

rilele” din'năuntru. Sunt trei matahale în prima şi patru în 
a doua. Toţi s-au uitat urât la mine, ca şi cum prezența mea 
i-ar deranja. 

- Deci, mai trebuie să verificăm maşina de îngheţată. 
Dar, indiferent de rezultat, tot nu ştim pe care dintre ele să 
montăm dispozitivul de urmărire. 

- Dacă ştiai, luai mai multe la tine. 

- Lasă-mă că abia l-am cărat şi pe-ăsta. 

Dispozitivul era într-un rucsac pe care îl purta Ştefana în 
spate. Mai luase cu el doar o baionetă, în rest cei doi erau 
echipați în ținută sportivă, ca să nu atragă atenția asupra lor, 
având fiecare şi câte-o sticlă cu apă, tot ca să pară sportivi. 

- Deci avem trei maşini şi un singur dispozitiv, spuse 
Botanu. Cum propui să facem? Că doar tu eşti responsabil 
cu improvizatul. 

- Eu merg la maşina cu înghețată şi rămân acolo dacă o 
consider implicată în viitoarea răpire. Tu mergi la maşinile 
negre şi-ţi faci de lucru pe lângă ele. Amândoi aşteptăm. 
lar când începe să se producă evenimentul, montăm dis- 
pozitivul pe maşina cea mai probabilă în a-l transporta pe 
barosan. 

- Şi crezi tu că mai avem timp în câteva zeci de secunde 
cât o dura răpirea? 

- Mda, nu prea mai avem... Atunci facem altfel. Eu mar- 
chez obligatoriu maşina de înghețată dacă îmi crează suspi- 
ciuni, deoarece aceasta este mai predispusă decât celelalte 
la a masca o răpire, iar tu găureşti rezervoarele celor două 
vehicule negre, ca să le curgă benzina şi să ne putem lua 
după dâra lăsată. Dar n-ai baioneta la tine... 

- Am un briceag. 

- Cu atât mai bine. Abia faci o gaură mai mică, atât cât să 
picure şi să nu se golească rezervoarele prea repede. Sper că 
goriloii ăia au făcut plinul! 

- Şi dacă n-o să reuşesc? După cât de urât se uitau ăia la 
mine, va fi cam greu să-i conving că trebuie să mă bag sub 
maşinile lor. 

- Scoţi limba ca un câine şi te prefaci că vrei la umbră. 

- Bine, băi, glumeţule. Şi înainte de asta le fac pipi pe 
roata din față. 

- Atunci alergi, tată, după maşina cu pricina, până ţi-l 
trimit pe Zahadi să te ajungă din urmă şi să te înlocuiască! 

Zahadi era recunoscut ca un alergător de cursă lungă, 
rezistent şi tenace. 

- Da, da, stai pe-aproape!, răspunse Botanu răspunzân- 
du-i din nou la glumă. Să-i spui ăluia, când o veni după 
mine, să nu calce pe limba mea, că mă-mpiedic şi pierd 
urma! 

Râseră amândoi puțin, apoi coborâră din copac, despăr- 
țindu-se pentru a pune planul în aplicare. 


Când taxi-ul sosi, Murdu se grăbi să-i iasă în întâmpina- 
re, spunându-i lui Nită: 

- Nu-i da drumul! Spune-i că-i mai luăm o comandă! 

- Păi şi cine plăteşte? 

- Stai liniştit, că tot tu plăteşti. Şi-aşa faci treaba cea mai 
uşoară. 

- Hai, nu-mi strica cheful din prima, că fac ceva în „Bi- 
donul” vostru! 

- Păi tu o să fii „Bidonul”, fraiere! Vino repede, că n- 
avem timp! Deja s-a anunţat că un elicopter a intrat în raza 
radarului. Vin „răpitorii”. 

Celor doi li se alătură şi Bibo. Erau acum toţi trei echi- 
pați ca pentru o intervenţie militară. Urcară direct spre ni- 
velul trei al clădirii. 

Pe scări, Murdu îl instrui pe Nită: 

- Fii atent! O să te numeşti maiorul Smith. 

- De unde ştii?, întrebă acesta încă neracordat la impor- 
tanța evenimentului. 

- Băi, i-am citit pe ecuson. Nu mai pune întrebări idioate, 
că n-avem timp! Trebuie să ne mişcăm foarte repede, ca să 
nu observe nimeni că facem rocada. Când or veni america- 
nii, să faci tot ce trebuie pentru ca răpirea să reuşească! 

- Da” unde mă duc ăia? 

- În chiloţii Babei-Cloanţa!, se enervă şi Bibo. Băi, o să 
fii maior. Doar n-o să facă ăia instrucție cu tine. Faci tu ce 
vrei cu ei. 

Ajunseră repede la destinaţie. Intrară şi închiseră uşa, 
pentru a nu se auzi mai jos discuţia ce urma să fie purtată cu 
ofițerul pe care îl văzură acum la fel de neliniștit. 

Murdu făcu un pas înainte şi i se adresă superiorului: 

- Domnule maior, a sosit momentul. 

Zisese o formulă la întâmplare care i se păruse potrivită, 
fără să ştie dacă fusese stabilit un protocol anume. 

Dar ofițerul îi şocă cu replica sa: 

- Voi sunteţi? De ce nu spuneți parola de recunoaştere? 

După ce-i trecu valul de transpirație, Murdu încercă să 
improvizeze. 

- Parola veche nu mai este valabilă. Trebuia să v-o rapor- 
teze echipa cealaltă, dar s-a renunțat la elicopter şi domnul 
general a aplicat planul B. Adică ne-a trimis pe noi, grupa 
de rezervă. 

- De ce s-a renunţat?, întrebă superiorul devenind sus- 
picios. 

- În ultimul moment s-a constatat că unul dintre detaşa- 
mentele participante aflase traseul elicopterului, compromi- 
țând ireversibil planul A. 

- Dar s-a anunţat aici că elicopterul se apropie. 

- Nu se apropie de noi. Doar face ture pentru derutarea 
combatanţilor. 

- Trebuie să iau legătura cu Comandamentul pentru a mi 
se confirma modificarea de plan. 

- Liniile sunt ascultate, deci veţi compromite şi planul 
B „ iar altul nu mai există. În plus, ne şi grăbim, deoarece 
arbitrii au terminat deja verificarea subunităţilor. 

- Ceilalţi militari din grupă unde sunt?, întrebă maiorul 
continuând să fie neîncrezător. 

- Sunt jos. Asigură perimetrul. 

- Sincer, continuă maiorul dând impresia că se lasă îndu- 
plecat, sunt foarte bucuros că s-a schimbat planul. Am rău 
de elicopter — chiar m-am consultat şi cu pilotul în această 
privinţă — şi din cauza asta am stat neliniştit toată diminea- 
ta, dar tot nu pot să merg cu voi până nu îmi spuneţi parola, 
pentru ca eu să vă dau răspunsul. 

- Degeaba mai folosim vechiul secret. El nu mai este 
valabil. S-a aplicat planul B şi noi după acesta mergem 
acum. 

Bibo încercă şi el să fie convingător folosind informaţiile 
abia aflate, pregătind în acelaşi timp şi terenul pentru răpi- 
rea lor destul de atipică: 

- Auzeam la Comandament că s-a luat decizia asta şi pen- 
tru că aveţi rău de elicopter. L-am surprins întâmplător pe 
un pilot de-al nostru vorbind cu cineva de rang înalt despre 
situația dumneavoastră. Altfel nu se explică de ce domnul 
general ne-a trimis să vă luăm cu un taxi. Se ştie deja că 
acesta este un exercițiu neconvențional şi cu toţii trebuie să 
ne adaptăm la schimbări. 

Dar ofițerul se menținea în continuare neîncrezător şi cei 
doi se văzură rămaşi fără argumente. Salvarea veni de la 
Nită care, venindu-i o idee trăznită, îi spuse maiorului: 

- Mie mi-a comunicat domnul general un nou secret, dar 
mi-a cerut să vi-l spun doar dacă refuzaţi să mergeţi cu noi 
de prima dată, că e o situație mai delicată. 

- Degeaba ţi-a spus un nou secret, dacă nu mi l-a comu- 
nicat şi mie ca să putem face identificarea reciprocă. 

- Domnul general s-a gândit la asta. Este un secret mai 
special pe care dumneavoastră deja îl cunoaşteţi. Pe cel 
vechi puteți să-l uitaţi, că nu va mai fi valabil din momentul 
în care îl voi rosti pe-al meu. 

Murdu încercă să profite de situația de moment pentru 
a afla secretul original fără de care „răpirea” lui Nită nu ar 
mai fi fost posibilă: 

- Totuşi, va trebui să ni-l spuneţi pe cel vechi pentru 
că acum am devenit şi noi suspicioşi şi nu ştim sigur dacă 
dumneavoastră sunteți cel pe care îl căutăm noi. 

- Staţi puţin, nu mă amețiţi!, spuse ofițerul la fel de con- 
trariat. Ba nu îl spuneţi, ba nu contează, ba mi-l cereţi. Să 
facem o analiză-fulger! Spuneţi că planul s-a schimbat şi eu 
nu am voie să verific. De asemenea, că se aplică Planul B 
de care nu am auzit. Hai să vă cred că sunteți „răpitorii”, că 
doar aveţi echipament conform cu cerințele exerciţiului, iar 
toți ceilalți participanţi sunt pe platou, la verificarea gene- 
rală, şi să accept că secretul „Borwish — Bruxelles” — uite 
că vi l-am spus ca să vă treacă suspiciunea — a fost anulat 
prin deconspirare. Bine, spune-l tu pe cel nou ca să văd şi eu 
minunea de a-l cunoaşte fără să mi se fi transmis! 

Ofițerul părea că începe să se amuze, dar „secretul” lui 
Nită, în realitate o scorneală de-a lui, căzu peste el ca un 
trăznet: 

- Nevasta vă înseală cu şeful de la Resurse Umane. 

- Cuuum??!! Dar nu-i adevărat, bâigui şocat maiorul. Şi 
ce, aşa se dau acum secretele de recunoaştere?! Nu pot cre- 
de..., e o confuzie... 

- Hai, nu vă faceţi că nu ştiţi! Păi domnul general nu mi-l 
spunea mie degeaba, iar eu, cum n-aveam de unde să ştiu 
asta, înseamnă că vin sigur din partea dânsului. 

- Imposibil! Dar, cum?... Când?... Oare atunci când am 
fost detaşat...? Mi s-a părut mie... 

Acum era momentul să se profite de situația creată. Mur- 
du şi Bibo îl luară de braţe pe ofițerul năucit şi-l coborâră 
scările, ducându-l pe furiş către taxi, dar nu înainte de a-l 
dezbrăca de veston sub pretextul formulat de Bibo: „Aco- 
lo unde mergeţi dumneavoastră o să fie o atmosferă foarte 
încinsă.”. 

În urma lor, Nită preluă vestonul şi se zgâi niţel la Murdu 
neînțelegând de prima dată din gestica sa dublată de şoapte, 
că trebuie să rețină secretul divulgat de maior şi că trebuie 
să-şi schimbe ţinuta. Se dezbrăcă repede până la brâu, luă 
vesta pe piele şi peste ea îşi puse maioul, cămaşa şi apoi 
vestonul ofițerului, după care ascunse în congelator, că nu 
găsise în altă parte unde, casca şi arma demontată parțial ca 
să încapă. Apoi făcu un control fulger asupra frigiderului 
şi-şi linse buzele neştiind ce să mănânce mai întâi. 

La indicaţiile lui Bibo, taxi-ul merse încet, silențios, până 
când ieşi din zona poligonului. Apoi se înscrise pe şoseaua 
care ducea spre oraş, moment în care şoferul întrebă: 

- Unde doriţi să mergeţi? 

- La Lena, răspunse Bibo fără ezitare. 

Planul iniţial presupunea să îl ascundă pe ofițer într-un 
buncăr actualmente nefolosit, aflat undeva în partea dreaptă 
a poligonului. Între timp îşi dăduseră seama că nu îl pot ţine 
acolo pe maior prea mult timp fără să-i stârnească acestuia 

serioase suspiciuni. În plus, trebuiau să sacrifice şi câţiva 
militari ca să îl păzească, iar dacă acesta îşi dădea seama 
de truc şi reuşea să evadeze, însemna că tot efortul fusese 
în zadar, iar concursul devenea ca şi pierdut. Ideal ar fi fost 
să se găsească un loc unde ofițerul să rămână... aproape de 
bună voie. Aşa îi venise ideea lui Bibo atunci când auzise că 
Nită vine cu taxi-ul — să îl ascundă pe maior în bordelul „La 
Lena” unde avea câteva prietene de încredere care îl puteau 
reține acolo pe ofițer mult timp, prin farmecele lor, dar şi 
contracost, fireşte. 

Ideea nebunească a lui Nită se potrivise perfect cu pla- 
nul lor. Bibo încercă acum o fuziune a celor două elemente 
esențiale, bordelul şi adulterul, spunându-i maiorului care 
încă nu înţelegea ce se întâmplă cu căsnicia lui: 

- Domnule maior, staţi liniştit, că vă cazăm într-un loc 
unde, în următoarele zile, o să vă puteți răzbuna pe toate 
nevestele din lume. Bani pe card s-aveţi! 


Pe aleea centrală se vedea venind o maşină. După marca 
sa pretențioasă, se putea deduce foarte uşor că este a dom- 
nului Borwish. 

Când ajunse la distanța optimă, maşina neagră din dreap- 
ta se mişcă puţin înainte, atât cât să-i taie calea şi să o oblige 
să oprească. Din ea coborî o persoană care se apropie de 
cel ce stătea pe bancheta din spate a maşinii de lux şi spuse 
politicos: 

- Domnule Borwish, sunt agentul CIA, Maverick. Tre- 
buie să discutăm ceva foarte important în legătură cu fiica 
dumneavoastră. 

Între timp, insul fluturase prin fața demnitarului o insig- 
nă cu însemnele renumitei agenții. 

- Ce s-a întâmplat?, întrebă domnul Borwish cu glas ten- 
sionat, dar încercând să-şi păstreze calmul. Ce ştiţi despre 
fiica mea? 

- A plecat săptămâna trecută în vacanță, în America de 
Sud. 

- Da, am vorbit chiar ieri cu ea la telefon. A pățit ceva? 

- Ne pare rău să vă anunțăm, dar fiica dumneavoastră a 
fost răpită de membri unui cartel al drogurilor care cer pe ea 
o răscumpărare foarte consistentă. 

- Dar nu înţeleg. Eu de ce nu ştiu? Are cazare la un hotel 
de cinci stele din centrul metropolei Rio... 

- Domnule Borwish, nu contează nici hotelul, nici ora- 
şul, ci doar celebritatea persoanei respective, care se poate 
transforma în cât mai mulți bani. 

- Ne întoarcem şi mergem la sediul Interpol din... 

- Ar fi o mare greşeală. Trebuie să acționăm cu foarte 
multă discreţie. Chiar şi noi am aşteptat să veniţi într-o zonă 
izolată pentru a vă putea aborda departe de ochii presei. 

- Atunci ce facem? Trebuie să acționăm cât mai repede. 

- Avem montat pe o maşină din apropiere un echipament 
de legătură prin satelit prin care putem comunica cu răpito- 
rii. Dacă doriți să vorbiţi cu fiica dumneavoastră, vă rog să 
mă urmați! 

Demnitarul nu mai stătu pe gânduri, ieşi din maşina sa şi 
se îndreptă, împreună cu cel care îl abordase, spre cealaltă 
maşină neagră în care şi intră, fiind invitat să ia loc pe ban- 
cheta din spate. 

După puţin timp, domnul Borwish cobori şi se întoarse 
la maşina sa, spunându-i şoferului cu un glas sugrumat de 
emoție, după cum părea: 

- Te rog să nu vorbeşti cu nimeni despre cele auzite aici! 
Este în joc viaţa fiicei mele. 

Maşinile negre plecară imediat pe direcția înainte, ajun- 
gând în scurt timp la maşina cu înghețată. Din aceasta cobo- 
rî şoferul, merse în spate, deschise uşile şi lăsă jos o rampă 
ca un plan înclinat. Prima maşină urcă rampa, iar când dis- 
păru în cea de înghețată, şoferul rabată rampa mobilă, în- 
chise uşile şi plecă în viteză. Celălalt vehicul negru îi urmă 
până la prima intersecție, apoi făcu la dreapta pe o altă alee, 
pierzându-se printre copacii deşi. 

Totul durase atât de puţin încât aproape nimeni din zona 
sălii de tragere nu reacționase în vreun fel. Un singur sub- 
ofițer din cei postați la intrare urmărise de la distanță sce- 
na, dar se liniştise complet când domnul Borwish ajunse la 
destinaţie şi intră în sală însoțit de şeful poligonului care îl 
întâmpinase încă de la coborârea din maşină. 

În același timp, undeva departe, cineva aflat în maşina 
de înghețată îşi freca mâinile de bucurie gândindu-se la mi- 
lioanele pe care le câştigase mult mai uşor decât s-ar fi aş- 
teptat. Aflase de pe internet date despre familia acestui naiv 
Borwish şi din presă informaţii despre vacanţa acelei fete, 
inventase o poveste, falsificase o legitimaţie şi reuşise. 

E drept că mai multă bătaie de cap îi dăduse masca de 
silicon şi ajustările colaterale prin care îl făcuse pe un om 
de-al său să semene perfect cu Borwish, dar succesul de 
acum făcuse să se merite efortul. 

Schimbul fusese făcut fără ca cineva să sesizeze ceva, 
iar celelalte măsuri de precauţie — numerele false, gorilele, 
maşinile identice — deveniseră inutile. 

Cu zâmbetul său rece, Rechinuţu se simţea perfect stă- 
pân pe situaţie şi considera că merită din plin toate laudele 
subalternilor săi care îi făceau acum semne de apreciere. 

Dar mafiotul nu ştia, totuşi, ceva. Doi militari anonimi, 
ascunşi în desiş, observaseră că adevăratul domn Borwish 
se urcase pe bancheta din spate, dar coborâse de pe cea din 
față. 

Ştefana chiar făcuse o remarcă ironică spre prietenul 
său, Botanu: 

- Fii atent ce fază! Papagalii ăştia s-au luat după noi şi au 
făcut şi ei tot un schimb de „bidoane”. 

Şi mai era un amănunt pe care nu îl ştia Rechinuţu. Sub 
maşina sa de îngheţată fusese legat un aşa zis dispozitiv de 
urmărire, în realitate un recipient mare cu sos tomat sub- 
tilizat din bucătărie, în care Ştefana făcuse două găuri cu 
baioneta, atât cât să picure câte puţin dar constant, în scopul 
de a forma pe asfalt o dâră aproape insesizabilă de bulion. 

Înainte de a pleca spre locul de întâlnire cu subunitatea 
lor, Botanu mai zise către camaradul său: 

- Hai că scopul ni l-am atins, dar îmi pare rău că le-am 
găurit ălora din dreapta rezervorul degeaba. M-am şi mur- 
dărit ca naiba, mi-am stricat şi toate ustensilele briceagului 
pentru o amărâtă de gaură. Noroc că ne putem baza pe bu- 
lionul tău. 

În momentul anterior, Ştefana îi ceruse şoferului înghe- 
tată şi se uitase pe geam ca să vadă ce este înăuntru, sub 
pretextul că nu ştie din care sortiment să aleagă. Văzuse 
maşina goală şi o figură urâtă a celui care mai mult îl gonise 
spunându-i că înghețata s-a terminat, ceea ce îl convinsese 
să-i monteze „dispozitivul”. Desigur, mai întâi se îndepăr- 
tase, apoi revenise pe furiş. 

Botanu avusese o misiune puţin mai dificilă, dat fiind nu- 
mărul mai mare de „gorile” care îi urmăreau fiecare mişcare. 
Dar o rezolvase şi el cu una dintre maşini. Intrase într-o tufă 
deasă aflată în fața maşinii negre şi simulase că face pipi, 

orientând jetul spre alee ca să le atragă atenţia curioşilor săi 
observatori. În realitate însă, el postase sticla sa de apă între 
nişte crenguțe şi îi găurise dopul în aşa fel încât să curgă cât 
mai mult timp. Îi venise ideea de la gluma colegului său. 
În timp ce sticla curgea simulând uşurarea sa fiziologică, 
el ocolise prin spate şi rezolvase problema cu rezervorul. 
leşise la timp de sub maşină şi se îndepărtase discret, dar nu 
înainte de a-l auzi pe un „goriloi” prea captivat de jetul ce 
încă ieşea din tufiş: „Măi, nene, cât mai face ăsta?!”. 

În timp ce se grăbeau spre locul de întâlnire, Botanu mai 
zise: 

- Ai fost inspirat cu bulionul tău. Dar ce-o zice bucătarul- 
şef când o vedea că-i lipseşte un bidon? 

- Stai liniştit că n-o să-şi dea seama! I l-am înlocuit cu 
unul de boia de ardei pe care am făcut-o pastă cu puţin ulei; 
ca să capete acelaşi aspect. 

- Măi, nu esti zdravăn? Păi când or mânca moşii de la 
azil, devin... 

- Soldați universali atomici!, completă Ştefana umplân- 
du-şi faţa cu zâmbetul său caracteristic. 


Elicopterul veni la joasă înălțime din spatele clădirii, făcu 
un arc de cerc foarte strâns şi ateriză cu mare precizie în faţa 
foişorului. Înainte de a atinge pământul, deja săriseră din 
el patru soldaţi care luară poziții de tragere în imediata sa 
apropiere. Din mişcările lor ferme, devenite automatisme, 
se vedea clar că militarii au mentalitatea trupelor de elită şi 
tratează orice acțiune ca pe cea mai importantă misiune de 
luptă. Alţi trei infanterişti marini coborâră din aeronavă şi 

urcară ca din puşcă scările foişorului. Când ajunseră la ulti- 
mul nivel îl găsiră pe Nită cu vestonul de maior pe el şi cu 
ecusonul în piept, înfulecând ultima gustare din frigider. 

Şeful echipei de captură rosti pe un ton ferm: 

- „Borwish”. 

- Băi, prostule, îi răspunse Nită, eu nu sunt Borwish, ci — 
întârzie puţin privindu-şi ecusonul — maiorul Spitz, ... adică 
Smith. Hai că vreau să vă derutez ca să văd până unde vă 
duce capul, continuă el încercând să-şi repare greşeala. Nu 
de alta, dar mă interesează pe mâna cui mă dau. 

Dar militarul repetă pe acelaşi ton: 

- „Borwish”. 

- Aaaa!, da, băi, acum m-am prins. Vrei răspunsul la pa- 
rolă. De ce n-ai spus aşa de prima dată? „Bruxelles”. 

- Haideţi să mergem! Trebuie să stăm cât mai puțin aici 
pentru a nu ni se compromite acțiunea. Vă conduc la eli- 
copter. 

- Şi unde mă duceţi? 

- La punctul stabilit în plan. 

Nită nu mai insistă, ca să nu creeze suspiciuni inutile. 
Mâncase pe săturate şi acum simţea nevoia unei odihne pe 
care o considera bine-meritată. 

Ajuseră jos şi se urcară cu toţii în aeronava de transport 
care dispăru cu ei după păduricea din stânga poligonului. 

După vreo cinci minute de zbor, pilotul îl privi atent pe 
Nită şi făcu o remarcă spre infanteriştii marini: 

- Băi, ăsta parcă zicea că are rău de elicopter. Văd că deja 
a adormit! 

Capitol 
CApILOLUL 3 


DESFĂȘURARE 


Niciun strop din liniştea de afară nu reuşea să neutrali- 
zeze animația tensionată din centrul de comandă al aplicaţi- 
ei. Era, totuşi, o forfotă care permitea desfăşurarea în bune 
condiţii a activităţii. Fiecare grup de ofițeri-arbitru monito- 
riza cu profesionalism detaşamentul care îi fusese reparti- 
zat. Aveau monitoare care le prezentau în timp real acţiunile 
subunităţilor de intervenţie, dar şi legături permanente cu 
arbitrii de pe teren. 

Aparenta dezordine era dată mai ales de ofiţerii de legă- 
tură ai statelor participante, care se plimbau prin sală dintr- 
un loc într-altul, dorind să afle cât mai exact, nu numai cum 
se descurcă propriul pluton, dar şi ce fac subunitățile rivale. 
Desigur, cum observau ceva deosebit, ori o ineficiență în 
acțiunea trupelor proprii, ori o ingeniozitate a adversarilor, 
imediat se retrăgeau într-un loc ferit şi comunicau telefonic 
cu şefii lor. 

Lucrul acesta începuse să îl amuze pe generalul Schpritz 
care, involuntar, se duse cu gândul în alt timp şi în alt loc, 
undeva la o fermă de ţară, pe vremea când era copil şi îi 
plăcea să prindă animalele bunicului său şi să le tundă ca 
pe recruți. Aflat în sectorul de comandă al centrului şi dis- 
punând de propriile monitoare şi rețele de legătură, privea 
incitat acest dute-vino al personalului de legătură. Îi veni 
aşa, dintr-o dată, cheful să îi tundă, dar totul se concretiză 
doar într-un zâmbet în colţul gurii. 

Îşi dădu repede seama că nu era nimic de râs în situaţia 
de față. Făcu un efort să-şi schimbe gândul, să-şi alunge din 
amintire imaginea găinilor tunse zero sau a măgarului vop- 
sit în culori de camuflaj. În mod normal, chiar ar fi trebuit să 
fie deranjat de relativa dezordine din sală, fapt ce îl readuse 
la realitate. Îi privi acum cu severitate pe cei care continuau 
să mişune prin încăpere şi îi văzu pe toţi ca pe nişte purcei 
flămânzi care aleargă disperaţi de la o scroafă la alta pentru 
a suge cât mai mult lapte. 

Da, îşi dădu seama că se întâmplă ceva cu el — îi pierise 
cheful de armată, se voia la pensie, retras la ţară la o fermă 
de animale pe care să le crească singur, cu dragoste, cu pa- 
siune, ca pe nişte copii ai săi. Da, iarbă, copaci, linişte..., 
multe animale..., tunse şi aliniate!!... 

Reveni. Exercițiul propriu-zis începuse, şi el nu avea de- 
ocamdată prea multe de făcut, decât să aştepte de la subor- 
donați, centralizarea rezultatelor parţiale succesive. În plus, 
nici nu dorea să se implice prea mult. Concepuse un exer- 
cițiu foarte atipic în care inițiativa şi ingeniozitatea partici- 
panţilor deveneau determinante, în dauna intervențiilor de 
comandă stricte şi rigide care transformau soldații în nişte... 
— nu găsi comparaţia potrivită, deşi îi venise în minte o tur- 
mă de berbeci, toţi raşi în cap. 


60 


PLUTONUL 23 


Îşi aduse aminte de maiorul Smith. Nu întâmplător îl 
desemnase să joace rolul „Bidonului”. Acesta era un ofiţer 
foarte capabil care activase mulți ani sub comanda sa, dar 
care, în ultimul timp se cam plafonase şi devenise mult prea 
sedentar în funcția sa birocratică. 

Fusese clară intenția generalului de a-i servi maiorului 
o porţie consistentă de acţiune. Şi era convins că acesta va 
avea parte de ea în compania puşcaşilor marini care, în ma- 
terie de operațiuni militare, nu şi-ar fi menajat nici mame- 
le. 

Acum, însă, fiind şi sub influenţa amintirilor care îl des- 
tinseseră, i se făcu puţin milă de subordonatul său. 

Conform planului, maiorul trebuia să fi fost dus deja în 
punctul „X1” de bază şi ştia că acela nu este un loc prea 
confortabil. De asemenea îşi făcea griji şi în privința mo- 
dului cum suportase ofițerul zborul cu elicopterul. Îl ştia 
foarte sensibil la deplasarea pe calea aeriană şi parcă acum 
se simţea puţin vinovat că îl desemnase tocmai pe el pentru 
o astfel de misiune. De fapt, nu dorise decât să îl vindece de 
această fobie care nu era compatibilă cu calitatea de ofițer 
NATO şi care, de altfel, îi şi plafonase cariera, încremenin- 
du-i-o într-un birou de stat major. 

Se mai gândi puțin dacă să ia legătura cu maiorul Smith 
sau nu. Cu toată grija lui, i se părea, totuşi, că ar da dovadă 
de slăbiciune şi că ar trebui să îl lase pe subordonat să îşi 
călească simțurile. Dacă nu reuşea asta într-o aplicaţie, ce 
ar mai fi făcut în caz real? Dar găsi imediat alt motiv de a 
contacta „Bidonul” — să se intereseze dacă operațiunea de 
„răpire” a decurs normal şi totul este în graficul aplicaţiei. 

Generalul întinse mâna, fără să-şi dezlipească spatele de 
fotoliu, luă telefonul de pe birou şi sună. 

Când maiorul Smith îi răspunse, el îl întrebă lapidar, ca 
pentru o convorbire ce nu trebuia să divulge detalii ce pu- 
teau fi inteceptate: 

- Cum ai suportat totul? 

I se răspunse în aceeaşi manieră, după tipicul convenit, 
fără divulgare de nume, grade, funcții sau alte detalii speci- 
fice acţiunii aflate în derulare: 

- A fost un adevărat şoc, domnule. 

- Hai, nu exagera! Ai avut doar tot timpul paraşuta în 
spate, ca toți ceilalți. 

- Da..., „paraşuta”..., tot timpul în spatele meu şi nu am 
ştiut... 

- Cum adică nu ai ştiut?, întrebă puţin derutat generalul, 
neştiind la ce „paraşută” face trimitere maiorul. Nu ți s-a 
spus când ai primit-o? 

- Nu mi-a spus nimeni nimic, domnule, îi răspunse cu 
amărăciune ofițerul. Abia acum am aflat... prin dumnea- 
voastră... 

- Bine, hai, nu te mai gândi la ce a fost! Concentrează-te 
pe prezent! Cum te simţi acum? 

- Sunt deja epuizat... 

- Dar locaţia cum ţi se pare? 

- E... şocantă! Nu m-am aşteptat la aşa ceva... 

- Cum ai fost tratat până acum? 

- Aproape cu violență şi nu cred că o să rezist până la 
sfârşit... 

Generalul se încruntă puţin. Nu îi convenea că subordo- 
natul său cedează atât de uşor. Îi transmise imediat un mesaj 
de îmbărbătare condiționată: 

- Fii atent la mine! Orice s-ar întâmpla, indiferent cu ce 
te-ai confrunta, trebuie să faci față situaţiei cu orice pret. 
Mă bazez pe tine şi te rog să nu ne faci de ruşine! 

Închise telefonul mulţumindu-se cu faptul că ofiţerul său 
şi-a înfruntat până la urmă fobia, rămânând... în viaţă. De 
acum încolo nu mai avea mare lucru de făcut — doar să su- 
porte privaţiunile „detenţiei”, dar asta făcea parte din fişa 
postului său. 

La celălalt capăt al conexiunii, maiorul Smith înţelese că 
acel voit cifrat „te rog” al generalului, înseamnă de fapt un 
ferm „îţi ordon!”. Nu îi era uşor să aleagă între căsnicie şi 
datorie, dar până la urmă, imaginea zâmbitoare a soţiei sale 
fu acoperită de o ceremonie de decorare a sa pentru merite 
deosebite. O acoperise chiar el, pentru că i se păruse că im- 
previzibila sa consoartă îi zâmbise, de fapt, cam zeflemitor. 
Se scutură dintr-o dată de orice slăbiciune şi îşi impuse să-şi 
îndeplinească misiunea cu orice preț; chiar dacă nu înţele- 
gea nici de ce îl trimisese şeful său tocmai în locul acela şi 
nici la ce fel de ciudăţenie de aplicaţie participă. 

Le privi dintr-o dată cu alți ochi pe cele trei femei din 
jurul său care deja îl determinaseră să facă o operaţiune 
bancară pe card. Ele nu fuseseră violente, ci doar ferme în 
a-l reţine acolo pe maior, aşa cum le rugase foarte insistent, 
Bibo. Le spuse cu glas renăscut: 

- Credeţi că mă dau bătut chiar atât de uşor? Doar ce-am 
primit un ordin şi staţi să vedeţi ce militărie fac de acum 
încolo cu voi! Atenţiune, comanda la mine! Culcat!! 


Toate subunitățile de intervenţie ajunseseră la primul 
punct obligatoriu de trecere şi, cu toate că se chinuiau de 
câteva ore, nu reușiseră să treacă de acesta. 

Detaşamentele angajate în aplicație hotărâseră, fără ex- 
cepţie, să participe cu subunitatea maxim admisă, adică 

plutonul. Dar, în timp ce toate celelalte aveau în compunere 
trei grupe a câte zece militari, plus comandantul, Plutonul 
23 cuprindea doar optsprezece oameni la care se adăuga lo- 
cotenentul Suru. Ei erau mai puțini, pentru că atât cuprindea 
o subunitate gospodărească, dar asta le oferise şi avantajul 
de a avea echipament de rezervă, ceea ce le permisese lui 
Murdu şi Bibo să meargă echipați regulamentar pentru a-l 
răpi pe maiorul Smith şi să fie, astfel, foarte credibili. 

Inițial se stabilise să se aducă mai mulţi bătrâni de la 
azil, dar nu dorise nimeni să care materialele suplimentare 
şi din păcate, pentru participarea la exerciţiu, nu erau vala- 
bile decât armele cu impuls laser şi vestele de marcaj care 
fuseseră activate de către brigada de arbitri. 

Schimbul de echipament între cei absenţi de la verificare 
şi bătrânii aduşi să le ţină locul, se făcuse pe drumul spre 
primul punct obligatoriu de trecere, la adăpostul unui pâlc 
de copaci, cu un mic incident: bătrânii îşi intraseră în pielea 
de mari combatanți şi nu mai voiau să plece. 

În zadar se străduiseră Platen şi Sfinteie să îi mintă că 
inamicul bombardează Berlinul şi că trebuie să se întoarcă 
acasă pentru a apăra capitala, că ei — probabil din cauza 
echipamentului ultramodern — se credeau acum membri ai 
echipajului navei stelare Enterprise. 

Noroc cu Gorean care intervenise şi le spusese: „Domni- 
lor, căpitanul Jan Luc Picard vă cheamă urgent la bază şi vă 
ordonă să îl depistaţi pe romulanul care s-a infiltrat printre 
femeile voastre de serviciu. Cine îl găseşte primul, va petre- 
ce o noapte de vis cu consilierul Deanna Troi.” 

Nimeni nu-şi imaginase că bătrânii sunt capabili de o 
asemenea grabă. Celelalte subunități ajunseseră deja la pri- 
ma destinație, însă Plutonul 23 încă se mai uita la norul de 
praf stârnit până în zare, pe drumul de întoarcere în oraş. 

Prima probă, care începuse deja să le creeze tuturor du- 
reri de cap, consta într-un exercițiu de tragere cu armamen- 
tul individual. 

Generalul Schpritz le ceruse tacticienilor săi să invente- 
ze probe care să fie imposibil de trecut în condiţii normale, 
tocmai pentru a le testa participanților, în primul rând, in- 
teligenţa. Desigur că le dăduse acestora şi un grad foarte 
mare de libertate de acțiune şi inițiativă, dar şi împânzise 
zona de operaţii cu camere video — ca să le vadă direct şi să 
le aprecieze just toate reacțiile. Iar arbitrii aveau ordin să îi 
incomodeze cât mai puțin pe combatanți, de fapt, să inter- 
vină doar dacă lucrurile tindeau să scape de sub control sau 
se prefigurau a deveni foarte periculoase. 

Deci, şedinţa de tragere nu era una obişnuită. 

Fiecare pluton avea propria sa incintă de acțiune. Aces- 
tea, deşi erau alăturate, nu comunicau între ele, astfel că ni- 
meni nu putea, cel puţin teoretic, să se inspire de la vecini în 
găsirea unei soluții viabile. Erau identice, ca să ofere şanse 
egale, şi semănau destul de bine cu un tunel mai larg, înalt 
de cel puţin cinci metri şi larg de zece, înfundat la capăt 
cu un zid gros din saci plini cu nisip. Deasupra, în ultima 
treime a sălii, era montată o placă metalică ce avea rolul de 
a opri gloanţele ricoşate în sus sau trase la un unghi prea 
ridicat, iar ca iluminare, avea o singură lampă mare de tip 
neon la jumătatea încăperii, care asigura o bună vizibilitate 
pe toată lungimea; era strict necesară deoarece poligonul nu 
dispunea de ferestre, iar lumina de afară pătrundea doar în 
zona intrării. 

Exista o singură țintă metalică, de dimensiuni foarte mici, 
7x7 centimetri, dispusă la distanța de cinci zeci de metri, în 
contrapantă. Practic, se crease o movilă de pământ cam de 
optzeci de centimetri înălțime , iar ținta fusese amplasată 

pe partea nevăzută a acesteia. Desigur că nu se vedea de pe 
aliniamentul de tragere, dar putea fi identificată pe un ecran 
aflat în lateral pe care erau afişate şi cerințele probei. Tre- 
buia găsită, inventată, modalitatea de lovire a țintei, fiind 
suficient pentru trecerea probei un singur cartuş bine ochit, 
al unui singur militar. Dificultatea probei era cu atât mai 
mare cu cât cele patru arme avute la dispoziţie erau legate 
de podea, fiecare cu un lanţ de un metru lungime. Practic, se 
putea trage în cel mai fericit caz din poziţia în genunchi, dar 
şi aceasta era insuficientă pentru a vedea ţinta. 

Ajuns cu plutonul său în incinta special destinată lor, 
locotenentul Suru era deja foarte îngrijorat. Nu numai că 
veniseră ultimii, nu numai că erau mai puţini decât ceilalți, 
dar mai şi plecaseră destui din subunitatea sa. 

După ce bătrânii se pierduseră în zare cu praf cu tot, plu- 
tonul trecuse iar prin focurile unei şedinţe organizatorice. 
Ca de obicei, în faza inițială fiecare avusese propria sa idee 
„genială” pe care o considerase cea mai bună dintre toate. 
Dar, pe măsură ce trecuse timpul, lucrurile se decantase- 
ră, până când toţi căzuseră de acord, nu neapărat legat de 
strategia subunități, ci mai ales de locul şi rolul său în an- 
grenajul general. Deşi părea o dispută haotică, ce tindea să 
devină interminabilă, totul se armoniza destul de repede, 
deoarece nu doreau toți acelaşi lucru pe care să şi-l dispute, 
dimpotrivă, unii voiau să fie activi, iar alţii preferau să aibă 
cât mai puţine de făcut. 

În astfel de momente de răscruce, locotenentul Suru pă- 
rea a avea un rol decorativ, dar nu era aşa. De fapt, el consti- 
tuia un catalizator foarte important ce îşi exercita influenţa 
prin îndemnuri de genul: „Haideţi, măi, hotărâţi-vă mai re- 
pede, că am rămas ultimii!” Aici era tot secretul — auxiliari, 
auxiliari erau ei, dar nu le plăcea să fie ultimii. 

În final, decizia fiind luată, totul începuse să urmeze cur- 
sul stabilit. 

Se hotărâse ca Pital şi Coreliuc să se întoarcă la „obiec- 
tivul” „La Lena” pentru a-l supraveghea şi reține acolo pe 
maiorul Smith, în cel mai strict secret. Pital era tare de gură 
şi se miza pe puterea lui de convingere, iar dacă el dădea 
greş şi ofițerul încerca să plece, din orice motiv şi prin orice 
mijloc, Coreliuc, un băiat tare... în pumn, urma să aplice 
soluția de rezervă — „tranchilizarea”! 

Mai plecaseră alți cinci inşi din pluton: Gorean, Ştefana, 
Botanu, Glad şi Morad. Ei aveau cea mai grea misiune — să 
îi ia urma şi să îl recupereze pe domnul Borwish. 

În urma lor, locotenentul Suru exclamase deznădăjduit: 

- Măi, am rămas prea puţini... 

Dar Murdu îl linişti: 

- Domnule locotenent, nu vă faceţi probleme! Nu nu- 
mărul contează, ci îndeplinirea misiunii. lar noi avem deja 
„Bidonul”, pe care este obligatoriu să îl păzească cineva 
pentru a-l putea păstra până la sfârşit. Practic, în acest mo- 
ment noi suntem deja câştigători pentru jumătate din aplica- 
ție, cu condiția să trecem probele. Pentru cealaltă jumătate 
a fost nevoie să plece alde Gorean. Deci, nimeni nu lipseşte 
fără motiv. 

- Da, măi, dar o să bată la ochi că au plecat prea mulți... 

Interveni şi Sfinteie: 

- Nu contează asta. Scrie şi în instrucțiuni şi ne-au preci- 
zat Şi arbitrii că se permite orice inovaţie, până în momentul 
în care vom fi opriți. Şi, deocamdată nu ne-a oprit nimeni. 

Bibo dori şi el să fie convingător: 

- Faptul că doar noi ne-am separat este un semn bun. 

Înseamnă că ceilalți nu ştiu că, de fapt, s-a produs o dublă 
„răpire”. Iar cu cei plecaţi va ține Stătescu legătura, aşa cum 
am convenit. 

Într-adevăr, nu îi oprise nimeni să se despartă, dar acest 
fapt nu trecuse neobservat la Comandamentul aplicaţiei. Un 
ofițer chiar exclamase mirat la culme: „Ce fac ăştia, măi 
frate?! De ce se-mprăştie?”, iar generalul fusese nevoit să- 
şi abandoneze pentru moment ferma sa virtuală de animale 
şi să dea dispoziții pentru trimiterea unor arbitri pe urmele 
celor plecaţi. Dar pentru că i se păruse totul foarte ciudat, 
cu totul ieşit din logica lucrurilor şi din planul aplicaţiei 
oricât de permisiv ar fi fost acesta, le ordonase ofiţerilor re- 
spectivi să manifeste discreție maximă. Practic, cei plecați 
din plutonul românesc urmau să fie nu arbitraţi, ci urmăriți. 
Se putea face asta de la distanţă, deoarece toate vestele de 
marcaj, care trebuia obligatoriu purtate altfel erai descalifi- 
cat, aveau încorporate în ele câte un dispozitiv de localizare 
GPS. 

La vremea respectivă, nici echipamentul nu scăpase de 
atenţia celor din Plutonul 23. Gorean emisese la un moment 
dat cu glas tare o idee de-a sa: 

- Ce bine ar fi dacă am reuşi să dezactivăm vestele, mă- 
car câteva — ca să nu se mai semnaleze arbitrilor când sun- 
tem scoşi din luptă! 

- Nu prea putem, îi răspunsese lonaşcu. Totul este foarte 
bine gândit. Sunt veste de tip monolit la care dacă umbli 
neautorizat, te scoate din luptă de la sine. Adică i se aprinde 
ledul roşu ca şi cum ai fi fost lovit şi, odată cu el, ţi se blo- 
chează şi arma cu impuls laser. Nu sunt proşti băieții! 

Dar lui Ştefana îi apăruse atunci, aşa, ca o lumină pe faţă 
Şi îşi dusese un deget la tâmplă. Le spusese: 

- Lucrez la asta... 

Domnul Borwish fusese tratat cu aparent respect până la 
reşedinţa Marelui Ics. Îl minţiseră în maşină că, din cauza 
satelitului, locația nu mai este bună pentru o conexiune pes- 
te ocean şi fusese invitat — chipurile! — la un sediu zonal al 
CIA. Acceptase chiar să fie legat la ochi, având în vedere 
conspirativitatea locului, şi să facă schimb de costum cu ci- 
neva din maşină pe care îl credea agent, pe motiv că trebuie 
să 1 se piardă urma în caz că este monitorizat de agresori. 
La vremea respectivă, nu i se păruse nimic suspect. De fapt, 
ar fi acceptat şi mai multe lucruri, pentru a-şi putea salva 
fiica. 

Însă, nu se aşteptase niciun moment ca, odată ajuns în 
clădirea respectivă, să fie legat şi trântit într-un scaun, într-o 
cameră plină cu jucării de grădiniță. 

Aproape că nu se mai miră când pe uşă intră un ins ciu- 
dat, cu barbă falsă ca de pitic, pălărie de vrăjitoare, oche- 
lari... de raze X şi mănuşi de box, abia conducând cu picioa- 
rele doi crocodili de pluş. Acum îi credea în stare de orice 
pe cei de la CIA. 

Omul travestit bizar era însoţit de două „gorile” care în- 
cadrară uşa şi de un al treilea, cu un zâmbet schimonosit, ce 
părea nerăbdător... să plece! Se apropie şi luă loc în faţa lui 
într-un fel de căluț-balansoar. Îi despărțea o măsuţă de sub 
care insul ridică o pâlnie mare. 

Nu mai avu răbdare şi spuse: 

- Vreau să vorbesc imediat cu răpitorii. 

Un rânjet criminal apăru pe faţa Marelui Ics. În spatele 
său, Rechinuţu îşi afişă şi el zâmbetul rece, ca de prădător 
marin; el nu plecase încă, deoarece nu îşi luase restul de 

bani pe care, i se spusese acum că, îi va primi la încheierea 
întregii operaţiuni. Cei doi bodyguarzi de la uşă, însă, răma- 
seră impasibili, fiind interesați de altceva — nu mai intraseră 
de câteva zile în camera lor de terapie anti-stress şi acum îşi 
căutau din priviri jucăriile îndrăgite. 

- Domnule Borwish, se auzi grav din pâlnia Marelui Ics, 
noi suntem răpitori... 

La aşa replică de mare efect, Rechinuţu chiar scăpă in- 
voluntar un hohot de râs. Chiar şi o gorilă îi răspunse cu o 
bucurie guturală, dar din alt motiv — îşi identificase ursule- 
tul preferat. 

- Cuuum!??!, exclamă demnitarul. Voi sunteți răpitori?! 
Ce se întâmplă aici? Nu sunteți de la CIA? 

- Ba da. De la... Centrul Ilegal de Acţiune. Ha, ha, ha!!! 

- Unde este fiica mea? Dacă i se întâmplă ceva, să ştiţi 
că... 
- Calmează-te, domnule!, redeveni Marele Ics foarte se- 
rios. Nu mai am nicio treabă cu fiica dumitale. A devenit 
prea neimportantă pentru mine. Eu vânez numai pradă de 
mare calibru. 

- Cine eşti dumneata? 

- Nu cred că vrei să afli, dacă ţii la viața dumitale. Eu sunt 
Marele Ics, cel mai puternic om al lumii interlope planetare. 
Imperiul meu se întinde ca o caracatiță de la Hong Kong la 
New York, trecând prin Pretoria şi străpungând toate metro- 
polele importante ale mapamondului. Deţin 65% din piaţa 
neagră a diamantelor, 53% din cea a picturilor celebre false 
şi 89% din cea a penelor de colibri, ca să le enumăr doar pe 
cele mai importante. Am oamenii mei în fruntea a douăzeci 
şi şapte de state şi plănuiesc trei spargeri majore în urmă- 
toarele patru... 

- Alo, şefu”!, îndrăzni Rechinuţu să-i şoptească. Haideţi 
să nu-i spunem chiar totul! 

- Da, să revenim!, schimbă tonul mafiotul. 

- Şi dacă eşti atât de puternic, îl întrebă Borwish, de ce 
mai ai nevoie de mine? 

Demnitarul se mai calmase aflând că este posibil ca fiica 
sa să nu fie în pericol, iar acum încercă să afle situaţia reală 
în care se afla chiar el, cel cu adevărat răpit. 

Marele Ics nu îl lăsă prea mult să aştepte: 

- Săptămâna viitoare se va vota în Parlamentul european 
Legea privind lupta împotriva fraudelor financiare globale. 
Vreau ca această lege să primească un aviz negativ din par- 
tea comisiei pe care o conduci. 

- Dar deja am aprobat-o... 

- Te întorci acolo şi o retragi, o rediscutaţi, dându-i un 
nou aviz, de data asta nefavorabil. 

- Şi dacă îmi dai drumul, ce garanţie ai că voi respinge 
proiectul de lege? Sau abia atunci îmi vei răpi fata?, întrebă 
el încercând să afle intenţiile gangsterilor. 

- Nu, domnule, nu mai risipesc eu banii pe fufa dumitale, 
că sunt deja fript. Am trimis zilele trecute un om de-al meu, 
un cuceritor desăvârşit, să o ademenească şi să o reţină la 
reşedinţa mea secretă din Rio satisfăcându-i mofturile, iar 
ea, trezindu-se dintr-o dată într-un asemenea lux, s-a crezut 
liberă la cheltuit şi în doar patru ore mi-a încărcat nota de 
plată cu cinci sute de „bătrâne”. Rău ai mai educat-o! 

- Extraordinar, şefu”, exclamă Rechinuţu măgulit de co- 
incidenţa legată de fată. Am avut amândoi aceeaşi idee!! 

Dar Marele Ics nu îl luă în seamă şi continuă: 

- Deci, ţi se va da drumul, dar nu înainte de a ţi se injecta 
în corp o substanţă bio-explozivă care ţi se va impregna 
în țesuturi şi pe care organismul dumitale o va tolera până 
în momentul în care eu voi apăsa pe un buton. Sper să nu 

mă determini să fac asta. Atunci, compusul respectiv va ex- 
ploda. Este inutil să-ţi mai spun, domnule Borwish, în câte 
direcții te vei împrăştia dacă legea va fi aprobată. 

Mafiotul îşi însoţise replica de un rânjet ce se voia diabo- 
lic. Chiar îşi îndepărtase puţin pâlnia de la gură ca să-i arate 
răpitului că deţine controlul asupra întregii situaţii. În rea- 
litate, însă, el ascundea un punct slab al biocompusului său 
exploziv. Acesta era neutralizat rapid de către o substanță 
destul de comună pe care spera ca acest Borwish să nu o 
ingereze din întâmplare pe perioada cât va fi în libertate. 
Trebuia să se asigure că nu se va întâmpla asta, de aceea 
completă: 

- Foarte mare atenţie! Compusul poate deveni instabil 
în combinaţie cu diverse alimente, în special cele pe bază 
de lapte, de aceea, după injecție, nu mai ai voie să consumi 
decât pâine şi apă, altfel rişti să explodezi. 

- Şi dacă voi respinge legea, cum voi scăpa de compusul 
tău? 

- Vei veni într-un loc pe care ţi-l va indica un om de-al 
meu, iar acolo vei primi antidotul. Dar iar atenţie, domnule! 
Cred că este de la sine înțeles: fără poliție, fără presă, fără 
medici, fără alte trucuri! Să fie foarte clar! Eu nu mă joc! 
Aici nimeni nu se joacă! 

Auzindu-l, demnitarul uită pentru o clipă de situația în 
care se afla şi îşi exprimă nedumerirea, întrebând: 

- Şi, atunci, cu toate jucăriile astea ce faceţi?! 


Grupul lui Gorean găsise urma de bulion, dar înainta cu 
mare greutate. În primul rând pentru că cei cinci erau obli- 
gați să meargă pe Jos, iar apoi, pentru că trebuia să fie foarte 

atenţi la petele roşii destul de estompate după orele trecute, 
şi amestecate cu găinaț de pasăre sau stropi de diverşi com- 
puşi cu care maşinile murdăresc de obicei asfaltul. 

Luaseră decizia să meargă în formaţie compactă, chiar pe 
partea carosabilă care îi interesa, pentru ca urma să fie mai 
uşor de observat. Asta obliga toate autovehiculele care le 
veneau din spate, să-i depăşească, fapt ce stârnea o anumită 
nervozitate în rândul şoferilor, mulți dintre ei neezitând să-i 
claxoneze şi să le facă semn să treacă pe trotuar. 

Glad, cel mai scund din pluton, dar şi cel mai arțăgos 
din fire în dorinţa sa justificată de a compensa diferenţa de 
înălțime, rămăsese la urmă şi făcea către maşini semne in- 
sistente de ocolire. 

În contrast cu el, Morad, un ardelean cât uşa care avea 
ca priorități vitale mâncarea, băutura şi somnul, fiind foar- 
te „încăpător” la toate trei, mergea, ca de obicei, nepăsător 
aproape de axul străzii, îndreptând din când în când arma 
către cei care claxonau. La un moment dat îi zise lui Glad: 

- Stai, măi, liniştit! Ce te agiți atâta?! 

- Băi, îmi vin dracii pe ăştia. Ei nu înţeleg că suntem în 
misiune? 

- Şi ce, dracii îți fac viața mai frumoasă? Ia-o mai uşor, 
las-o să curgă singură, trăieşte-o în nepăsare, ca să te bucuri 
de toată tihna ei! 

- Băi, dacă îţi iei viaţa în derâdere, râde ea până la urmă 
de tine, cu mult mai mult zgomot. 

- Lasă, măi, că viaţa trebuie trăită liniştit, că ea îşi pune 
amprenta pe sufletul tău şi, dacă o faci urâtă, te mutilează. 

Ceilalţi îi auziră şi îşi încetiniră puțin mersul. Botanu le 
spuse mai în glumă, mai în serios, întorcând capul spre ei: 

- Măi, filozofilor, lăsaţi viaţa să curgă singură! Voi băgați 
nasul în asfalt, că pierdem urma! 

Îi răspunse Morad, exprimându-și plictiseala unui mers 
ce părea spre nicăieri: 

- Parc-am fi copoii jăndarmului. Dacă boii ăia au mers 
cu maşina treizeci de kilometri prin oraş, noi ce facem? — 
aplicaţie de protocol, cu limba cravată!! 

- Nu cred că au mers chiar atât de mult, îi răspunse Go- 
rean. Sau, cel puţin, nu prin oraş. După cum am văzut, urma 
s-a îndreptat tot timpul către periferie. Deja suntem acum 
într-un cartier limitrof şi sper ca în curând să ajungem în 
afara localităţii. Acolo totul va deveni mai simplu. 

În timp ce vorbiseră ei, lui Ştefana îi atrăsese atenţia 
ceva. Privea insistent în urma lor de-a lungul străzii, iar 
acum pusese binoclul la ochi. După puțin timp se întoarse 
către Gorean care era comandantul lor de grupă şi, de la 
sine înţeles, şeful acestei echipe. 

- Avem o problemă, spuse el. Vine spre noi o maşină din 
aia de spălat şoseaua care ne va şterge urma. Nu trebuie 
să o lăsăm să ne depăşească, deci, inventează ceva cât mai 
repede! 

Toţi se întoarseră către maşina respectivă. 

- ...Mda, spuse Gorean. Ne aşezăm în faţa ei, o oprim şi 
îi spunem şoferului că avem informații sigure cum că apa 
din cisterna lui este contaminată cu cianură. Î trimitem îna- 
poi la sediu pentru a obține un buletin de analiză. 

- Şi dacă nu ne crede, sau dacă are deja un buletin de 
analiză? 

- Atunci, îl punem să bea din ea ca să ne demonstreze că 
o are potabilă. Nu cred că este atât de idiot încât să accepte. 


Deşi aveau doar patru arme la dispoziție pentru a trage 
asupra țintei, plutoanele de intervenţie dispuneau de sufici- 

entă muniție pentru a încerca orice procedeu prin care să- 
şi atingă obiectivul primei probe. În instrucţiunile afişate 
pe monitorul incintei de tragere se preciza că muniţia nu 
constituie o problemă. Dacă o termină, li se va mai aduce. 
Aveau arbitrii grijă de asta şi nu o făceau din mărinimie, 
ci pentru a da posibilitatea subunităților să treacă proba, 
pentru a putea figura în clasamentul final, în condițiile în 
care neîndeplinirea unei sarcini însemna descalificarea. lar 
generalul Schpritz nu voia să iasă nimeni din competiție 
înainte de termenul final, fapt ce ar fi putut da naştere unor 
tensiuni între detaşamente. lar dacă obțineai o poziție infe- 
rioară în clasamentul final, era valoarea ta pe care nu o mai 
puteai reclama. 

Cu toată abundența de muniţie însă, fiecare comandant 
de subunitate înţelegea că cu cât consumi mai multă, cu atât 
ai, probabil, şi o penalizare mai mare. 

Plutonul 23 încă stătea şi aştepta, spre disperarea loco- 
tenentului Suru care nu numai că nu găsise nicio soluţie la 
proba respectivă, dar îi mai auzea şi pe ceilalți participanţi 
cum trăgeau la intensitate maximă. 

- Haideţi, măi, spuse el nerăbdător către subordonați, nu 
i-a venit nimănui nicio idee? Ce facem?, că trece timpul. 

- Aşteptăm deocamdată să se întoarcă Enţi, îi răspunse 
Murdu. 

Interveni şi Bibo ca să îl mai liniştească pe ofițer: 

- l-am zis şi lui Stătescu să ia legătura cu grupul lui Go- 
rean. Poate au ei vreo idee. 

- Păi ce să facă, măi, Gorean, dacă nu ştie ce-i aici la 
noi? 

- Eheee!, staţi liniştit, că mintea ăstuia, dacă ar scoate 
pui, s-ar umple cerul de grauri! 

În mod normal se putea şi chiar trebuia să se ia legătu- 
ra cu comanda detaşamentului lor pentru a li se da diverse 
indicaţii, dar locotenentul Suru evita pe cât posibil asta, de 
teamă să nu fie considerat incapabil şi apoi pedepsit în con- 
secinţă. În mintea lui, în imaginile pe care şi le crea, mai 
degrabă ar fi cerut ajutor de la arbitri, decât de la colonelul 
Popescu în prezenţa căruia se simţea parcă rătăcit prin tărâ- 
mul urşilor hămesiți de prea multă hibernare. 

Pe Enţi îl trimisese mult în spatele incintelor de tragere, 
pentru a privi cu binoclu la vecini, în încercarea de a le afla 
şi apoi copia acestora metodele de acțiune. Acum el se în- 
torcea agale pe drumul pietruit. 

- Hai, măi, mai repede!, țipară câţiva la el alarmaţi de 
strigătele de bucurie care se auzeau de la vecini şi care indi- 
cau faptul că reuşiseră să treacă proba. 

Locotenentul Suru care devenise un cocktail de nervi, 
nerăbdare şi disperare îi ieşi în întâmpinare mai, mai să-l ia 
în braţe şi să îl aducă mai repede. 

- Zi, măi Enţi, ce-ai aflat?, îl întrebă el. 

- Din câte mi-am dat eu seama, în stânga îi avem pe po- 
lonezi, iar în dreapta pe cehi... sau slovaci... 

- Care, până te-ai mişcat tu, au şi terminat de tras, încercă 
Sfinteie să-i dea de înţeles că trebuie să se grăbească. 

- Nu am putut să văd decât la cei din imediata noastră 
apropiere, pentru că mai departe unghiul se închide şi... 

- Hai, măi, pluteşte mai repede!, îi strigă şi Bibo. Ce-ai 
văzut la ei? 

- Cred că polonezii au tras cât au putut de mult pe direc- 
tia țintei, în movila de pământ, în intenția de a o spulbera, 
de a o da parţial la o parte prin forța gloanțelor. 

- Bun, deja le-a reuşit, încercă şi Murdu să îl facă mai 
operativ în exprimare. Ceilalţi ce-au făcut? 

- Cehii sau slovacii au tras în placa aia metalică de sus, în- 
cercând să obțină un ricoşeu norocos care să lovească ținta. 

- Le-a mers şi lor, după cât de zgomotos s-au bucurat, 
interveni şi Cărăvoi. Deci, ambele metode sunt bune. Noi 
pe care o adoptăm? 

- Le vom folosi pe amândouă în acelaşi timp ca să scur- 
tăm durata probei, concluzionă ofițerul cu entuziasmul ce- 
lui care vedea problema ca şi rezolvată. 

- Domnule locotenent, îl temperă Murdu, ăştia au tras 
câteva ore continuu şi probabil că au nimerit ținta mai mult 
din întâmplare, că tot n-aveau cum să ochească. Noi, chiar 
dacă folosim ambele metode, cu o probabilitate mai mică, 
ne putem chinui chiar mai mult decât ei. 

- Păi şi ce vrei să facem, măi Murdu? Să nu mai tra- 
gem? 

- Nu. Trebuie să încercăm. Poate avem noroc şi nimerim 
mai repede. Am zis şi eu doar aşa, ca să înțelegem că nu tre- 
buie să ne facem iluzii că vom termina bătând din palme. 

- Hai, măi, veniţi toţi încoace!, îşi chemă comandantul 
subordonații. La primele două arme trag Murdu şi Bibo. 
Loviţi movila pe cât posibil în acelaşi loc, dar pe direcția 
țintei. Vă orientați după dispunerea ei pe monitor. Tu, Că- 
răvoi, cu Platen, trageţi prin ricoşeu în placa metalică de 
deasupra. Pe toți o să vă dirijeze Sfinteie care se cațără pe 
undeva ca să poată vedea şi ţinta şi focul vostru. Dar hai- 
deți, măi, mai repede! Voi nu auziţi că nu mai trage nimeni? 
Am rămas ultimii... 

- Şi noi ceilalţi, ce facem?, întrebă Zahadi nerăbdător să 
fie şi el de folos plutonului. 

- Tu, cu lonaşcu şi Oade, spuse locotenentul venindu-i o 
idee ce 1 se păru foarte bună, aruncaţi cu pietre în direcția 
țintei; poate o nimeriţi. 


77 


Constantin GORNEA 


- Cu pietre?!, se miră lonaşcu. Păi ce, asta-i tragere... 
neolitică? Poate ne filmează ăştia şi ne dau la „Camera de 
râs”. 

- Să loviți voi ținta şi nu mai contează unde vă dă. 

- În plus, e şi cam departe, îşi dădu cu părerea şi Oade. 

- Hai, măi, aruncă cu forță, cât poţi tu de tare, şi nu te 
mai văita! 

Militarii enumerați la urmă începură, cam neîncrezători 
în metoda ofițerului, şi, deci, fără tragere de inimă, să caute 
pietrele potrivite pentru un tir cât mai precis. 

Trăgătorii îşi ocupaseră deja pozițiile de tragere, încăr- 
caseră armele şi se pregăteau să deschidă un foc nimicitor. 
Desigur că în ei se puneau cele mai mari speranțe. Dar ci- 
neva le-o luă înainte. Un bolovan porni cu viteză din mâna 
lui Oade şi, dintr-o întâmplare nefericită combinată cu un 
exces de zel, se opri exact în corpul de iluminat de deasupra 
sălii, pe care îl făcu ţăndări. Dintr-o dată în zona țintei se 
aşternu întunericul, stârnind protestele trăgătorilor care nu 
mai vedeau acum unde să ochească, cu atât mai mult cu cât 
lumina de afară nu ajungea până la capătul poligonului. 

Era pe punctul de a începe o dispută plină de reproşuri la 
adresa ideii nefaste a locotenentului şi a neatenţiei colegu- 
lui lor, dar totul fu estompat de sosirea lui Stătescu. El ieşise 
atunci din incintă ca să poată vorbi în linişte cu cei absenți. 

- Băi, fiți atenţi!, li se adresă el optimist, neştiind ce se 
întâmplase, dar fiind imediat şocat de întuneric. De ce-ați 
stins lumina? 

- A stins-o Oade cu artileria lui paleolitică, i se răspunse. 
Hai zi! 

- Gorean vrea să ştie de ce părţi ale armelor sunt legate 
lanţurile. De curea, de pat, de ţeavă? Daţi-vă la o parte ca 
să văd! 

- Sunt prinse cu nişte cleme metalice - două de garda tră- 
gaciului şi două de tubul de evacuare a gazelor, îi răspunse 
Bibo. Da” de ce întreabă? I-a venit vreo idee? 

- Da, şi cred că este foarte bună. Zice să demontăm două 
arme prinse diferit şi din ele să obținem una nelegată. De 
exemplu, îi schimbăm uneia tubul de gaze legat, cu unul 
nelegat de la cealaltă, ...sau invers, sau... cum trebuie ca să 
obținem una liberă. 

- Băi, bună idee!, şi nouă nu ne-a trecut prin dovleac, 
exclamă Bibo începând deja să demonteze armele. Ştiam eu 
că ăsta o să scoată până la urmă un câtamai graurul din cap. 
Păcat că nu mai avem destulă lumină. 

- Da” nu putem să mergem chiar lângă țintă?, că nu scrie 
nicăieri că n-avem voie. 

Nu dură prea mult şi Bibo plecă cu arma încărcată spre 
țintă. Avea nervi că rămăseseră ultimii, dar se şi bucura că 
are acum pe cine să se răzbune şi că poate să scurteze tim- 
pul pierdut. 

Se propti cu un picior pe movila de pământ şi se aplecă 
puţin în faţă ca să poată lipi ţeava puştii de bucăţica aceea 
de tablă care le crease atâtea probleme. Înainte de a apăsa 
pe trăgaci, aproape că răcni la ţintă, ca la un duşman de 
moarte: 

- Predă-te, fă, că-ţi zbor creierii! Aha!, nu vrei? 

Imediat ce gloanţele o ciuruiră — pentru că din prea multă 
combativitate, Bibo trăsese tot încărcătorul, spre dispera- 
rea locotenentului care credea că mai multe gloanţe irosi- 
te înseamnă şi o penalizare mai mare — se auzi un semnal 
care marca încheierea primei faze a exerciţiului. Pe monitor 
apăru scris: „Probă îndeplinită. Traversaţi poligonul, ocoliți 
sacii cu nisip, ieşiţi pe uşa albastră şi mergeţi spre nord, 

până la aliniamentul probei sportive! Indiciu: „Bidonul” 
este ținut într-o clădire.” 

Tuturor li se mai ridică puțin moralul. Se pregătiră de 
plecare. Totuşi, locotenentul Suru nu scăpă prilejul de a-l 
dojeni pe Bibo: 

- De ce ai tras, măi, atât de mult? Sigur o să fim depunc- 
taţi. 

- Păi şi-aşa suntem ultimii, îi răspunse militarul vizibil 
răcorit. De cine ne temem că ar putea să ne întreacă? 

leşiră cu toții afară pe uşa albastră, în capătul celălalt al 
poligonului şi se strânseră grămadă puțin nehotărâți. Co- 
mandantul lor le exprimă cel mai bine ezitarea de moment: 

- Măi, unde-i nordul? 


La centrele de comandă ale detaşamentelor nu erau in- 
stalate monitoare prin care să se poată urmări desfăşurarea 
exerciţiului. Toate informaţiile se obțineau prin intermediul 
ofițerilor de legătură. 

În toate birourile comandanților era forfotă mare, fiecare 
grup dorind să afle situația în timp real a plutonului său şi să 
îl ajute cât mai mult cu sfaturi şi cu informaţii despre adver- 
sari. Doar biroul detaşamentului românesc era gol. 

Totul decursese normal, până în momentul în care colo- 
nelul Popescu, intrigat de „tăcerea” nefirească a plutonului 
său, dorise să afle ce se întâmplă cu adevărat. 

Apoi urmă o adevărată furtună. Toţi ofițerii de stat major 
din încăpere fuseseră trimişi care-n cotro, cu sarcini sau fără 
sarcini, doar din impulsul ultra-nervos al şefului lor de a-i 
pune pe toţi la treabă. Locotenentul Codrescu fusese pedep- 
sit să alerge în jurul clădirii până la primirea ordinului „la 

loc comanda!”, moment ce nu se preconiza a se întâmpla 
prea curând. lar comadantul, devenise mai „Moş Martin” ca 
niciodată, şi se plimbase pe holuri ca un urs turbat, trântind 
din când în când câte un pumn în pereți. 

Totul fusese declanşat de telefonul pe care îl dăduse co- 
lonelul Popescu, omului său de încredere infiltrat în tabăra 
arbitrilor. 

Căpitanul Verdeş, care urmărea monitoarele în centrul 
NATO şi era la curent cu evenimentele, îi răspunsese su- 
periorului cu o întrebare pe care o avea de mult timp pe 
buze: 

- Domnule colonel, pe cine ați trimis dumneavoastră să 
ne reprezinte? 

- De ce întrebi?, veni nedumerirea suspectă a colonelu- 
lui. 

-Păi, au venit aici nişte aiuriţi care, după ce că sunt mai 
puţini decât ceilalți, s-au mai şi împrăştiat, iar acum habar 
n-au cum să acționeze. Cred că adversarii noştri nu au nicio 
şansă, completă cu ironie amară căpitanul — ultimul loc nu 
ni-l poate lua nimeni... 

- Dar am trimis acolo plutonul 32 de elită. Nu ai luat 
până acum legătura cu căpitanul Vultur? 

- Ce Vultur?! Nici pomeneală de vreo pană de vultur mă- 
car! Am vorbit cu unii... care, văd acum pe monitoare că au 
o singură legătură cu vulturii — sunt la fel de aerieni. 

Până la lămurirea întregii situații nu mai trecuse foarte 
mult timp. Dacă interogarea aghiotantului încă mai produ- 
sese o stare de confuzie în mintea colonelului, declarația 
sergentului de serviciu al corpului operativ aruncase o lu- 
mină edificatoare asupra modului cum se produsese încur- 
cătura. 

Revenit din plimbarea zbuciumată de pe hol, colonelul 
Popescu se străduia acum din răsputeri să se calmeze, în 
perspectiva de a mai salva ce se mai putea din misiunea în 
care îşi pusese, inițial, atâtea speranţe. 

Încercase să facă rocada subunităților, dar nu găsise ni- 
cio modalitate viabilă. Se lăsase greu convins că totul este 
prea târziu. 

Acum reveni în birou şi se trânti în fotoliul său. Parcă 
nu mai avea nicio idee şi 1 se părea totul pierdut... Totuşi, 
ceva Îi veni în minte — să îl oblige pe Codrescu să le facă 
copitele cu cremă neagră, tuturor animalelor din ferma de- 
taşamentului. 

Reveni cu gândul la misiunea pe care nu demult o consi- 
derase vitală şi în care trebuia să reuşească acum, măcar să 
nu se facă de râs. 

Trimisese după căpitanul Vultur şi acesta apăruse deja în 
pragul uşii lăsate larg deschisă. 

- Intră şi ia loc, că n-avem timp!, îi spuse el. Cred că ai 
aflat ce s-antâmplat — o nouă tâmpenie marca locotenent 
Codrescu. Şi eu te-am chemat atunci aici şi m-am bucurat 
când am auzit că „o să-i cureți pe toţi”, înțelegând din asta 
că o să-ți faci praf toţi adversarii... 

Apoi, după o scurtă pauză îl întrebă: 

- Cel puţin, i-ai curățat? 

- Cartofii da, domnule. Şase tone în prima noapte. 

- Mda, bine... Aş fi vrut să te trimit în locul plutonului 
ăsta 23, dar acum este prea târziu şi nu mai pot face nimic. 
Îmi vine să urlu când mă gândesc că subunitatea mea de 
elită a ajuns la bucătărie. Dar stai liniştit, că o să vă scot de- 
acolo foarte repede! 

- Cred că ar fi bine să mai rămânem o perioadă... 

- De ce? V-aţi obişnuit şi voi cu lâncezeala? 

- Nu, domnule colonel. Noi suntem operativi pursânge, 
dar s-a auzit prin zona blocurilor alimentare, aşa neoficial, 
că domnul general Schpritz ar urma să facă o vizită prin 
sectoarele administrative ale tuturor detaşamentelor. Cred 
că prezenţa plutonului meu — ordonat, disciplinat, cu atri- 
buţiunile executate necondiționat — va face o impresie foar- 
te bună. În plus, ne-am obişnuit cu activităţile specifice de 
acolo care mai sunt acum şi supradimensionate din cauză că 
trebuie să deservim şi azilul acela de bătrâni. 

- Daaa, tot de la Codrescu ni se trage, cu vorbitul lui pe 
invers. Da” lasă că-l aranjez eu! Parcă pe prietena aiuritului 
ăstuia o cheamă Lizana. O să-i ordon tembelului să o sărute 
de o mie de ori pe Liza, dar de fapt o să-l oblig să le pupe 
o săptămână pe babele de la... Liza pe invers — azil. Bine, 
rămâneți acolo. Măcar voi să faceţi o impresie bună, că în 
ceea ce priveşte salvarea „Bidonului”, totul este pierdut. 

- Domnule colonel, vă rog să-mi permiteţi să nu fiu de 
acord cu dumneavoastră! 

- De ce?, se miră superiorul. Crezi că nişte auxiliari pot 
face dintr-o dată minuni? Crezi că putem învinge elita ar- 
matelor participante, cu veselarii?! Sau ştii ceva ce ar trebui 
să aflu şi eu? 

- Noi am făcut instrucția preliminară în centrul de prese- 
lecţie, împreună cu plutonul 23. Ei, la origine sunt artilerişti, 
dar au acceptat să fie încadraţi ca auxiliari pentru a putea fi 
incluşi în detaşamentul de participare la aplicaţia NATO. 

- Vrei să spui că au la bază o pregătire operativă?, întrebă 
colonelul cu un licăr de speranţă în glas. 

- Da, chiar dacă nu este la standarde NATO, dar asta s-ar 
putea nici să nu conteze acum. 

- Înseamnă că nu-i totul pierdut, se lumină la faţă supe- 
riorul, apoi continuă cu neîncrederea. Dar în documentele 
lor, ei figurează ca auxiliari. Şi-au falsificat actele??!! 

- ... Domnule colonel, din câte am auzit eu, ... la vremea 
respectivă s-a produs o încurcătură, iar ei, fără să falsifice 
nimic, au profitat de aceasta. 

- Ce fel de încurcătură?! A vizat detaşamentul nostru? 

- Aaa, nu. Totul s-a întâmplat la centru de preselecție, 
înainte ca detaşamentul să fie constituit. Vă rog să-mi per- 
miteți să nu vă mai raportez acum un lucru care nu mai 
contează şi care, probabil, v-ar tulbura inutil. Să îndeplinim 
întâi misiunea. 

- Bine, atunci să rămână aşa cum a picat, spuse superi- 
orul reprimându-şi curiozitatea pentru a nu se mai enerva 
din nou. Deci, trebuie neapărat să-i sprijinim, să le dăm o 
şansă de câştig. De fapt, să ne dăm nouă, tuturor, şansa de 
a face cinste uniformei pe care o purtăm. De-aceea te-am şi 
chemat aici — să te anunţ că vă voi implica şi pe voi. Dar, 
deocamdată rămâneți la blocul alimentar până trece vizita 
generalului, după care să fiți pregătiți să interveniţi;, vom 
decide la momentul respectiv în ce mod o veţi face. Eşti 
liber. 

Colonelul Popescu era acum alt om. Informaţiile primite 
de la căpitanul Vultur îl remontaseră considerabil şi era gata 
să reintre în competiţie. Se ridică şi îşi conduse subordona- 
tul până la uşă cu un scop ascuns, dar încă ezitând. În prag 
îl întrebă, totuşi: 

- Şi ce s-ar întâmpla dacă ţi-aş cere să-mi raportezi acea 
încurcătură? 

- Cred că s-ar întâmpla că l-aţi pune pe aghiotantul dum- 
neavoastră, care atunci fusese băgat de unchiul său la repar- 

titia forțelor, să alerge în jurul cazărmii, şi nu doar în jurul 
clădirii... 

- Aaaa!!, tot el e de vină? Totuşi, de data asta s-ar putea 
ca idiotul să fi greşit bine... 


Prima zi a exerciţiului se încheiase. Subunitățile de in- 
tervenţie fuseseră obligate să-şi ridice corturile pentru a 
înnopta, fiecare unde dorise şi în funcție de cât de depar- 
te ajunsese. Odată trecute de poligon, totul se desfăşura în 
zonă neiluminată electric, ceea ce îi obliga pe toți să aştepte 
trecerea nopții. 

În centrul de comandă al aplicaţiei forfota se redusese 
considerabil. Mai rămăseseră doar ofițerii de serviciu la 
monitoare. Toate datele primei zile fuseseră deja contabi- 
lizate. 

Generalul Schpritz încă întârzia la pupitrul său de co- 
mandă. Deşi urmărise personal, pe monitoare, evoluția 
subunităților de intervenție, citise, totuşi, cu mare atenție 
raportul cu concluziile primei zile, pus la dispoziție de că- 
tre statul său major. Voise să vadă dacă analiza realizată de 
subordonați, coincide cu concluziile sale. 

Acestea corespundeau în mare măsură, dar nu insistau 
pe un aspect ce lui i se părea cu totul ieşit din comun şi, 
deci, demn de subliniat. 

Toate subunitățile trecuseră de prima probă, iar marea 
majoritate şi de a doua, dovedindu-se capabile să invente- 
ze diverse metode de acțiune pentru îndeplinirea sarcinilor 
cerute. În privinţa asta, chiar avea un mic regret — că nu 
scornise probe şi mai grele. Era clar pentru el că toate țările 
participante îşi aduseseră aici cele mai bune trupe pe care, 

în mod sigur, le îndopaseră cu ani grei de instrucție. Nu îi 
convenea asta. El voia, şi crezuse că va reuşi prin ineditul 
prezentului exerciţiu, să-i testeze pe participanţi la îndelet- 
niciri pentru care nu au fost instruiți în mod deosebit. Desi- 
gur că abia trecuse prima zi şi mai erau şi alte obstacole de 
abordat din care ultimul, confruntarea cu infanteriştii ma- 
rini, de-a dreptul criminal, dar el deja îşi fixase o idee — să 
conceapă un nou exercițiu prin care să-i pună cu adevărat în 
dificultate pe toţi. 

Ceea ce considera el cu totul ieşit din comun, era com- 
portamentul plutonului românesc. Tot ce făcuse subunitatea 
asta în prima zi, nu avusese nicio legătură cu logica şi prea 
puţin şi cu aplicaţia. Desigur că nu se lăsase dus de nas. Nici 
nu concepea că oamenii ăştia ar putea fi nişte nepricepuți, 
mai ales că se interesase şi ştia acum că românii, cu atât 
mai mult ei față de ceilalți, ţin cu tot dinadinsul să facă o 
impresie bună în pactul nord-atlantic şi-şi trimit mereu cele 
mai valoroase trupe pe care le şi instruiesc special pentru 
fiecare misiune în parte. 

Cu atât mai mult întrebările îi persistau în minte şi îl 
intriga faptul că nu găsea răspuns la ele. Îi şi plăcea asta. 
Parcă românii îl provocau intenţionat să le afle secretele, îi 
puneau inteligența la încercare, îl remontau, îl făceau să uite 
de pensie şi să se simtă iar tânăr şi plin de energie. 

Îşi recapitulă nelămuririle. De ce ei erau mai puţini decât 
ceilalți? De ce se împrăştiaseră înainte de a începe şi de ce 
unii merseseră la un... bordel — de asta le ardea lor acum?! 
— iar ceilalți se plimbaseră pe străzi aparent fără niciun 
obiectiv? De ce nu începuseră tragerea odată cu ceilalți, lă- 
sând impresia că sunt interesaţi de altceva? De ce nu luaseră 
legătura cu propriul detaşament? După terminarea primei 

probe, de ce nu plecaseră de la început spre nord? Dar cel 
mai mult îl intriga misterul spargerii corpului de iluminat 
din poligon. Cu ce scop ascuns o făcuseră? De ce avuseseră 
ei nevoie de acel moment de întuneric? 

Era convins că românii au un plan secret. Presupunea că 
ei ştiu şi că sunt filmaţi şi de aceea şi-l mascau prin diverse 
acțiuni disimulate, atipice, folosite ca paravan pentru indu- 
cerea în eroare chiar a arbitrilor. Oare ei reuşiseră să afle din 
timp detalii ale planului? Chiar şi aşa, tot fără noimă părea 
că acționează. 

Oricum, totul era mai interesant decât crezuse şi asta îl 
făcea să aştepte cu interes ziua următoare în care îşi va axa 
atenţia pe acest pluton ciudat. 

Tresări. Simţise prezența cuiva în apropiere şi se întoarse 
puţin. ÎI văzu pe maiorul Strauss, unul din oamenii de nă- 
dejde ai săi care contribuise substanţial la întocmirea între- 
gului plan al aplicaţiei. ÎI întrebă: 

- Ce doreşti? 

- Domnule general, v-am văzut foarte îngândurat. S-a 
întâmplat ceva? 

- Aaa, nu. Mă gândeam la ziua de azi — cum au decurs 
lucrurile, cine s-a remarcat?... 

- Vi s-a părut ceva suspect? 

- Suspect?! De ce întrebi asta? Ai remarcat tu ceva anor- 
mal?, încercă generalul să afle dacă maiorul face referire tot 
la subunitatea românească. 

- Nu, dar voiam să ştiu dacă doriţi să operăm eventuale 
modificări... 

- Nu ar avea rost. Lăsăm totul aşa cum am stabilit inițial. 

Dar maiorul dorea să ducă discuţia pe o anumită direcție, 
fiind îngrijorat de un anumit aspect despre care voia să afle 
ce efect avusese asupra generalului. Insistă: 

- Totuşi, o subunitate s-a despărțit şi acționează în afara 
cadrului exerciţiului. 

- Da, şi pe mine mă intrigă acest lucru. 

- Nu credeţi că ar trebui să luăm măsuri de corecție? 

- Am trimis deja oameni să-i monitorizeze. Deocamdată 
aşteptăm să vedem ce fac. 

- Da, deja aţi trimis?!, se miră maiorul mai mult îngrijo- 
rat. Şi încotro au luat-o? 

- Sunt acum la periferia cartierului de vest şi înnoptează 
într-o locuință particulară pe strada G. Muller. Da” de ce te 
interesează? 

- Doar din grija ca aceştia să nu ne producă evenimente 
deosebite care să ne compromită grav credibilitatea în fața 
domnului Borwish. Am făcut eforturi mari pentru a-l con- 
vinge pe demnitar să participe în calitate de invitat de onoa- 
re. Vă propun să îi aducem imediat înapoi pe acei rătăciți. 

- Tu chiar crezi că s-au rătăcit? Să fim serioşi! Au ei un 
plan. Este prea devreme să îi chemăm. Îi mai lăsăm să ve- 
dem ce au de gând să facă acolo. Ce eveniment ar putea să 
provoace? Doar nu au armament real. 

- Dacă doriți, pot merge eu în zona respectivă pentru a 
vă raporta toate amănuntele de la faţa locului, făcu maiorul 
Strauss o ultimă încercare de a-l influenţa pe general în sen- 
sul dorit de el. 

- Deocamdată nu este necesar. Am deja oameni acolo. În 
plus, o să am nevoie de tine aici. 

Ofiţerul înțelese că nu trebuie să mai insiste. Sub pretex- 
tul dorinței de a fuma o ţigară, ieşi pe hol. 

Se abținuse şi reuşise să îşi păstreze calmul aparent, dar 
acum începuse, parcă, să tremure, iar faţa sa ca de hârciog, 
căpătase o tentă lividă. 

Îşi scoase mobilul şi apelă pe cineva. Se mai uită o dată 
în jur ca să se asigure că este singur şi că nu îl aude nimeni. 
Vorbi, totuşi, cu glas scăzut: 

- Atenţie! Este posibil ca locaţia să vă fie deconspirată. 

Nu ştiu cum, nu am niciun amestec. ... Un grup de 
militari se îndreaptă spre voi. ... Gata, că nu pot vorbi mai 
mult! Mutaţi demnitarul şi ştergeţi urmele! 

Închise imediat telefonul, aruncă ţigara aproape întreagă 
şi intră în încăpere, încercând să-şi stăpânească neliniştea. 

Era foarte îngrijorat, neştiind dacă generalul aflase ceva, 
dacă tocmai comandantul trimisese militarii în zona locuin- 
tei acelui mafiot care, printr-o viclenie, îl ademenise pe el 
acolo săptămâna trecută şi îi făcuse forţat injecția aceea cu 
substanța bio-explozivă, obligându-l să divulge secrete. Se 
agăța acum doar de gândul că, dacă ar fi fost aşa, generalul 
ar fi trimis infanterişti marini, şi nu nişte militari de calitate 
îndoielnică. Îşi zise că trebuie să fie în continuare foarte 
atent la orice schimbare de situaţie. 

Totuşi, pe hol nu fusese suficient de atent. În urma lui, o 
bucată de perete aflată într-o zonă de penumbră, se deplasă 
puţin, ca într-un film cu fantome. Era consecința faptului că 
generalul Schpritz, deranjat că ofițerii de legătură privesc 
monitoarele, se inspiră unii de la alții şi îşi informează apoi 
detaşamentele proprii, le interzisese acestora să mai stea în 
centrul de comandă. Îi trimisese pe toți într-o sală unde ur- 
mau să primească toate informaţiile necesare. 

Era şi motivul pentru care căpitanul Verdeş fusese nevoit 
să-şi reia tactica de... contopire cu mediul. 

El se îndreptă acum spre ieşire, încercând să înţeleagă 
ce a vrut să spună „Hârciogul”. Oare se referise la domnul 
Borwish?! 

Trecând pe lângă un fotoliu ce părea gol, se sperie făcâd 
vreo trei paşi în lateral mai să cadă, văzând un ins ieşind de 
sub husă, mai fantomă decât el. 

- Stai, măi, că picam de frică!, îi spuse el cu reproş. 

Dar omologul său îl întrebă curios: 

Ce-a zis ăla? Cu cine-a vorbit?, că eram prea departe şi 
nu am auzit. 

- Băi, a vorbit la popotă şi le-a spus ălora să ne pună 
somnifer în mâncare, ca să fim ametiți şi să nu mai stăm pe 
capul lor. 

- Opaa!! Deci, mâine facem foamea. 

- Nu neapărat. Putem opta pentru a le bruia instalația 
de sonorizare cu sforăitul nostru. Da” vezi să n-adormi sub 
husă şi să moară vreunul de inimă, pe tine! 


Ziua a doua începuse destul de prost, din punct de vedere 
al moralului, pentru Plutonul 23. Se pleoştiseră ei încă de 
seara din cauza unei erori care îi făcuse să meargă câțiva 
kilometri într-o direcție greşită, iar acum se văzuseră din 
nou singuri pe aliniamentul celei de-a doua probe, ceea ce 
le întărea convingerea că nu au reuşit altceva decât să-şi 
consolideze ultimul loc. Ei tot speraseră că vor mai recupe- 
ra din decalajul avut faţă de celelalte subunități. 

Exista şi o oarecare tensiune pe care Bibo o exprimă re- 
proşându-i locotenentului: 

- Dacă nu pierdeam ieri vremea, poate aveam timp să 
facem proba asta încă de aseară. Da” ne-am luat după dum- 
neavoastră! 

- Nu mai aveam timp, măi Bibo, îi răspunse ofiţerul. 

- Daţi-o-n basca ei de treabă! Păi ştiu pifanii unde-i nor- 
dul, şi nu ştim noi că suntem artilerişti?! 

- Dacă mi s-a stricat busola, se apără superiorul, ce vrei 
să mai facem acum? 

- Da”, încă erau norii luminați la apus! Am mers trei ki- 
lometri dus şi trei întors total aiurea; pentru că n-aţi vrut să 
înțelegeţi. 

- Lasă, măi, că până la urmă a ieşit bine. 

Era un aspect pe care ei nu îl cunoşteau. La momentul 
respectiv, eroarea lor îi crease frisoane generalului Schpritz, 
deoarece acea direcție greşită în care o apucaseră ei, se ni- 
merise să fie exact cea spre locul unde se afla „Bidonul”. 
Comandantul aplicației se întrebase din nou dacă planul 
exerciţiului fusese aflat, şi dacă da, cum reuşiseră românii 
performanţa asta? 

Încă de dimineaţă locotenentul Suru încercase să-şi re- 
mobilizeze oamenii şi să-i facă să uite incidentul din ziua 
precedentă. 

- Haideţi să trecem şi proba asta, le spuse el, şi să ne 
străduim să-i ajungem pe ceilalți din urmă! Trebuie să ne 
grăbim, că şi-aşa v-aţi trezit ultimii. Aseară mai erau câțiva 
pe aici, dar între timp au rezolvat proba şi au plecat. 

- Ehee, dulce-i noaptea!, exclamase Platen întinzându-se 
ca o mâţă pe sobă. 

Ofiţerul mai avusese un motiv de a-şi grăbi oamenii. ÎL 
sunase colonelul Popescu şi-i ţinuse un discurs patriotic 
plin de obiective măreţe din care el înțelesese, de fapt, că 
este pierdut. Se văzuse deja ratând exercițiul şi suportând 
consecinţele. 

Acum încerca să se debaraseze de orice presiune şi să-şi 
urnească oamenii pentru o nouă şansă. Dar chiar el, deşi 
voia să se grăbească, parcă nu avea niciun spor — frica de 
eşec Îi încetinea reacțiile. 

Cea de-a doua probă consta în parcurgerea unui portic 
de gimnastică plin de scări, frânghii, poduri mobile, pe care 
trebuia să urci, să cobori, să te caţeri, să-ți ţii echilibrul şi 
în final să treci dincolo unde un senzor îţi semnala îndepli- 
nirea cerinţei. 

Proba nu părea foarte grea, din moment ce nu era în- 
cadrată în timp. Şi chiar dacă ratai ceva, o puteai lua de la 
început. Dar, desigur că avea o anume chichiță. Cam pe la 
jumătatea porticului exista un spaţiu liber unde era un fel de 
saltea montată pe pământ. Când ajungeai acolo aveai sen- 
zația că proba presupune să te arunci pe salteaua respectivă, 
după care să-ţi continui drumul pe a doua secțiune a porti- 
cului. Numai că, odată aterizat pe aşa-zisa saltea, aceasta se 
deschidea în două uşi şi te trezeai dintr-o dată trântit într-o 
incintă subterană din care puteai ieşi doar printr-un tunel în- 
gust care te aducea — culmea! — din nou la linia de plecare. 

După modelul anterior de acțiune, locotenentul trimisese 
câțiva oameni pe la porticele vecine în căutarea unor indicii 
ajutătoare. Găsise cineva nişte frânghii demontate de la lo- 
cul lor şi legate între cele două secţiuni de portic. 

Dar Sfinteie avu o idee mai bună. 

- Eu zic să facem altfel, le spuse el. Intraţi câţiva mai 
solizi în camera subterană şi ţineţi uşile alea cu mâinile, ca 
să nu se mai rabateze. După care trec eu peste ele, continui 
traseul şi închei proba. Apoi putem pleca mai departe. 

- Da” de ce tu?, îl întrebă Enţi dornic dintr-o dată să mai 
participe şi el la ceva. Vreau să trec eu. 

- Nu contează cine trece. Am zis că trec eu pentru că sunt 
mai uşor. 

- Eu sunt mai uşor decât tine. 

- Hai, măi, terminaţi, că n-avem timp de prostii!, îi opri 
Murdu. Aşa facem. Eu cu Bibo şi cu Platen, că suntem mai 


92 


PLUTONUL 23 


solizi, intrăm şi ţinem uşile. Dar tot avem o problemă: cred 
că înălțimea este prea mare şi nu ajungem cu mâinile la 
ele. 

- Hai că intru şi eu cu voi, zise Cărăvoi. Doi dintre noi îi 
ridică în braţe pe ceilalți. 

- Intru şi eu, că sunt cel mai înalt, completă şi Zahadi. 

Locotenentul Suru nu-şi ascunse bucuria că se reface co- 
eziunea subunităţii sale: 

- Vedeţi, măi, că merge treaba!? 

Şi, într-adevăr, treaba merse bine în realizarea dispozi- 
tivului subteran. Cei cinci intrară în încăperea-capcană şi 
realizară un fel de piramidă umană. Platen şi Cărăvoi se 
aşezară în patru labe, pe ei se suiră Murdu şi Bibo care îl 
ridicară pe Zahadi suficient de sus ca să se poată propti în 
cele două uşi şi cu mâinile şi cu capul. 

Aşteptară aşa destul de mult, mai ales că într-o astfel de 
poziţie incomodă, timpul pare că trece mult mai greu. 

La un moment dat, Murdu îşi pierdu răbdarea şi strigă 
către cei de afară: 

- Ce face ăla, măi? Mai trece sau a adormit?! 

Se referea la Enţi care dorise în mod special să-şi aroge 
meritul îndeplinirii acestei probei. 

Îi răspunse Sfinteie destul de enervat: 

- Aşteptaţi puțin, că a căzut de pe podul mobil. 

- Treceţi, băi, toți, ţipă Bibo, că din mai multe „babe”, 
poate reuşeşte una! 

După puţin timp, cei de jos auziră tropăituri, zgomote, 
zarvă, ceea ce le dădu de înţeles că mesajul lor fusese înţe- 
les — trebuiau să se grăbească. 

La un moment dat îl auziră pe Sfinteie: 

- Fiţi pregătiţi, că am ajuns la voi! Ţineţi bine uşile că 
sar! 

Impactul fu destul de puternic, dar piramida umană re- 
zistă; doar era formată din cei mai solizi din pluton. 

Se rugau acum ca Sfinteie să treacă cu bine şi de cealal- 
tă secțiune a porticului şi să activeze senzorul de final de 
probă. 

Auziră dintr-o dată o explozie de bucurie şi înțeleseră că 
încercarea fusese trecută cu bine. În sfârşit se relaxară... 

Dar se dovedi imediat că o făcuseră prea repede. Un corp 
greu veni de sus grămadă peste ei, doborându-i într-un văl- 
măşag de trupuri. Bibo îşi reveni primul, mai mult de nervi, 
şi se repezi la cel căzut în capul lor, strigându-i cu reproş, 
după ce-l identifică: 

- Băi, Oade, tu ce dracu” mai cauţi pe-aici? Ne verifici 
calcemia?! 

- Eram pe traseu. N-ai spus tu să trecem toți?! 

Dar bucuria era prea mare ca să se mai întârzie asupra 
incidentului. Se repeziră cu toţii la monitorul cu instrucți- 
uni. Într-adevăr, acum apăru pe el următorul mesaj: „Proba 
a doua a fost îndeplinită. Mergeţi spre vest, până pe malul 
râului! Indiciu: clădirea în care se află „Bidonul” este ver- 
de”. 

De data asta nu mai greşiră direcţia, însă altceva avea să 
îl tulbure pe locotenentul Suru — un nou apel telefonic de la 
colonelul Popescu. 

În timp ce mergeau, toţi militarii erau nerăbdători să în- 
țeleagă câte ceva din discuţia cu şeful cel mare, dar L'entul 
lor era aproape mut, încercând parcă să meargă în poziția 
de drepți şi doar bâiguia din când în când câte un „Am în- 
teles”. 

Când legătura se întrerupse, locotenentul gândi că in- 
strucțiunile primite de la şef, în loc să îl ajute, mai rău îl 
încurcau. După ce că erau puţini şi rămăseseră şi ultimii, 

trebuia acum să se dispenseze şi de alți câțiva militari pe 
care primise ordin să-i trimită ca iscoade. Le explică subor- 
donaţilor curioşi cum stau lucrurile: 

- Căpitanul Verdeş a auzit la Comandament că nişte mi- 
litari se îndreaptă spre locul unde ar putea fi reținut domnul 
Borwish. Ca atare, domnul colonel vrea să ştie dacă este 
vorba de grupul plecat din plutonul nostru şi dacă aşa este, 
să îi anunțăm că sunt pe drumul cel bun. 

- A aflat „Moş Martin” că ne-am despărțit?!, întrebă mi- 
rat Bibo. 

- Da, i-a spus căpitanul Verdeş care ne-a văzut pe moni- 
toarele de la comandamentul aplicației. 

- Ştie cumva şi că noi l-am răpit pe adevăratul „bidon”?, 
se interesă Murdu. 

- Nu ştiu dacă a aflat şi asta. Nu a spus nimic şi nu părea 
să ştie, dar mi-a ordonat să purtăm toate convorbirile cât 
mai lapidar şi, pe cât posibil, codificat în argouri proprii 
dacă avem, deoarece s-ar putea să fim interceptați. Deja 
suntem filmati la fiecare probă. 

- Lăsaţi-i să ne filmeze! Noi trebuie doar să trecem teste- 
le, că la urmă va conta doar cine are „Bidonul”. Vă propun 
să nu vorbiţi cu nimeni despre asta. Să fie asul nostru din 
mânecă. 

- Dar de alde Gorean trebuie să-i raportez, că deja ştie că 
au plecat de la noi. 

- Păi sunaţi-l şi confirmaţi-i că este vorba de grupul nos- 
tru! 

- Voia altceva. Să trimitem rapid câteva iscoade la cele- 
lalte plutoane de intervenţie ca să aflăm dacă lipseşte cineva 
de la ei. Nici nu i-am mai spus că am rămas ultimii şi că 
habar n-avem pe unde sunt adversarii noştri . Dacă nu lip- 
seşte nimeni de la ei, înseamnă că este vorba de ai noştri. Ce 
facem acum, că o să rămânem şi mai puţini? 

- Dacă ne mai împrăştiem mult, îl sperie Stătescu, ultima 
probă o s-o daţi singur. 

- Nu se poate, măi!!... 

Dar Murdu îl linişti cu intervenția sa: 

- Propun să plece doar unul dintre noi şi să treacă pe la 
toate subunitățile, apoi să se întoarcă cât mai repede. Cred 
că cel mai potrivit pentru asta ar fi Zahadi, că el este mara- 
tonistul plutonului. 

- Plec chiar acum şi alerg până-i găsesc pe toți, îi răspun- 
se acesta dornic, ca de obicei, să fie de folos grupului. 

- Eu zic să-ți laşi echipamentul aici ca să fii mai uşor, că 
ţi-l cărăm noi, şi să te prefaci că eşti sportiv care se antre- 
nează. 

- Şi crezi că o să mă creadă cineva? Păi ce, prin hârtoa- 
pele astea se antrenează sportivii? Şi taman prin mijlocul 
aplicațiilor NATO? 

Îi găsi Bibo justificări: 

- Băi, le spui că n-ai bani pentru sală, că ţi-a „crăpat” 
sponsorul, că prin oraş te-a amendat poliția că alergai prea 
repede sau că îţi place să faci slalom printre bombe. Şi ca 
să fii credibil, chiar îi rogi să tragă după tine. Găseşti tu o 
minciună. Şi în timp ce-i numeri, vezi şi pe unde au mai 
ajuns ăia! 

Dar lonaşcu îşi aduse aminte de ceva. Le spuse: 

- Staţi aşa, că nu poate să plece dezechipat! 

- De ce? 

- Dacă îşi dă vesta Jos, aceasta se dezactivează după cinci 
minute şi va fi considerat scos din luptă. Nu v-aduceţi amin- 
te că ni s-a spus la instructaj? Există un senzor termic setat 
pe temperatura corpului uman. De aceea suntem obligaţi să 
o purtăm pe toată perioada activă a aplicației şi avem voie 
să o dăm Jos doar noaptea, după ce se dă semnalul de timp 
pasiv. 

x... 


seama de eroarea pe care era să o facă. Pleci îmbrăcat, că 
şi-aşa ne-am fi certat cine să-ţi care echipamentul şi poate 
se trezea vreunul să ţi-l arunce prin vreo groapă. 

- Cum, măi, să-l arunce?!, se revoltă locotenentul. 

Nu aveau timp să lungească discuția. După plecarea lui 
Zahadi, grăbiră şi ei pasul. 

Le mai luă cam o oră de mers întins până când ajunseră 
pe malul unei ape curgătoare late de vreo cincisprezece me- 
tri. Nu era adâncă, de vreo douăzeci de centimetri şi putea fi 
trecută foarte uşor, în picioare, dar cerința probei îi puse din 
nou în încurcătură. Cel puțin un om trebuia să traverseze 
apa, ... ° mergând fără să se ude”!! 

Desigur că erau aici tot singuri şi nu aveau după cine să 
se inspire. 


Urma de bulion a lui Ştefana se terminase înainte de a le 
indica celor cinci o țintă precisă. Presupuseseră ei că se ter- 
minase cutia, deoarece nu erau indicii pe stradă că aceasta 
ar fi fost ştearsă. 

Maşina de salubritate o opriseră ei, dar şoferul nu le cre- 
zuse deloc povestea cu apa contaminată. Nu numai că le 
arătase un buletin de calitate, dar el chiar avusese curajul de 
a bea din ea, ceea ce îl făcuse pe Botanu să exclame: 

- Fii atent, frate, că omu” bea din mizeria asta! 

- Nu este nicio mizerie, îi răspunsese şoferul. Mereu în- 
carc apă dintr-o sursă potabilă, care este mai curată şi decât 
apa de robinet de la mine din Caracal. 

- Caracal??!! Păi şi noi tot români suntem. 

Aflând unii despre alții că sunt conaționali, totul deveni- 
se mult mai simplu. Se urcaseră cu toţii în maşină şi urmă- 
riseră dâra de bulion cu apa oprită, urmând ca după aceea 
şoferul să se întoarcă să spele strada pe traseul respectiv. 
El le spusese că a venit acolo special chemat de cetăţenii 
care văzuseră şoseaua murdară, fapt ce îl făcuse pe Glad să 
întrebe mirat: 

- Păi ce, măi, nemţii ăştia au apel de urgență şi pentru 
străzi murdare?! 

- Şi de ce te miri?, îi răspunse ironic Ştefana, că şi la noi 
este aproape la fel. Când se ceartă unii-n trafic şi îşi lasă 
„bulionul” pe asfalt, din vreo sută de gură-cască adunaţi 
acolo, se găseşte cineva să sune la 112, măcar din dorința 
de a face totul mai palpitant. 

Pentru că se făcuse seară şi, în plus, ei ajunseseră deja la 
capătul urmei neştiind încotro să o mai apuce, şoferul îi mai 
ajutase cu ceva. Le făcuse rost de o gazdă — un prieten de- 
al său care locuia în zonă. Cei cinci înnoptaseră acolo şi se 
interesaseră la acel localnic despre cele trei maşini, clădirile 
din zonă şi diverse obiective care ar fi putut constitui ascun- 
zători pentru cei care îl „răpiseră” pe domnul Borwish. 

Cel mai bun indiciu li-l oferise fiul gazdei, un puşti de 
vreo şapte-opt ani care văzuse o maşină de înghețată in- 
trând într-o anumită curte. Drept răsplată pentru informaţia 
oferită, Morad îi dăduse copilului, care cerea din ochi, arma 
sa cu impuls laser, pentru a se juca puţin cu ea, fără să-şi 
imagineze că acesta chiar va trage asupra lor. 

Nu făcuseră un „culcat!” atât de rapid, în toată cariera 
lor militară, de teamă ca fasciculul să nu le dezactiveze ves- 
tele. 

Până să i se ia arma din mână, piciul, amuzat de reacția 
militarilor, se întorsese către părinţii săi şi trăsese din nou. 


98 


PLUTONUL 23 


Aceştia, fiindcă văzuseră gestul musafirilor şi convinşi fiind 
că arma este foarte periculoasă, avuseseră şi ei cam ace- 
eaşi reacție, încercând să ajungă urgent la pământ. Numai 
că mama leşinase, ţinându-se de faţa de masă care trăsese 
după ea o oală cu mâncare ce se vărsase pe ea şi se scursese 
până la o priză provocând un scurcircuit electric în urma 
căruia se aprinsese perdeaua pe care o stinsese Glad cu o 
găleată cu apă al cărui jet se oprise în televizor pe care îl 
prăji într-un bubuit surd şi un nor de fum. 

Acţiunea tatălui avusese, din fericire, mai puţine urmări 
nefaste asupra casei, deoarece el sărise pe fereastră şi ateri- 
zase pe nişte ghivece cu flori care se făcuseră ţăndări,unul 
dintre cioburi înțepând o minge care bubuise speriind câi- 
nele care lovise o scară ce căzuse pe masină, spărgându-i 
parbrizul. 

Dar până la urmă totul se terminase cu bine, părinţii re- 
veniți, mama cam curentată şi tatăl mâncând pământ la pro- 
priu, renunțaseră la orice potențiale pretenţii, văzându-i pe 
militari arătând cu degetul spre copilul lor aflat într-o mare 
dilemă — să se simtă vinovat sau să mai tragă o dată? 

Totuşi, prea bucuros că pagubele nu fuseseră chiar atât 
de mari şi dorind să restabilească atmosfera ospitalieră din 
casa sa, anfitrionul avusese o idee neinspirată, provocându-l 
pe Morad la un concurs de băut bere. La a opta halbă omul 
se dăduse bătut, făcându-l pe ardeleanul nostru să-şi zică în 
gând puţin dezamăgit: „Oare ăsta chiar nu mai poate, sau 
s-a oprit de zgârcit ce este?!” 

Acum se aflau în fața proprietăţii în care le spusese co- 
pilul că a intrat maşina de înghețată. Se aşezaseră în latera- 
lul porții, la umbra gardului, încercând să întocmească un 
plan. 

Toţi aşteptau să vorbească mai întâi Gorean, ei fiind în 
postura comodă de a aştepta ca altul să ia decizii. 

Dar comandantul lor de grupă nu se gândea tocmai la 
un plan de acțiune. El avea alte nelămuriri în minte pe care 
încerca acum să şi le explice înainte de a întreprinde ceva. 

Legat de orice plan posibil, dorea în principiu să-şi folo- 
sească oamenii la capacitatea lor maximă pentru ca reuşita 
întregii acțiuni să devină o certitudine. Nu întâmplător îi 
alesese pe cei patru. Botanu era om de acţiune, cu spirit 
practic, Ştefana îl completa foarte bine cu diverse improvi- 
zaţii care, de cele mai multe ori, scurtau considerabil dru- 
mul până la îndeplinirea obiectivului propus, Morad era cel 
mai puternic din pluton, iar Glad, pe lângă ambiția lui, fiind 
mic de statură, se putea strecura prin spaţii foarte înguste. 

Într-un târziu, Ştefana, văzându-l dus pe gânduri, îl în- 
trebă: 

- Ce te preocupă? Nu ştii cum să ne desfăşurăm? Hai să 
discutăm! 

- Înainte de a ne face un plan de salvare a demnitarului, 
îi răspunse el, aş vrea să-mi lămuresc unele lucruri, ca să nu 
fim obligați să acționăm ca orbii. 

- Ştiu că vrei neapărat să câştigăm, dar nici nu trebuie să 
ne complicăm prea mult. 

- Nu vreau să complicăm nimic, ci dimpotrivă, să clari- 
ficăm câte ceva. 

- De exemplu, ce? 

- Am citit cu toții termenii acestui exercițiu, am aflat cam 
ce probe ciudate au de trecut colegii noştri. Mi se pare că 
generalul a conceput totul ca pe o şaradă, ca pe o ghicitoare 
complexă ce îşi are esenţa dincolo de aparente. 

- Adică? 

- Păi aţi văzut că totul este destul de anormal. Sunt tri- 
mişi toţi către acel „Bidon”, dar adevărata răpire este în altă 
parte. Probele nu au legătură cu pregătirea militară, ci mai 
degrabă cu perspicacitatea... 

- Fu mai explicit!, interveni şi Botanu. Unde vrei să 
ajungi? 

- În primul rând, aseară mi-a picat fisa la ceva uitându- 
mă la Morad cum ne băga gazda sub masă. S-ar putea să 
mă înşel, dar mi se pare a fi o coincidenţă prea mare. Cum 
îl cheamă pe generalul nostru? 

- Schpritz, îi răspunse Ştefana devenind curios să afle ce 
i-a mai trecut prin cap colegului lor. 

- Dar pe demnitarul ăsta după care alergăm noi? 

- Borwish. 

- Şi cum a fost codificat răpitul? 

- „Bidonul”. Hai, explică mai repede! 

- Deci avem: „spriț”, „borvis” şi un „bidon” — toate le- 
gate de băutură. Mă gândesc că şarada se referă la faptul că 
adevăratul „bidon” este acest Borwish pe care noi trebuie să 
îl ducem la Schpritz. Adică din „borvis” să facem „spriț”. 
Cum faci din borvis, adică din apă minerală, un şpriţ de 
băut? Amestecând cu vin. Nu ar fi exclus — bine, recunosc 
că ar putea fi doar o impresie de-a mea — ca ultima probă, şi 
cea mai atipică, cea mai năstruşnică, să constea într-un con- 
curs de băut vin cu acest demnitar. Probabil el este un tip 
foarte rezistent la băutură şi va încerca să-şi îmbete salvato- 
rii şi să-i transforme astfel în nişte „papagali”, spre deliciul 
celor care au conceput exercițiul acesta, nu ca o competiție 
reală, ci ca un amuzament pe seama noastră, a celor care 
suntem pentru NATO un fel de sateliți fără importanță mi- 
litară. 

- Adică ăştia râd de noi şi cu bocancii? 

- Nu sunt sigur, dar parcă exercițiul acesta prea diferă 
radical de cele de până acum. 

- Ţie ţi-e teamă, cumva, glumi Botanu, că, fiind un bău- 
tor mediocru, nu o să treci ultima probă? 

- Lasă că noi îl avem pe Morad, completă Glad bătân- 
du-şi colegul cu palma pe spate. În materie de rezistenţă la 
băutură, ăsta bagă sub masă tot Pentagonul. 

Râseră cu toţii. Morad se simţi obligat să-şi ia un anga- 
jament: 

- Deci, când ajungem în incintă, voi îl eliberați pe bețiva- 
nul ăsta, iar eu caut vinul. Să-l văd eu pe el cât de încăpător 
are... „bidonul”. 

Ştefana avu şi el revelația unei descoperiri şi 1 se adresă 
lui Gorean: 

- Dacă teoria ta este valabilă, atunci se explică şi de ce 
am fost desemnați noi pentru această misiune. Probabil că 
„Moş Martin”, care îl are pe căpitanul Verdeş spion la co- 
mandamentul aplicaţiei, a aflat din timp scopul real al exer- 
cițiului şi nu a riscat onoarea plutonului său de elită. Ne-a 
trimis pe noi să ne umplem de ridicol, dar neştiind că deți- 
nem un adevărat „cocktail Molotov” în materie de băutură. 

ÎI bătu şi el pe Morad cu palma pe umăr în semn de recu- 
noaştere a valorii sale. 

- Deci, conchise Botanu, lucrurile sunt simple. Dacă 
ajungem să îl eliberăm pe acest Borwish, nu ne mai rămâne 
decât să organizăm un meci de categorie grea cu campionul 
nostru Morad, pentru unificarea centurilor BDC, Beau De 
Crapi, cu BDP, Beau De Pici. 

Dar Gorean îi tulbură din nou: 

- Tocmai, că nu mi se pare nimic simplu, ci dimpotri- 
vă. Dacă raționamentul meu are o bază reală, abia acum 

se complică lucrurile. În mod cert, acest Borwish nu poate 
fi chiar şeful acelei comisii de apărare, pentru că nu s-ar 
compromite el astfel şi nici nu ar avea timp să joace un ase- 
menea rol. Dar, totuşi, voi spuneţi că l-ați văzut în persoană, 
când a fost răpit. Sigur era el? 

- El era, că doar îl cunoaştem de pe la televizor sau cel 
puţin semăna foarte bine cu el. L-am văzut şi coborând şi 
plecând cu maşina. Oare este posibil ca ambele persoane să 
fi fost nişte copii? 

- Nu ştiu ce să mai zic. Lucrurile sunt foarte neclare. 
Dacă răpirea asta a făcut parte din exercițiul nostru tactic, 
de ce nu a trimis generalul Schpritz nişte infanterişti marini 
să acționeze? De ce au făcut-o nişte civili? 

- Ca să nu atragă atenţia. 

- Păi ce atenție să atragă din moment ce nu ni s-a dat ni- 
ciun indiciu, nici măcar tardiv, că există şi o a doua răpire? 
Totul este ori un secret pentru mai târziu, ori ceva în afara 
aplicaţiei. 

- Şi noi ce să mai înțelegem din ce ne spui tu? L-au răpit, 
nu l-au răpit? ÎI eliberăm, nu-l eliberăm? Ne-mbătăm, nu 
ne-mbătăm? 

- Nici eu nu ştiu ce să mai cred. Sunt convins că există o 
logică în toată brambureala asta de evenimente, dar nu ştiu 
care este. 

- Cel mai bine ar fi să lăsăm lucrurile să curgă şi să ne 
adaptăm la realităţi ținând cont de observaţiile tale. Cum 
propui să intrăm în incintă? 

- Cu mare prudenţă. S-ar putea să fim întâmpinați de tirul 
cu impulsuri laser al unor infanterişti marini care ne vor 
scoate rapid din luptă. Nu ar fi exclus ca acest Borwish, 
dacă se află cu adevărat aici, să fie păzit nu de puşcaşi, ci de 
„gorilele” pe care le-aţi văzut voi şi care ne pot întâmpina şi 

ei cu surprize cel puţin la fel de neplăcute. Cine ştie ce idei 
îi vin unui general în prag de pensie? Pline de sarcasm, din 
câte ne-a lăsat să înțelegem până acum. 

- Hai să intrăm toți cinci în acelaşi timp, din cinci direcții 
diferite!, spuse Botanu. 

- Eu l-aş trimite mai întâi pe Glad, aşa ca o momeală, că 
se poate strecura prin gard fără să facă prea mult deranj. Ca 
să vedem reacţia celor din clădire. Dar mai întâi, continuă 
Gorean, ar fi bine dacă am găsi o modalitate de a-i proteja 
vesta. 

Ştefana zâmbi şi scoase dintr-un buzunar o rolă de scoci, 
explicându-le: 

- I-am cerut-o gazdei noastre. Îi placăm vesta cu mai 
multe straturi de bandă. Poate reuşim o ecranare. 

- Şi dacă banda ta nu are niciun efect?, întrebă Glad care 
nu agrea ideea de a se expune în faţa adversarilor. 

- Cu atât mai bine pentru tine, îi răspunse Morad. În- 
seamnă că ai scăpat de griji şi pleci acasă. 

- Plec la bucătărie şi-mi umplu burta cu fripturi, încercă 
Glad să-i facă poftă colegului său gurmand. Tu ce ai pre- 
fera? Băutura de-aici sau mâncarea de-acolo? Ah, ce te-ai 
rupe-n două dacă ai putea! 

- Hai, nu încerca să mă necăjeşti că nu reuşeşti! O să 
găsesc eu la ăştia şi destulă mâncare. 

Ştefana începuse deja să lipească banda de scoci pe vesta 
camaradului său. Când termină, îi spuse: 

- Gata, te-am blindat. Ori treci prin lasere ca Superman, 
ori plonjezi direct în grămada de cartofi ca... Glad Lovitul. 

- Hai, la spălat vase cu tine!, zise Morad împingându-l 
pe Glad de la spate. 

Acesta se strecură cu destulă uşurinţă prin gardul paradit 
şi înaintă cu prudenţă spre aleea centrală pe care o văzu în 

curte. Ceilalţi se lipiră şi ei de gard, ridicându-se pe vârfuri 
şi dând cu mâinile la o parte frunzişul des pentru a-şi putea 
urmări colegul. 

Când ajunse pe alee, Glad îşi sensibiliză la maxim toate 
simţurile, în dorința de a anticipa orice pericol. Nu îi con- 
venea să fie eliminat atât de repede şi să piardă continuarea 
aventurii ce se anunţa palpitantă şi de aceea strânse şi mai 
puternic arma cu fascicul laser, pregătit să creeze un adevă- 
rat foc de baraj în faţa sa, dacă ar fi fost atacat. 

Liniştea care domnea în curte sporea şi mai mult tensi- 
unea momentului. El cercetă cu precauție spațiul din jurul 
său şi nu îi atrase atenţia nimic în mod deosebit. Doar uşile 
acelea blindate păreau prea multe şi degeaba. 

Se lipise acum cu spatele de poartă şi privea clădirea 
aflată la celălalt capăt al aleii, convins fiind că de acolo pu- 
tea veni pericolul principal. 

Dar nu de acolo veni atacul surpriză. Dintr-o dată, ceva 
îl prinse de picior, provocându-i o spaimă teribilă, tocmai 
pentru că avea simţurile concentrate în cu totul altă parte. 
Impactul psihologic fusese maxim. Sări ca ars şi alergă spre 
mijlocul curţii, panicat că acel ceva se ţinea încă de piciorul 
lui. 

Iniţial, spaima îl făcuse să-şi imagineze o capcană sofis- 
ticată, constând într-un compus gelatinos care să i se lipeas- 
că de picior, ca apoi să-l împietrească de asfalt, dar îşi dădu 
apoi seama că nu este decât un ghem de blană care stătea 
acum atârnat de pantalonii săi, mârâind printre dinți. 

Ruşinat puţin de reacția cu totul necontrolată pe care o 
avusese şi simțindu-şi colegii că se amuză pe seama lui, 
Glad îşi scutură piciorul într-o zvâcnire nervoasă, dându-l 
pe Pufi-zet de trei ori de-a berbeleacul. 

Bietul căţel, nu se aşteptase la un tratament atât de dur, el 
fiind învăţat mai mult să fie alintat. Şi pentru că nimeni nu 
îl tratase atât de urât până acum, se supără peste răbdări şi 
o rupse la fugă prin curte, schelălăind în multiple tonuri de 
văicăreală, arătându-i astfel intrusului că întrecuse măsura. 

Imediat, văitatul canin fu preluat automat de senzori spe- 
cial montați în locuri secrete, trecut prin analizatori de sem- 
nal şi modulatori de amplitudine, purificat şi identificat în 
toată gama de frecvenţe existente în memoria computerului 
de incintă exterioară. Ca la un semnal, toate uşile şi porţile 
începură să se deschidă şi să se închidă într-un talmeş-bal- 
meş de nedescris. 

Glad se retrase precaut către camarazii săi, neştiind ce 
va urma, dar percepând debandada din curte ca pe ceva de 
rău augur. 

Şi, într-adevăr, urmă ceva la fel de straniu. Molipsindu- 
se de la computerul din curte cu care avea realizată o legă- 
tură de asistenţă reciprocă, creierul cibernetic responsabil 
de clădire începu şi el să trântească repetat ferestrele de la 
toate nivelurile, creând panică în interior. Marele Ics, care 
mizase inițial pe faptul că militarii nepoftiţi vor cerceta, nu 
vor găsi nimic suspect şi vor pleca, se văzu obligat acum să 
treacă la acţiune. 

Dădu semnalul de alertă în întreaga clădire, punându-și 
astfel toate „gorilele” în stare de luptă. Dar le spuse la toți 
să aştepte şi să fie pregătiți să execute indicativul „Mascota 
fioroasă”. 

Încă mai spera că activitatea din interior va rămâne ne- 
observată şi că prezența sa aici nu va fi trădată prin nimic. 
Pentru asta, izolă prin încuiere un număr de camere din clă- 
dire pe care le lăsă intenţionat la dispoziţia militarilor care, 

mai devreme sau mai târziu, aveau să pătrundă înăuntru. 
Dar acel spațiu aparent pustiu, avea să fie pentru intruşi un 
fel de închisoare în care să fie reținuți, în cel mai rău caz, 
până când planul său va fi încheiat. Spera, totuşi, să scape 
de ei mult mai repede. 

Prin sistemul de camere de luat vederi, el îi va ţine per- 
manent sub observaţie, din centrul lui de comandă mascat 
perfect între nişte pereți falşi. lar pentru a acționa asupra 
lor, doar dacă va fi strict necesar, se va folosi de oamenii săi 
care, conform indicativului primit, se vor masca, deghiza 
în diverse animale şi vor acționa discret, cu rol de fantome, 
în scopul de a-i scoate din minți pe militari şi a-i determina 
să plece. 

Când îşi puse la punct toate aceste detalii, îl luă pe dom- 
nul Borwish — pe sus, cu forța, prin doi bodyguarzi ai săi 
— şi îl duse în camera medicală pentru a i se face injecţia cu 
serul bio-exploziv. 

ÎI trântiră pe demnitar într-un scaun cu spetează şi îl le- 
gară strâns. Spre el se întoarse un doctor ce purta mănuşi 
negre până la cot şi un şorţ tot negru peste costumul alb plin 
de pete roşii ce păreau a fi sânge. Se pătase el intenţionat cu 
vopsea şi se echipase aşa ca un măcelar, tocmai ca să facă o 
impresie cât mai lugubră. Ținea în mâna dreaptă o seringă 
mare ce conţinea cel puţin o jumătate de litru de substanţă, 
care avea un ac gros şi lung de vreo cincisprezece centime- 
tri. 

Marele Ics îl învățase pe doctor să şi râdă ca un criminal 
psihopat, pentru a-l băga în sperieți pe acest Borwish care 
trebuie să afle astfel că nu este de glumit cu ordinul primit 
de a respinge legea aceea în comisia sa de apărare. 

Doctorul se conformă, şi când se apropie cu seringa, nu 
numai că râse într-o succesiune de grimase diabolice care 

îl făceau să pară nebun de tratat cu zeamă de varză (ca să-i 
piară râsul şi să aibă justificare pentru strâmbat), dar şi agită 
cu cealaltă mână un cleşte mare cu care dădea impresia că 
ar vrea să scoată matele din toți cei prezenți. 

Efectele se produseră imediat. Rechinuţu, şi el prezent în 
dorinţa de a-şi primi cât mai repede banii, se retrase prudent 
spre uşă, domnul Borwish se lipi îngrozit de scaun, iar cele 
două „gorile” care îl legaseră, se albiseră şi ele de spaimă. 
Una dintre ele chiar leşină căzând grămadă pe podea, în 
timp ce cealaltă, mai rezistentă la leşin, găsi la un moment 
dat soluţia de a scăpa de groaza care o cuprinsese la gândul 
că îşi poate vedea propriile intestine. Îi trânti doctorului un 
pumn în față, de îl aruncă înapoi pe masa de la care venise. 

După un sfert de oră de palme primite, doctorul îşi reve- 
ni Şi îi înfipse cu ură „pacientului” seringa în burtă, golindu- 
i-o cu brutalitate, ca şi cum de la el ar fi încasat pumnul. 

Marele Ics apucă să rânjească satisfăcut către demnitar 
spunând: 

- Aha, bine ţi-a făcut! 

După care leşină şi el. 

Totuşi, mafiotul încă mai avea unele lucruri de rezolvat, 
aşa că îşi reveni mai repede. Nu luase decât câteva palme de 
la Rechinuţu care profitase de moment pentru a-l căuta prin 
buzunare, unde găsi, nu bani cum sperase el, ci un dispozi- 
tiv ciudat, ca un fel de card mai gros, plin de leduri divers 
colorate care se aprindeau parcă într-o anumită succesiune. 
ÎI lăsase la loc, de teamă să nu declanşeze cine ştie ce... 
explozii. 

Revenit din leşin, Marele Ics sări ţanţoş în picioare, ner- 
vos că 1 se întâmplase tocmai lui acel moment de slăbiciu- 
ne, nedemn poziţiei sale de şef. Îi restitui palmele lui Rechi- 

nuțu, înfipse seringa goală în fundul „gorilei” ce leşinase, 
pentru că cealaltă se speriase iar şi deja îşi freca pumnul 
spre el, apoi se răsti zeflemitor la demnitar: 

- Gata, acum eşti o bombă la dispoziţia mea. După ce 
scăpăm de musafirii nepoftiţi, pleci şi îmi execuţi ordinul. 
Altfel, „Hiroshima” scrie pe tine! 

Încă nervos, dădu dispoziţii ca prizonierul să fie încuiat 
într-o debara — era nevoit să îl mai ţină o perioadă captiv 
pe demnitar, pentru ca substanţa să i se fixeze în ţesuturi 
— după care merse grăbit la el în birou. Aici mai avea ceva 
de făcut. Privise pe o fereastră şi îi văzuse pe militarii din 
curte cum deja îi dădeau târcoale uşii de la intrare. De ace- 
ea îl sună pe „Hârciog” şi îi spuse pe un ton ce nu admitea 
niciun refuz: 

- Scapă-mă imediat de militarii ăştia, că altfel mai iei o 
injecție din aceea pe care ai primit-o în venă! Şi să ştii că 
am descoperit recent că la nervi, doctorul ţi-o face în burtă. 
Iar dacă mă enervez şi eu, îl pun să ţi-o facă în limbă. 

Închise telefonul şi îl luă pe Pis-igrec în braţe încercând 
să se gândească la altceva, că prea vedea în jurul lui numai 
seringi. 

Încet, încet se linişti sub influența torsului leneş, ce îm- 
bia la somn, al felinei. Mângâie pisica, mulțumindu-i cu o 
privire mai relaxată pentru ajutorul dat în dorința sa de a-şi 
muta gândul în altă parte. Aceasta, de prea răsfăţată, de- 
odată se întinse într-un alint prelung, înfigându-şi ghearele 
în piciorul lui. 


Generalul Schpritz aşteptase ca desfăşurarea exerciţiului 
tactic să ajungă în ziua de pauză, pentru a putea pleca în 
controlul ce dorea să îl efectueze în zona blocurilor alimen- 
tare ale detaşamentelor participante la aplicație. 

Ziua liberă nu era planificată deloc întâmplător în acest 
moment şi în niciun caz nu avea rolul de a face vreun fa- 
vor participanţilor. Aceasta încerca de fapt să îi egalizeze 
pe concurenţi, să le dea timp şi codaşilor să îndeplinească 
probele planificate şi să marcheze punctul de plecare pentru 
a doua etapă a exerciţiului. 

Totul fusese gândit ca până şi această zi de repaus să 
creeze confuzie, în sensul ca toată competiţia de până acum 
să pară inutilă, din moment ce, începând cu ziua următoare, 
toate plutoanele de intervenţie porneau din nou cu şanse 
egale. 

Dar ce nu ştiau ei, competitorii, că mâine îi aştepta cea 
mai grea probă de până acum, mai ales prin deciziile ce 
urmau să le ia. 

Deşi aştepta cu mare nerăbdare să urmărească desfăşu- 
rarea de mâine, generalul plecase astăzi destul de relaxat 
în vizita sa. Era însoţit de mai mulți ofițeri din corpul său 
de control pe care îi instruise să fie în mod formal excesiv 
de exigenți, să dea impresia că se verifică „la sânge” orice 
aspect al activităţii alimentare. 

Chiar îşi anunţase din timp vizita, desigur, neoficial, aşa 
ca şi cum secretul ar fi fost deconspirat involuntar, tocmai 
pentru a le da posibilitatea tuturor să-şi pună toate lucrurile 
la punct. 

Prin asta realiza două obiective importante pe care le 
avusese în vedere de la început. În primul rând că cei con- 
trolați, ştiind de vizita aparent inopinată, se băgau singuri 
în priză, îşi rezolvau singuri problemele, îşi ridicau în timp 
record standardul de funcționare la nivel regulamentar, el 
evitând astfel situaţii penibile în care ar fi fost nevoit să 
aplice pedepse unor parteneri cu care avea în cadrul NATO 

o relație mai degrabă politică, decât o subordonare strict 
militară. Deci, el era interesat să manifeste exigenţă, dar şi 
ca totul să iasă foarte bine. În al doilea rând, detașamentele 
controlate nu trebuiau să-i afle adevăratele intenţii. Scopul 
său principal, pe care nu îl mărturisise nimănui până acum 
şi nici nu avea de gând să o facă decât la timpul potrivit, 
era acela de a pune bazele unui nou şi ultim exercițiu în 
cadrul prezentei aplicaţii, în care toate țările participante să 
fie luate prin surprindere. Nimeni să nu îşi mai poată folo- 
si nici trupele de elită, nici militarii special instruiți pentru 
anumite misiuni, ci totul să se axeze cu adevărat pe testarea 
valorii reale a participanţilor. Şi pentru asta dorea să le veri- 
fice pregătirea militară de bază, şi nu cea specială. 

Intenţionat lăsase detaşamentul românesc la urmă. De- 
venise puţin fascinat de specificul acestor oameni, de modul 
lor ciudat, misterios de a trăi viața. Voia să vadă şi dacă în- 
tregul detaşament funcționează după aceleaşi principii sau 
doar anumite categorii de militari. Cu alte cuvinte, voia să 
afle dacă specificul lor avea la bază un act intenționat, era 
ceva bine gândit, ca o strategie profundă de acțiune sau doar 
un fel comun de a fi al lor. Se simţea provocat să descifreze 
„misterul românesc”. 

Trecuse pe la blocurile alimentare ale celorlalte detaşa- 
mente şi mimase exigenta. De fapt, îşi lăsase oamenii să-şi 
bage nasul peste tot şi se bucurase în sinea sa, deşi nu o 
arătase, că lucrurile mergeau bine. 

Avusese grijă ca un ofițer de-al său, pe care îl ținea per- 
manent alături, să noteze în detaliu componenţa subunități- 
lor auxiliare ale fiecărui detaşament. 

Acum se afla în sectorul românesc şi îşi ascuţise puțin 
simțurile. 

În timp ce ofiţerii săi se împrăştiaseră peste tot căutând 
şi cele mai mici nereguli, ochiul său format în ale contro- 
lului, văzu imediat unele mici diferențe comparativ cu cei- 
lalți. Aici parcă totul era mai curat, excesiv de curat dacă 
te luai după vopseaua proaspăt aplicată inclusiv pe cuiele 
din pereți, şi mai aliniat, iar militarii din plutonul auxiliar 
de deservire se mişcau cu precizie, ca nişte roboți special 
programaţi pentru activitatea respectivă, dar şi cu o viteză 
demnă de invidiat. Se întrebă dacă asta se datorează pre- 
zenţei sale sau este o caracteristică permanentă a lor. Oare 
ei făcuseră instrucție specială chiar şi pentru activitatea asta 
comună de auxiliar? Poate... Nu crezuse până acum că ro- 
mânii sunt mai milităroşi chiar şi decât nemţii. Nici acum 
nu credea, şi se gândi că totul face parte din acel compor- 
tament de faţadă, dincolo de care ei îşi ascund adevăratele 
lor preocupări, aşa cum observase că făcuse şi plutonul de 
intervenţie. Se bucura totuşi că, printr-o exigentă suplimen- 
tară, chiar exagerată, ei îi arată parcă mai mult respect, lui, 
cel în prag de pensie care presimte că autoritatea reală i se 
va dilua pe zi ce trece, până la un nivel formal de care se 
bucură toți generalii aflați în retragere. Desigur că nimeni 
nu îi desconsidera autoritatea, dar la el impactul psihologic 
al apropiatei pensionări îi juca uneori feste. 

La un moment dat, un ofiţer se apropie de el şi îi rapor- 
tă: 

- Domnule general, în această săptămână, detaşamentul 
românesc s-a oferit să asigure din cheltuieli proprii, hrana 
întregului azil de bătrâni aflat în apropiere. 

- Da, îmi amintesc de angajamentul lor. Un gest foarte 
frumos... 

Superiorul rămăsese puţin în suspans cu replica, între- 
bându-se dacă şi acest angajament, la care nu i-a obligat 

nimeni Şi nimic, trebuie încadrat tot în misterul pe care în- 
cearcă el să îl elucideze, dar ofițerul continuă: 

- Doriţi să controlăm şi activitatea acelei instituții, având 
în vedere că acum este deservită alimentar de o subunitate 
din subordinea dumneavoastră? 

- Nuuu!, acolo nu ne putem permite să mergem în con- 
trol. Dar, sub pretextul unei vizite de informare, veți veri- 
fica în amănunt modul cum se achită ei de angajamentul 
asumat. Eu voi discuta cu doamna directoare, cu diverşi bă- 
trâni, pentru a vedea gradul lor de mulțumire. 

- Am înțeles. 

- Stai puțin!, îl opri generalul pe cel care voia deja să 
treacă la acțiune. Aţi aflat cum suplimentează românii nece- 
sarul de resurse? Din fondurile proprii sau din cele NATO 
alocate lor? 

- Nu au făcut nicio cerere de suplimentare la comparti- 
mentul nostru logistic. Asigură totul prin eforturi proprii. 
Au această posibilitate deoarece dețin o fermă zootehnică. 

- O fermă?!! 

- Da, o fermă proprie de animale pentru carne, dar şi une- 
le pentru obținerea produselor lactate. Au în jur de treizeci 
de capete, porci, tăuraşi şi vaci de lapte. Procesează totul 
prin reglementări interioare şi au aprobare pentru asta. Dacă 
apreciați necesar, pentru siguranța alimentară a trupelor, le 
putem găsi motive de suspendare a acestei activităţi. 

- Nu, de ce să le-o interzicem? Uite!, prin asta îşi pot 
permite gesturi caritabile pe care ceilalți nu le fac. 

- Am înţeles. Vom efectua, totuşi, un control şi acolo. 

- Mai mult chiar, spuse generalul gândindu-se la ceva 
anume, voi merge personal la această fermă. Arată-mi dru- 
mul! Să ne însoţească un reprezentant de-al lor! 

- Comandantul detaşamentului, colonelul Popescu, a 
anunţat că vă stă la dispoziție. 

- Foarte bine. 

Deşi gospodăria zootehnică se afla în afara cazărmii, în- 
tr-un loc relativ izolat, generalul Schpritz dorise să parcurgă 
tot drumul pe jos, dintr-un singur motiv - să-şi rezerve timp 
pentru a medita asupra unui aspect ce i se părea incitant. 

Îi strânsese mâna colonelului Popescu aproape absent şi 
îşi continuase drumul. Se gândea dacă există cumva vreo 
legătură între ferma aceasta a detaşamentului românesc şi 
ferma sa din planul de pensionare. Şi dacă da, cum aflaseră 
românii de intențiile sale? Şi ce urmăreau prin asta? Să îl 
incite? Să-1 dea de gândit în vreun fel? Să-l provoace la un 
război al nervilor dincolo de aparenţe? Sau dimpotrivă, să îl 
ajute să îşi accepte trecerea în retragere? Nu, nu avea cum. 
Îşi spuse că totul nu poate fi decât o simplă coincidență. 

Încercă să revină la normal. Îşi zise că prea exagerase. 
Chiar dacă erau singurii cu o asemenea inițiativă, românii, 
oameni cu simț practic şi poate cu tradiţie în creşterea ani- 
malelor, făcuseră şi ei o fermă, o simplă fermă pentru a-şi 
suplimenta meniul zilnic. Nu era nimic suspect sau miste- 
rios în asta. Doar el distorsiona de la o vreme informaţiile. 
De ce trebuia să aibă asta vreo legătură cu ferma sa imagi- 
nară? Sau cu ferma bunicului său în care el, copil fiind, îşi 
descoperise înclinațiile spre cariera militară şi îşi exersase 
exigenţa pe animalele pe care ba le tunsese, ba le vopsise în 
culori de camuflaj. 

Aproape că zâmbi ruşinat. Prea le atribuise românilor o 
aură de mister ce devenise acum o capcană pentru propriile 
sale gânduri. 

Deja regreta că făcuse drumul până aici şi era convins în 
acest moment că îl făcuse degeaba. Se aşteptase să găseas- 

că o cât de mică legătură între cele două elemente, ferma 
reală şi ferma sa imaginară, dar înţelegea eroarea în care 
se afla. Nu animalele, nu fermele contau, ci doar dorința 
lui ca cineva să-i înțeleagă starea de spirit, acum în prag de 
pensionare, să îl considere în continuare util pentru acțiu- 
nile militare care deveniseră, de-a lungul deceniilor, însăşi 
viaţa lui şi care îi mai ofereau acum doar perspectiva unui 
refugiu imaginar într-un loc virtual în care el să îşi exercite 
în continuare autoritatea şi exigența ce avea să le piardă 
în curând prin pensionare, asupra unor necuvântătoare care 
i-ar fi suportat capriciile şi i-ar fi prelungit iluzia că este o 
persoană importantă. 

Se agăţase inutil şi pueril de aşa-zisul „mister româ- 
nesc”. Oamenii aceştia erau cât se poate de normali şi habar 
nu aveau de drama lui. Nici nu ar fi avut cum să o afle, din 
moment ce nu şi-o manifestase în faţa nimănui. Doar el in- 
ventase totul cu speranţa deşartă că cineva l-ar putea înţele- 
ge prin — cum altfel?, decât — intervenţii paranormale. 

Aproape că voia să se întoarcă, să renunţe la a mai ve- 
dea acea fermă despre care nu mai avea nicio îndoială că 
este cât se poate de banală. Dar deja ajunsese la uşa incintei 
principale şi acest colonel Popescu îl invita insistent înăun- 
tru. 

Păşi pragul fără niciun chef şi făcu câţiva paşi spre in- 
terior mai mult din politeţe, gândindu-se deja că este mult 
prea ocupat pentru a-şi permite să piardă timp preţios cu un 
lucru absolut inutil. 

Parcă i se păruse că ofițerii săi de control nu înţeleg de ce 
i-a adus acolo. Se gândi că nu ar fi exclus ca unii dintre ei să 
îl considere, din acest motiv, deja depăşit pentru o funcție 
de o asemenea importanță ca a sa. 

Mai făcu câțiva paşi pe culoarul dintre boxele cu anima- 
le, mai mult pentru a găsi un element rațional prin care să 
îşi justifice vizita într-un loc ce nu avea nicio legătură cu 
aplicaţia pe care o conducea. 

Gata, marcase momentul şi voia să plece, dar dintr-o dată 
îngheţă într-un fior rece care îi străbătu tot corpul. Observa- 
se un fapt aparent inexplicabil, dar care se armoniza perfect 
cu starea sa de spirit şi cu gândurile care îl frământau — toate 
animalele aveau copitele făcute cu cremă neagră. 

DESFĂȘURAREA 
URMĂTOARE 


Generalul ajunsese la azilul de bătrâni şi încă se mai 
gândea la acele copite făcute cu cremă de ghete. Nu mai 
credea acum în coincidențe. Era decis să ia în serios orice 
amănunt care i s-ar fi părut ieşit din comun şi să îl şi rețină. 
Mai târziu avea să mediteze asupra tuturor acestor ciudăţe- 
nii ŞI, privindu-le într-un tot unitar, să încerce să dezlege un 
eventual mesaj codat cu care presupunea că românii îi pun 
perspicacitatea la încercare. 

Imediat ce intră pe uşa instituției de asistență socială, 
lăsă deoparte gândurile legate de fermă, cu scopul de a se 
putea concentra pe realitățile de aici. 

Nimeri chiar la momentul de siestă de după masa de 
prânz când majorotatea bătrânilor erau strânşi la parter, în 
holul central al clădirii principale unde, aşezaţi în fotolii 
comode şi balansoare, de obicei discutau diverse lucruri sau 
jucau jocuri de societate. 

Fiind anunţată de vizită, doamna directoare Frauman, o 
femeie mica dar energică, era prezentă şi îl întâmpină pe 
general cu zâmbetul unei gazde recunoscătoare pentru im- 
plicarea armatei în buna funcționare a instituției sale. 

- Domnule general Schpritz, spuse ea, suntem onoraţi să 
vă avem oaspete. Folosesc acest prilej pentru a vă mulțumi 
încă o dată pentru gestul dumneavoastră caritabil. Deşi, în 
principiu, pacienţilor nostri nu le lipseşte nimic, orice ajutor 
este bine venit. 

Generalul îi răspunse şi el foarte politicos: 

- Ne face mare plăcere să vă putem fi de folos. Sper ca pe 
viitor să continuăm această relație de susținere şi prin alte 
forme de sprijin. 

- Vaaii, cât de mult ne-am bucura! 

- Domna director Frauman, spuse apoi generalul trecând 
la subiectul care îl interesa, trebuie să recunosc faptul că 
inițiativa acestui gest frumos, a aparținut detaşamentului 
românesc aflat în subordinea mea. Noi am venit acum aici 
pentru a constata modul cum subordonații mei se achită de 
sarcini. Sunteţi mulțumită de prestaţia românilor? Se achită 
ei de obligația asumată? Sunt bătrânii încântați de ce li se 
oferă? 

Generalul rostise cuvintele cu glas mai scăzut, aplecân- 
du-se puţin spre femeie pentru a-i da de înţeles că doreşte 
un răspuns sincer. În acelaşi timp, în vreme ce se plimbau 
agale printre rândurile de pacienţi, el le lua seama bătrânilor 
pentru a le descifra starea de mulțumire. La prima vedere 
toți păreau, nu doar sătui, ci chiar ghiftuiți de mâncare, răs- 
turnați în balansoare, ținându-se cu mâinile de burţile lor 
pline. 

Doamna directoare îi răspunse şi ea cu un aer complice, 
aproape în şoaptă: 

- Aha, înțeleg că doriți un răspuns neoficial, dar să știți că 
nici în aceste circumstanţe nu avem nimic de reproşat celor 
care ne ajută, ba dimpotrivă. Ei chiar şi-au depăşit cu mult 
angajamentul asumat care prevedea doar asigurarea hranei 
zilnice. În afară de asta, ne-au făcut curăţenie în interior, 
ne-au săpat şi amenajat grădina, ne-au reparat acoperişul. 
Mâncarea este îndestulătoare şi — am tras concluzia — foarte 
gustoasă, din moment ce nu i-am mai văzut niciodată pe 
pacienţii mei lingând farfuriile oricât de pline ar fi , ei — care 
de obicei la vârsta lor — mai mult se sclifosesc la masă decât 
mănâncă. 

- Mda, interesant..., spuse generalul pus puţin pe gânduri 
de cele auzite. 

După cum constata el, „misterul românesc” se manifesta 
şi aici. Şi el nu înţelegea de ce. Încercă să afle mai multe 
detalii şi de aceea întrebă: 

- Dar altceva ieşit din comun aţi observat în ultimele 
zile? V-au trezit românii vreo altă suspiciune în afară de 
cele spuse? 

- Păăiii..., ar mai fi câteva lucruri greu de explicat. În 
primul rând că bătrânii noştri au acceptat să bea apă, multă 
apă. Noi ne-am chinuit ani de zile să-i convingem că un 
consum crescut de apă este benefic pentru sănătatea minta- 
lă, dar şi pentru detoxifierea întregului organism. Am adus 
şi specialişti nutriționişti care le-au ținut prelegeri, dar fără 
rezultate notabile. Şi aşa, dintr-o dată, de când au venit oa- 
menii dumneavoastră, toţi au vrut să bea apă. 

- Foarte interesant..., repetă generalul ducându-şi mâna 
la barbă gânditor. 

- Aveţi dumneavoastră vreo explicație pentru asta? 

- Încă nu, dar vă asigur că o să cercetez acest aspect. 
Altceva? 

- Da. A venit la noi în prima zi un ofiţer chipeş, parcă 
Vultur îl cheamă, s-a plimbat printre bătrâni şi nu i-a plăcut 
ceva. Apoi a discutat cu ei, i-a organizat pe grupe, 1-a îm- 
părțit în două tabere şi le-a dat... un fel de ordin de luptă. Ce 
să vedeți? Acum toți bărbaţii pe care îi avem aici şi pe care 
noi nu îi convingeam să stea în sala de fitness nici măcar 
cinci minute orice le-am fi spus despre cât de sănătoasă este 
mişcarea, acum fac înviorare şi marşuri forţate prin curte. 
Nu ştiu în detaliu ce le-a transmis acest Vultur, dar acum 
aproape toţi vor să obțină certificatul de luptător de elită. 
Fac excepţie vreo patru inşi care se laudă că ei sunt deja de 
elită, că doar au stat în front la Verdun şi nu a trecut nimeni 
de ei. 

- La Verdun??!!, se miră generalul. 

- Da. Ei chiar au o vorbă, un fel de deviză pe care şi-o 
însuşesc tot mai mulți: „La Verdun prin foc şi pară/ Până în 
Flota stelară.” 

- Înseamnă ceva? E un cod? 

- Nu ştiu. Speram să aflu de la dumneavoastră acest lu- 
cru. Oricum, pacienţii mei se transformă văzând cu ochii. 
Ceva se întâmplă, dar, deocamdată, schimbarea este în bine 
şi sperăm să continuie aşa. De exemplu, media hiperten- 
siunii arteriale pe azil a scăzut cu două linii. Din păcate, 
a crescut tensiunea doctorului care nu poate să-şi explice 
fenomenul. 

- Extraordinar! Dar femeile? S-au organizat şi ele în 
ceva? 

- Dacă de la bărbaţi mă aştept să plece în curând pe front 
sau în cosmos, spuse Frauman cu o ironie paşnică, femeile 
sigur vor rămâne aici atâta timp cât ofițerul dumneavoastră 
va continua să le pupe mâinile. 

- Ce ofiţer?! Nu am trimis pe nimeni. 

- A venit cineva şi mi-a spus: „M-a trimis şeful să ridic 
moralul fetiţelor.” De atunci le tot pupă mereu. Priviţi-l! 

Generalul se uită în direcția indicată şi îl văzu, fără să 
îl cunoască, pe aghiotantul Codrescu stând într-un loc mai 
retras, înconjurat de bătrânele azilului pe care le pupa cu 
ochii închişi, încercând să şi-o imagineze pe Lizana, ca să îi 
fie misiunea mai suportabilă. 

Colonelul Popescu îl chemase la el, după ce uitase bietul 
aghiotant numărul turelor date în jurul clădirii, şi îi spu- 
sese cu un glas mai calm: „Băi, Codrescule, ce m-aş fi fă- 
cut eu fără tine?” Apoi, după o scurtă pauză: „M-aş fi făcut 
general, măi, diluatule! Dar hai că nu mai sunt chiar atât 
de supărat pe tine, că tocmai ce-am aflat de la căpitanul 
Vultur că datorită sinapselor tale inversate, am în detaşa- 
ment nişte artilerişti în loc de veselari, ceea ce ne-ar putea fi 
acum de mare ajutor. Ba pentru asta chiar meriți premiat.” 
ÎI lăsase pe Codrescu să zgâie puţin ochii la el bucuros că 
va fi nu numai iertat, ci şi recompensat, după care adăugă: 
„Te premiez cu o pedeapsă mai mică.” Apoi îi dăduse cele 
două sarcini de penalizare pe care deja le merita şi le avea 
promise — să facă cu cremă copitele animalelor din ferma 
zootehnică şi să pupe toate babele din azil, ca pe Liza, până 
când îl va opri el. 

Acum, colonelul Popescu, rămas şi el în suita genera- 
lului, se cam îngălbeni la faţă văzându-şi aghiotantul cum 
tinde inevitabil să ajungă în centrul atenţiei. Începuse deja 
să inventeze în gând unele explicaţii prin care să-şi scoată 
detaşamentul basma curată, în cazul în care ar fi fost nevoit 
să intervină. 

Generalul se apropie de Codrescu şi îl întrebă surprins 
de comportamnetul lui: 


121 


Constantin GORNEA 


- Domnule locotenent, ce faceți aici?! 

Când ofiţerul dădu cu ochii de general, era deja prea târ- 
ziu să se mai poată concentra pentru a fi în stare să dea o 
explicație cât de cât inteligibilă. Reuşi doar să bâiguie câ- 
teva cuvinte: 

- Am fost trimis să... Liza... zila... azila... 

După un scurt moment de uimire, superiorul se dezme- 
tici, ducându-se cu gândul la singura explicație posibilă — 
acele cuvinte nu puteau fi altceva decât un cod. 

Se întoarse către ofițerul său de taină şi îi şopti la ure- 
che: 

- Notează: „Liza, zila, azila”! 

Când se întoarse iar spre Codrescu, nu îl mai văzu acolo. 
Intervenise rapid colonelul Popescu şi îi făcuse semn aghio- 
tantului său să dispară. Apoi i-o luă înainte superiorului şi 
spuse: 

- Domnule general, vă raportez că eu l-am desemnat pe 
acel ofiţer să execute o operaţiune de ridicare a moralului 
persoanelor feminine din această instituţie. Dacă vi s-a pă- 
rut ceva exagerat sau deplasat, toată vina este a mea. l-am 
dat deja ordin ofițerului să plece. 

- Dar nu era nevoie. După cum văd, şi după cum mi-a 
confirmat şi doamna directoare, faceți aici o treabă excelen- 
tă. Vă rog să rămâneți lângă mine ca să mai putem discuta 
în timp ce ne continuăm vizita! 

Generalul spera astfel să-l poată trage de limbă pe co- 
mandantul detaşamentului românesc pentru a-i afla toate 
secretele. Nu se îndoia că acesta are cunoştinţă de tot ce se 
întâmplă ciudat aici, de tot ce îl intrigă pe el. 

În timp ce mergeau prin clădire vizitând diverse alte 
incinte, superiorul îi puse colonelului mai multe întrebări 
ocolitoare, nu numai despre azil şi fermă, dar şi despre ac- 

țiunea plutonului său, cu văditul scop de a descifra cât mai 
multe sensuri ascunse. La toate acestea, colonelul Popes- 
cu îşi reprimase mirarea, dând răspunsuri evazize, general 
valabile, doar ca să complice cât mai puţin posibil soarta 
detaşamentului său pe care îl simţea acum ameninţat de 
atenţia prea insistentă a generalului. Dar efectul era exact 
pe dos. Superiorul se adâncea tot mai mult într-un mister 
despre care nu mai voia acum să creadă că este doar rodul 
imaginaţiei sale. La un moment dat chiar îl privi suspicios 
pe colonel, zicându-şi intrigat în gând: „Mmm, nu vrei să 
divulgi nimic, banditule!” 

Vizita se încheiase şi întreaga suită se îndrepta spre 
ieşirea din curtea instituţiei. Generalul medita la cele în- 
tâmplate. Era nerăbdător să ajungă la birou şi să profite de 
restul zilei de pauză a exerciţiului, pentru a reanaliza tot 
acest „mister românesc” cu mai multă atenţie. Dar mai erau 
câteva aspecte care aveau să îi capteze atenția. 

La poartă găsi un bătrân care tot căuta ceva privind cu 
mare atenţie pe jos. 

Nevrând să-i scape niciun amănunt, oricât de mic, ce ar 
fi putut face parte din acest puzzle la care simțea că este 
provocat, generalul se apropie de pacientul respectiv cu in- 
tenția de a-l întreba ce caută, ca apoi să îi rețină vorbele şi să 
le adauge la cele care aşteptau o rezolvare unitară. 

Nu fu dezamăgit, deoarece bătrânul se îndreptă deodată, 
îl prinse de revere şi îi strigă, luminându-şi faţa de revelația 
unei descoperiri: 

- Aha! Tu ai mâncat pisica. 

Nu găsi altceva de făcut decât să îi spună ofițerului său 
de încredere: 

- Noteaz-o şi pe asta! 

Toată suita se îndreptă apoi spre maşinile parcate în 
stradă, dar o oarecare zarvă le atrase atenţia făcându-i să-şi 
întoarcă privirile spre curtea azilului. De aici veneau aproa- 
pe alergând spre ei un grup de trei bătrâni care purtau mai 
mult pe sus o femeie de serviciu grăsuță, tunsă cu breton şi 
complet nedumerită. Biata de ea, îşi pierduse un papuc şi 
acum era forţată să alerge într-un picior, ca un concurent la 
triplusalt. 

Ajunşi cu ea în stradă, bătrânii i-o prezentară generalului 
pe care îl identificaseră cu gradul cel mai mare, strigând în 
cor: 

- Am prins-o. Ea e romulana. Ține ascuns într-o debara 
un aparat care produce un vortex cu care se preface că as- 
piră praful, dar cu el poate să ne teleporteze pe „şoimul” ei 
mascat în apropierea planetei. 

Generalul, obişnuit acum cu situaţiile ciudate, îşi reveni 
repede din starea de mirare şi se decise să le facă jocul celor 
trei, în speranța că poate afla mai multe detalii despre caz. 
Se gândi şi că bătrânii trebuie să joace şi ei un rol important 
în tot acest mister, că doar nu degeaba s-au oferit românii să 
le asigure asistenţă tocmai acum, aşa, din senin! Luă o figu- 
ră încruntată, făcu un semn hotărât spre doi ofițeri din suita 
sa, rostind pe un ton aspru, spre disperarea femeii de servi- 
ciu care nu pricepea de ce i se întâmplă tocmai ei asta: 

- Arestaţi-o! Duceţi-o la mine în birou pentru interoga- 
toriu! 

Doi ofiţeri o luară de braţe şi o urcară într-o maşină. De- 
sigur, urmau să îi dea drumul cât mai repede. 

O dată predată „spioana” „autorităţilor”, bătrânii se cal- 
mară luând o mimă satisfăcută cu aspect nerăbdător. Unul 
dintre ei întrebă: 

- Când ne-o dați pe Deanna Troi? 

Rămas fără inspiraţie, generalul se gândi că este mai 
bine să îl lase pe colonelul Popescu să se descurce, că doar 
el era tartorul la toate aceste farse, după cum era convins. Îi 
spuse acestuia: 

- Rezolvă-le problema! 

Apoi se urcă în maşină şi plecă. 

Acum, nici „Moş Martin” nu era de ieri de azi prin viață. 
Ştia şi el destul de bine cum să cadă în picioare. Le spuse 
bătrânilor care o aşteptau nerăbdători pe Deanna Troi: 

- Uitaţi-o, băi, aici! Luaţi-o! 

În acelaşi timp, o împinse spre ei pe doamna directoare, 
după care se grăbi şi el să se urce în maşina sa. 

Deşi avea un drum foarte scurt de parcurs, colonelul se 
grăbea să ajungă în biroul său pentru a face şi el o anali- 
ză a celor întâmplate. Mai apucă, totuşi, să vadă cum biata 
doamnă Frauman avu aceeaşi soartă ca şi femeia de servi- 
ciu, dar în sens invers, spre unul din dormitoarele azilului. 

Primul lucru pe care îl făcu comandantul detaşamentului 
românesc, fu acela de a da un telefon pentru a-şi explica 
o primă nelămurire. Îl sună pe căpitanul Vultur pe care îl 
întrebă: 

- Măi, de ce beau bătrânii ăia atâta apă? Că m-a întrebat 
generalul şi i-am tras o minciună cu caracter universal vala- 
bil, că n-am ştiut ce să-i spun. Ce le-aţi făcut? 

I se răspunse: 

- Domnule colonel, vă raportez că noi nu le-am făcut 
nimic, dar le face bucătarul nostru o mâncare iute, de crapă 
ăia bând la apă. Eu le-am spus doar aşa, ca să salvez situaţia, 
că le punem în mâncare energizante iuți, pentru întinerire. 

- Păi şi te-au crezut? 

- Nu prea m-au crezut de prima dată, dar am înflorit min- 
ciuna şi le-am zis să se uite la mine care iau de-astea de trei 
ani şi mă ţin foarte bine la cei... şaptezeci de ani ai mei! 


Grupul lui Gorean folosise tactici combinate de asalt şi 
cercetare pentru a pătrunde în clădire. Făcuseră un fel de 
asalt cu încetinitorul, cercetând fiecare treaptă, fiecare un- 
gher înainte de a face un pas. De asemenea intraseră prima 
dată doi, Ştefana şi Botanu, pentru a se acoperi reciproc, 
apoi câte unul, tot cu maximă prudenţă pentru a avea cât 
mai puţine pierderi în cazul că ar fi fost atacați. 

Din păcate, nu ştiau dacă scoci-ul protejează vesta. Mo- 
rad chiar dorise să afle, având câteva tentative de a trage 
în Glad, aşa, la sacrificiu, ca să vadă dacă se merită să îşi 
lipească şi ei pe veste. Noroc că îl oprise Gorean care nu îşi 
permitea să piardă un om degeaba, dar şi amenințările lui 
Glad că, o dată scos din luptă, va umbla prin toată clădirea 
şi va vărsa şi arunca toată băutura şi mâncarea găsite. 

La început avuseseră impresia că întreaga clădire este 
goală şi că, probabil, „răpitul”, ori nici nu fusese adus aici, 
ori fusese mutat la timp în altă parte. 

Cercetaseră apoi cu mai multă atenție curtea şi nu găsi- 
seră nicio altă cale de ieşire, ei presupunând inițial că răpi- 
torii ar fi putut pleca prin spate. 

Găsiseră până la urmă şi indicii clare ale prezenței celor 
căutaţi, aici. În primul rând, în garajul din curte erau parca- 
te atât maşina de îngheţată, cât şi cele două negre. Apoi se 
gândiseră că zona respectivă nu poate fi pustie din moment 
ce un căţel bine hrănit este lăsat în curte. 

Avuseseră un scurt moment de nehotărâre. Dacă cei că- 
utaţi au fost aici, nu au plecat şi totuşi nimic nu le trădează 
prezența, unde sunt? 

Cercetaseră din nou clădirea cu şi mai multă atenţie şi 
observaseră că anumite uşi sunt încuiate. Încropiseră aşa, 
din ochi, un plan al clădirii şi constataseră că li se dăduse 
voie aici, dar li se interzisese accesul în câteva camere afla- 
te în general în exteriorul zonei vestice a edificiului. 

Le devenise clar faptul că cineva îi observă şi încearcă 
să le influenţeze acțiunile. Li se dădea posibilitatea să plece 
sau să rămână în cea mai mare parte a clădirii, dar nu şi în 
zonele pe care răpitorii doriseră să le păstreze sub control. 

Gorean chiar revenise la suspiciunile lui, împărtăşindu- 
le celorlalți impresia sa că răpirea domnului Borwish este 
ținută prea în secret şi parcă este scoasă din contextul exer- 
cițiului. 

Discutaseră şi hotărâseră până la urmă să rămână. Aveau 
şi câteva argumente pentru asta: dacă plecau, pierdeau şansa 
unei victorii mult dorite; nu se trăsese deloc asupra lor, ceea 
ce putea însemna că această a doua „răpire” nu se bazează 
ca prima pe o confruntare armată, ci pe un fel de război al 
nervilor; sperau ca raționamentul şefului lor de grupă legat 
de testarea, la un moment dat, a rezistenţei lor la alcool să 
aibă un fundament real. Deci, deciseseră să aştepte, dar să o 
facă într-o stare de vigilență crescută. 

Îşi creaseră un fel de spaţiu de control format dintr-o 
cameră principală aflată la etajul întâi, ce avea o singură 
uşă de acces spre o alta vecină cu ea, desemnată ca o zonă 
tampon, menită să preîntâmpine un atac surpriză. Din ca- 
mera principală se mai putea ieşi, în caz de urgenţă, doar 
pe o fereastră prin care se putea cobori în curte pe o scară 
de incendiu. Camera secundară avea cealaltă uşă spre holul 
central. 

Îşi luaseră şi nişte măsuri de siguranţă. La fereastra cu 
scara de incendiu ce ar fi putut constitui la nevoie calea lor 
de retragere, se afla permanent un om de pază; făceau, desi- 
gur, prin rotație. Toate uşile din zona lor de acces le ţineau 
permanent deschise pentru a putea observa orice posibilă 
mişcare. Ştefana pusese destule capcane şi sisteme de alar- 
mare prin anumite puncte obligatorii de trecere şi în faţa 
tuturor uşilor încuiate. Acestea constau fie în nişte sârme 
întinse în care să te împiedici, fie în borcane, sticle sau cutii 
de conserve goale, dispuse în piramidă, care să facă mult 
zgomot dacă ar fi fost trântite. Cutiile goale fuseseră obți- 
nute de inventivul lor coleg, din cutiile de conserve pline 
găsite în incintă, al cărui conţinut fusese vărsat în anumite 
locuri pe podea, tot pentru a lăsa urme în cazul în care cine- 
va ar fi trecut pe acolo. 

La momentul respectiv, Marele Ics exclamase nervos în 
fața monitoarelor sale: „Tâmpiţii ăştia îşi bat joc de reşedin- 
ţa mea. Lasă că le-arăt eu la noapte!” 

Găsiseră şi destulă mâncare şi băutură. Dar nu se atin- 
seseră de nimic alcoolic, convenţia lor fiind ca totul să fie 
păstrat pentru posibila confruntare dintre Morad şi presupu- 
sus său adversar. 

Prima parte a nopţii şi-o petrecuseră în aşteptare, dormind 
pe rând. Stinseseră luminile în cele două camere ocupate de 
ei pentru a nu li se putea observa prezenţa, locația exactă şi 
mişcările, dar le lăsaseră aprinse pe hol şi în încăperile din 
zona aşa-zis neutră unde, deşi aveau acces, evitau să stea 
prea mult, pentru a nu fi victimele unor acțiuni surpriză. 

Marele Ics se ţinuse de cuvânt şi le dăduse câteva alarme 
zdravene, toate după ora trei noaptea, pe considerentul că 
atunci somnul este mult mai dulce şi te enervezi mai rău 
dacă cineva nu te lasă să dormi. 

Prima dată stinsese luminile în zona neutră şi le aprin- 
sese pe cele din camerele ocupate de militari, folosindu-se 
de funcțiile computerului central al clădirii la care el avea, 
evident, acces. Românii rezolvaseră problema pe jumătate, 
debranşând de la reţea corpurile de iluminat aflate în zona 
lor de interes şi făcând din nou întuneric. Chiar dacă nu re- 
căpătaseră controlul şi asupra iluminatului restului clădirii, 
înțeleseseră că adversarul lor este prezent şi că „războiul” 
începuse. 

A doua mutare a Marelui Ics fusese mult mai amplă. El 
îşi trimisese şase „gorile”, pe şase uşi diferite, mascate în 
diverse animale fioroase, pentru a-i speria pe intruşi şi a-i 
determina astfel să plece. Ei primiseră ordin să se mişte în- 
cet, ca nişte fantome, să apară evaziv pe la câte un toc de 
uşă, doar atât cât să cauzeze încordare, frică şi apoi groază. 

Militarii auziseră diverse zgomote înfundate, sunete gu- 
turale, țipete sfâşietoare în noapte, dar hotărâseră să rămână 
pe loc, să nu se angajeze într-un conflict asupra căruia nu 
dețineau deocamdată niciun control. 

Această a doua operațiune a mafiotului nu avusese, însă, 
efectul scontat. După vreo zece minute, „gorilele” sale se 
întorseseră la el şchioape, lovite, murdare, cu cucuie în cap 
— toate acestea fiind efectele capcanelor lui Ştefana. Ba mai 
mult, doi inşi se şi speriaseră unul de altul. 

Mafiotul mai încercase o ultimă operaţiune. Trimisese 
pe cel mai masiv om al său, o câtamai matahala fără minte, 
îmbrăcat într-un costum de urs care îl făcea să pară şi mai 
mare, să se ducă direct în camera ocupată de intruşi şi să 
facă precum toate viețuitoarele pădurii, pentru a crea panică 
printre musafirii nepoftiți şi a-i determina astfel, nu doar să 
plece, ci să zboare direct prin ferestre şi prin poarta blindată 

de la stradă şi să se mai oprească tocmai la comandament la 
ei, unde să se vaite cu şapte guri de ce-au păţit, dacă şi-au 
băgat nasul unde nu le fierbea oala. Şi apoi el, neobservat 
de nimeni, să-i dea drumul lui Borwish ca să anuleze acea 
lege, să şteargă toate urmele, să-şi ia cățelul, pisica şi gori- 
lele şi să dispară. 

Probabil că totul ar fi mers perfect, dacă nu se întâmpla 
ca Morad, care plecase pe furiş ca să „radă” măcar o bere 
dintr-un frigider, nu s-ar fi aflat exact în camera în care voia 
să pătrundă „ursul” trimis de Marele Ics. Surprins de apari- 
ţia ciudată în pragul unei uşi pe care o ştia încuiată, şi fiind 
acolo şi într-o stare crispată de clandestinitate, făcând ceva 
împotriva deciziei colegilor săi, Morad se pierduse cu firea 
şi nu găsise altceva de făcut decât să arunce sticla cu bere 
direct în capul „ursului”. 

Bietul „animal”, suportase cu mare greutate şocul, dar 
mai avusese tăria să facă stânga-mprejur, să încuie uşa la 
loc şi să ajungă pe trei cărări la şeful său, imitând, după cum 
primise ordin, diverse vietăți ale pădurii: „Chiţ-chiţ!, cirip- 
cirip!” „Ce cirip-cirip, măi, idiotule, îl apostrofase Marele 
Ics care văzuse toată faza pe un monitor de-al său. Fă ca 
boul-bălţii, că ți se potriveşte mai bine!” 

Noaptea trecuse fără alte evenimente deosebite. 

Acum, cei cinci militari se aflau în camera principală şi 
se gândeau cum să acționeze în continuare. 

Gorean, care vorbise la telefon, le spuse: 

- Mi-a trasnsmis Stătescu o informaţie care nu ştiu dacă 
este valabilă şi pentru noi, din moment ce aici se pare că 
tot exerciţiul se desfăşoară după alte reguli. Mi-a spus că 
la ei este zi de pauză. Eu vă propun ca noi să rămânem în 
continuare vigilenți. 

- E clar, completă şi Ştefana, că noi ne confruntăm cu 
altceva. 

- Bine măcar că am aflat că suntem pe drumul cel bun, 
spuse Botanu. Nu putem explica altfel evenimentele de azi- 
noapte, decât că ne-am apropiat prea mult de acest Borwish 
pe care „răpitorii” îl protejează prin mijloace chiar mai 
anormale şi decât credeam că ar putea fi exerciţiul ăsta. 

- Suntem pe un drum bun pe dracu”, îl contrazise Glad. 
Parc-am nimerit într-o grădină zoologică bântuită. Ce apli- 
cație mai e şi asta?! 

Apoi spuse către Morad: 

- Tu chiar ai întâlnit ursul ăla azi-noapte, sau te-ai văzut 
în oglindă după două sticle de coniac? 

- Băăăiii!!, nu băusem nimic, îi răspunse acesta. Nici n- 
apucasem bine să duc o sticlă de bere la gură. 

După alte discuţii şi analize, deciseră să aştepte şi ziua 
aceasta, dar în aceeaşi stare de atenţie sporită. Presupuneau 
că vor fi supuşi şi altor teste secrete prevăzute de exercițiul 
lor tactic despre care nu mai ştiau acum decât că este mult 
mai neconvențional decât şi-ar fi putut imagina. 

Desigur că ceva urma să îi surprindă din nou, cât de 
curând, dar nu ideile fanteziste ale celor care concepuseră 
exercițiul, ci disperarea nervoasă a gazdei lor. 

Marele Ics, ascuns între pereţii săi falşi, se decisese să 
blocheze toate uşile şi ferestrele clădirii, să îi transforme 
pe intruşi în prizonieri dacă aceştia nu plecau de bună voie 
până în dimineața următoare. Regreta acum că acţionase şi 
că astfel îşi divulgase prezenţa. Era convins că ar fi trebuit 
să aştepte până când militarii se plictiseau şi poate plecau 
singuri. Sau până când găsea „Hârciogul” un motiv să îi 
retragă, după cum îl constrânsese să îi promită. Acum era 
obligat să şteargă şi urmele. Încă nu ştia cum urma să o 

facă, dar o mare explozie care să-i omoare pe toţi în urma 
lui, i se părea modalitatea cea mai facilă şi „curată”. Nimeni 
nu ar mai fi aflat nimic după aceea, iar pe Borwish îl avea 
deja la mână şi nici nu i-ar mai da vreodată antidotul com- 
pusul său bioexploziv. 

În acel moment de meditaţie, cineva îndrăzni să îl de- 
ranjeze: 

- Şefu”, îmi daţi şi mie diferenţa de bani ca să plec şi să 
nu vă mai încurc pe-aici? 

Făcu un efort pentru a-l privi pe Rechinuţu în mod firesc 
şi-i răspunse: 

- O să ţi-i dau la momentul potrivit, când toată operaţiu- 
nea va fi încheiată, după cum te-am anunţat. Dacă totul iese 
bine, cred că o să-ți dau chiar mai mulți. 

- Mai mulți?! Cât de mulţi? 

- Atât cât să ai ... o mare explozie de bucurie... 


Ziua de pauză se dovedise a fi un chin pentru Plutonul 
23. 

Proba de la malul apei fusese trecută destul de uşor. Le 
venise repede ideea să formeze un şir indian care să traver- 
seze apa şi în care să se aplece fiecare către cel din fața sa 
prinzându-l cu braţele de mijloc. Se formase astfel un lanţ 
uman ca la jocul „lapte-gros” pe care un coleg de-al lor pu- 
tea merge în picioare, pe spinările lor, ca pe un pod, traver- 
sând apa fără să se ude, după cum era cerința probei. 

Bibo insistase să treacă Oade, pe considerentul că este 
cel mai uşor, deşi nu era, dar când acesta călcă pe spatele 
lui, el se scutură zdravăn şi îşi trânti camaradul în mijlocul 

apei, spunându-i apoi: „Aşa, Oade! Mi-ai verificat tu cal- 
ciul din oase, dar acum îţi verific şi eu impermeabilitatea 
pielii.” 

Locotenentul Suru reacționase imediat, enervat de gluma 
lui: „Măi, Bibo, lasă prostiile că n-avem timp de pierdut! 
Trebuie să-i ajungem pe ceilalți din urmă.” Dar primise de 
la subordonatul său un răspuns ferm, care îi convenea, nu 
doar pentru că relua acţiunea deja începută: „Haideţi, acum 
treceţi dumneavoastră!” 

În timp ce se regrupaseră pe malul celălalt — mai greu, 
deoarece ultimii vreo patru se rupseseră din şir şi traversa- 
seră şi ei pe spinările celorlalți stârnind, desigur, protestele 
colegilor care pe ultimii doi îi trântiră în apă — se apropie 
de ei un ofiţer-arbitru care le urmărise tactica şi le-o omo- 
logase. Acesta le înmânase o foaie pe care scria: „Proba nr. 
3, îndeplinită. Mergeţi spre nord-vest, până la zidul galben. 
Indiciu: Bidonul se află în clădirea verde, la ultimul etaj.” 

Avuseseră destul de mult de mers. Ajunşi la zidul gal- 
ben, li se repartizase un anumit sector care era flancat de 
nişte panouri care nu le permiteau să privească la celelalte 
subunități. Oricum nu ar fi văzut pe nimeni, deoarece se 
părea că şi aici sunt tot singuri. 

Rămânerea lor în urmă nu era cauzată atât de probele 
propriu-zise, pe care le trecuseră cam în acelaşi ritm cu cei- 
lalți, ci mai degrabă timpului pierdut pe drum, în deplasa- 
rea de la o probă la alta. În vreme ce plutoanele celelalte 
făcuseră adevărate marşuri forțate, ei se deplasaseră cam 
de fiecare dată într-un fel de grabă amnezică, în sensul că 
de multe ori uitau că trebuie să se grăbească. Noroc cu lo- 
cotenentul Suru care îi biciuia cu vorbele sale cicălitoare: 
„Haideţi, măi, grăbiţi pasul! Parc-aţi merge la injecții.” Dar 

chiar şi aşa, se găsea câte cineva, de regulă Bibo, să-i răs- 
pundă ceva de genul: „Lăsaţi, că ce-i al nostru-i pus de-o 
parte!”, cu referire la „Bidon”. 

Cea de-a patra probă le cerea să treacă cel puţin un om 
de-al lor dincolo de zid, fără să atingă obstacolul. Spre de- 
osebire de celelalte dăți, acum un arbitru stătuse permanent 
lângă ei. 

Făcuseră o aşa-zisă şedinţă fulger, care dură aproape o 
oră, spre disperarea comandantului de pluton, şi ajunseseră 
la concluzia că au două posibilităţi pentru îndeplinirea pro- 
bei. Să sape o groapă mare care să îi permită unuia dintre ei, 
cel mai mic, desigur, să treacă pe sub zid fără să îl atingă, 
sau să îşi unească toți forțele şi să îl arunce peste acest pa- 
rapet înalt, pe cel mai uşor dintre ei. 

Discuţia durasea atât de mult, nu pentru că le veniseră 
ideile târziu, ci pentru că nimeni nu voia să sape, nimeni nu 
voia să fie aruncat. 

Până la urmă găsiseră şi o soluție de compromis. Trecu- 
seră câţiva dincolo şi îl prinseră, cam pe jumătate, adunân- 
du-l după aceea de pe jos, pe Enţi, pe care îl aruncaseră alți 
câțiva din partea aceasta. 

Enţi zburase suficient de sus ca să nu atingă zidul — şi 
puțin cam prea lung decât se aşteptaseră cei care urmau să 
îl prindă — aşa că arbitrul le omologase rezultatul încercării 
lor. 

Primiseră apoi înştiinţarea scrisă: „Proba nr. 4, îndeplini- 
tă. Indiciu: Bidonul se află în clădirea verde, la ultimul etaj, 
în camera din colţul de sud-vest. Mergeţi în tabăra din față 
şi ocupați cortul nr. 5! Mâine este zi de repaus.” 

Nici nu se aşteptaseră să primească o veste atât de bună. 
Alergaseră ca scăpaţi de sub control, în strigăte de bucurie, 

spre cortul nr. 5 care se vedea la vreo sută de metri în fața 
lor. Bucurie, bucurie, dar scopul principal al grabei lor era 
să prindă locurile cele mai bune. 

Erau şi celelalte plutoane aici, dispuse în corturi identice 
aflate la câteva sute de metri unele de altele, ceea ce îl făcu 
pe Murdu să îi spună comandantului său: „Aţi văzut, dom- 
nule locotenent? Ăştia degeaba s-au grăbit, că poimâine 
pornim toţi de la zero.” Dar ofiţerul îi răspunsese suspicios: 
„Nu cred, măi, Murdu. Ne dau ei vreo penalizare...” 

Totuşi, locotenentul se mai liniştise puţin. Totul părea că 
merge spre bine. Trecuseră probele de până acum, iar ziua 
liberă de mâine îi dădea sentimentul, e-adevărat, trăit cu o 
oarecare crispare, că poziţia lor codaşă li se putea anula din 
oficiu. 

Dar liniştea sa nu durase prea mult. Ceva îl tulburase 
destul de grav. Primise un telefon de la Zahadi — de care ui- 
tase cu desăvârşire — care îi transmisese scurt: „Purceaua-i 
moartă-n coteţ.”. Nu înţelesese de prima dată, convocase 
plutonul şi până la urmă, după alte discuţii telefonice, afla- 
seră că Zahadi are probleme mari care îi afectează şi pe ei. 
El făcuse trimiterea bulversantă la acea purcea moartă, doar 
pentru că reţinuse de la locotenent că trebuie să comunice 
codificat. 

Alergătorul lor de cursă lungă îşi luase sarcina în serios 
şi parcursese zeci de kilometri în toate direcțiile, căutând 
plutoanele împrăștiate pe acele câmpuri. Îi fusese cu atât 
mai greu să dea de ele, din moment ce habar nu avusese pe 
unde se aflau aceste subunități, alergând de multe ori în van. 
Ba mai mult, încercase să se ferească şi de arbitri care i se 
păruse lui că îl cam luaseră la ochi. 

La un moment dat, transpirat, obosit şi supraîncălzit, 
simțise nevoia unei pauze şi se oprise aşezându-se pe un 

pietroi. Avusese pornirea de a rupe vesta aia scorțoasă de 
pe el care îl incomoda foarte mult amplificându-i senzația 
de sufocare, şi să o arunce cât mai departe. Dar ştiuse că nu 
are voie. Ghinionul lui fusese acela că sosise lângă el, aşa, 
de nicăieri, un câine pribeag. În timp ce îl mângâiase ca să 
mai treacă vremea, lui Zahadi îi venise o idee cam riscantă, 
dar pe care nu ezitase să o pună în aplicare chiar cu succes. 
Îşi scosese vesta şi îmbrăcase câinele cu ea, în aşa fel încât 
partea cu senzorul de temperatură să fie cât mai apropiată 
de corpul patrupedului. 

Nu se aprinsese niciun led roşu pe nicăieri, aşa că se fe- 
licitase pentru idee. Îi dispăruse şi teama iniţială, mai ales 
că totul avea caracter provizoriu, el plănuind să plece după 
vreo cincisprezece minute, cam cât îşi planificase timpul de 
odihnă. 

Când apreciase că i se încheiase pauza, se ridicase, se re- 
vigorase fizic şi se reactivase moral, dar ia câinele de unde 
nu-i! 

Deşi nimeni nu avusese niciun chef, la insistenţele lo- 
cotenentului Suru, tot efectivul disponibil al Plutonului 23 
sacrificase ziua de repaus pentru a căuta câinele, a-l prinde 
şi a recupera vesta. Acum nu mai era vorba de scoaterea din 
luptă a unui om, ci de ceva infinit mai grav — pierderea de 
tehnologie avansată NATO. 

Încercaseră ei, militarii, să îşi mai tempereze comandan- 
tul, argumentându-i că dacă ar fi fost cu adevărat o tehno- 
logie de ultimă generaţie, nu le-ar fi dat-o chiar lor, dar lo- 
cotenentul rămăsese neînduplecat. Avea şi de ce — din cinci 
în cinci minute trăia halucinaţia că „Moş Martin” se repede 
spre el şi îl devorează. 

Tot efortul lor de o zi fusese în zadar. Nu găsise nimeni 
nimic, deşi se împrăştiaseră şi căutaseră în şapte vânturi. 

Desigur că unii dintre ei ajunseseră destul de repede la nive- 
lul de saturație al disponibilităţii lor de efort şi transforma- 
seră căutarea într-un fel de plimbare de nevoie, punctată din 
când în când de câte un mesaj telefonic stereotip: „N-am 
găsit nimic.” 

Într-un târziu se întorseseră cu toţii la cortul lor. Ziua de 
pauză aproape trecuse şi ei erau deja obosiţi frânți, tocmai 
buni mâine să rămână, din start, iarăşi ultimii. 

Acum, în dimineaţa celei de-a patra zile a exerciţiului, 
toate subunitățile de intervenţie primiseră ordin să se adune 
în faţa corturilor şi să aştepte primirea noii misiuni. 

Văzură la un moment dat cum un grup de ofiţeri-arbitru 
pornesc către ei şi se împrăştie pe la subunități. 

La Plutonul 23 nu veni nimeni. Românii îi priviră nepu- 
tincioşi pe ceilalți cum pleacă rând pe rând, grăbiţi să ia un 
avans cât mai mare în faţa adversarilor. 

Într-un târziu, când rămăseseră deja singuri, într-o aştep- 
tare chinuitoare, un căpitan veni la ei şi le comunică: 

- Am primit ordin de la Comandament să vă comunicăm 
că Plutonul 23 este descalificat. 

- Cum, măi, nu se poate..., exclamă deznădăjduit loco- 
tenentul Suru, parcă din fundul stomacului unui animal de 
pradă. 

- Domnule locotenent, continuă arbitrul, rămâneţi în cort 
şi aşteptaţi noi ordine! De asemenea, trebuie să vă chemați 
toți ceilalți militari aici, indiferent unde i-ați trimis inițial. 

Parcă totul se năruise pentru ei. Toţi aveau câte un mare 
regret — unii că au pierdut şansa victoriei, iar alții că efortul 
lor de până acum fusese zadarnic. 

Intrară în cort şi încercară să-şi dea seama de ce fuseseră 
eliminați din competiţie. Desigur că toți se gândeau la pier- 
derea vestei. Zahadi era cel mai afectat. Se retrăsese într-un 

colţ şi se prăbuşise în fund pe pământ. Mulţi trecură pe la 
el şi-l bătură pe umăr în semn de înţelegere şi solidaritate. 
Platen chiar îi spuse încercând să îl înveselească puţin: 

- Las-o-n colo de vestă! Dacă eram eu în locul tău, o 
aruncam după primul kilometru, iar Oade, cred că nici nu 
o lua cu el. 

Seara trecută lonaşcu avusese o idee bună, dar nu mai 
sperau acum că ar mai putea profita de pe urma ei. Îl suna- 
seră pe căpitanul Verdeş şi îl rugaseră să încerce să locali- 
zeze vesta lor pierdută, prin sistemul GPS al Comandamen- 
tului aplicaţiei. Ce nu ştiau ei, însă, era faptul că ofiţerul lor 
de legătură nu reuşise nimic, deoarece nu i se mai permitea 
accesul în centrul de comandă, dar îl informase pe colone- 
lul Popescu despre cele întâmplate. Acesta, la rândul său, îi 
dăduse o misiune de căutare căpitanului Vultur, cu permisi- 
unea de a utiliza întreaga infrastructură NATO disponibilă. 
Se baza pe faptul că în plutonul 32 de elită sunt experți de 
toate felurile, inclusiv în spargeri sau ocoliri de coduri şi 
parole, iar speranţa sa nu avea să fie înşelată. 


Două turturele se găsiseră să gungurească exact în drep- 
tul ferestrei deschise, în totală discordanţă cu încordarea din 
interior. 

Generalul Schpritz era un mare iubitor de frumos, de na- 
tură, chiar şi de animale, deşi cu acestea îi cam plăcea să 
se... militărească. Totuşi, foiala de acum a celor două păsări 
îl deranja, îl împiedica să îşi menţină concentrarea asupra 
unor probleme foarte importante. 

Se ridică de la birou, merse cu mâna întinsă, parcă ne- 
vrând să-şi întrerupă gândurile, şi închise fereastra. Văzân- 

du-i gradele, cele două păsărele luară poziţia de drepţi, sa- 
lutară cu aripa dreaptă, după care o luară în pas de defilare 
spre fereastra de la încăperea alăturată. Nu! Era doar în ima- 
ginaţia lui. Se mustră în sinea sa, nu pentru că revenise la 
ideile post-pensionare într-un moment nepotrivit, ci pentru 
că extinsese pornirile sale cazone şi asupra vieţuitoarelor 
sălbatice. Nici nu mai ştia ce-o să-şi deschidă la trecerea în 
rezervă. O fermă de animale, sau o... pădure de instrucție? 
Şi până la urmă, de ce nu? Cum ar fi fost ca vânătorii cei 
dornici de distracții facile să-i cutreiere pădurea militarizată 
şi să dea de o turmă de mistreți, toți înzestrați cu puşti de 
asalt? Oare cine ar fi alergat mai repede? Iar el să poată 
aranja ca vânătorii să fie toți românii ăştia din subordinea 
lui actuală care îi crează atâtea probleme... 

De la fereastră nu se mai întoarse la biroul său, ci începu 
să se plimbe prin cameră gânditor, încercând să înțeleagă ce 
se întâmplă. 

Citise toate rapoartele zilei precedente. Vizionase rezu- 
matul înregistrărilor. Era la curent cu ce se întâmplase, cu 
observaţiile arbitrilor, dar tot nu înţelegea. 

În primul rând, concluziile trase în urma vizitei sale la acel 
azil de bătrâni aflat temporar în subzistența detaşamentului 
românesc, te duceau cu gândul că acolo se petrec fenomene 
paranormale. În câteva zile, comportamentul celor internaţi 
se schimbase radical, se rostiseră mai multe expresii codifica- 
te — toate selectate de el şi date la compartimentul specializat 
în decriptare, pentru analiză — ofiţeri români infiltrați printre 
bătrâni făcând, parcă, nişte experimente. Şi acest vulpoi de 
colonel care vorbeşte mult şi nu spune nimic. 

Apoi mai era partea a doua, la fel de stranie — compor- 
tamentul plutonului românesc de intervenţie. Generalul 
continua să se întrebe, învârtindu-se prin încăpere. De ce 

trimiseseră un militar să plaseze o vestă — culmea! — tocmai 
în imediata apropiere a punctului unde era ținut „Bidonul”? 
Şi în ce mod absolut genial evitaseră barajele arbitrilor cât 
şi focul infanteriştilor marini! Alergând aparent dezordonat 
pe toate câmpurile acelea şi trimițând, la momentul potri- 
vit, un câine, desigur dresat, dar când au avut timp să îl 
dreseze?! Şi cu ce scop o făcuseră? Ca să marcheze clădi- 
rea verde? Să trianguleze ceva prin sistemul GPS al vestei? 
Şi altceva, la fel de inteligent — recuperaseră echipamentul 
printr-un militar auxiliar, trimis neîndoielnic de colonel, că 
sunt toți mână-n mână, acționează unitar şi nimic nu este 
întâmplător la ei, în care degeaba trăseseră americanii cu 
impulsurile laser, că el era în ținută de lucru. Dar aşa ştiuse 
foarte bine să protejeze vesta fără să fie dezactivată — ţinută 
la piept şi expunându-şi doar spatele — şi să o returneze plu- 
tonului de intervenţie! 

Misterele continuau să se deruleze în mintea generalului 
la adresa subunităţii româneşti. De ce plecaseră ei toţi în 
recunoaştere în ziua de repaus? Bine-bine, ca să recunoască 
terenul, asta ar avea sens, dar de ce merseseră prin locuri 
fără nicio importanță tactică? Păi, ca să le distragă atenția 
arbitrilor, dar de la ce? Probabil de la ce fac cei cinci tri- 
mişi să... păzească o clădire aparent părăsită. Şi de ce îşi 
asumaseră ei riscul de a viola o proprietate privată? Apoi 
aceştia cinci, de ce nu se întorseseră la subunitate deşi fu- 
seseră chemaţi la insistenţele arbitrilor? Deoarece convor- 
birea respectivă fusese trucată şi, cu toate că li se ordonase, 
formal!, să se întoarcă, de fapt li se transmisese codificat, 
să rămână. 

Generalul ajunsese în situația de a se întreba şi de a-şi da 
singur răspunsuri. El nu avea de unde să ştie că acel câine 

se nimerise să fie pripăşit în zona casei verzi şi el nu făcuse 
altceva decât să se retragă „acasă” pe timpul nopţii. De ase- 
menea nu ştia că acea proprietate privată nu este deloc pără- 
sită şi că Marele Ics îi blocase pe cei cinci militari înăuntru. 
Nu bănuia nici faptul că maiorul Strauss avusese un interes 
bine determinat când îi descalificase pe români. 

Comandantul aplicaţiei simți dintr-o dată nevoia să fie 
în mijlocul evenimentelor. leşi din birou şi merse în centrul 
de comandă, oprindu-se direct la pupitrul său. Ceru să i se 
facă un scurt raport asupra celor întâmplate în primele ore 
ale acestei a patra zi a exerciţiului şi în acelaşi timp îşi porni 
propriile monitoare. 

Îi veni o idee. Toată zbaterea asta cu nişte subunități puse 
parcă să se joace de-a hoţii şi vardiştii, nu mai prezenta ni- 
ciun interes. Era hotărât să lase lucrurile să se desfăşoare 
în voia lor, iar el să se concentreze pe mesajul de-a dreptul 
subliminal pe care se pare că vor să i-l transmită românii. 
De aceea se gândea acum să-i ceară colonelului Popescu să 
îi subordoneze direct un om de-al lui de încredere, aşa, sub 
pretextul unei promovări, chipurile!, să aibă şi detaşamen- 
tul românesc un reprezentant în comanda aplicației. O dată 
ajuns acest ofițer român în subordinea sa directă, va şti el 
cum să-l stoarcă de informaţii, îl va face el să mărturisească 
toate scopurile ascunse, chiar dacă ar fi nevoit să îl disece 
pentru asta. 

Se gândea în primul rând la acest căpitan Verdeş, ofițerul 
lor de legătură, care cu siguranţă este tot timpul la curent cu 
ce plănuieşte colonelul Popescu. Îţi puteai da uşor seama 
de asta prin faptul că acesta — îl observase cu discreție în 
ultimul timp — avea aşa o prezență misterioasă, ba era, ba 
nu mai era, ba îl vedeai, ba dispărea după o perdea. Ar fi 
putut invoca faptul că acest căpitan Verdeş este considerat 

capabil şi că merită promovat direct în anturajul său apropi- 
at. O să-i spună că are veleităţi de arbitru. 

Cu alte cuvinte, generalul Schpritz dorea să aducă măcar 
o parte din „misterul românesc” cât mai aproape de el, ca 
să îl poată pătrunde şi înţelege în cele mai ascunse unghere 
ale sale. 

De pupitrul generalului se apropie un ofiţer. Era căpita- 
nul Wulf, cel care răspundea de arbitrii trimişi să-i urmă- 
rească discret pe cei plecați din Plutonul 23. 

- Domnule general, îşi începu el raportul, mi-aţi ordonat 
o scurtă analiză... 

- Da, spune, ce fac cei cinci? 

- Sunt tot în acea clădire şi, după poziționarea vestelor, 
se pare că stau cu predilecție într-o anumită cameră. De 
când au intrat acolo nu au făcut nimic notabil. 

- Dar nu aţi reuşit măcar să ascultați ceva din ce se în- 
tâmplă acolo? 

- Ba da, am folosit cea mai sofisticată aparatură NATO 
de înregistrare audio de la distanţă, dar nu se aude nimic 
clar, ci doar aşa un fel de zgomot leneş pe care specialiştii 
noştri l-au identificat ca fiind un... tors de pisică. 

- Pisică?! 

- Probabil că au un dispozitiv de bruiaj adecvat. 

- Măi, ce ne joacă oamenii ăştia pe degete! Spune-mi 
sincer! Din analiza făcută de tine, crezi că ar putea fi ade- 
vărată ipoteza maiorului Stauss potrivit căreia românii au 
intrat acolo ca să dea o spargere, sub acoperirea exerciţiului 
nostru tactic? 

- Domnule general, îmi este imposibil să dau un răspuns 
tranşant, dar vă voi expune câteva argumente pro şi contra. 

- Te rog! 

Generalul luase act încă de la prima oră, de pledoaria 
maiorului Strauss prin care acesta îşi susținuse decizia de 
a descalifica plutonul românesc. Pe lângă presupusa spar- 
gere care ar fi compromis foarte grav onoarea NATO, el 
argumentase decizia sa şi prin pierderea vestei şi încălcarea 
regulamentului exerciţiului, românii nerămânând în cort, 
după cum li se ordonase, şi nechemându-şi oamenii plecați. 
Superiorul îi acceptase temporar poziția, deşi nu îi conve- 
nise că maiorul nu îi raportase nimic în prealabil şi făcuse 
totul pe cont propriu, dar nu validase de fapt descalifica- 
rea, luând-o doar ca pe o propunere şi lăsând subunitatea 
în aşteptare, spre disperarea „Hârciogului” care se şi vedea 
acum împrăştiat pe pereţi de serul exploziv. Maiorul ar fi 
vrut să creadă că totul este doar o glumă proastă, dar încă 
mai simţea pe față sângele acelui şoarece prin care Marele 
Ics îi făcuse o mică demonstraţie. 

Căpitanul Wulf raportă: 

- Este adevărat că ei au intrat acolo prin efracție, pe o 
proprietate privată, acțiune ce seamănă cu o spargere. To- 
tuşi, nu cred că exercițiul nostru le-ar asigura o cât de mică 
acoperire. Dacă ar fi făcut-o alți militari din detaşament 
profitând că atenția tuturor este concentrată pe desfăşurarea 
aplicaţiei, ar fi fost cât de cât logic, dar nu tocmai ei care 
ştiu că sunt monitorizați permanent prin sistemul de locație 
al vestelor. Şi apoi, când dai o spargere, nu stai două zile la 
locul faptei. Au ei un cu totul alt motiv să fie prezenţi acolo. 
Din păcate, nu cunoaştem acest motiv şi, un fapt care iar îi 
incriminează, ceea ce întreprind ei acolo nici nu are legătu- 
ră cu exercițiul nostru. 

- Dar cum au ajuns în acel loc? Ce i-a atras la el? S-au 
dus la nimereală sau l-au avut ca ţintă de la început? 

- Au căutat de prima dată ceva anume, au mers pe o 
urmă. Am aflat din cercetări că 1-a interesat foarte mult o... 
maşină cu îngheţată. 

- Îngheţată??!!, se bulversă şi mai mult generalul. Or fi 
vrând să le-o servească celor de la azil? Dar imobilul cui 
aparține? 

- Este pe numele unui om de afaceri de cetăţenie olan- 
deză care, surprinzător, nu este cunoscut de nimeni acolo. 
Până aici nu ar fi nimic anormal, să zicem, dar un prieten 
de-al meu din poliție, căruia i-am cerut părerea referitor 
la apartenența imobilului, mi-a spus că este tipul clasic de 
posesiune în care vrei să ascunzi identitatea proprietarului 
real. 

- Deci, poate fi ceva necurat la mijloc, iar românii noştri 
au o pistă în acest sens... 

- Ați concluzionat perfect situația în care ne aflăm. 

- Dar cei doi de la acel bordel, ce fac? 

- Stau şi aşteaptă în hol. Întrebată discret, o fată ne-a 
spus că ei plătesc doar cât să fie lăsaţi să stea acolo. 

- Hai că asta-i culmea misterului! Deci stau în bordel 
fără să îl folosească, dar pierd bani pentru asta!! 

- S-or fi multumind doar să se uite la... decor. 

- Hai, fii serios! În timpul unui exercițiu tactic atent mo- 
nitorizat? Chiar tu ai spus că nu este momentul pentru ase- 
menea gesturi prosteşti. Fac ei un lucru serios acolo, dar 
nu ştim noi. Mi-e teamă de altceva. Dacă facem o legătură 
între casa aparent părăsită cu proprietar fantomă şi bordel, 
ne putem gândi la ceva ce ţine de... lumea interlopă. Or fi 
implicaţi în... trafic de ceva? Dar să nu ne grăbim cu con- 
cluzii nefondate! Să te mai întreb un lucru. Cum ţi se pare 
ție, care eşti la curent cu povestea asta, descalificarea subu- 
nității româneşti? 

- Cel puţin pripită, domnule general. Dacă îi oprim acum, 
riscăm să nu mai aflăm nici ce au urmărit ei şi nici cum se 
termină totul. 

Pe general îl unseră la inimă cuvintele căpitanului Wulf. Îl 
aprecia pe acest ofițer inimos, tânăr dar foarte capabil. Îi spuse: 

- Bine, am decis. Din acest moment anulez ordinul de 
eliminare. Mergi şi continuaţi-vă operațiunea de suprave- 
ghere! La sfârşit vreau un raport cât mai detaliat cu putință. 
Spune-i maiorului Strauss să vină la mine! Şi-ncă ceva, rosti 
superiorul după o scurtă pauză. M-ai pus puţin pe gânduri: 
cei cinci plus cei doi pe o pistă ce nu ne este cunoscută, în 
afara aplicaţiei, într-un mediu posibil ostil... Pentru orice 
eventualitate, luaţi măsuri să fiți pregătiţi să le puteți veni în 
ajutor dacă va fi nevoie! Ţinem legătura. 

- Domnule general..., insistă ofițerul, ar mai fi ceva. 

- Ce anume? 

- Ne-a scăpat un amănunt. Mai este cineva plecat din 
Plutonul 23 în afară de cei şapte. Avem un semnal foarte 
slab al unei veste aparţinând românilor, localizat cu aproxi- 
maţie în... zona casei verzi. 

- Incredibil!... În afară de cea recuperată...? Hai, lasă că 
vedem mai târziu despre ce este vorba — cu siguranță un alt 
truc de-al lor cu care m-am obişnuit deja. Sau l-au localizat 
pe maiorul Smith şi au trimis un om să îl supravegheze. La 
urma urmei, le-am dat voie să-şi folosească imaginaţia şi 
inițiativa. Axează-te acum pe problema principală a celor 
cinci care pot fi în pericol! 

- Am înțeles. 

Ofiţerul plecă şi după puţin timp se apropie maiorul Strauss. 

Generalul îi anunță decizia sa: 

- Am ordonat ca plutonul românesc să reintre în exerci- 
tiu. Dă toate dispoziţiile necesare pentru aceasta! 


145 


Constantin GORNEA 


- Domnule general, răspunse panicat maiorul, dar nu se 
poate, încălcăm regulile... 

- Nu încălcăm nimic. Aici eu fac regulile. 

- Dar au pierdut o vestă... 

- Au recuperat-o. 

- Au părăsit cortul... 

- Era ziua lor de repaus. 

- Au adus efective din afară... 

- A fost de la început prevederea ca detaşamentele să 
aibă voie să-şi susțină subunitățile proprii. 

- Profită de exerciţiul nostru pentru a da spargeri şi a po- 
pula bordelurile. Vă dați seama ce s-ar întâmpla dacă infor- 
mațiile acestea ar ajunge în mass-media? Onoarea NATO 
ar fi grav afectată, iar domnul Borwish şi-ar compromite 
cariera politică din cauza noastră. 

- De onoarea NATO răspund eu. Dacă se va produce 
ceva neonorant sau imoral, voi lua asupra mea întreaga răs- 
pundere. lar domnul Borwish cade în responsabilitatea ta, 
că doar tu mi l-ai băgat pe gât. Hai, nu te mai îngrijora atât! 
Am conceput împreună un exerciţiu atipic şi le-am dat voie 
la toți să aplice metode atipice. Nu îi putem descalifica pe 
unii pentru că tocmai asta fac. 

Generalul se implicase atât de mult în povestea cu „misterul 
românesc”, încât era dispus acum să-şi rişte cariera militară. 

Deşi înțelesese că nu se mai poate împotrivi cu nimic, 
maiorul mai încercă încă o dată — disperat să-şi salveze via- 
ţa pe care şi-o simţea tot mai mult ca pe o simfonie a mo- 
leculelor eliberate din închistarea corpului — să-şi oprească 
superiorul din hotărârea sa: 

- Domnule general, dar nici din punct de vedere tehnic 
nu mai putem să reintroducem Plutonul 23 în joc. Ceilalţi 
au început deja confruntarea. 

- Nu-i nimic. Anulează totul, spune-le că li s-a acordat o 
primă etapă de antrenament, retrimite-i în dispozitivul iniți- 
al, du-i şi pe români acolo şi începeți totul de la zero! 

- În cazul acesta, Plutonul 23 ar porni cu un handicap şi 
nu ar fi corect. 

- Nu le duce tu grija lor! În aplicaţia asta am învăţat ceva: 
pe români să nu-i plângi, dar ajută-i şi vei câştiga dublu! 

Nemaiavând ce comenta, maiorul Strauss plecă, aşa, cam 
din rete-n perete, să pună în aplicare dispoziţiile primite. 

În urma lui, generalul avu parcă o revelaţie dată de pro- 
priile sale cuvinte. Parcă „misterul românesc” începea să i 
se dezvăluie. Parcă ei ar vrea să spună: „Suntem altfel croiți, 
dar nu vă deranjăm cu nimic, ne descurcăm cu ce avem, însă 
dacă ne sprijiniți, devenim mult mai performanţi şi veţi avea 
şi voi numai de câştigat de pe urma acţiunilor noastre.” 

Fu întrerupt de un ofiţer venit din afară. Era colonelul 
Gehren. Acesta se apropie de pupitrul generalului şi îi şopti 
superiorului ceva la ureche. Apoi ieşiră împreună din cen- 
trul de comandă. 

Merseră în biroul şefului unde acesta îl invită pe ofițer 
să vorbească: 

- Spune, ce s-a întâmplat? Aici avem discreţia necesară. 
Aţi descifrat ceva? 

- Domnule general, deocamdată lucrăm la text. Nu am 
descoperit nimic notabil până acum, dar nu ne dăm bătuți 
chiar atât de uşor. Dacă este într-adevăr un text codat, apar- 
ține unui mare expert în materie de criptografie. 

- Dar are elementele de bază ale criptării, se poate spune 
măcar dacă există ceva dincolo de înţelesul său aparent? 
Nu vreau nici să ne batem capul cu sensuri inexistente, spu- 
se generalul dorind să obțină de la ofiţer o părere cât mai 
obiectivă. 


147 


Constantin GORNEA 


- Pare a avea elemente de codificare, măcar prin sensurile 
metaforice prin care le exprimă. Vom cerceta în continuare, 
dar acum am venit la dumneavoastră pentru altceva. 

- Ce s-a întâmplat? 

- În cursul nopţii trecute, sofi-ul interior al aplicaţiei 
noastre a fost accesat fără autorizaţie de lucru. Adică s-a 
intervenit în baza noastră de date, de undeva din exterior. 

- Un atac informatic? S-au spart parole de acces? 

- Mmm..., nu chiar. S-au evitat, dar s-a intrat în baza 
noastră extinsă de date. 

- Păi, da sau nu? Dă-mi detalii! Cine? De unde? Cât de 
grav este? 

- În aparenţă intervenţia a fost făcută de undeva din oraş, 
dar la o cercetare mai atentă, am constatat că s-a folosit un 
aşa-zis „terminal-fantomă” pentru inducerea în eroare, pen- 
tru acoperirea urmelor, şi că, de fapt, cel care a operat, s-a 
aflat mult mai aproape, în zona cazărmilor participanților. 

- Interesant!, exclamă generalul ducându-şi un de- 
get la gură ca un gest meditativ. Ce date au accesat? 
Secrete? 

- Nu. Au mers pe o derivație a unei rețele comune şi s-au 
folosit pentru scurt timp de sistemul nostru GPS. Nu am 
reuşit să aflăm exact pentru ce şi nici dacă penetrarea a fost 
mai profundă. 

- Cât de grav este? Acest act intră sub incidenţa legii? 

- Tocmai că nu au încălcat nicio prevedere legală sau 
regulamentară, dar ingerinţa, ca fapt, rămâne. Nu au spart 
nicio dată secretă. Pur şi simplu s-au folosit de sistem, aşa 
cum ar putea să o facă oricine care are un cont la noi şi se 
pricepe foarte bine la asta, dar au făcut-o noaptea, fără apro- 
bare şi într-un mod care se voia a rămâne neobservat. Aici 

intervine, de fapt, marea problemă. Dilema noastră este ur- 
mătoarea: nu oricine poate face asta, iar un expert nu ar 
face-o doar pentru un lucru de nimic. Ne este teamă ca 
atacul să nu fi fost mult mai profund, dar atât de subtil 
încât noi să nu ne dăm seama. Putem să resetăm tot 
sistemul, să schimbăm toate parolele, deşi cele vechi 
nu par a fi sparte, aşa, ca o măsură de prevedere. lar 
pe viitor să achiziționăm un sistem de protecţie şi mai 
performant. Avem, însă, nevoie de aprobarea dumnea- 
voastră. 

- Cred că ştiu ce s-a întâmplat, spuse generalul ducându- 
se cu gândul la ceva anume. Spune-mi, te rog, prin acţiunea 
asta de accesare a soft-ului nostru, se putea utiliza sistemul 
pentru a localiza o anumită vestă cu sistem GPS din dotarea 
forțelor participante la exercițiu? 

- Aproape că era singurul lucru care se putea face. Dar 
este o operațiune prea simplă. Nimeni nu şi-ar fi bătut capul 
să rămână neobservat, doar pentru atât. 

- Ba da. Cunosc eu nişte oameni care şi-ar fi pierdut toa- 
tă noaptea, doar pentru atât. În acest moment, pentru mine 
lucrurile sunt clare. Nu s-a făcut nimic ilegal, nu a fost pusă 
în pericol nicio informaţie clasificată deci, consider cazul 
încheiat. Concentraţi-vă în continuare pe decodificarea tex- 
tului pe care vi l-am dat! 

- Am înţeles. Deci nu schimbăm nimic, nu căutăm nimic 
mai performant. 

- Nu. Sistemul de protecție este foarte bun, din moment 
ce a sesizat o intervenţie atât de neînsemnată, după câte am 
înțeles. 

- Aveţi dreptate, spuse ofițerul salutând şi ieşind apoi din 
birou. 

Rămas singur, el dădu un telefon şi îi ceru unui ofiţer de- 
al său să îl caute şi să îl trimită la el pe omul de legătură al 
detaşamentului românesc. 

Aşteptându-l pe căpitanul Verdeş, generalul îşi zâmbi în 
barbă, gândindu-se la discuţia anterioară. I se clarificase un 
lucru. Şi-l aduse în minte pe colonelul Popescu căruia îi 
trimise telepatic un gând ce se voia victorios: „Le-am prins, 
şmecherosule! Deci aşa se explică toată tevatura cu ves- 
ta pierdută, căutată şi găsită, cu câinele dresat şi trimis cu 
adresă. Urmăreaţi, de fapt, să aflaţi coordonatele exacte ale 
locației Bidonului.” 

Dar imediat după aceea îşi zise: „Dar cum de a ştiut câi- 
nele să-l caute pe Smith? Aaa!, mai mult ca sigur că ei au 
avut un obiect, ceva, obţinut din timp de la ofițerul meu sau 
poate de la americani, cu ajutorul căruia câinele a luat urma. 
Dar cum l-au identificat pe maior? Sau cum au ajuns la puş- 
caşii marini? Eee!, dacă pot transforma ei un azil într-o 
„zonă crepusculară”, înseamnă că pot obţine şi aşa ceva.” 

Se simţea provocat şi îi plăcea. Îi convenea că se găsise 
cineva care să îi transforme ieşirea la pensie, într-o... ultimă 
aventură. Privea totul acum ca pe un dar secret ce i se oferea 
încetul cu încetul şi parcă devenise nerăbdător să primească 
şi finalul. 

Când intră căpitanul Verdeş, el era aproape vesel. ÎL invi- 
tă pe cel chemat să ia loc şi îi spuse: 

- Domnule căpitan, am auzit foarte multe lucruri bune 
despre dumneavoastră. 

Ofiţerul, care şi aşa nu se aşteptase să fie invitat să ia loc, 
îl privi destul de suspicios spunându-şi în gând: „Ce-a păţit 
ăsta, frate?! Şi eu care credeam că mă pune să-i plătesc vreo 
verdeață, vreun arbust, ceva, şi mă pregăteam să dau vina 
pe celălalt, care stă-n fotoliu pe sub husă!” 

De fiecare dată când un militar îşi făcea curaj să încerce 
să parcurgă zona roşie, o ploaie de fascicule laser se abăteau 
asupra lui din toate direcțiile, cu o singură excepție. Din 
acest motiv, soldaţii nici nu prea voiau să se aventureze spre 
poartă. Totuşi, până acum vreo opt fuseseră scoşi din luptă, 
plătind pentru îndrăzneala lor. Cu toate acestea, pierderile 
încă nu erau prea grave, subunitățile fiind destul de pruden- 
te şi trimițându-şi câte un om doar aşa, ca momeală, pentru 
a încerca vigilența adversarilor. 

Doar din sectorul Plutonului 23 nu se trăsese până acum 
deloc. Ei erau prea ocupați cu o şedinţă din aceea a lor ful- 
ger, interminabilă! 

Primiseră la un moment dat acceptul de a participa şi ei, 
alături de ceilalți care fuseseră puşi să o ia de la început, la 
această nouă probă ce se părea a fi ultima înaintea confrun- 
tării finale cu infanteriştii marini, păzitorii „Bidonului”. 

Acest ultim test era, însă, cu totul special, total diferit 
de cele deja parcurse în zilele trecute. Acum erau puşi să se 
lupte între ei. 

Fiecare subunitate primise un sector dintr-un dispozitiv 
în formă de semicerc. Era relativ mare, având diametrul 
cam de vreo două sute de metri. La mijlocul diametrului 
său reprezentat de un zid, era o poartă cu deschiderea de doi 
metri. În interiorul acestui dispozitiv se afla un alt semicerc 
marcat de un val de pământ care avea în cadrul probei de- 
numirea de „zona roşie”. 

Procedura era următoarea: subunitățile aflate fiecare în 
propriile tranşee care nu comunicau între ele, trebuiau să 
treacă prin zona roşie unde toți ceilalți aveau voie să tragă 

asupra lor, şi să iasă prin acea poartă. Cine era „împuşcat”, 
era eliminat şi trebuia să se retragă într-un loc de adunare 
aflat pentru fiecare în spatele dispozitivului subunități sale. 
Cel care reuşea să treacă dincolo de zid fără să fie atins de 
niciun fascicul laser, se deplasa într-un punct de aşteptare 
destinat propriului pluton de unde se pornea apoi, după tac- 
tica fiecărui comandant, asaltul final asupra casei verzi afla- 
te într-un grup de imobile, cam la un kilometru în fața lor. 

Nici nu se putea aştepta la infinit în propriul dispozitiv 
pentru ca ceilalți să se „măcelărească” între ei, iar tu să ră- 
mâi cu efectivele complete, deoarece fiecare subunitate era 
obligată ca la un interval de maxim zece minute, să-şi tri- 
mită pentru cel puţin cinci secunde, un soldat activ în zona 
roşie. În caz contrar, un arbitru avea grijă să-ţi transforme 
un soldat activ luat la întâmplare, într-unul eliminat. Deci, 
toți preferau să încerce decât să piardă oameni fără luptă. 
Desigur că fuseseră numiţi oameni la pândă, repartizați pe 
fiecare sector advers în parte, care aşteptau să apară în zona 
roşie, din zece în zece minute, câte o victimă. Şi atunci, 
asupra ei se abătea o ploaie de fascicule laser. 

Plutonul 23 era în şedinţă de ceva timp şi nu dădea sem- 
ne că s-ar fi decis asupra vreunui mod de acțiune. Făceau cu 
rândul şi la intervalul de timp stabilit, intra câte unul în zona 
roşie, dar nu alerga spre poartă, ci se tăvălea prin apropiere, 
se ascundea cum putea, până treceau cele cinci secunde, 
după care venea înapoi. Până acum avuseseră noroc şi nu 
fusese lovit niciunul, dar asta şi datorită faptului că ei, co- 
daşi fiind, nu prea erau luaţi în seamă de ceilalți, mai ales 
că nici nu trăgeau în nimeni, dar şi pentru că prezentau mai 
mult pericol cei care se aventurau spre poartă decât cei care 
„se jucau în praf”, cum exclamase Murdu pufnind în râs, 

urmărindu-l pe Oade cum se tăvăleşte ca un copil, pe lângă 
valul de pământ. 

Fuseseră emise mai multe propuneri de acțiune, dar ni- 
ciuna nu întrunise majoritatea. lonaşcu propusese să arunce 
cu toții pământ în zona roşie şi să facă astfel un val de pro- 
tecție unde să trimită un om pentru a respecta condiția pusă 
de arbitri, iar ei să aştepte până când toţi ceilalți se elimină 
între ei. 

Bibo venise cu ideea de a-i ataca pe adversari prin spate, 
prin nişte commando-uri rapide care să prindă câte un ad- 
versar, să-l arunce în zona roşie, să-l împuşte, după care să 
se retragă, repetând operaţiunea. El spera ca acțiunea lor să 
îi molipsească pe ceilați şi să înceapă să se atace şi între ei. 

Sfinteie ar fi vrut să meargă pe marginea zonei roşii, fără 
să intre în ea, până la gard, de unde să o țâşnească la fugă 
spre poartă. 

Cărăvoi se gândise să toarne apă într-o groapă, să facă 
acolo un noroi cu care să-şi dea pe veste într-un strat cât 
mai gros, în speranţa că acestea nu vor mai putea fi dezac- 
tivate. 

Toate propunerile fuseseră dezbătute în amănunt şi com- 
bătute cu fel de fel de argumente care le arătau că orice ar 
fi întreprins, tot nu scăpau întregi. Totuşi, se părea că pro- 
punerea lui Cărăvoi este cea mai atractivă. Dacă laserul nu 
trecea prin noroi, puteau pleca nestingheriți, şi din ultimii 
ajungeau primii, perspectivă ce îi afişă locotenentului Suru 
un zâmbet larg pe față. Desigur că ar fi făcut mai întâi o 
probă cu un coleg, să vadă dacă metoda dă rezultate, ca să 
nu fie decimaţi după aceea. Bibo îi trecuse deja pe listă pe 
Oade şi Enţi şi abia aştepta să-i testeze unuia dintre ei vesta 
noroită. 

Exista, totuşi, o problemă. Nu aveau suficientă apă. 

Platen veni cu o idee, mai mult în glumă, şi le spuse: 

- Mai câştigăm destul lichid dacă ne facem treaba mică 
peste apa pe care o avem deja. 

Locotenentul Suru, cu gândul la o mare realizare a pluto- 
nului său, îi prinse ideea din zbor şi trecu deja la îndemnuri 
insistente: 

- Haideţi, măi, faceți pipi în groapa asta ca să adunăm 
cât mai mult noroi! Nu te mai strâmba, lonaşcule, c-aşa-i la 
război! Înduri orice. 

- Mie nu-mi vine, îl anunţă Oade. 

- Cui nu-i vine, spală WC-urile o săptămână. 

Eeee, asta nu le convenea. Imediat se adunară cu toții în 
jurul gropii. 

- Tot nu ne-ajunge, constată Platen. Ne chinuim degeaba. 
Mai bine mergem pe la ceilalți şi le cumpărăm apa, fără să 
le spunem pentru ce ne trebuie. 

Erau pe punctul de a începe o nouă discuţie de-a lor de 
tip fulger, dar îi potoli Stătescu: 

- Staţi aşa puţin! Am vorbit cu Gorean, i-am explicat în 
ce situație suntem şi i-am cerut părerea. 

- Şi ce-a zis?, întrebă Murdu. Ei ce mai fac pe-acolo? 

- Din câte mi-am dat seama, sunt destul de agitaţi. N-a 
prea avut timp de mine. Dar mi-a spus aşa, din viteză, că 
suntem nişte fraieri dacă acceptăm să ne batem între noi. El 
zice să vorbim cu ceilalți şi să le spunem să nu ne lăsăm pă- 
căliți de aparenţe, să facem un armistițiu, să-i convingem că 
ni se pune la încercare spiritul camaraderesc şi că adversarii 
noştri comuni sunt de fapt infanteriştii marini. 

- Până la urmă are dreptate, spuse Bibo. Arbitrii ăştia ne- 
au pus să ne luptăm unii cu alţii, ca să-şi bată joc de noi. Şi 

de proşti ce suntem, mai trag şi ei în noi, la distracţie, dacă 
nu intrăm ca vitele în zona roşie. 

Ei nu ştiau acum un lucru pe care urmau să îl afle la 
sfârşit. O prevedere nedeclarată a acestei probe stabilea ca 
ultimii treizeci de militari, fie din cei rămaşi teferi, dar şi 
dintre cei eliminaţi la urmă, să fie reactivaţi, indiferent de 
plutonul de provenienţă, şi împreună să formeze subunita- 
tea care să dea asaltul asupra casei verzi, în aşa fel încât 
grupa de puşcaşi să nu se confrunte cu un număr prea mare 
de adversari care ar fi putut să îi covârşească. Dacă acest 
pluton mixt reuşea să îi elimine pe infanteriştii marini, lucru 
greu de crezut având în vedere că aceştia aveau avantajul 
de a se afla într-o apărare organizată din timp, era decla- 
rat câştigător detaşamentul al cărei subunități îl avusese în 
componenţă pe militarul care ar fi ajuns primul la „Bidon”. 
Dacă până acum exercițiul pusese accent pe efortul comun, 
în asaltul final totul se baza pe valoarea individului. 

Din simulările făcute în faza de pregătire a exerciţiului 
de către ofițerii NATO, se constatase că în cel mai fericit 
caz, un singur combatant din toți participanții, putea rămâ- 
ne activ pentru a trece prin poartă. Amplasarea dispozitive- 
lor, distanţele din teren, condiţiile probei fuseseră calculate 
în aşa fel încât această ultimă încercare să se transforme 
într-o cavalcadă a eliminărilor. Mai exista şi varianta ca ul- 
timii doi rămaşi să se elimine reciproc şi să nu mai rămână 
niciun activ. 

Toate acestea aveau un scop bine determinat. Ele urmau 
să constituie baza moralei întregului exercițiu. 

La Comandament încă se aştepta deznodământul con- 
fruntării. Cât timp se vor lupta între ei? Până la ultimul sau, 
totuşi, unii vor reuşi să treacă prin poartă? Şi ce vor face 

militarii reuniți într-un pluton mixt? Vor coopera sau se vor 
război reciproc pentru a obține doar pentru ei premiul cel 
mare? 

Însă ce urma să se întâmple, dădea peste cap toate pro- 
gnozele celor care concepuseră exercițiul. 

În Plutonul 23 se stabilise ca un om, unul singur, să-şi 
„ecraneze” vesta cu noroiul acela dubios dat în strat gros ca 
să fie eficient, să intre în zona roşie şi să încerce să-i convin- 
gă pe toți ceilalți să nu se mai războiască, ci să coopereze. 

Se oferise Zahadi să-şi rişte statutul de combatant, pe 
considerentul că el a pierdut vesta, el trebuie să suporte şi 
unele consecinţe, dar până la urmă se decisese să mergă 
Murdu pentru că avea glasul mai puternic, dar şi un discurs 
mai convingător. 

Totuşi, pentru a nu pierde un om de bază în cazul în care 
„ecranarea” lor nu funcționa, Bibo cu Sfinteie îl convinse- 
seră pe Oade să facă schimb temporar de veste cu Murdu şi 
să figureze el pe post de eliminat în caz de eşec. 

Oade nu numai că acceptă, fiind amator de o odihnă pre- 
lungită, dar se şi aşeză în fund, întrebându-l relaxat pe lo- 
cotenent: 

- Eu vă mai aştept, sau plec acasă? 

- Cum să pleci, măi, acasă?!! Vrei să te căutăm şi pe tine 
ca pe cățelul acela? 

- Lăsaţi că eu o să sun şi-o să-mi latru coordonatele în 
telefon!, glumi el. 

Murdu ieşi din dispozitiv, trecu valul de pământ intrând 
în zona roşie. Ţinea mâinile întinse deasupra capului şi fă- 
cea semne cu ele dând de înţeles că doreşte să spună ceva. 
Se opri cam în mijloc, ca să poată fi auzit cât mai bine. 

În primele momente mulţi trăseseră în el, dar înțelegând 
că le cere un fel de armistițiu, se opriră. 

El stătuse cu inima cât un purece cu ochii pe vestă. Dar 
avu noroc. Niciun led roşu nu se aprinse. Noroiul lor îşi 
făcuse treaba. Dacă ar fi fost eliminat, ar fi trebuit să pără- 
sească imediat zona — aşa era regula, ca să nu constituie un 
scut pentru alţii — dar îşi făcuse planul ca până să plece, tot 
să le strige adversarilor câteva idei de bază. 

Colegii lui îl urmăreau într-o mare tensiune. Dar se liniş- 
tiră când îşi dădură seama că metoda lor funcționează şi că 
ceilalți sunt dispuşi să-l asculte. 

Bibo chiar lansă spre locotenentul Suru un reproş eva- 
ziv: 

- Ați văzut?! Ziceați că vestele astea sunt tehnologie de 
înaltă clasă. A fost de-ajuns să facem pipi pe ele că le-am şi 
neutralizat. 

- Nu, măi Bibo, îl corectă ofiţerul. Nu am neutralizat teh- 
nologia, ci doar am oprit pentru puțin timp fluxul fotonic. 
Armele rămân la fel de periculoase. 

- Eee!, şi pe armele astea dacă fac o treabă mai mare, 
cred că or să scoată în loc de lasere, aburi! 

Se crease momentul prielnic pentru ca Murdu să-şi în- 
ceapă discursul. Înţelegea şi el că nu trebuie să le pună răb- 
darea la încercare unora care îl amenințau cu arma. 

- Ascultaţi-mă puțin!, începu el vorbind cât putea de tare. 
Este absurd să ne batem între noi. Cred că ni se pune logi- 
ca la încercare sau suntem luaţi de fraieri. Cineva acolo la 
Comandament râde de se prăpădeşte, după ce şi-a bătut joc 
de noi. Este adevărat că suntem adversari, dar nu suntem 
inamici. Duşmanul nostru comun este acolo în casa verde şi 
aşteaptă ca noi să fim suficienţi de naivi încât ei să câştige 
fără luptă. Să nu le dăm satisfacția asta! Să încetăm să mai 
tragem acum, să ieşim în ordine pe poartă şi să luăm toți, 

împreună, ca nişte camarazi de arme, cu asalt dispozitivul 
de apărare al puşcaşilor marini. Toţi avem aceeaşi misiune — 
să eliberăm „Bidonul”, care este mai presus de orice interes 
al nostru particular. Păi, haideţi să ne-o îndeplinim! După 
ce îi terminăm pe infanterişti, ne putem lupta atunci pentru 
premiul cel mare sau ne vom putea aroga împreună meritul 
câştigării lui. Eu vă propun ca şi la sfârşit să rostim tot îm- 
preună, toți cei care rămânem în picioare, ca nişte adevăraţi 
camarazi, că ne-am îndeplinit misiunea. Cine este de acord 
cu mine să intre în zona roşie! Cine nu, să aştepte puțin ca 
să vadă cum se înclină balanța! Majoritatea să decidă. 

Când oamenii începură să iasă din dispozitive şi să pă- 
trundă în semicercul interior, cineva din comandamentul 
aplicaţiei merse la şeful cel mare şi îi raportă: 

- Domnule general, avem o problemă. 


Căpitanul Verdeş îşi dădu imediat seama că trebuie să fie 
foarte prudent în discuţia la care fusese chemat. Nimeni nu 
te laudă fără un interes anume, cu atât mai puţin o fac su- 
periorii tăi care nu au niciun interes să li te sui în cap. Deci, 
cu gândul că totul nu este decât o manevră de a obţine sau a 
afla ceva, el îi răspunse şefului cel mare: 

- Domnule general, nu ştiu cine v-a raportat lucrurile as- 
tea bune despre mine, dar cred că a făcut-o cu rea intenție. 

- De ce crezi asta?!, întrebă mirat generalul. Păi dacă te 
vorbea cineva de rău era mai bine? 

- Da, era cu mult mai bine. 

Superiorul deveni foarte interesat de dialogul abia înce- 
put care i-l şi arăta pe acest ofițer român în toată splendoa- 
rea ciudățeniei lui. 

- Cum aşa?, întrebă el. Explică-mi, te rog! 

- Păi, cel mai uşor dărâmi un om lăudându-l. Îi creezi o 
imagine exagerat de bună, pentru ca la prima greşeală a lui, 
dezamăgirea celor din jur să fie cu atât mai mare. De la un 
om mai slab cotat nu te aştepţi la mare lucru şi îl vei aprecia 
supradimensionat când va da o satisfacție cât de mică. 

- Interesant punct de vedere. Numai că pe dumneata nu 
te-a lăudat nimeni. Mi-am format singur această părere 
bună. 

- În cazul acesta, nu pot să afirm decât că vă pricepeţi la 
oameni. 

Căpitanul Verdeş făcuse o mică glumă, deşi era tot mai 
convins că se petrecea ceva misterios. Trebuia să fie în con- 
tinuare vigilent. 

- Domnule căpitan, continuă generalul, să nu mai lungim 
vorba! Să vorbim pe şleau! Am nevoie de un ofițer român în 
echipa mea de comandă. Cineva care să fie nu doar un ins 
dintre cei mulți, ci omul meu de încredere. M-am gândit la 
dumneata deoarece cunoşti specificul activităţilor din co- 
mandamentul meu şi ai şi destulă experienţă ca ofiţer. O să 
primeşti o funcţie într-un birou, să zicem că vei fi în echipa 
de arbitri, dar de fapt vei fi tot timpul lângă mine. Totul va 
dura până la ieşirea mea la pensie. Ce părere ai? Accepţi? 

Căpitanul Verdeş avu tentaţia de a fi foarte încântat de 
neaşteptata perspectivă care i se deschidea în față. Asta ar fi 
fost pentru el un salt profesional important, cu o funcție mai 
bună, cu o soldă mult mai mare şi, desigur, cu acces direct 
la toată gama de informaţii ce privesc participarea detaşa- 
mentului românesc la prezenta aplicaţie şi cu perspectivă 
pentru alte participări. 

Da dar, îşi spuse el, ar fi prea frumos ca să fie şi adevărat. 

Nu îşi putea închipui că generalul nu mai are pe cine să se 
bazeze, decât pe el. Mai ales pe el care până acum mai mult 
se ascunsese prin pomi şi perdele. Mirosea un lucru necurat 
aici şi nu voia să se lase prins într-o posibilă capcană. 

Singura explicație logică pe care o găsi fu aceea că gene- 
ralul încearcă „să-l cumpere”, să facă din el un informator 
a tot ceea ce se întâmplă în detaşamentul românesc. Nu îi 
convenea perspectiva de a juca un rol dublu şi acum chiar îl 
deranja că picase la mijloc între cele două grupuri de intere- 
se. Pe cine ar fi ajutat? Pe cine ar fi păcălit până la urmă? Pe 
generalul Schpritz sau pe colonelul Popescu? Nu! Hotărât 
lucru, postura de spion dublu nu era de el. Se simţea bine 
în poziția de acum, chiar dacă dădea cu piciorul unei şanse 
notabile. Deci, se hotări să refuze, cu atât mai mult cu cât 
se gândea că cine ştie ce trusă de camuflaj NATO îi mai 
dau şi ăştia în spinare şi trebuie să care apoi două câtamai 
gentile. 

Îi spuse şefului din fața sa, cu o figură sigură de sine ce 
voia parcă să spune: „Băi, nene, nu ţi-ai găsit prostul”: 

- Domnule general, propunerea dumneavoastră mă ono- 
rează, dar nu cred că pot să primesc. 

- De ce?!!, mai mult se miră generalul vizibil descum- 
pănit. 

S-ar fi aşteptat la orice numai la un refuz nu. Era convins 
că niciun alt ofiţer prezent aici, nici chiar dintre oamenii lui, 
nu ar fi respins propunerea de a deveni omul de încredere 
al şefului aplicației. Deveni dintr-o dată absolut convins că 
acest căpitan este la curent cu tot ce pune la cale colonelul 
Popescu, ba mai mult, că este chiar cel care îi furnizează date 
de aici, din interior. Nu mai era acum un mister cum reușeau 
românii să fie cu un pas înaintea evenimentelor şi faptul 
că ei acționau aparent haotic însemna doar că îşi pregătesc 

deja următoarele mişcări pe care ceilalţi nu reuşesc să le 
anticipeze. Asta îl sperie puţin. Traducând comportamentul 
bizar al românilor şi aplicând acest raționament, avu dintr-o 
dată senzaţia că ei ştiu chiar mai multe decât el. Dar despre 
ce şi de unde?! 

Nu voia să îi forțeze mâna căpitanului, dar dacă nu reu- 
şea să îl aducă în preajma sa, era hotărât ca măcar să îl tragă 
cât mai mult de limbă, să încerce să-i înțeleagă modul de 
gândire, să afle ce date secrete deţine şi, eventual, şi din ce 
surse. 

Căpitanul Verdeş încercă să îi dea un răspuns mai diplo- 
matic: 

- Domnule general, eu sunt un ofițer obişnuit, fără prea 
multă experienţă, ca dovadă că este prima operaţiune NATO 
la care particip. Aveţi aici ofiţeri mult mai capabili. Eu nu 
vă pot ajuta cu nimic în plus. 

- Ba da, poți, îi spuse şeful încercând să se apropie şi mai 
mult de subiectul care îl interesa. Domnule căpitan, o să fiu 
foarte sincer cu dumneata. O să-mi închei în curând cariera 
militară care a fost presărată cu evenimente şi încercări ex- 
treme. O să mă retrag undeva la țară, o să-mi fac o fermă, 
o să cresc animale şi o să-mi trăiesc bătrâneţea alături de 
soția mea, depănându-ne amintirile. O să fiu împăcat, mai 
puţin într-o privinţă. Am descoperit în ultima săptămână că 
mă fascinează spiritul vostru românesc despre care am con- 
statat că nu ştiu mai nimic, dar pe care aş vrea să-l înțeleg. 
Uite, recunosc faptul că nu te vreau lângă mine pentru a-mi 
fi util pe linie militară, ci pentru a mă ajuta să aflu tocmai 
acest spirit misterios al naţiei tale. 

Venise rândul căpitanului Verdeş să fie descumpănit. Nu 
mai înţelegea acum ce urmăreşte cu adevărat şeful său cel 
mare, ce ițe ascunse încearcă să tragă folosindu-se de el. 

Desigur că nu credea o iotă din vorbele acestuia, că doar ge- 
neralii NATO nu se destăinuie ei aşa degeaba, fără interes, 
doar nu plâng ei chiar pe umerii căpitanilor, fără să aibă un 
motiv anume. Îi răspunse cu prudenţă: 

- Domnule general, încerc să vă înțeleg, dar să ştiţi că nu 
v-aţi găsit omul potrivit. Eu nu mă pricep prea bine la aşa 
ceva. Singurul lucru pe care pot să îl fac este să vă reco- 
mand ca la pensie să vizitaţi țara mea, să staţi cât mai mult 
printre românii mei, să cutreieraţi satele noastre în special 
ŞI, cu siguranță că veţi găsi răspunsurile pe care le căutați. 
De la mine nici măcar „fedeleşul” nu-l învăţaţi, că nici eu 
nu-l ştiu. Dar cred că domnul colonel Popescu vă poate re- 
comanda un om potrivit pentru ceea ce doriți acum dum- 
neavoastră. 

În timp ce căpitanul încerca să iasă elegant din plasa pe 
care simţea că şeful său o ţese cu dibăcie în jurul lui, ge- 
neralul se hotărî să nu mai insiste. Simţea că se înşelase 
puţin. Cu siguranță că nu de acest om versat avea nevoie, 
de la care nu puteai afla nimic concret, ci de cineva mai 
deschis, chiar mai naiv, care să poată fi descifrat mai uşor. 
Se duse cu gândul la acel ofiţer... Vultur — implicat şi el 
în toată tărăşenia asta, dar care avea o poziţie secundară şi 
deci, ar fi putut fi mai uşor de descifrat. Cu o condiţie — să 
se grăbească şi să nu îi dea prilejul vulpoiului de colonel să 
îl instruiască şi pe el prea mult şi să îl facă inabordabil. Îşi 
zise că până la urmă acest Vultur este comandant de pluton 
auxiliar, deci, doar un executant şi nu un om de încredere al 
şefului de detaşament. 

ÎI întrebă pe căpitan punând mâna pe telefon: 

- Crezi că domnul colonel Popescu ar găsi un om potrivit 
pentru ce-mi doresc eu? 

- Cu siguranță, răspunse Verdeş uşurat că a reuşit să iasă 
din zona de interes a generalului, pe care o percepea a fi 
periculoasă. 

El chiar dorea să rămână în afara acestei zone, tocmai 
pentru a putea judeca obiectiv lucrurile, cu atât mai mult 
cu cât ştia că „Moş Martin” va dori să afle amănunte despre 
această nouă şi surprinzătoare preocupare a generalului ce 
ar putea sta la baza vreunui nou exerciţiu tactic ce nu strica 
să fie anticipat, măcar în cerințele sale generale. 

Când legătura telefonică se realiză, şeful cel mare spuse: 

- Domnule colonel Popescu, sunt generalul Schpritz. 

- Ordonaţi, domnule general, se auzi de la celălalt capăt 
al conexiunii. 

- ÎI am lângă mine pe omul dumneavoastră de legătură, 
căpitanul Verdeş, pe care îl consider un ofiţer foare capabil 
şi căruia i-am propus să accepte o funcție în anturajul meu, 
să devină un fel de omul meu de încredere. În principiu, îmi 
trebuie un om care să mă familiarizeze cu specificul româ- 
nesc despre care, din păcate, nu ştiu mare lucru. 

Colonelului nu îi venea să creadă că îşi putea băga „cerceta- 
şul” exact în inima citadelei. Răspunse încântat de perspectivă: 

- V-aţi gândit foarte bine. Aţi făcut cea mai bună alegere. 
Căpitanul Verdeş este un om cu o aleasă ținută morală, cu o 
pregătire profesională de excepţie, care... 

- M-a refuzat, domnule colonel, îl întrerupse generalul. 

Opaaa!! Şeful detaşamentului românesc se opri din en- 
tuziasm. Într-o discuţie telefonică nu ai prea mult timp de 
gândire. Trebuie să te orientezi rapid. Dacă ofiţerul său re- 
fuzase, însemna că ştia el ceva. Mirosise el un lucru dubios 
acolo. Continuă, modificându-şi din mers poziţia: 

- Desigur că avem în detaşamentul nostru oameni cel pu- 
țin la fel de capabili. Căpitanul Verdeş, o fi el bun, însă mai 

face figuri din când în când, dar eu vă pot pune la dispoziţie 
un om cu care să faceţi tot ceea ce vă pofteşte inima. 

- Da, vă mulţumesc. Nu vă refuz. Eu chiar mă gândeam 
la băiatul acela, ... Vultur, sau cum îl cheamă. Mi s-a părut 
foarte capabil. 

Dar colonelul nu era dispus să 1-l dea generalului tocmai 
pe Vultur, comandantul plutonului său de elită. Înţelesese 
aşa, din zbor, din refuzul căpitanului Verdeş, că în dorinţa 
generalului de a avea la dispoziţie un om de încredere ro- 
mân, este ceva putred, sau cel puţin ceva dubios în care nu 
trebuie să se angajeze decât cu mare prudenţă. Avea totală 
încredere în flerul lui Verdeş pe care îl avusese mult timp în 
subordine şi pe care îl cunoştea foarte bine. 

Chiar îi veni o idee genială. Pe considerentul că atunci 
când vrei să scapi de cineva, cel mai uşor o faci promovân- 
du-l, colonelul raportă: 

- Domnule general, Vultur lucrează la bucătărie. Nu îmi 
permit eu să vă ofer un om de mai slabă calitate. Am, însă, 
un ofiţer care este, cred eu, exact ce vă trebuie. Nici mai 
mult nici mai puţin, vi-l pun la dispoziție chiar pe aghiotan- 
tul meu, locotenentul Codrescu, un băiat plin de calități... 
speciale. 

Generalul păru încântat că va avea acces tocmai la omul 
care a stat cel mai mult în preajma comandantului detaşa- 
mentului românesc şi de la care ar putea afla foarte multe 
lucruri interesante. 

- Sunt de acord, răspunse el. 

Dar pentru că nu voia ca acest ofițer să mai fie prelucrat 
de către colonel, adăugă: 

- Dar vreau să mi-l trimiteţi urgent. 

- Zboară în trei secunde. Nici Poliţia Militară nu l-ar lua 
mai repede de lângă mine! 

- Şi vă rog să îl anunţaţi că va fi nevoit să stea mai tot 
timpul în preajma mea. 

- V-aţi gândit foarte bine să fiţi tot timpul cu ochii pe el. 

- Să-şi ia toate lucrurile, deoarece va fi cazat în coman- 
dament. La dumneavoastră nu cred că va mai ajunge prea 
curând. 

Generalul încerca astfel să îi taie noului său aghiotant 
orice legătură cu cel care l-ar fi putut influenţa. Întâi să îl 
descoasă el, să îl observe în amănunt şi să îl prelucreze, şi 
abia apoi îl va mai trimite prin detaşamentul românesc, dar 
doar ca să mai afle noutăţi în folosul noului său şef nemij- 
locit. 

Dar pe colonel nu îl deranja asta şi îi răspunse senin: 

- Luaţi-l şi faceţi ce doriți cu el! Dacă vi l-am dat, dat 
rămâne. 

Înțelegerea fiind stabilită şi discuţia încheiată, generalul 
se întoarse din nou spre căpitan pe care nu voia să îl lase să 
scape aşa cu una cu două. Încerca să scoată cât mai multe 
de la el şi înțelegea că trebuie să o facă prin întrebări directe 
la care ofițerul să nu poată ocoli răspunsul. 

Se pregătea să îl abordeze, dar tocmai acum se produse 
momentul când un subordonat de-al său veni şi îi raportă că 
a apărut o problemă în zona subunităţilor de intervenţie. 

Discuţia se purtă mai şoptit, ca să nu audă prea multe 
musafirul lor, timp în care ofițerul îl informă pe comandant 
că plutoanele au pactizat, la inițiativa românilor, iar acum 
infanteriştii marini vor fi obligaţi să facă față nu doar unui 
pluton, ci câtorva sute de adversari care îi vor copleşi. 

Ofițerii arbitri se aşteptau ca generalul să ia o decizie 
pentru a reechilibra forțele, fie să inventeze o nouă probă 
prin care să-i împuţineze pe atacatori, fie să le dea un avan- 
taj apărătorilor. 

Į se propuse acum să mute „Bidonul” în punctul de re- 
zervă şi să le aplice participanţilor o probă suplimentară 
care să constea într-un concurs de deplasare rapidă. Se în- 
cerca astfel, din partea arbitrilor, să se menţină dezideratul 
secret al acestui exercițiu — ca nimeni să nu câştige premiul 
cel mare, iar la sfârşit să se facă doar un clasament pe baza 
punctelor acumulate la parcurgerea probelor. 

Dar generalul nu fu de acord. Îi spuse ofițerului său: 

- Nu aprob propunerea voastră. „Bidonul” rămâne la lo- 
cul lui. Nu mai vreau să ne lungim. Daţi-le puşcaşilor ma- 
rini lunete pentru a le monta la arme! În acest mod vor avea 
un avantaj clar prin posibilitatea deschiderii focului de la 
mare distanță. 

Imediat ce subordonatul plecă să îi pună în practică dispo- 
ziţiile, generalul se întoarse iar spre Verdeş, îl țintui cu privi- 
rea, spunându-i cu un reproş mascat de un zâmbet forțat: 

- Iar v-aţi băgat voi coada! 

- Noi?!!, se miră căpitanul. Care noi? Ce coadă şi unde 
ne-am băgat-o?! 

- Voi, românii, aţi bulversat şi ultima probă, aşa cum le- 
ați ametit şi pe celelalte. Ce urmăriţi, căpitane? Hai să ac- 
ceptăm odată să nu ne mai ascundem după degete! Uite!, 
chiar mai mult decât atât — hai să facem pentru un moment 
abstracție de pozițiile noastre şi să vorbim ca doi bărbaţi! 
Hai să presupunem că exercițiul s-a încheiat şi că noi sun- 
tem acum la o bere! Recunoşti că aţi avut un plan? 

- Păi..., planul nostru este să salvăm „Bidonul”. Ce alt 
plan să avem? 

- Bine. Şi cum v-aţi propus voi să îl salvaţi? Ce conține 
planul vostru? 

- Domnule general, totuşi, exerciţiul nu s-a terminat încă. 
Deci, nu vă pot divulga deocamdată nimic. 

- Daaa, înţeleg. Hai atunci să vorbim despre ce s-a în- 
tâmplat deja şi nu mai are acum importanță! De ce voi sun- 
teți mai puţini decât ceilalți? 

- Pentru că suntem mai buni, improviză căpitanul o pros- 
tie la tragere de timp, şi am vrut să le dăm şanse egale ad- 
versarilor noştri. 

- Mda... Evident că nu te cred şi ştiu că nici tu nu crezi aşa 
ceva. Dar de ce v-aţi despărțit? Nici asta nu poți să spui? 

- Eeee, asta-i bună! Păi ce, ne-am despărțit c-am vrut 
noi? Dumneavoastră ne-ați obligat. 

- Cum aşa?! Nu ştiu despre ce vorbeşti. Nimic din preve- 
derile exerciţiului nu presupunea asta. 

- Dar a doua răpire ce prevedea? Doar aşa, să picăm de 
proşti? Uitaţi că noi nu am fost de acord. 

- A doua răpire?!! La ce sau la cine te referi? 

Dându-i-se voie să vorbească liber, căpitanul Verdeş 
prinsese curaj şi se exprima acum în stilul său caracteris- 
tic: 

- Mă refer la moş Ion din capu” satului care şi-a adus 
baba de la răpirea sabinelor!! Vorbesc de răpirea domnului 
Borwish, normal! 

- Doar nu crezi că l-am răpit pe adevăratul domn Bor- 
wish? Am folosit o sosie, în persoana unui ofițer de-al nos- 
tru. Asta a fost prima şi singura răpire. Înţeleg ce vrei să 
faci. Să mă duci cu discuția în altă parte, pe un tărâm al 
presupunerilor, al lucrurilor incerte, acolo unde nimic nu 
se poate discuta la concret. Dar eu revin şi te întreb: de ce 
au intrat cei cinci oameni ai voştri într-o locuinţă particu- 
lară? Ştii că au fost acuzaţi că vor să dea acolo o spargere 
sub acoperirea exerciţiului nostru tactic? Ştii că trebuia să-i 
elimin definitiv din cursă, dar eu mi-am pus onoarea în joc 
pentru ei? 

- Asta-i culmea! ÎL răpiți pe domnul Borwish, îl ascun- 
deți în acea casă şi apoi ne acuzaţi pe noi de intrare prin 
efracție. 

- Înţelege o dată că pe domnul Borwish cel real nu l-a 
răpit nimeni, iar cel care îi ţine locul este în altă parte. 

- Şi eu vă repet că el a fost răpit în aceeaşi zi cu „Bido- 
nul”. 

- Te înşeli. De fapt, mă minţi în continuare şi nu-mi place 
asta. Ar trebui să apreciezi faptul că îți acord privilegiul de 
a discuta cu tine amical, ceea ce nu fac de obicei cu subor- 
donaţii mei. L-am văzut chiar ieri pe demnitar la popotă, iar 
în acest moment cred că este, dacă ne luăm după progra- 
mul care i s-a stabilit de către ofiţerul de protocol, în vizită 
la centrul de calcul al Comandamentului. Dacă persişti în 
minciună, te duc acolo să îl vezi. 

- Domnule general, cu tot respectul, dumneavoastră îmi 
cereți să vorbesc sincer, dar în acelaşi timp mă bombardaţi 
numai cu date false. Probabil mizaţi pe faptul că o să mă 
zăpăcesc mai ceva ca o găină scăpată din avion şi o să în- 
cep să cred că ce am văzut nu-i adevărat. Păi „Hârciogul” 
dumneavoastră ce zice? Din întâmplare, chiar eu l-am auzit 
vorbind despre a doua răpire. 

- Care... hârciog?!! Eu vorbesc foarte sincer. 

- „Hârciogul”, maiorul care pleacă mai mereu ultimul 
de-aici, omul dumneavoastră de încredere care seamănă cu 
un hârciog... 

- ... Te referi cumva la... maiorul Strauss? 

- Aşa îl cheamă? Strauss?! Văd că are un nume predesti- 
nat, de muzician, doar că nu cântă la vioară, ci la... goarnă. 

- Cum adică? 

- Adică „dă cu goarna”, divulgă date, joacă dublu rol, îi 
ajută pe protejaţii lui, ziceți-i cum vreți! 

- Cui i-a divulgat date?, întrebă generalul devenind foar- 
te contrariat. 

- Nu ştiu, dar a vorbit de câteva ori cu cineva la telefon 
despre răpirea domnului Borwish. Din câte am aflat eu de 
la băieţii noştri, cei care l-au răpit pe demnitar vi l-au trimis 
în loc pe unul care a fost făcut să semene leit cu el. Noi am 
crezut că totul face parte din scenariul exerciţiului. 

- Vorbeşti serios? Nu s-a prevăzut nicăieri aşa ceva. 

- Păi, atunci înseamnă că este groasă rău. Preşedintele 
comisiei dumneavoastră a fost răpit în mod real. Doi mi- 
litari de-ai noştri chiar au fost martori la asta, nu mai am 
timp să explic, dar ne vom lămuri la urmă. Acum cred că ar 
trebui să facem ceva, pentru că oamenii noştri s-ar putea să 
fie în pericol. Ei s-au dus acolo nepregătiți, crezând că totul 
este doar un exercițiu. 

Prin mintea generalului străfulgerau acum idei legate de 
maiorul Strauss care s-a împotrivit împrăştierii românilor, a 
încercat să-i împiedice, ca în final să îi descalifice. Dar ma- 
iorul este, totuşi, un om de încredere. Se poate oare să fie un 
spion, iar acum să comploteze cu nişte posibil terorişti? Da! 
El a insistat să fie invitat demnitarul, forțând chiar nota, şi a 
propus simularea răpirii lui ca, la adăpostul acestei acţiuni 
de exerciţiu, să îl poată lua chiar de sub nasul nostru. Tre- 
buie să acţioneze urgent, dar cu mare discreţie. Nu ar fi rău 
să îl verifice şi pe cel care se dă drept preşedintele comisiei 
de apărare, pentru ca lucrurile să fie clare. 

ÎI mai întrebă pe căpitanul Verdeş: 

- Ce altceva mai ştii şi ne poate fi de ajutor? 

- Păi, asta ştiu. Nici nu mi-am dat seama că este ceva în 
afara aplicației. 

- Dar pe cei doi de ce i-aţi trimis la bordel? 

- !?!...De bordel nu ştiu nimic. Probabil că este o acţiune 
colaterală a domnului colonel. O să încerc să aflu. 

- Chiar te rog să mă ţii la curent. Vom verifica cele spuse 
de tine şi dacă se adeveresc, vom acţiona în consecinţă. Te 
rog acum să nu divulgi nimic la nimeni, nici măcar oameni- 
lor voştri. Dacă avem de-a face cu nişte terorişti, va fi nevo- 
ie de maximă discreţie, ca să îi putem lua prin surprindere. 
Eşti liber acum, dar stai prin apropiere în caz că mai am 
nevoie să mă consult cu tine! 

- Am înţeles, rosti căpitanul ieşind din birou. 

Generalul plecă grăbit să facă un plan de acțiune cu câți- 
va subordonați de-ai săi de încredere. 

În urma lui, ofiţerul român se retrase într-un colț, scoase 
telefonul, formă un număr şi rosti codificat, ca pentru situ- 
ații speciale: 

- Tarabostes, am o bubă la cele cinci degete. Eu sunt lo- 
vit la picior, am buzele fripte şi nu pot să mă-ntind până la 
colivie. 

La celălalt capăt, colonelul Popescu rosti: 

- Îţi trimit un vultur-săgeată la gura cuptorului ca să-i 
umpli guşa cu grăunţe. 

În traducere asta însemna că Verdeş are date urgente de 
transmis, care nu pot fi spuse telefonic, despre grupul de 
militari plecaţi din pluton, dar că nu poate nici să vină la 
detaşament. Colonelul îl asigura că îl trimite urgent pe căpi- 
tanul Vultur să preia informaţiile, cu care să se întâlnească 
la ieşirea de urgență a Comandamentului. 


Incordarea acumulată în cursul zilei făcuse ca noaptea 
să fie foarte obositoare pentru cei cinci militari români, dar 

nu pentru că s-ar fi produs acolo la ei cine ştie ce grozăvii 
epuizante, ci tocmai pentru că nu se întâmplase nimic. Con- 
stataseră pe pielea lor că într-o situaţie tensionată, liniştea 
este cel mai mare inamic. 

S-ar fi putut odihni, dar nu au ştiut că Marele Ics decre- 
tase perioada respectivă ca timp de refacere, atât pentru el, 
cât şi pentru oamenii săi care începuseră să se vaite tot mai 
mult că sunt complet terminaţi. El îl pusese pe Rechinuţu 
să facă o inspecţie în acest sens, contrariat fiind de văitatul 
lor ce i se părea nefondat. Dar musafirul său mafiot îi elu- 
cidase problema — pe „gorilele” lui le strângeau costumele 
cu care îi pusese el să se deghizeze şi le lăsau fără suficient 
aer. Un bodyguard mascat într-un tigru fioros chiar avuse- 
se o problemă gravă. Dintr-un defect al costumului său, se 
întâmplase ca aerul respirat să nu mai iasă afară, ci să se 
acumuleze în costumul care se umflase exagerat de mult şi 
nu-i mai dăduse voie să iasă pe nicio uşă, ținându-l blocat 
într-o încăpere în care nu avea nici apă, nici mâncare. ŞI ni- 
meni nu se gândise să-i aducă. Adunase bietul om o foame 
în el, de nu mai ştia unde se află şi, de disperare, sărea ca o 
minge încercând să se dea cu capul de toți pereţii. Văzân- 
du-l cum se transformase dintr-un tigru neîmblânzit într-un 
muţulache caraghios, lui Rechinuţu i se făcuse milă de el 
şi îl salvase, înțepându-i costumul care revenise la normal 
printr-o bufnitură puternică, dar înfundată. Nu fusese o idee 
bună. Toţi cei prezenţi în cameră se prăbuşiseră dintr-o dată 
în fotolii ca loviți de cea mai puternică armă chimică, mo- 
ment în care Rechinuţu înţelesese: „Xăăăuu!, ăsta nu doar 
la bucătărie nu a ajuns..” 

O dată cu venirea dimineţii, Marele Ics îşi pusese planul 
în aplicare. Mai întâi blocase toate ferestrele clădirii pentru 

ca musafirii nepoftiți să nu mai poată pleca nici pe scara 
de incendiu. De asemenea blocase cu dublu sistem de în- 
chidere uşa de la intrarea în imobil. Le lăsase militarilor 
doar posibilitatea de a sta în spaţiul pe care îl avuseseră la 
dispoziție şi până acum, unde nu aveau ce să facă decât să 
aştepte — fără să ştie ce li se pregăteşte — marea explozie ce 
avea să şteargă toate dovezile activității sale şi care urma să 
dea vina distrugerii tot pe ei. 

Bomba nu era încă gata şi de aceea fusese nevoit să mai 
aştepte puţin. Îşi trimisese specialiştii la subsolul clădirii cu 
toate cele necesare. Aceştia urmau să instaleze acolo un dis- 
pozitiv cu ceas ce urma să programeze detonarea la o anu- 
mită oră a unei puternice încărcături bio-explozive care avea 
avantajul de a nu lăsa reziduuri chimice, ci doar aşa, un miros 
ca de cartofi prăjiți. „Accidentul” urma să fie pus pe seama 
neglijenței militarilor în manipularea rețelei de gaze. 

Când totul era pregătit, mafiotul şef urma să îl ia pe Bor- 
wish şi să plece însoțit de personalul său. Din păcate, Re- 
chinuţu nu se afla pe lista salvaților a Marelui Ics. El urma 
să fie trimis într-o cameră, sub pretextul de a-şi primi banii, 
şi încuiat acolo. Era procedura standard a şefului de a nu 
lăsa în urma sa martori în viață. 

În tot acest timp, militarii stătuseră în aşteptare. Mai fă- 
cuseră ei diverse cercetări în zonă, dar până la urmă se în- 
torseseră în camera lor de bază. 

Acum parcă erau dispuşi să întreprindă ceva, mai ales că 
observaseră că fereastra lor nu se mai deschidea şi se sim- 
teau nevoiţi să preia inițiativa ostilităților. 

- Eu zic să facem ceva, spuse nerăbdător Ştefana. Nu-l 
vom elibera pe nea Borsec ăsta aşteptând să treacă vremea. 
Am stat deja degeaba nepermis de mult. 

- Ai dreptate, îi răspunse Gorean, cel de la care se aş- 
tepta un plan de acţiune. Am aşteptat prea mult fără niciun 
rezultat. Eu credeam şi aşteptam să fim supuşi unor probe 
concrete, dar văd că aici este vorba de cu totul altceva față 
de ce este dincolo, la colegii noştri. 

- Tu de felul tău eşti prea prudent, interveni şi Botanu. În 
situația asta parcă nu ne-ajută... 

- Da, ai dreptate, dar acum nu prudenţa mă ţine pe loc, 
ci nelămurirea. 

- Adică!? 

- Mă leg de aceleaşi lucruri care au rămas neclare: nu s-a 
anunţat a doua răpire, ca şi cum n-ar face parte din exerci- 
tiu, n-au apărut puşcaşii marini ca să ne oprească, gorilele 
şi maşinile negre nu prea au legătură cu NATO, suntem sin- 
guri într-un loc ciudat unde nu prea pricepem ce se întâm- 
plă. Am aşa o vagă impresie că omul nostru de la Coman- 
damnet, căpitanul Verdeş, s-a înşelat cumva. Ne-a trimis pe 
o pistă eronată. Sau că am nimerit noi într-o locaţie greşită. 

- Păi hai să plecăm!, spuse Glad. Dar nu putem. Deci, 
înseamnă că cineva de-aici exercită, totuşi, o influenţă asu- 
pra noastră. 

- Da, dar cum o face? Discret, timid, defensiv. Parc-am 
fi într-un film gen „Singur acasă”. Nu m-ar mira dacă în 
spatele unei uşi încuiate s-ar afla un copil speriat. 

Morad interveni şi el: 

- Ursul pe care l-am văzut eu nu era copil deloc. 

- O fi fost gonflabil, ținut din spate de un pici de clasa 
doua, presupuse Glad ironic. 

- Hai, fii serios! Când l-am pălit cu berea-n cap a icnit ca 
un obez căzut pe gheaţă. Dar dacă, totuşi, avem de-a face 
cu un copil — o fi vreunul modificat genetic — eu propun să-i 

ciocănim în pereţi şi să-i vorbim frumos. Să îl asigurăm că 
nu suntem hoți, ci doar îl căutăm pe unul care a fost adus 
aici. 

- Indiferent ce-ar fi, trebuie să facem ceva, insistă Ștefa- 
na. Borwish ăsta sigur a fost răpit, doar am văzut cu ochii 
mei. Apoi maşina de îngheţată şi cele două negre se află aici 
în garaj. 

- Până vă decideţi voi, le spuse Morad, eu merg să ciocă- 
nesc puţin în pereţi, poate dau de copilul ăsta, deocamdată, 
virtual. 

- Vezi să nu uiţi să rezolvi şi-o bere!, îi ghici Glad ade- 
văratele intenţii. 

În timp ce Morad ieşi, Gorean le mai spuse: 

- Am vorbit de câteva ori cu Stătescu. Ei sunt pe punctul 
de a încheia exerciţiul şi încă nu li s-a spus nimic legat de 
problema noastră de aici. Indiciul lor principal legat de „bi- 
don” este o casă verde, dar a noastră este maro. În plus, nu 
a sosit nimeni de la celelalte plutoane. Chiar suntem noi cei 
mai deştepţi? Parcă la început ne temeam că nu o să avem 
nicio şansă! Deci dacă nu este o farsă şi nici o eroare, atunci 
cu ce ne confruntăm noi aici? 

- Cu ce?, întrebă Botanu înțelegând că Gorean are o ipo- 
teză legată de asta. 

- Cu un posibil caz real. 

Ştefana îşi transformă zâmbetul său aproape permanent 
într-o mirare şi întrebă: 

- Tu vrei să spui că pe domnul Borwish l-au răpit nişte 
şantajişti, nişte vânători de recompense? 

- Nu o spun cu certitudine, dar iau în calcul şi această 
posibilitate. Dar dacă ar fi reală, noi nu am avea cu ce să 
le facem faţă răpitorilor. A fost şi motivul meu pentru care 

am preferat să aşteptăm. Ca să le batem cu laserele în ochi, 
cred că mai rău i-am enerva. 

Dar Botanu nu prea era de acord cu acestă presupunere 
şi spuse: 

- Cred că de data asta exagerezi. Dacă erau aici nişte te- 
rorişti, cred că ar fi încercat demult să ne anihileze. 

- Poate vor să treacă neobservaţi. 

- Şi atunci de ce au făcut zgomote, de ce s-au mascat ca 
la carnaval, de ce sting luminile şi se joacă cu încuietorile? 

- Eu nu vreau să vă conving de ceva care nici pentru 
mine nu este clar. Pur şi simplu discutăm pentru a găsi ex- 
plicații şi soluţii. Dacă excludem şi varianta teroristă, mai 
rămâne una pe care o am în minte. 

- Ehee, păi mintea ta scorneşte ipoteze de ne poate ţine 
aici până mâine dimineaţă! La ce te-ai mai gândit? 

- Ar mai fi varianta că ce este aici să constituie baza ur- 
mătorului exerciţiu pe care noi l-am anticipat mai mult din 
greşeală. Şi se încearcă acum o tragere de timp pentru a se 
ține totul secret până la intrarea în timpul real de acţiune. lar 
noi suntem reținuți, ca să nu divulgăm totul, să nu se răsufle 
pregătirea făcută până acum care ar deveni inutilă. 

În acel moment Morad intră pe uşă cu o figură victori- 
oasă. 

- Măi, fraților, le spuse el, am descoperit ceva. Tot cio- 
cănind eu prin pereți, aşa, mai mult ca să-mi ţin de urât, am 
dat de un loc unde suna a gol. Am lovit mai tare şi am făcut 
o mică spărtură în zid. Pe găurica aia am mai apucat să văd 
pe unul cum fugea din cămăruţa aceea de acolo. 

- Cum arăta?, îl întrebă Gorean. 

- Nu l-am văzut prea bine că a dispărut repede, dar parcă 
avea în picioare nişte... nu ştiu ce..., ca două şalupe. Era şi 
el mascat ca şi celălalt, dar parcă nu în animal. 

- Haideţi să mergem! 

Plecară cu toții spre locul indicat. 

Curiozitatea le era prea mare ca să-şi mai facă vreun plan 
de acțiune. Se apucară imediat să lărgească gaura. 

Gorean fu nevoit să se retragă puțin din zona agitată pen- 
tru că îl sunase Stătescu şi când se întoarse, găsi în locul 
acelei găurici, o adevărată intrare. 

- Măi, ce faceți voi aici?, îşi dojeni el prietenii. Îi dărâ- 
mați casa ăstuia şi o să ne pună să i-o plătim. 

- Nu te-ngrijora!, îl linişti Botanu. Este un perete fals, 
din ipsos care aproape că a căzut singur. Pare a fi o cămă- 
ruță secretă. 

Intrară pe rând, cu atenţie în cealaltă încăpere care era 
lungă şi îngustă, parcă făcută între pereţi. Avea o singură 
uşă care dădea spre un hol şi care pe partea cealaltă lua 
forma unui tablou. 

Erau aici multe instalaţii electronice, un adevărat centru 
nervos al imobilului, cu monitoare, sisteme audio şi video, 
plus altele de natură necunoscută la prima vedere. 

Rămaseră uimiți, mai ales că pe unul din ecrane văzură 
chiar încăperea pe care o ocupaseră ei ca zonă de bază. 

- Ăştia ne-au urmărit tot timpul, constată Ştefana. 

- Da, îi răspunse Gorean. Mă bucur de asta. 

- Te bucuri?! De ce? 

- Hai să spun mai bine că... aproape mă bucur. Înseamnă 
că în acest moment pică varianta cu răpirotii terorişti şi ră- 
mâne cea cu trasul de timp pentru al doilea exerciţiu. 

- Păi e bine, dar ce facem în continuare? 

- Dacă tot am căpătat acces şi la restul clădirii, hai să 
cercetăm zona! Dar să fim în continuare foarte atenţi, deoa- 
rece s-ar putea ca adevăratele surprize abia acum să apară! 
Nu vă depărtați prea mult unul de altul! Revenim aici peste 

cinci minute, ne informăm reciproc şi apoi cercetăm din 
nou din aproape-n aproape. 

O luară fiecare în câte o direcţie păşind cu grijă. Aici 
era un alt hol care avea mai multe uşi ale unor camere care 
trebuiau explorate. 

Încă de la primul contact vizual direct cu Morad, Marele 
Ics îşi alertase oamenii, îi strânsese de prin clădire şi cobo- 
râse cu ei la subsol, pe o scară secretă. 

Lui Rechinuţu îi dăduse o cheie falsă şi-i spusese: „Toţi 
banii tăi sunt în fişetul din biroul meu. Uite cheia, du-te şi 
ia-ţi-i! Dar grăbeşte-te că noi plecăm! În maxim trei minute 
să ne întâlnim la scară!” Dar în urma lui încuiase uşa birou- 
lui şi rupsese cheia în yală spunându-şi în gând a răzbunare: 
„Aşa-ţi trebuie dacă mi-ai curentat pisica!”. 

După o explorare foarte prudentă, cei cinci se reuniră 
în punctul de plecare. Conveniseră încă de la început să nu 
forțeze nimic, doar să cerceteze cu precauţie locul şi să re- 
țină punctele aşa-zis sensibile. 

Acum îşi împărtăşiseră din experienţa căutărilor şi con- 
cluzionaseră că au la acest nivel doar două încăperi încuiate 
şi una pe care o încuiaseră ei, deoarece părea că acolo li se 
pregătise o capcană toxică sau ceva de genul ăsta, oricum 
era o incintă cu un aer foarte urât mirositor. 

Una din camerele încuiate o lăsaseră pentru partea finală 
a căutărilor lor aprofundate, deoarece avea o cheie ruptă în 
mecanismul de închidere, ceea ce presupunea că este goală, 
pe considerentul că respectiva cheie se rupsese în timpul 
folosirii ei din afară, iar înăuntru nu era nimeni prost să 
stea blocat fără să spună nimic. Numai dacă nu cumva toc- 
mai acolo ar fi fost ascuns domnul Borwish, dar în cazul 
acesta însemna că el este reţinut aici împotriva voinței sale. 

De aceea lăsaseră acea cameră la urmă, ca în caz de pericol, 
ei să aibă toată cealaltă zonă cercetată, deci, să fie cu spatele 
asigurat. 

Merseră către cealaltă uşă cu probleme. O cercetară în 
detaliu şi ascultară cu atenţie. Parcă se auzeau nişte geme- 
te. 

Morad îşi pierdu răbdarea şi spuse enervat de starea de 
tensiune pe care trebuia să o suporte: 

- Ce tot facem pe noi atâta! 

După care izbi cu umărul în uşă atât de tare încât o crăpă 
şi trecu prin ea, trezindu-se grămadă peste un om care stătea 
legat într-un scaun, cu o bandă de scoci lipită peste gură. 

Cam în acelaşi moment, aflat la subsol şi admirându-şi 
bomba setată să explodeze peste o jumătate de oră, Marele 
Ics strigă dintr-o dată la „gorilele” sale: 

- Băi, idioţilor, unde-i domnul Borwish? L-aţi uitat în de- 
bara. Când aţi auzit de bombă, aţi şi rupt-o la fugă mai-mai 
să mi-o luaţi înainte. Cine era de serviciu să-l păzească? 

Îi răspunse unul ce tot încerca să se ascundă în spatele 
celorlalți: 

- Şefu”, eu l-am întrebat dacă vrea să meargă, dar el a 
gemut la mine şi a dat din cap că nu. 

- Băi, tâmpitule, domnul Borwish este încă într-o stare 
de confuzie din cauza serului. Aşa păţesc ăştia cu grupa de 
sânge AB-IV . Trebuia să-l iei cu forţa. 

Se gândi puţin apoi spuse către toți: 

- Acum este prea târziu să ne întoarcem după el. Dar nu 
mai contează. Ori îl puneam eu în libertate, ori îl eliberează 
militarii, e cam acelaşi lucru. I-am spus ce are de făcut şi nu 
îşi va risca el viața ca să nu mă asculte. 

- Şefule, spuse doctorul care avea mintea mai întreagă 

decât toţi ceilalţi, dar cu bomba ce facem? Dacă o lăsăm să 
explodeze, moare şi demnitarul. 

- Da, ai dreptate, spuse Marele Ics supărat în sinea sa că 
nu se gândise şi el la asta. V-am pus la încercare, urangu- 
tanilor, şi văd că doar doctorul a ştiut. Voi ceilalți îmi mân- 
cați nutrețul degeaba. Oprim bomba şi o reprogramăm la 
momentul potrivit, sau o voi detona prin telecomandă când 
vom fi departe de aici. Până atunci, însă, trebuie să îl elibe- 
răm pe injectatul nostru. Vom încerca prima dată varianta 
subtilă — poate li-l subtilizăm de sub nas, fără să ne vadă 
nimeni. Dacă nu ne reuşeşte asta, vom lua clădirea cu asalt. 
Pregătiți-vă de intervenţie! Tu, uitucule, ţine-mi-l pe Pis- 
igrec! Strânge-l la piept şi mângâie-l, că o să-i placă şi o să 
se întindă pe gâtul tău! 

Ştefana şi Botanu îl recunoscură imediat pe cel legat. 
Primul exclamă: 

- Asta-i omul nostru. 

ÎI dezlegară pe domnul Borwish şi îi dezlipiră banda de 
la gură. 

Cu privirea înțețoşată şi cu mintea tulbure din cauza se- 
rului care îi provoca diverse reacții adverse printre care şi 
deshidratarea, el reuşi să rostească: 

- Mi-e sete... 

Cu toată dezorientarea lui, demnitarul reuşise să-şi dea 
seama că se află în compania unor militari NATO şi că este 
în siguranță. Se bucura acum că salvatorii săi, pe care nu 
sperase prea mult să-i mai vadă, sosiseră la timp, dar era 
deznădăjduit de faptul că nu putea să îi informeze de ce i 
se întâmplase şi să-i prevină de pericolul la care credea că 
încă sunt expuşi. 

Totuşi, se cam bucurase prea devreme de salvarea sa. 

Auzindu-l că îi este sete, militarilor li se activă dintr-o dată 
ipoteza lui Gorean referitoare la concursul de rezistență la 
băutură. 

ÎI luară şi îl duseră într-o cameră, aşezându-l pe un scaun 
la o masă. În timp ce Morad aducea sticlele de vin, Glad îi 
spuse: 

- Acum să vă vedem cât vă ţin puterile. Trebuie să beţi 
mult, că altfel pierdeţi. 

Domnul Borwish, aşa neputincios cum era, îşi dădea 
seama că este într-o stare gravă, dar realiza şi că fusese eli- 
berat şi de aceea avea toată încrederea în salvatorii săi. În 
starea de bulversare în care se afla, pentru el, acest „Trebuie 
să beți mult că altfel pierdeţi.”, însemna că este obligatoriu 
să se conformeze şi să-şi lase soarta, cu toată încrederea, pe 
mâinile militarilor care ştiau ei ce fac. 

Morad se aşezase de vreo douăzeci de minute în faţa lui 
şi îl tot obliga să dea paharele cu vin pe gât ca să bea amân- 
doi în mod egal. Goliseră deja prima sticlă şi aproape o ter- 
minaseră şi pe a doua. 

Ceilalţi, deocamdată asistau curioşi, deşi, mai precaut din 
fire, lui Gorean i se părea acum că luaseră prea în serios ceva 
ipotetic. Intenţiona să intervină, dar Glad i-o luă înainte: 

- Morade, mi se pare mie sau te cam plictiseşti? 

Acesta îi răspunse pe un ton ce trăda nerăbdarea: 

- Băi, ăsta se mişcă prea încet. Nu ştiu de ce se crede el 
mare beţivan, că văd că înghite mai mult forţat. 

- O avea el trucurile lui, spuse Botanu. E de cursă lungă, 
o ia încet, se preface că nu mai poate, da” până diseară te 
face mangă. 

Gorean găsi momentul să intervină: 

- Măi, oameni buni, nu ar fi trebuit, totuşi, ca înainte 
de a-l îmbăta, să-l întrebăm pe domnul Borwish ce i s-a 

întâmplat, care este realitatea, ce ştie despre răpitori? Abia 
aflam şi noi în ce situație suntem cu adevărat. 

- Păi hai să-l întrebăm până nu e prea târziu!, propuse 
Ştefana. Domnule Borwish, ce vi s-a întâmplat? 

Acesta răspunse greoi, făcând un mare efort pentru a se 
face înţeles: 

- Burta..., seringa..., sete... 

Nu prea înţeleseseră, dar Glad riscă o traducere. 

- Măi frate, omul nostru aşa de beţivan este, că dacă nu 
mai poate să toarne pe gură, îşi face injecții în burtă şi tot 
nu se lasă. Morade, praf te face ăsta, că la băut prin perfuzii 
n-ai antrenament. 

Dar Gorean îşi exprimă mai ferm dezaprobarea: 

- Hai, măi, gata, opriți-vă! Bea tu singur, Morad, dacă 
vrei, dar lasă-l pe omul nostru în pace! Voi nu vedeţi că el 
pare mai degrabă grav bolnav? Haideţi să-l întindem într-un 
fotoliu şi să-i dăm puţin timp să-şi revină! După aceea poate 
reuşeşte să ne spună ce ne interesează. 

În timp ce îl aşezau în patul improvizat, se auzi un zgo- 
mot puternic ce îi făcu pe toți să intre în stare de alertă. 
Cineva bătea cât putea, prin interior, în uşa aceea cu cheia 
ruptă în broască. 


Era atâta linişte în birou, încât s-ar fi putut crede că respec- 
tivul spațiu aparține unei zone intergalactice prin care nu au 
voie să treacă decât particulele mute care merg pe vârfuri. 

Generalul Schpritz stătea pe fotoliul său, cu capul proptit 
în palme. Nu numai că medita, dar făcea şi un efort supra- 
natural să înţeleagă ce se întâmplă cu adevărat în sfera sa 
de influență. 


181 


Constantin GORNEA 


După discuția cu acel căpitan Verdeş fusese absolut con- 
vins că scenariul pe care i-l conturase acesta legat de a doua 
răpire este real. Doar firea sa calculată de vechi militar îl 
determinase să facă o verificare de rutină. 

Mersese şi îl căutase pe domnul Borwish. ÎI invitase la o 
cafea în salonul de protocol al Comandamentului, cu scopul 
de a-i verifica identitatea. Îl mai pusese şi pe un ofiţer de la 
Interne să-i obțină subtil amprentele musafirului, iar acum 
simţea că se va umple de ridicol dacă se va afla asta. 

Nu îl cunoscuse personal pe demnitar şi nu se putuse 
baza pe compararea datelor de acum cu informaţiile din 
memoria sa pe care nu le avea, dar putuse folosi diverse 
mijloace prin care să îşi testeze cu succes invitatul. 

Dusese intenționat discuţia în zona profesională a dom- 
nului Borwish. El nu prea se pricepea la procedurile parla- 
mentare europene, dar putea pune întrebări multe, amănun- 
tite şi repetate sub altă formă, în aşa fel încât să-şi poată da 
seama dacă interlocutorul său minte sau improvizează. 

Fusese un adevărat şoc pentru el constatarea că demnitarul, 
nu numai că îi răspunsese cu cea mai mare precizie la toate 
întrebările lui, dar îi oferise şi detalii de viaţă internă parlamen- 
tară pe care nu ar fi avut cum să le ştie un impostor. 

Acum era nervos, dar mai ales se simţea umilit de com- 
portamentul detaşamentului românesc, cel care, prin per- 
soana colonelului Popescu şi a ajutoarelor sale apropiate 
făcea un joc neserios şi chiar murdar. Crezuse cu naivitate 
că ei întreprind ceva în favoarea lui, că au o surpriză plăcută 
pentru ieşirea sa la pensie, că îl țin în priză şi îi arată res- 
pectul cuvenit unui om care a îmbătrânit la datorie. Dar ei 
nu! Ei îşi băteau joc — asta era senzația sa. Ei trăgeau sforile 
doar pentru interesul lor decupat din mentalități înapoiate 
aparținând altor timpuri. 

ÎI trimisese pe noul său aghiotant să îl cheme pe acest 
Verdeş căruia dorea să îi administreze o lecţie de onoare. 

Aproape că nu îl mai interesa deznodământul exerciţiului 
tactic. Lăsase totul în seama subordonaților săi. Era preocu- 
pat acum doar de lămurirea acestui fals mister românesc ce 
se dovedise a fi doar un comportament nedemn, mincinos, 
viclean al unor oameni cu care a fost obligat printr-un con- 
curs nefericit de împrejurări să devină camarad de arme. 

La sosirea locotenentului Codrescu încercase să conti- 
nue descifrarea şaradei pe care i-o servea colonelul Popes- 
cu, dar devenise aproape dezgustat de stilul ăsta codificat pe 
care îl foloseau românii şi care demonstra poate că au prin- 
tre ei o minte bolnavă care le distorsionează la toți compor- 
tamentul. ÎI întrebase simplu şi direct pe noul său aghiotant, 
cine se află la originea strategiei de acțiune a detaşamentu- 
lui românesc, iar acesta îi dăduse un răspuns bizar, după un 
blocaj ce mima emoția, nici mai mult nici mai puţin decât 
că... : „-Moş Martin”! Îi venise să-i strige: „Să dea trolli-n 
codurile voastre!” , dar se abţinuse şi îşi propusese să-şi 
facă timp pentru a-l „diseca” până la oase pe acest locote- 
nent ce făcea pe prostul cu el. 

Intrarea căpitanului Verdeş îi întrerupse gândurile. Era 
nervos, dar nu voia să-i arate ofițerului asta, ci doar că este 
foarte ferm, dar şi dezamăgit de prestaţia lui de până acum. 
Îi spuse lăsându-l să stea în picioare: 

- Căpitane, te-am tratat cu tot respectul, mi-am dat grade- 
le la o parte şi te-am făcut egalul meu. Iar tu mi-ai răspuns 
cu minciuni, cu piste false cu care ai vrut probabil să tragi 
de timp ca să puteți face voi o altă şmecherie de-a voastră. 

- La ce vă referiți, domnule general?, întrebă Verdeş 
foarte surprins de tonul rece cu care era primit. 

- Mă refer la onoare, la onoarea militară. Ai trăit vreoda- 
tă o asemenea stare de spirit, sau o tratezi doar ca pe o vorbă 
goală bună doar de ascuns gândurile? 

Căpitanul nu ştia ce să facă. Să tacă, să riposteze, să 
ceară detalii? Crezuse că este chemat pentru ceva de bine, 
pentru a i se recunoaşte meritele în dejucarea unei posibile 
lovituri mafiote sau cam aşa ceva. Chiar trecuse pe hol pe 
lângă maiorul Strauss şi îl întrebase din treacăt: „Vă place 
zeama de sfeclă?”, continuând în gând: „Că ai sfeclit-o!”. 

Răspunse încercând să afle detalii despre atitudinea sur- 
prinzătoare a superiorului său: 

- Domnule general, mă puteţi învinui de diverse lucruri 
privind performanţele mele profesionale, dar vă rog să nu 
atentaţi la onoarea mea militară, deoarece veți fi într-o mare 
eroare. Noi, românii, în pofida a ceea ce se crede... 

- Da, voi, românii! Tocmai despre asta este vorba, despre 
voi, românii, cei care jucaţi pervers pentru a vă atinge nişte 
interese meschine numai de voi înţelese. M-ai trimis pe o 
pistă falsă spunându-mi că domnul Borwish, cel real, a fost 
răpit. Dar eu l-am verificat şi el este aici în carne şi oase. 
Are legitimaţia şi actul de identitate ale demnitarului. Mi-a 
„recitat” aproape tot regulamentul Parlamentului european 
şi mi-a vorbit despre o mare parte a colegilor săi pe care îi 
cunoaşte şi pe numele mic, verificate apoi de mine după 
site-ul lor comparat cu înregistrarea făcută în secret. Crezi 
tu că un impostor ar fi putut face toate astea? 

- Eu nu am de unde să ştiu... 

- Aaaa!, acum nu ai de unde să mai ştii, dar parcă în dis- 
cuția precedentă erai foarte sigur. Să repunem relația noas- 
tră pe făgașul ei normal! Îţi ordon să îmi spui de ce m-ai 
minţit şi cine te-a pus să o faci! 

- Nu v-am minţit deloc sau nu am făcut-o cu intenție. Pur 
şi simplu aşa mi-a parvenit şi mie informaţia de la militarii 
noştri. 

- Pe care nu te-ai obosit să o verifici. Pur şi simplu 
mi-ai turnat-o mie în cap, ca şi cum mi-ai fi înnodat 
şireturile la bocanci când nu eram atent. Frumos din 
partea ta! 

Generalul îşi dădu seama că începe să întreacă măsura 
implicându-se emoţional în discuţia cu un subordonat. Mai 
spuse: 

- Bine, nu mai este nevoie să spui nimic. Am încheiat 
discuţia. Te rog să pleci şi sper să fi învăţat ceva din asta! 

Dar căpitanul Verdeş avea şi el demnitatea lui. În timp 
ce salută regulamentar, îi raportă superiorului înainte de a 
ieşi pe uşă: 

- Domnule general, înțeleg că prestația mea în cadrul 
Comandamentului v-a dezamăgit profund. O să îl rog pe 
domnul colonel Popescu să mă retragă din această funcție. 
lar dacă a doua răpire nu a avut loc, îmi asum răspunderea 
erorii făcute şi voi cere să fiu trimis în ţară. 

În urma lui, generalul avu un licăr de satisfacţie în privi- 
re — îl înmuiase puţin atitudinea demnă a căpitanului. 

Aproape că nici nu îl observă pe ofiţerul care intrase în 
birou. Tresări puţin, apoi îl întrebă formal, neaşteptându-se 
la ceva spectaculos: 

- Ce ai aflat? 

Dar răspunsul celui venit îl şocă de-a binelea: 

- Am verificat şi nu există nicio îndoială — amprentele 
acestui domn Borwish, nu corespund cu cele din baza de 
date. Ba mai mult. După discuţia cu dumneavoastră, omul 
a dispărut. 

Se sfătuiseră toţi comandanții de subunități şi hotărâseră 
să înconjoare casa verde şi să pornească asaltul în acelaşi 
timp. Fiecărui pluton de intervenţie îi revenea un anumit 
sector în care putea acționa după tactica pe care o considera 
cea mai potrivită, dar cu regula ca, o dată declanşat atacul, 
nimeni să nu mai aibă voie să se retragă în spatele unui ali- 
niament prestabilit din teren. Fusese necesară această con- 
diție, pentru ca niciunul dintre ei să nu trişeze aşteptând în 
afara focului puşcaşilor şi lăsându-i pe ceilalți să ducă greul 
luptei, pentru a culege roadele la sfârşit. 

Locotenentul Suru insistase ca plutonul său să plece cu 
o anumită întârziere, pe motiv că ei sunt mai puţini decât 
ceilalți, dar nimeni nu fusese de acord, motivându-se refu- 
zul prin faptul că nimic nu îi împiedicase să vină cu efectiv 
complet. 

Acum stăteau şi aşteptau să vină ora stabilită pentru atac. 
Mai erau cam cincisprezece minute şi tensiunea creştea cu 
fiecare clipă. Toţi voiau să câştige şi acum, după ce ajunse- 
seră în faţa ultimei încercări, fiecărei subunități i se părea că 
victoria este doar o chestiune de prudenţă. 

Din păcate, topografia locului nu îi ajuta prea mult. Tere- 
nul era plat şi avea puţine obstacole după care să te adăpos- 
teşti. Imobilele din acea zonă erau destul de răsfirate, astfel 
încât se putea considera că, cel puțin pentru situația tactică 
în cauză, acea casă verde este relativ izolată. 

Exista un singur imobil în zona de atac, la o distanță 
de aproximativ o sută de metri de țintă, dar, în urma tra- 
gerii la sorți privind ocuparea sectoarelor, acesta revenise 

plutonului polonez care îl şi ocupase, postându-şi câțiva oa- 
meni pe acoperiş. Avea avantajul de a fi cu un etaj peste cele 
trei niveluri ale casei verzi, dar în practică atuul lor era mai 
puțin important decât părea. Până la urmă, pentru a salva 
„Bidonul” trebuia să ajungi până la el şi nu puteai face asta 
uitându-te de pe blocul vecin. Singurul câştig era că polo- 
nezii erau protejaţi de clădirea lor şi puteau aştepta acolo ca 
sacrificiul celorlalți să scoată din luptă cât mai mulți apără- 
tori, în aşa fel încât ei să poată purta cu succes atacul final. 

Acum când aşteptau toți culcați în iarbă momentul de 
pornire a ofensivei, locotenentul Suru le spuse cu regret oa- 
menilor săi: 

- Măi, n-am avut noroc la tragerea la sorți. Dacă luam noi 
clădirea vecină am fi avut mult mai multe şanse de câştig. 

- Eu cred că v-au păcălit polonezii ăia, puse Stătescu paie 
pe focul regretului său. 

Dar Murdu interveni şi îl linişti pe ofițer: 

- Domnule locotenent, nu contează cine a luat clădirea 
aia. Putea să aibă şi un tunel spre casa verde, că tot degeaba 
era. Să nu uităm că „Bidonul” este la noi, iar toţi ceilalți 
n-au decât să-l elibereze pe Nită al nostru că nu se vor alege 
în final decât cu vreo boală a somnului. 

- Chiar, ce-o fi făcut Nită până acum?, întrebă Sfinteie. 

- Ce să facă, îi răspunse Bibo. I-a lăsat pe americani fără 
mâncare. Dacă mă uit bine prin binoclu, parcă văd pe la fe- 
restre nişte puşcaşi marini hămesiţi, ținându-se de burtă. 

Însă Murdu dori să revină la probleme serioase: 

- Deci aşa facem cum am stabilit. Suntem zece inşi plus 
domnul locotenent. Vom fi obligaţi să intrăm toţi în interi- 
orul aliniamentului aşa-zis de fidelitate stabilit cu ceilalți. 
Odată pătrunşi acolo, domnul locotenent împreună cu Bibo 
vor sta după dâmbul pe care l-am identificat în faţă şi vor 

încerca să adâncească locul respectiv în aşa fel încât sub ni- 
cio formă să nu fie scoşi din luptă. Avem nevoie ca la sfârşit 
cineva de la noi să revendice victoria. Noi ceilalți ne depla- 
săm în şir indian pe cele trei grupe stabilite. Cel din frunte, 
după ce va fi lovit, conform regulamentului exerciţiului va 
mai avea dreptul să stea în picioare în zona de conflict doar 
zece secunde. Noi vom folosi acest timp scurt pentru a aler- 
ga tot în aceeaşi mare viteză spre clădire, folosindu-ne de 
cel eliminat ca de un scut. Cu puţină şansă vom putea ajun- 
ge — măcar vreo doi dintre noi — pe latura de nord a clădirii 
verzi unde nu există nici uşi, nici ferestre şi unde s-ar putea 
să fie un unghi mort. Cine ajunge acolo se orientează la fața 
locului, dar cel mai bine ar fi să aştepte. Nu că ar fi neapărat 
nevoie să-l eliberăm tot noi pe Nită, dar nici nu putem să ne 
lăsăm eliminaţi ca nişte fraieri. 

Cărăvoi avu o observaţie de făcut: 

- Şi crezi că americanii au lăsat ei zona aia neobserva- 
tă? 

- Poate au lăsat-o, poate n-au lăsat-o, dar gândeşte-te că 
ei sunt doar o grupă şi au de înfruntat câteva sute de adver- 
sari. Nu cred că îşi permit să-şi risipească forțele apărând 
un perete pe unde şi-aşa nu se poate intra în clădire. 

- Mda, la urma urmei pe ei nu-i interesează decât să pă- 
zească intrarea. Ce facem, însă, cu adevăratul „Bidon”? 
Când îl aducem? Mie mi se pare că nu este bine să stăm 
până la sfârşit. Măcar să îl avem pe undeva prin preajmă, în 
aşa fel încât să ne putem folosi de el la momentul potrivit. 

- Da, ai dreptate, ar fi mai bine aşa, spuse locotenentul 
Suru. Să îl avem în apropiere, pentru orice eventualitate. 
Stătescu, sună-l pe Pital şi spune-i să vină amândoi cu „Bi- 
donul” în vechiul nostru dispozitiv de la proba precedentă 
şi să aştepte acolo! 

- Şi cu ce să vină până aici, că e cale lungă?, ceru detalii 
Stătescu. 

- Să ia un taxi, că tot aşa l-am şi răpit şi n-o să i se pară 
maiorului nimic deosebit. 

- Păi şi de unde or să ştie ei cum să ajungă aici? Nici eu 
nu ştiu pe unde mai suntem. 

- Hai, măi, că i-a stabilit Sfinteie coordonatele aproxima- 
tive. Tu unde-ai fost cu gândul când am discutat? Ia-le de 
la el şi dă-i-le! 

- Şi cât de... aproximative sunt coordonatele astea? Sper 
să nu ajungă ăştia cu „Bidonul”, la aplicaţia de anul viitor! 

- Băi, deşteptule, ripostă Sfinteie, le-am calculat după 
harta turistică a zonei. Sunt coordonate polare având ca 
punct de plecare turnul poştei din centrul oraşului. Să cum- 
pere şi ei acelaşi ghid şi să se orienteze, că doar suntem 
artilerişti! 

- Da, şi-ncă de-ăia neolitici, veritabili, glumi Platen ui- 
tându-se la Oade care urmărea cu mare atenţie o furnică ce 
mergea pe un fir de iarbă. 

Locotenentul Suru veni atunci cu o precizare, ca să le 
uşureze sarcina celor care urmau să sosească: 

- Toţi cei care veţi fi scoşi din luptă veţi fi obligați să vă 
retrageți în spate. Dar nu rămânețţi într-un loc, ci vă împrăş- 
tiați pe câmp, vă uitaţi în toate direcțiile şi când vedeți un 
taxi, îl aduceţi aici! 

- Şi dacă acolo în spate ne păzeşte un arbitru şi nu ne lasă 
să plecăm?, se reactivă pentru scurt timp Oade care ar fi 
renunţat de acum la luptă, ca să nu-i mai facă pe americani 
să mai piardă timpul cu el. 

Îi dădu Bibo o soluţie la problema lui: 

- Băi, îi spui acelui arbitru că ai făcut insolaţie şi că tre- 
buie să stai la umbră. 

- Şi dacă tot nu mă lasă? 

- Atunci îi leşini pe bocanci, ca să fii convingător! 

Unii dintre ei mai-mai să adoarmă în iarbă. Noroc că veni 
clipa stabilită pentru ofensivă şi locotenentul Suru îi sperie 
cu un strigăt alarmat, văzând că ceilalți au pornit deja: 

- Gata, la atac! Hai, că ne-am luat cu vorba şi am rămas 
iar ultimii! 

Porniră după planul stabilit. 

Bibo se trânti după dâmbul ochit din timp, îşi scoase lo- 
pățica şi începu să adâncească ascunzătoarea pentru a avea 
împreună cu locotenentul, o acoperire completă. În timp ce 
săpa, trăgea şi cu coada ochiului la cei din față care porni- 
seră ca din puşcă în încercarea lor de a ajunge la zona pe 
care o considerau sigură. Dar la un moment dat ceva i se 
păru în neregulă. Îşi dădu seama repede că lipseşte cineva. 
Îi mai privi o dată pe cei opt, îi identifică după statură, după 
alergătură, apoi se întoarse şi strigă răstit: 

- Enţi, scoală-te de-acolo şi pleacă la atac, că eliberează 
ai noştri Kandaharul până te urneşti tu! 

Acesta se dezmetici cu greu, se ridică buimac din iarbă 
unde aţipise şi dorind să recupereze, odată ce o rupse la 
fugă ca din tun, pentru a-şi ajunge colegii din urmă. 

Când trecu prin dreptul locotenentului, îi văzu acestuia 
figura dojenitoare şi încetini pentru a se justifica: 

- Am visat că participam la o mare operaţiune militară 
şi eu îi împuşcasem pe toţi teroriştii şi îi eliberasem pe toţi 
ostatici. 

Apoi îşi continuă alergarea cu şi mai mult zel ca şi cum 
ar fi dorit să transforme visul său glorios în realitate. Dar 
după doar câţiva zeci de metri se opri, se gândi puțin, după 
care se întoarse cu paşi rari şi apăsați, afişând o figură mo- 
răcănoasă. 

Când trecu din nou pe lângă cei doi care îl priveau nedu- 
meriți, ofițerul îl întrebă contrariat: 

- Măi, Enţi, de ce te întorci? 

- De draci ce am pe americanii ăştia!, răspuse el nervos. 
Un mare bou de-al lor m-a eliminat. 


Cei doi militari care aveau de îndeplinit misiunea la bor- 
del se cam plictisiseră. La început le convenise perspectiva 
de a sta departe de zbuciumul exerciţiului tactic şi într-un 
loc plin de privelişti atrăgătoare, dar acum se simțeau rupți 
de evenimente şi erau nemulţumiţi de postura lor de simpli 
privitori. 

Din mai multe motive nu dăduseră curs tentaţiilor acelui 
stabiliment. În primul rând pentru că nu trebuia să com- 
promită participarea subunităţii lor la aplicație printr-un 
comportament indecent, în timpul unei misiuni de luptă. 
Nu chiar îi dădea pe ei conştiinţa afară din casă, dar primi- 
seră amenințări de la câțiva colegi invidioşi pe sarcina lor, 
că dacă le crează probleme, vor dormi o săptămână printre 
animalele din fermă. Apoi nu aveau nici bani de risipit; abia 
dacă reuşeau să-şi plătească doar statul degeaba acolo. Până 
la urmă Pital aranjase cu matroana să le scadă jumătate din 
suma datorată din contul maiorului, pe motiv că tot el pro- 
fită şi de statul lor acolo. Nu în ultimul rând, mai trebuia să 
fie şi cu ochii pe „Bidon”, ca să nu le plece de sub nas. 

Lucrurile decurseseră fără incidente. Între reprizele de 
amor — care erau strict necesare pentru rămânerea în acea 
ascunzătoare — îl duceau pe ofiţer undeva la subsol într-o 
încăpere unde se adunau rufele murdare şi îl ţineau ascuns 

între cearşafuri. Tot Pital îl minţise pe acesta că domnul ge- 
neral le ceruse ca pe timpul exrcițiului tactic să se foloseas- 
că timpul acela de stat degeaba pentru antrenarea maiorului 
pentru o misiune secretă şi periculoasă ce avea să o pri- 
mească ulterior, şi în care, dacă ar fi fost capturat de inamic, 
ar fi fost sigur violat de... „amazoanele talibane”. Şi ca să 
pară totul veridic, în timp ce Coreliuc stătea de pază la uşă, 
Pital se prefăcea că ia legătura cu diferite centre de coman- 
dă şi face schimb de date militare cu acestea. La un moment 
dat îşi epuizase bietul de el tot vocabularul de noţiuni refe- 
ritoare la aplicație şi începuse să simuleze că ia legătura, ba 
cu portavionul Nimitz, ba cu un submarin nuclear din clasa 
Phantom. 

În momentul în care Pital primi de la Stătescu toate in- 
strucțiunile necesare aducerii ofițerului în zona de desfăşu- 
rare a exerciţiului, el urcă grăbit la camera ştiută, pentru a-l 
lua pe maior. Înţelesese că trebuia să se grăbească să ajungă 
la coordonatele comunicate, mai ales că era nevoit să cum- 
pere şi un ghid turistic al regiunii. 

ÎI lăsase pe Coreliuc în holul central, moțăind rezemat 
de speteaza scaunului şi cu picioarele ridicate pe o măsuţă, 
într-un fel de relaxare de plictiseală. 

Ştiind ce cameră caută, Pital merse drept acolo. Intră di- 
rect, cu orice risc — nu avea timp de pierdut — dar îl găsi pe 
„ostaticul” lor într-o postură cât se poate de decentă. 

Îi spuse pe un ton ce dorea să evite orice comentarii: 

- Domnule maior, am primit ordin de la domnul general 
să ne deplasăm urgent într-un punct de rezervă secundar. 

- De ce? S-a întâmplat ceva neprevăzut? 

- Da..., improviză militarul. Inamicul ne-a străpuns apă- 
rarea exterioară şi trebuie să plecăm acum cât mai avem 
timp. Ne-a fost ocupat şi punctul de rezervă şi de aceea tre- 

buie să ajungem acum într-unul secundar căruia îi ştiu doar 
coordonatele, nu şi dispunerea în teren. A fost ceva stabilit 
în mare viteză acolo la comandament, din câte mi-am dat 
seama. Sub nicio formă nu trebuie să cădeţi în mâna duş- 
manului. 

- Da, eu sunt pregătit, am toate lucrurile pe mine. Cu ce 
mergem? 

- Tot cu un taxi, ca să nu atragem atenția adversarilor 
noştri. ÎI vom chema aici să ne ia şi vom trece puţin prin 
oraş ca să iau un ghid al zonei. 

- De ce îţi trebuie? 

- Ca să identific locul de destinație. Vă spuneam că mi s-au 
dat nişte coordonate polare stabilite în ultimul moment pentru 
acest punct secundar şi trebuie să mă lămuresc unde se află. 

- Ia arată-mi coordonatele astea, că eu sunt din zonă şi 
s-ar putea să-mi dau seama! 

- Uitaţi-le! Cu punct de plecare, turnul poştei. 

Ofiţerul studie puţin datele, după care spuse: 

- Cred că ştiu unde trebuie să ajungem. 

- Foarte bine. Înseamnă că vom economisi puţin timp. 
Mergeţi dumneavoastră jos şi aşteptaţi, vă rog, la uşă, că 
vin şi eu imediat după ce achit nota de plată pentru celelalte 
cheltuieli! 

De fapt, Pital cam rămăsese cu ochii la femeia îmbrăcată 
doar pe jumătate şi încerca acum şi el aşa, un fel de stop- 
cadru de final. După ce ieşi maiorul, el se apropie de ea, o 
prinse în braţe şi îi spuse duios la ureche: 

- Ce zici, pisicuţo, mă ajuţi şi pe mine să mă uşurez de 
tensiunea asta infernală specifică meseriei mele? 

Ea îi răspunse tot cu un ton mieros: 

- Cum să nu te ajut, motănelule! Dă-mi cardul tău şi ţi-l 
uşurez cu mare plăcere! 

- Aaaa, păi nu-ţi scoate gheruţele la mine! N-a plătit ma- 
iorul şi pentru mine? 

- Nuuu, că nu mai are cu ce. E falit. Nu l-ai văzut că a 
rămas complet echipat? 

- Eee, păi nu mă mai joc aşa. Hai, pa, că mă grăbesc! 
Poate te vizitez altă dată. Să mă ţii minte! 

- Da, iubitul meu, ca pe o frunză luată de apă. 

Pital nu mai văzu zâmbetul ironic al femeii. Cobori în 
grabă scările. Când ajunse în hol, regretul pierdutei aventuri 
i se transformă în uimire. Ofiţerul era întins pe jos inconşti- 
ent, în dreptul uşii, iar Coreliuc stătea nelămurit lângă el. 

- Ce s-a întâmplat?, întrebă Pital. Ce-a pățit? 

- Băi, tu pe unde umbli, că ăsta a vrut să fugă. Dacă nu 
mă dezmeticeam eu la timp, îl mai pocneam abia în stradă. 

- Nuuu, măi, nu a vrut să fugă. Eu l-am trimis. M-au 
sunat ai noştri că trebuie să ajungem urgent la ei, dar n-am 
mai apucat să-ți spun. Acum ce facem cu el? Când s-o trezi, 
o încurcăm. Abia ce-l păcălisem să meargă de bună voie. 
Dacă acum se supără şi nu mai vrea? 

- Hai să-i spunem că nevastă-sa m-a pus să îl lovesc pen- 
tru că a înşelat-o! 

- Da, aşa facem. Şi ca să-i piară cheful de plecat acasă, îi 
spui că te-a întrebat consoarta lui dacă cunoşti cumva vreun 
boxer profesionist. 

Capitolul 5 


ÎNCHEIEREA 


Principala grijă a lui Nită legată de exerciţiul tactic fuse- 
se aceea ca puşcaşii marini să nu îi observe vesta pe care o 
purta pe sub maiou. Nu se îngrijora că ar putea fi descalifi- 
cat, ci doar că ar pierde privilegiul de a sta degeaba într-un 
confort bun raportat la situația tactică generală. 

Fusese adus direct aici şi cazat într-o cameră ca de hotel 
fără pretenții, dar acceptabilă, prevăzută şi cu grup sanitar 
şi dotată cu toate cele necesare unui trai tihnit. Avea şi ele- 
mentul cheie pentru o şedere de mai lungă durată — frigide- 
rul care era burduşit cu de toate. 

Spre norocul lui, americanii nu îl deranjaseră mai deloc, 
fiind ocupați aproape exclusiv cu realizarea unui dispozitiv 
de apărare impenetrabil. Îi postaseră doar un om la uşă care 
nu îl lăsa să iasă nicăieri, pentru niciun motiv şi îi verifica 
prezența dimineaţa, la prânz şi seara printr-o deschidere de 
vreo trei secunde a uşii de la intrare. 

Oricine în locul lui s-ar fi putut plictisi de moarte şi poate 
chiar ar fi dezvoltat un sindrom de stres al lipsei de liber- 


195 


Constantin GORNEA 


tate, dar Nită era constituit din alt aluat — unul cu suficient 
aditiv de conservare care îi permitea să rămână în aceeaşi 
stare, neinfluențat de nimic, ca şi cum ar fi ieşit din curgerea 
timpului şi s-ar fi uitat la zbaterea celorlalți ca la un film. 
În privința asta, el era peştele din ocean care nu se îmbibă 
niciodată cu apă. Totuşi, statul lui aici lăsase ceva urme prin 
cameră: o pernă strivită la fotoliu, nişte butoane tocite la 
telecomanda TV şi o vopsea subțiată pe mânerul de la uşa 
frigiderului. 

Astăzi simţise chiar şi el că se întâmplă ceva deosebit, în 
special după forfota produsă de puşcaşi, şi de aceea îşi scur- 
tase puţin siesta mesei de dimineaţă pe care o servea cam pe 
la ora zece, imediat după ce se trezea. Privise de mai multe 
ori pe ferestră şi parcă văzuse aşa, nişte oarece mişcări de 
trupe, undeva în depărtare. Apoi nişte strigăte ca de atac 
decisiv îl convinseră că eliberatorii lui sunt aproape. 

În minutele următoare asistase la un adevărat măcel. 
Avea posibilitatea să privească lupta atât pe fereastra came- 
rei sale, cât şi pe cea a unui fel de hol mai larg, din partea 
opusă, la care acum putea să ajungă deoarece paznicul său 
de la uşă luase o poziţie de apărare mai avansată, coborând 
pe scări o jumătate de nivel. 

Americanii îşi montaseră lunetele la arme prin care îi ve- 
deau pe atacatori chiar şi pe aliniamentul lor de plecare. Nu 
îi loviseră, însă, de acolo, lăsându-i mai întâi să pornească 
la atac, atât pentru a le crea o falsă inpresie de siguranță, cât 
şi pentru că în picioare ei reprezentau ținte mult mai uşor 
de nimerit. Dar când ofensiva se declanşase, ei trăseseră 
în plin, făcându-l la un moment dat pe spectatorul Nită să 
creadă că mai mulţi atacatori se retrăgeau eliminați, decât 
se apropiau. 

Şocul acestei riposte ferme îi obligase pe cei relativ pu- 
tini care mai rămăseseră în joc să se culce la pământ şi să 
înceapă să-şi sape locaşuri de apărare. Dar şi aşa constituiau 
ținte, doar că erau loviți mai greu. 

Acum Nită era nerăbdător să vadă ce se mai întâmplă şi 
îl cuprinse puţin dezamăgirea văzând că lupta şi-a pierdut 
din spectaculozitate. Trecea de la o fereastră la alta, doar- 
doar o surprinde un eveniment mai important. Devenise ca 
un copil aflat în vizită la grădina zoologică, supărat că leii 
au intrat în cuşcă şi nu îi mai poate vedea, drept pentru care 
ar fi vrut să arunce cu pietre ca să îi stârnească. 

Dacă tot se afla la o oarecare înălțime, se gândi să facă o 
analiză a situaţiei din teren. 

Din câte îşi dădea seama, câțiva puşcaşi, doi-trei, nu mai 
mulţi, se aflau afară, în faţa intrării, adăpostiți în spatele 
unor parapeţi formaţi din brazde de iarbă aşezate una peste 
alta. Ei aveau misiunea de a elimina adversarii care ar reuşi, 
într-un fel sau altul, să se furişeze în apropierea clădirii. 
Un infanterist marin, cel care îl păzea pe el, se afla între 
etaje, la un colţ de scară, gata oricând să tragă în cei care ar 
pătrunde înăuntru şi ar urca treptele. Mai era unul la uşa de 
la intrare, iar ceilalți ocupaseră poziţii de tragere la câteva 
din ferestrele de la nivelul al doilea de unde continuau să 
tragă şi acum. Nită îşi dădea seama de asta din faptul că din 
când în când câte un militar atacator se ridica din iarbă şi se 
întorcea agale spre un loc de adunare aflat în spate, semn că 
fusese eliminat. 

Mai exista un element de apărare. La vreo treizeci de 
metri în jurul clădirii, americanii instalaseră un baraj de 
sârmă ghimpată, nu foarte înalt, dar suficient de lat ca să 
nu poată fi trecut dintr-o singură săritură. Scopul acestuia 
era acela de a nu le da posibilitatea celor din ofensivă să se 

apropie târâş, pe ascuns, de imobil, ci să fie obligaţi acolo 
să se ridice în picioare, constituind astfel ținte ideale pentru 
apărători. 

La un moment dat pe Nită începu să îl deranjeze situația 
asta. Lupta nu mai avea niciun farmec, transformându-se 
într-o tragere ca la tirul din bâlci. De aceea îi veni o idee 
năstruşnică — să le dea o mână de ajutor atacatorilor care, 
în actualul ritm, mai aveau puţin până să fie cu efectivele 
complete la apelul împuşcaţilor. Îl mai impulsiona ceva să 
facă asta. Voia să-şi ajute colegii din pluton care sigur îi 
vor sări în cap că de ce nu a făcut-o. Îi vor reproşa că a stat 
tot timpul degeaba, dar mai ales îi vor da munci şi servicii 
peste rând, pentru compensarea eforturilor. 

Nu avea idee, însă, şi cum să acţioneze. Nu mai ştia ni- 
mic de subunitatea sa şi nu putea de acolo să-i recunoască 
nici pe cei eliminați, nici pe cei rămaşi. 

Nu avusese voie să vorbească la telefon cu ei, ca să nu 
li se divulge tot planul. De fapt, ca să fie sigur că Nită nu le 
face vreun pocinog în privința asta, Bibo îi închisese tele- 
fonul şi îl ameninţase că dacă îl foloseşte, îi va face o „bu- 
curie” Lorenei lui. Nu înțelesese la ce face aluzie colegul 
său, dar realizase că trebuie să se conformeze acestei reguli 
dacă vrea să-şi protejeze prietena, că de „bucuriile” lui Bibo 
trebuie să te cam fereşti. 

Când se pregătea el să scotocească prin camerele de la 
nivelul său, cu speranţa că poate găseşte vreo lunetă prin 
bagajele americanilor, auzi parcă o zarvă mai aparte în zona 
uşii de la intrarea în clădire. Renunţă la căutare şi la ideea 
de a-l dezarma pe paznicul său şi se aplecă pe fereastră cât 
putu de mult ca să poată vedea mai bine locul respectiv. Spre 
surprinderea lui văzu doi americani scoşi din luptă care, de 

necaz, îşi trântiseră armele de pământ. Erau cei care se apă- 
raseră în afara clădirii. 

Nită spera ca cei doi să fi fost eliminaţi de către colegi 
de-ai săi, dar îşi dădu repede seama că nu este aşa. Îi recu- 
noscu pe cei care reuşiseră această performanță după stea- 
gul micut lipit pe umăr — erau polonezi. 

Tot succesul lor se datora faptului că scoseseră trei uşi 
din clădirea vecină aflată în sectorul lor de atac şi le folo- 
seau acum ca paravan. Formaseră trei echipe — doi duceau 
câte o uşă şi în spatele acestor scuturi improvizate se mai 
pitiseră câte trei militari care trăgeau cât puteau de mult în 
direcția puşcaşilor marini. 

În scurt timp, cel care păzea intrarea avu aceeaşi soartă 
ca cei de afară. leşi şi el la fel de supărat şi se îndreptă spre 
locul de adunare al eliminaţilor. 

În timpul cât polonezii cuceriseră intrarea în clădire, ei 
avuseseră însă şi pierderi importante de efectiv, deoarece 
infanteriştii de la etaj trăseseră relativ eficient în ei de sus 
în jos. Dar tot veneau alţii şi le luau locul celor loviți, la 
adăpostul aceloraşi uşi care se retrăgeau din când în când 
pentru a se realimenta cu luptători. 

O dată pătrunsă în imobil, subunitatea poloneză care 
mai avea doar unsprezece militari valizi — dar foarte mulți, 
comparativ cu celelalte plutoane din care mai rămăseseră 
ici-colea câte un luptător-doi ascunşi prin iarbă, departe de 
clădire — deveni un pericol grav pentru infanteriştii marini. 
Atacatorii aveau acum spatele asigurat prin faptul că înain- 
tau lipindu-se de pereţi. Din cele trei uşi formaseră un fel 
de cazemată ambulantă, punând două alăturate şi pe cea de 
a treia ținând-o deasupra. Exista doar inconvenientul unei 
deplasări greoaie, mai ales pe scări. 

Nită nu mai vedea ce se întâmplă, dar înțelese că ataca- 
torii pătrunseseră în clădire şi, deocamdată, încercau să cu- 
cerească parterul. Însă acolo nu se afla nimeni. Americanii 
îi aşteptau la primul etaj unde le pregătiseră o ambuscadă 
ingenioasă. Mai multe oglinzi fuseseră montate în anumite 
poziţii bine calculate care aveau rolul, atât să îi arate pe 
atacatori cum erau dispuşi în spatele uşilor, dar să şi reflecte 
fasciculele laser care să-i lovească pe intruşi indirect, chiar 
şi în spatele scutului lor improvizat. 

Tactica puşcaşilor funcționă perfect în primele vreo zece 
secunde în care, sub un tir foarte intens, opt polonezi fură 
loviți şi eliminaţi. Dar şi ei erau militari bine pregătiți, aşa 
că nu dură mult până să le vină ideea să spargă oglinzile. 
O făcură chiar cei „împuşcaţi”, înainte de a pleca afară, în 
acele puţine secunde în care mai erau considerați în joc. Tot 
aceştia merseră în mare viteză şi, pur şi simplu, îi scoaseră 
forțat pe câțiva puşcaşi din ascunzătorile lor pentru a putea 
fi măturaţi cu laserul de către colegii lor. Dar nici americanii 
nu se lăsară mai prejos — în drumul spre ieşire le smulseră 
uşile din mâini, obligându-i pe supraviețuitori să se ascundă 
cum putură mai bine. 

Mai erau acum apți de luptă trei polonezi şi trei puşcaşi 
marini, din care doi la primul etaj şi unul pe scări, între ni- 
veluri, cel care constituia ultimul apărător al „Bidonului”. 

Nimeni nu mai voia acum să rişte un atac. Toţi stăteau 
pitiţi pe după diverse obiecte de mobilier, aşteptând ca cei- 
lalți să facă o mişcare greşită. Inclusiv cel de pe scări luase 
un cuier cu haine şi se adăpostise după el; avea la dispoziție 
ŞI o ţeavă metalică pentru a-i împinge pe cei care încercau 
să urce la adăpostul unor obiecte. Era practic imposibil să 
urci scările fără ca acesta să te lovească, mai ales că spaţiul 
era destul de strâmt şi nu permitea nicio manevră laterală. 

Liniştea precară în care se aflau cu toții în timp ce ţe- 
seau în minte diverse tactici şi le analizau şansele de reu- 
şită, aduse cu ea şi o mare tensiune care transforma, parcă, 
acea incintă în locul unui experiment ştiinţifico-fantastic de 
blocare a undelor sonore prin rigidizarea indusă a mediului. 
Chiar şi arbitrii, în punctele lor de comandă, care urmăreau 
şi monitorizau totul pe ecranele lor, parcă nu mai îndrăz- 
neau să respire. 

Dar îndrăzni Nită, nu numai să respire, ci şi să-şi pună 
în aplicare ideea anterioară acestui moment. Intenţia sa era 
să îl păcălească pe puşcaşul care îl avea în grijă directă şi să 
plece să-şi caute colegii pentru a li se preda lor. 

Văzându-l pe paznicul său cum stă ghemuit după cuierul 
cu haine, cobori până lângă el şi îi spuse: 

- Nu stai bine aici. Or să vină polonezii cu vreo masă în 
braţe şi te fac pilaf între cuier şi perete. 

- Rămâneţi în camera dumneavoastră!, îi răspunse acesta 
preocupat de siguranţa „Bidonului”. 

- Cu mine în cameră, pe hol sau pe scări, tu tot piftie 
ajungi. Hai că am un plan! Intrăm amândoi în camera mea 
şi tu te ascunzi în şifonier. Când vin atacatorii să mă ia din 
fața televizorului, dacă reuşesc să vină, tu ieşi prin surprin- 
dere în spatele lor şi îi termini. 

- Adică să vă folosesc pe dumneavoastră ca momeală. 

- Şi de ce nu? 

- Pentru că „Bidonul” ar trebui să fie neutru. Nu vrem să 
ne bazăm succesul pe complicitatea nimănui. 

- Eeeee, asta-i bună! Păi tu vrei să câştige trişorii ăştia 
care au venit, ca Păcală, cu uşile după ei?! 

- Nu vor ajunge până aici. Vor fi eliminaţi de colegii 
mei. 

Nită fu nevoit să mai tragă şi câte o minciună ca să fie 
mai convingător: 

- Îi elimină pe cei de aici, dar afară mai sunt o groază de 
oameni care au prins curaj şi dau acum buluc spre clădire. 
I-am văzut eu pe fereastră cum vin cu mese, cu scaune, cu 
ce-au mai putut să demonteze pe drum. Nu îi puteţi opri pe 
toți, decât cu o viclenie mai mare ca a lor. 

- Da, parțial aveți dreptate. Va fi greu să câştigăm, de 
aceea trebuie să vă mut în punctul de rezervă. Urcăm pe 
acoperiş şi chem elicopterul. 

- Aaaa, nuuu, fără elicopter! Nu-ţi aduci aminte că am 
rău de zbor?, spuse Nită alarmat de perspectiva complicării 
situaţiei. 

- Dar la sosire nu aţi avut nimic, îl privi contrariat puşca- 
şul. Chiar se mira pilotul că puteţi să dormiti. 

- N-am dormit, măi, deşteptule! Am fost într-un fel de 
blocaj muscular cauzat de frica de altitudine. Nu te lua după 
pilot, că el habar n-are că eu am răbdat atunci şi de foame ca 
să nu-mi vină rău şi să dau pe voi. 

- Aşa prevede planul şi eu am obligația să îl respect. Dacă 
ați rezistat atunci zborului, rezistați şi acum. 

- Bineee, aşa facem dacă vrei tu, dar dacă-mi vine să 
vărs, o să dau direct în poala acelui Gură-mare care în loc 
să piloteze, râde de blocajul meu. 

- Nu a râs, doar a observat că... 

- Hai, lasă-l, că o să-şi arunce el pantalonii din elicopter 
şi o să piloteze în chiloți! Să vedem atunci dacă mai râde. 
Dă-mi voie să te ajut să ieşi de aici, că mă capturează ăştia 
până ne urnim noi! Ţine-te de mine! Dă-mi arma să ţi-o țin 
eu până te ridici! 

- Lăsaţi, că mă descurc şi singur! 

Dar Nită nu îl mai rugă a doua oară. De fapt, el urmărea 
cu totul altceva. Îi smulse arma din mână puşcașului, sub 
pretextul că vrea să îl ajute, dar o întoarse spre acesta şi 
trase în plin. 

Stupefacția infanteristului fu atât de expresivă încât până 
şi Nită fu puţin ruşinat de gestul său neloial. Ca să nu-i mai 
vadă fața aceea devastată care îi cerea neputincioasă o ex- 
plicație, el luă repede o haină din cuier şi i-o puse pe cap, 
spunându-i ca un fel de scuză: 

- Băi, ce arme proaste aveţi şi voi! Nici nu le apuci bine, 
că se şi descarcă singure. 

Apoi rezemă puşca de american şi fugi repede pe scări 
în Jos. 

Planul său era să iasă cât mai repede din clădire, dar când 
ajunse la nivelul inferior, se nimeri să treacă pe lângă polo- 
nezi care săriră imediat spre el şi îl prinseră. Un ofiţer care era 
sigur comandantul plutonului, strigă către puşcaşii marini: 

- Gata, am câştigat. Opriţi focul! „Bidonul” se află în 
posesea noastră. Totul s-a terminat. 

Infanteriştii îl văzură şi ei pe Nită şi ieşiră la vedere re- 
cunoscându-şi înfrângerea. Cei câțiva atacatori victorioși îl 
lăsară pe român şi se felicitau acum reciproc pentru reuşită. 
Americanii urcară la etaj ca să afle de ce colegul lor îl lăsase 
pe cel păzit să plece. Mai veniră şi alții de afară, de la alte 
plutoane care nu mai aveau ce face, dar erau curioşi să afle 
amănunte despre conflictul din clădire. 

Nită nu văzu niciun român printre ei, aşa că profită de 
învălmăşeala creată şi ieşi din imobil în speranţa că va găsi 
un coleg nceliminat. 

Şi, într-adevăr, îl găsi pe Oade după un colţ de clădire pe 
care îl întrebă: 

- Măi, Oade, unde sunt ceilalți? 

- Au fost eliminați. 

- Toţi? 

- Toţi. 

- Și L'entu'? 

- Şi el şi Bibo, chiar dacă au stat departe. I-au luat ame- 
ricanii ca pe muşte, din primele focuri. 

- Da” tu cum ai scăpat? 

- Nu ştiu. Cred că datorită noroiului de pe vestă. 

- Şi acum ce facem? 

- Nu mă-ntreba pe mine! Tu de ce ai ieşit? 

- Păi, ca să mă predau ție. 

- Şi eu ce să fac cu tine? 

- Du-mă la un arbitru şi spune-i că tu m-ai eliberat şi ai 
câştigat concursul! Eu o să-ți fiu martor. 

- Din câte am înţeles, nu mai avem nevoie de tine. 

- Daaa?! Păi atunci hai să mergem la ai noştri ca să nu 
mă prindă iar polonezii! 

- Hai! 

În acel moment sună telefonul lui Oade. Era Murdu care 
îl întrebă: 

- Pe unde eşti? 

- Lângă casa verde. Vin spre voi. A sosit „pachetul” ori- 
ginal? 

- Da. A fost adus, dar avem o problemă. De fapt, două... 

- Care? 

- ÎI deţinem pe maiorul Smith pe care trebuie să îl pre- 
dăm arbitrilor ca să ne declare învingători. 

- Aşa, şi? Cine vă opreşte? Doar nu eu! 

- Problema este că noi suntem toţi eliminați şi pe „Bi- 
don” trebuie să-l revendice cineva care mai este încă activ. 
Şi tu eşti singurul rămas dintre noi toţi. 

- Dar Coreliuc cu Pital? 

- Eeee, probabil dintr-o eroare de coordonate, ei au ajuns 
în raza armelor americane şi au fost şi ei împuşcaţi 

- Păi atunci, hai că vin acum să-l predau. Da” nu mai fac 
planton o lună. 

- Nu mai faci dacă reuşeşti să ne scoţi învingători, dar 
aici intervine a doua problemă. 

- Care mai e şi asta? 

- Că şi tu s-ar putea să fii descalificat pentru că ai folosit 
noroi pe vestă. Nu ştim cum se va interpreta, dar ne e teamă 
să riscăm. 

- Păi atunci să-l predea Nită. 

- El unde este? L-ai văzut? 

- E cu mine. 

- Bravo, măi, înseamnă că suntem salvaţi! Dar ăsta mai 
are echipamentul la el? Hai, bine, veniţi repede încoace că 
ne lămurim noi! 

Oade închise telefonul şi îl întrebă pe Nită: 

- Tu mai ai vesta la tine? 

- Da, o am pe dedesubt. 

- Scoate-o pe afară! 

- De ce? 

- Trebuie să predai „Bidonul” la arbitri ca să ieşim noi 
câştigători. Hai mai repede că m-a răzbit setea! 

- Bravo, măi! Voi aţi „murit” toţi şi-acum eu trebuie să 
mă predau singur?! 

- Nu pe tine. ÎI predai pe cel veritabil, că l-au adus aici şi 
n-are cine să se laude că l-a eliberat. 

În timp ce vorbise, Nită se dezechipase şi se îmbrăcase 
cu vesta pe deasupra, ținând acum vestonul maiorului pe 
mână, ca să i-l returneze. Îi spuse camaradului său: 

- Da” n-am armă şi nici cască. 

- la-le pe-ale mele! Da’ ale tale unde sunt? 

Nită făcu un efort de aducere aminte şi după o pauză 
spuse: 

- Ehee!, la... „Polu” Nord”. 


Se adunaseră toţi cinci în faţa uşii şi nu ştiau ce să facă. 
La un moment dat, Gorean întrebă cu glas puternic, pentru 
a fi auzit şi de cel care bătea din ce în ce mai tare: 

- Cine este acolo? 

I se răspunse după o scurtă pauză: 

- Rechinuţu. 

Militarii se uitară unii la alţii întrebători. Unii dintre ei 
se duseră cu gândul la un ins, tovarăş de-al „ursului”, care 
se deghizase într-un rechin mai mic, iar alţii la copilul uitat 
acasă. 

Gorean îi spuse: 

- Stai liniştit! O să încercăm să te scoatem cât mai repe- 
de, dar va dura puțin, deoarece a fost ruptă o cheie în yală. 

Dincolo de uşă, Rechinuţu înţelese că Marele Ics îl aban- 
donase intenționat, ca să nu îi mai dea banii promişi şi, după 
practica mafiotă, probabil avea de gând să arunce totul în 
aer ca să şteargă urmele. Nu ştia, însă, cine sunt salvatorii 
lui. Oare ajunseseră oamenii săi atât de repede? Abia îi che- 
mase. Acum îi părea rău că îi trimisese să stea de veghe la 
un motel din zonă. Răspunse cu prudenţă: 

- Bine, aştept, dar grăbiţi-vă! S-ar putea ca în scurt timp 
totul să fie aruncat în aer. 

O astfel de informație avea darul de a te motoriza seri- 
os, aşa că patru dintre militari plecară să caute nişte unelte 
de spart uşa, în timp ce Morad se izbi cu umărul în ea în 


206 


PLUTONUL 23 


încercarea de a rezolva mai repede problema. Dar era o uşă 
foarte rezistentă, ca pentru biroul marelui şef mafiot. 

Se întoarseră şi ceilalți foarte repede. Ştefana, specia- 
listul în improvizații, găsise nişte obiecte metalice cu care 
acum formă o pârghie pentru a ridica uşa din partea opusă 
clanţei, în scopul de a o scoate din balamale. 

Ideea era bună, dar necesita ceva forță pentru a realiza 
un lucru împotriva firii, din moment ce ei erau nevoiți să 
încerce asta cu uşa închisă. Dar eforturile le fură răsplătite. 
Combinația dintre ridicatul lui Ştefana şi izbitul lui Morad 
făcu până la urmă ca bucata aceea de metal să iasă din toate 
balamalele şi încuietorile şi să zboare cât colo. 

Rechinuţu, care avusese inteligența de a sta ferit, rămase 
foarte descumpănit la vederea militarilor. Presupuse că ei 
au intrat tot cu forța în zona în care nu avuseseră acces până 
atunci. Acum trebuia să fie foarte prudent în ceea ce vorbeş- 
te, în aşa fel încât să scape liber şi teafăr din toată povestea 
asta, ŞI nici să nu îi compromită statutul Marelui Ics care în 
mod sigur s-ar fi răzbunat groaznic pe el. 

O dată ieşit din birou, le spuse militarilor încercând să 
îşi obțină o poziție cât mai avantajoasă, în situația în care 
cei cinci ar fi intenționat să îl aresteze, după cum era de 
aşteptat: 

- Staţi puțin! Nu trageţi concluzii pripite! Trebuie să dis- 
cutăm. Eu ştiu foarte multe lucruri, mult mai multe decât 
voi. Puneți-mă la încercare! 

Glad, care crezu că şi acesta îi provoacă la o întrecere, 
că aşa o fi scenariul exerciţiului, dar de data asta de cultură 
generală, îi spuse: 

- Ce, mă, vrei şi tu concurs? Bine, dar hai să facem in- 
vers! Să vedem care dintre noi ştie cel mai puține lucruri. la 
zi, cum te cheamă? 

Deşi surprins de modul cum fusese abordat, Rechinuțu 
se adaptă imediat la situaţie şi îi răspunse: 

- Nu ştiu. Eu sunt campion la neştiinţă. Nu aveţi ce să 
scoateţi de la mine. Plec chiar acum şi o să uit tot. 

Botanu îl dojeni pe Glad: 

- Ce ţi-a venit, măi, cu concursul ăsta al tău „Cine nu ştie 
nimic”?! Uite, omu” voia să ne spună tot, dar l-ai răzgândit 
tu şi acum face pe campionul proştilor cu noi. 

Rechinuţu chiar voia să se îndepărteze, dar Gorean îl 
prinse de mână şi îl anunţă pe un ton ferm: 

- Nu pleci nicăieri. 

- Păi hotărâţi-vă!, făcu teatral mafiotul. Plec, nu plec, vă 
spun, nu vă spun? 

- Ne spui tot, că altfel te dau pe mâna ăstuia care a spart 
uşa, zise Gorean arătând spre Morad. Tot el v-a transformat 
şi acel „urs grizzly” în „urs koala”. Despre ce „aruncat în 
aer” vorbeai? 

- Problema este complicată, începu Rechinuţu să con- 
struiască pista sa falsă pentru militari. Nişte mafioți interna- 
ționali i-au răpit fiica domnului Borwish, cerându-i o mare 
răscumpărare. 

- Şi unde este fata acum? 

- Undeva în America de Sud. 

- Păi şi demnitarul nostru ce caută aici? De ce nu a mers 
acolo? 

- Aici trebuia să aducă banii, dar a venit fără ei încercând 
să trateze cu răpitorii, să tragă de timp. Însă nu i-a mers, 
că nu este de joacă cu cartelul drogurilor. L-au reținut aici 
până când primesc banii. 

- Dar tu cine eşti? 

- Eu sunt agentul C.I.A. Maverick — Rechinuţu le ară- 
tă legitimaţia sa falsă — şi încerc să dau de urma fetei 

demnitarului. Îi căutăm pe răpitori şi pentru alte fapte mult 
mai grave, de interes internațional. Nu mai am timp să vă 
spun ce s-a întâmplat aici, dar planul nu a mers şi am fost 
amândoi închişi şi abandonaţi. Prezenţa voastră i-a speri- 
at pe mafioţi, care au plecat şi, foare probabil, au decis să 
arunce totul în aer. Aşa procedează ei pentru ştergerea ur- 
melor. Mai mult ca sigur că au pus o bombă cu ceas pe la 
subsol. Eu aşa aş fi făcut. ...Ăăăă, vreau să spun că trebuie 
să luăm în calcul acest lucru. 

- Acum dai vina pe noi? Era mai bine dacă te lăsam ... „în 
spatele uşilor închise”, dacă tot zici că eşti de la C.I.A.? 

- Crede-mă că trebuie să plecăm cât mai repede! 

- Mergem la subsol să verificăm şi abia apoi plecăm. 
După tine, că ştii mai bine drumul. 

Rechinuţu o luă înainte, iar ceilalți îl urmară. 

Ştefana îl trase pe Gorean de mână ca să rămână la urmă. 
ÎI întrebă şoptit: 

- De ce mai întârziem pe-aici? Dacă ăsta spune adevărul, 
nu ar fi mai bine să îl luăm pe domnul Borwish şi să dispă- 
rem? Unde-ţi este prudenţa ta caracteristică? 

- O să plecăm imediat, dar nu ştiu de ce nu prea am în- 
credere în ce spune acest individ. Parcă el vrea să plece cât 
mai repede de aici, parcă ascunde ceva. Ar fi bine să stăm 
cu ochii pe el. 

- Mda. În plus, încă mai putem fi testaţi în cadrul unui 
exerciţiu. 

- Mai pare povestea asta un exerciţiu, cu demnitarul nos- 
tru găsit drogat sau oricum, grav afectat de ceva? 

- Nici nu ştim dacă el este cel real. 

- Sper să ne lămurim cât de curând. Dacă la subsol găsim 
o bombă, înseamnă că am fost tot timpul într-o situație reală 
şi atunci vom pleca imediat. 

Apoi îl rugă pe Morad: 

- Du-te tu, te rog, şi ia-l pe demnitar şi vino după noi! Aju- 
tă-l şi tu, Glad, că s-ar putea să fie nevoie să îl duceti de braţe! 

Cei doi se desprinseră din grup şi intrară în camera ştiu- 
tă. Dar imediat se întoarseră alergând. Glad îi anunță: 

- Bețivanul nostru a dispărut. 

În timpul cât ei îl salvaseră pe Rechinuţu, doi oameni de 
la subsol trimişi de Marele Ics, merseseră în secret şi cerce- 
taseră cu mare atenţie zona de interes. Îl găsiseră pe domnul 
Borwish pe canapea, într-o stare de adormire-leşinare şi îl 
luaseră cu ei. 

Ajunseră înapoi fără incidente şi unul dintre ei îi comu- 
nică mafiotului: 

- Şefule, ăsta-i mort... 

- Cum aşa? L-au omorât militarii?! 

- E mort de beat. 

Când îl văzu pe demnitar, Marele Ics turbă de furie. Ca 
să-şi verse nervii, îi dădu un pumn în burtă „rinocerului” şi 
se văită de mână uitând că ăsta are platoşe, îi rupse coada 
„ursului” şi i-o dădu să o mănânce şi îi înnodă trompa „ele- 
fantului”. Oamenii săi deghizați încă în animale suportau cu 
stoicism chinurile, dar neînțelegând ce îl mai nemulțumeşte 
pe şeful lor chiar şi acum când i-l recuperaseră pe demni- 
tar. Tot nu îi trecură nervii şi făcu greşeala de a trânti şi un 
picior în fundul „tigrului” care însă mai eliberă un val de 
miros rămas de la costumul său defect. 

Încă enervat, Marele Ics se răsti la ei: 

- Daţi-vă, măi, costumele astea jos, că ieşim acum pe 
stradă şi or să se ţină toți copiii după noi! 

Apoi făcu doi paşi spre doctorul care tocmai se întorsese 
din altă cameră unde îşi adunase nişte materiale medicale şi 
îl întrebă încercând să se calmeze forțat: 

- Doctore, mai ai ser exploziv la tine? 

- Nu. L-am distrus după cum mi-aţi ordonat, ca să nu las 
nicio urmă din acest compus strict secret. 

- Ţi-oi fi ordonat, măi, dar de fapt ţi-am testat spiritul 
de anticipație. Însă văd că nici tu nu eşti cu mult mai breaz 
decât urangutanii ăştia. 

- Mai este destul în bombă, dar nu cred că mai avem timp 
să îl scoatem acum. De ce vă mai trebuie? 

- Pentru că nesimțitul ăsta de Borwish a băut alcool şi 
mi-a neutralizat compusul. Nu e-n stare s-o educe pe fii- 
sa, dar la prostii e primul. Extraordinar!! Doar puțin l-am 
scăpat din ochi şi el s-a şi repezit la dulapul cu băuturi! De 
ce-ai băut, mă?, se repezi mafiotul spre el, mai-mai să îl 
pocnească. 

Demnitarul îi răspunse cu greu, din scaunul în care fu- 
sese trântit: 

- Mi-ai spus... să nu beau lapte... 

- Am vrut să te păcălesc, băi, să te induc în eroare, ca să 
nu ştii cu adevărat ce produs neutralizează compusul meu, 
dar şi tu tot urangutan eşti. 

- Oricum, ar fi inutil să-i mai facem altă injecție, con- 
cluzionă doctorul. Alcoolul din el ar neutraliza şi această 
doză. 

În acel moment Marelui Ics îi sună telefonul. Se retrase 
într-un colţ şi răspunse. 

O voce gravă, uşor distorsionată de un dispozitiv de co- 
dare-decodare îi spuse rece: 

- Abandonează misiunea şi şterge toate urmele! 

Mafiotul nu mai stătu pe gânduri. Dădu imediat ordin 
subalternilor săi: 

- Activaţi bomba! O voi declanşa eu de la distanţă, atunci 
când vom fi suficient de departe pentru a nu fi afectaţi de 

ea. Legaţi-l pe domnul nostru Borwish cel inventiv, chiar 
cu fundul pe ea! Să inventeze personal autolansarea în spa- 
tiu cu motor exploziv!. Mergem, luăm maşinile şi plecăm. 
Executarea! 

Toţi se mişcară foarte rapid, dornici să plece cât mai de- 
parte de acea ladă mare plină cu explozibil. 

leşiră cu toții din subsolul clădirii şi se urcară în toate 
maşinile găsite în garaj, ale lor plus una a Rechinuţului. 

Celelalte vehicule ieşiseră deja pe poartă, doar maşina în 
care se afla Marele Ics cu Pis-igrec şi Pufi-zet în braţe, nu 
se urnea. 

- Acum ce mai e, măi, lemurianule?, îşi întrebă el şofe- 
rul. 

- Șefu, nu mai avem benzină. 

- Păi de ce ceilalți au şi noi nu? De tâmpiţi ce sunteți! 
Cheamă-i imediat pe toţi înapoi! 

Un bodyguard îi sună pe ceilalți ca să se întoarcă, iar şo- 
ferul cercetă maşina şi după puţin timp reveni şi raportă: 

- Şefu”, asta nu-i maşina noastră, e a celorlați şi văd că 
are rezervorul găurit. 

- Şi de ce nu ne-am urcat în maşina mea? 

- Păi..., asta era mai curată... 

- Măcar aveţi şi voi o calitate — sunteţi proşti-beton şi nu 
puteți fi împuşcaţi cu una cu două! Recuperează maşina de 
la măgarii care mi-au ocupat-o! Aţi merita să vă las aici şi 
să mă uit apoi la voi ca la artificii. Dacă vă bubuie şi mintea, 
distrug cu voi tot cartierul. 

Dar când maşinile plecate se întoarseră în curte, ele erau 
escortate de două transportoare blindate ale armatei. Un ofi- 
ter ieşi pe jumătate din unul dintre ele şi le vorbi ferm la un 
megafon: 

- Predați-vă imediat! N-aveți nicio scăpare. 

Instinctiv, toți mafioții se adăpostiră în spatele maşinilor 
şi scoaseră armele. Aşteptau doar ordinul şefului pentru a 
dezlănţui un foc infernal asupra celor două vehicule mili- 
tare. 

Dar se nimeri ca tocmai maşina Marelui Ics să fie aleasă 
de căpitanul Vultur pentru o demonstraţie de forță. El trase 
în aceasta o rafală de avertisment cu mitraliera de pe TAB- 
ul său şi o făcu imediat inutilizabilă pe viaţă. 

Povestea era relativ simplă. După prima discuţie cu ge- 
neralul, căpitanul Verdeş îl anunţase pe colonelul Popescu 
de o posibilă situație gravă în care s-ar putea afla cei cinci 
militari şi acesta îşi trimisese forţele de elită să intervină în 
ajutorul oamenilor săi. Colonelul analizase temeinic datele 
situaţiei şi decisese să-şi asume riscul, dar şi meritul, unei 
acțiuni în forță, exclusiv românească. 

Atunci când fumul şi praful provocate de rafala devasta- 
toare se risipiră, se auzi glasul şefului mafiot: 

- Ne predăm. 

Toţi puseră armele jos şi ridicară mâinile. 

Marele Ics mai zăbovi puțin tastând diverse coduri la o 
telecomandă de-a sa prin care programa de la distanță bom- 
ba din subsol să se detoneze singură după treizeci de minu- 
te. Apoi ieşi la vedere, se apropie de căpitanul Vultur şi îi 
spuse: 

- Du-mă urgent la Poliție! Acolo vreau să vorbesc cu 
avocatul meu. 

Când bomba îşi schimbă modul de iniţiere, scoase un 
țiuit puternic şi afişă pe un mic ecran timpul de programare 
rămas până la explozie. Asta îi luă prin surprindere pe cei 
aflați în jurul ei care abia ajunseseră şi deocamdată o studi- 
au curioşi. 

Găsindu-l pe domnul Borwish aici în aceeaşi stare de 
neputinţă şi neexplicându-şi fenemenul deplasării lui, tot 
Glad exclamase: 

- Asta nu este doar beţivan, ci şi somnambul. Cum ai 
venit, domnule, până aici? 

Dar nu mai aveau timp de pierdut. ÎI luară pe demnitar şi 
ieşiră afară în dorinţa imperioasă de a se îndepărta cât mai 
mult şi cât mai repede. 

Înainte de a pleca, însă, mai pierduseră câteva minute 
pentru a pune în practică o inovaţie de-a lui Ştefana. Puse- 
seră bomba într-o cădiță cu intenţia de a o umple cu apă, în 
speranța că astfel explozia va fi atenuată. Dar pentru că nu 
găsiseră apă, turnaseră peste bombă mai multe butoiaşe cu 
vin vechi puse acolo la păstrare, spre disperarea lui Morad 
care tot ieşi până la urmă cu un butoiaş în braţe. 

Afară dădură cu surprindere, dar şi cu bucurie, de grupul 
de intervenție condus de căpitanul Vultur care îi legase pe 
toți mafioţii şi îi suise pe TAB-uri. Tot aici se aflau acum şi 
cinci ofițeri NATO, conduşi de căpitanul Wulf, abia sosiți. 

Gorean le spuse că este o bombă activată în subsolul 
clădirii, setată să explodeze peste vreo douăzeci şi cinci de 
minute şi că trebuie să plece cât mai repede. 

Căpitanul Wulf îşi dădu seama că nu are timp să chestio- 
neze militarii pentru a afla toată povestea venirii şi acțiunii 
lor aici. Bomba avea prioritate, de aceea le spuse: 

- Sub nicio formă explozia nu trebuie să se producă. Ar 
pune în mare pericol populaţia din împrejurimi. Plecați cu 
toții la Comandament unde a şi sosit, probabil, Poliția Mi- 
litară chemată de domnul general! Vă vor însoți doi ofiţeri 
de-ai noştri care vor avea grijă de domnul Borwish. Eu ră- 
mân aici cu ceilalți colegi pentru a încerca să dezactivăm 

bomba. Avem printre noi un specialist în acest domeniu şi 
cred că vom reuşi. 

În timp ce militarii din Plutonul 23 intrau în Tab-urile că- 
pitanului Vultur, Rechinuţu se apropie de Gorean şi îi zise: 

- Mi-a spus colegul tău cel solid să merg cu el că aco- 
lo este mai mult loc. Trebuie să vorbim neapărat, deoarece 
sunt foarte multe detalii de lămurit. Să punem cap la cap ce 
ştiu eu cu ce ştiţi voi. 

- Bine, vom avea destul timp. 

Apoi mafiotul se îndreptă spre Morad căruia îi zise: 

- Şi eu, în cadrul C.I.A, am specializare în dispozitive 
explozive. Râmăn cu ei să-i ajut. 

- Rămâi, măi, nene, ce treabă am eu cu tine?!, îi răspunse 
acesta cu gândul lipit de butoiaşul său. 

Apoi Rechinuţu se lăsă pe vine simulând o aranjare a 
şosetelor, se piti după o maşină, intră în nişte tufe, ajun- 
se la gard pe o latură spre o străduță secundară, trecu prin 
el, merse puţin prin cartier până când îl ajunse din urmă o 
maşină. Aceasta opri puțin lângă el dându-i posibilitatea să 
se urce, după care o porni în viteză spre o destinație numai 
de ei ştiută. Erau oamenii lui veniţi să-l salveze, cu care el 
ținuse legătura într-o maximă discreție. Acum regreta banii 
pierduţi, dar nici cei cinci sute de mii deja câştigaţi nu erau 
de negrijat. Se bucura că până la urmă îi păcălise pe toți. 
Acum mai avea un singur lucru de făcut — să dispară. 


Toţi ofiţerii prezenţi în sala de şedinţe ascultau cu atenţie 
raportul prezentat de arbitrul şef, referitor la desfăşurarea 
exerciţiului tactic recent încheiat. 

Paradoxal, sfârşitul acţiunii nu liniştise lucrurile, ci, 
dimpotrivă, le complicase. Fuseseră depuse mai multe ra- 
poarte prin care se contestaseră anumite acţiuni, în special 
ale Plutonului 23 care, în opinia celorlalți, trişase, minţise, 
încălcase regulile. În plus, polonezii se considerau câşti- 
gătorii exerciţiului, deoarece, spuneau ei, nu conta cine şi 
unde fusese „Bidonul” original, ci faptul că ei îl eliberaseră 
pe cel deținut de puşcaşii marini, singurul care conta. 

După multe cercetări şi interogări făcute şi asupra româ- 
nilor, dar şi asupra maiorului Smith, lucrurile i se lămurise- 
ră generalului Schpritz. Deşi acum îi admira tacit pe cei din 
Plutonul 23 pentru ingeniozitatea lor, stabilise cu statul său 
major să îi declare câştigători pe polonezi. Exista un singur 
motiv temeinic la baza acestei decizii ce putea părea ne- 
conformă cu realitatea — Plutonul 23 acţionase periculos de 
anormal pentru viitorul altor exerciții de acelaşi gen. Exista 
temerea că dacă s-ar fi încurajat astfel de practici, s-ar fi 
pierdut complet controlul asupra oricărei aplicații NATO. 

Desigur că principalii artizani ai reuşitei româneşti, mai 
ales legată de salvarea domnului Borwish, deci, colone- 
lul Popescu, căpitanul Verdeş cel reabilitat şi locotenentul 
Suru, fuseseră chemaţi la Comandament, felicitați şi recom- 
pensaţi personal de către generalul Schpritz, prilej cu care 
se mai dezbătuseră încă o dată, de data asta amical, detaliile 
acțiunilor ce păruseră pentru şeful cel mare atât de misteri- 
oase la momentul respectiv. 

Totuşi, în mintea generalului rămăsese aşa, ceva neter- 
minat. Parcă voia să i se dea satisfacție, parcă 1 se păruse că 
prea fusese jucat pe degete. Era tentat să i-o plătească mă- 
car colonelului, nu cu răutate, ci ca o revanşă necesară de la 
şef la subordonat. De fapt, lui îi părea rău mai mult pentru 
că şarada pe care o preconizase a fi legată de pensionarea 

sa, fusese mai mult o proprie închipuire. Şi se simţea acum 
în acelaşi punct anost al vieţii în care mai avea o singură hi- 
meră — ferma de animale în care să îmbătrânească anonim. 

Dar, deşi generalul crezuse că i se lămurise întregul 
„mister românesc”, nu era deloc aşa. Nici el şi nici oamenii 
lui nu aflaseră un lucru esenţial, şi anume că prezenţa Pluto- 
nului 23 în cadrul exerciţiului fusese o eroare, că nu aceas- 
ta era subunitatea desemnată inițial de colonel pentru a-i 
reprezenta. Cu atât mai puțin ştiau că greşeala îi aparținea 
noului aghiotant Codrescu, cel care avea, de fapt, renumele 
de bombă cu ceas, silențioasă. 

Colonelul Popescu reuşise cu mare măiestrie să masche- 
ze lucrurile şi să creeze impresia că aşa gândise el totul. 
S-ar fi putut lăuda că le-a învins tuturor trupele de elită doar 
cu bucătarii, dar asta ar fi scos la lumină diverse nefuncți- 
onări din detaşamentul său şi nu era el chiar atât de naiv să 
le lase scăpate în public. Nici nu visase atunci cât de mult 
avea să-i folosească trecerea sub tăcere a inversării de roluri 
între cele două plutoane, impusă atunci doar de necesitatea 
salvării aparenţelor. 

Sub impresia că totul s-a lămurit şi că acele expresii 
aşa-zis codificate ale românilor sau generate prin prezența 
lor, nu mai au nicio semnificație aparte, generalul fusese pe 
punctul de a renunţa la serviciile locotenentului Codrescu. 
Însă un fapt aparent neînsemnat îl făcuse să se răzgândeas- 
că şi să devină iar bănuitor. Primise o cerere bizară de la 
colonelul Popescu pentru a li se permite unor bătrâni de la 
acelaşi azil să viziteze foişorul de observare a tragerilor te- 
restre, chiar dacă nu exista nicio activitate acolo. Pur şi sim- 
plu românii voiau să-i ducă pe bătrâni într-o clădire goală 
şi banală ca să viziteze... ce?, nimic! Iar el iar nu înţelegea 
de ce fac asta. 

Poate nu ar fi dat importanţă acestui fapt, dar acela era 
locul în care românii îl răpiseră cu atâta ingeniozitate şi în- 
drăzneală pe maiorul Smith — pentru care el fusese nevoit, 
ca să repare lucrurile, să mintă în faţa soției ofițerului că la 
acel bordel se desfăşurase o misiune de filaj de mare impor- 
tanță pentru prinderea unor infractori internaționali. De ce 
doreau ei să se întoarcă acolo? Pentru orice eventualitate, 
generalul hotărâse să îl mai păstreze o perioadă lângă el pe 
Codrescu. 

Cu atât mai intrigat fusese generalul, cu cât vizita se 
desfăşurase banal, fără nimic notabil. Oamenii săi trimişi 
să asiste, nu observaseră nimic deosebit. Totuşi, acțiunea 
românilor îşi atinsese scopul — îi ajutase să-i recupereze lui 
Niţă casca şi arma din congelator. 

Arbitrul şef îşi încheie raportul cu concluziile finale. Ni- 
meni nu mai comentă acum rezultatul, deşi în sală se aflau 
toți comandanții de detaşamente, cei ai plutoanelor partici- 
pante şi ofițerii de legătură. Desigur că arbitrii şi invitaţii nu 
aveau de ce să intervină. 

Į se oferi cuvântul domnului Borwish care făcu nişte 
aprecieri generale legate de relaţia UE cu NATO şi altele 
specifice privitoare la exercițiul la care asistase. Se conve- 
nise între factorii responsabili să nu se facă publică răpirea 
sa, pentru ca organele de anchetă să-şi poată desfăşura acti- 
vitatea în linişte, fără a fi incomodate de presă, dar şi pentru 
a-l proteja pe demnitar. 

La sfârşitul şedinţei de analiză luă cuvântul generalul 
Schpritz. Mergând spre tribună, el îl căută din reflex cu 
ochii pe maiorul Strauss, pentru a-l pune să împartă coman- 
danților de detaşamente mapele cu o nouă situaţie tactică. 
Dar îşi aminti că omul său este în cercetări, iar anchetatorii 
îl aşteaptă să se trezească din tratamentul cu alcool la care 

fusese supus, la recomandarea domnului Borwish. Îi făcu 
semn căpitanului Wulf care distribui documentele. 

Generalul se uită în sală, fixându-l, de fapt, pe colonelul 
Popescu, cel cu care avea o răfuială amicală şi căruia voia 
să-i vadă faţa când el va anunţa noul exerciţiu tactic. Apoi 
spuse: 

- Domnilor, exerciţiul s-a încheiat şi, o dată cu el, trebuia 
să se termine şi aplicaţia noastră. Dar pentru că rezultatul fi- 
nal nu a fost concludent în privinţa capacităţii reale de luptă 
a detaşamentelor dumneavoastră, am ordonat o prelungire 
cu câteva zile a cooperării inter-armate, timp în care veți fi 
supuşi unei noi şi ultime probe. Este ceva special gândit, ca 
să vă arate adevărata valoare în materie de pregătire militară 
generală, fără cosmetizări, fără trucuri, fără pregătire supli- 
mentară. Proba va fi simplă, dar elocventă şi va consta într-o 
şedinţă de tragere cu armamentul portabil standard NATO, 
dar executată nu de trupele dumneavoastră de elită pe care 
le-aţi saturat cu instrucţie, ci de către plutoanele auxiliare. 
Zilele trecute am făcut un control la blocurile alimentare, 
cu scopul real de a identifica nominal militarii care le de- 
servesc. Aceştia şi nu alții vor executa şedinţa de tragere. 
Ofițerii mei au evidența clară a lor şi nu vi se va permite să 
îi înlocuiţi cu alții mai bine pregătiți. Fiecare militar va tra- 
ge câte o sută de cartuşe într-o țintă cu punctaj. Clasamentul 
va fi simplu de întocmit. Câştigă plutonul care obține cele 
mai multe puncte însumate. Acum se va vedea adevărata 
pregătire militară, care va fi dată de cât de bine ştiu să tragă, 
nu luptătorii de superelasă, ci militarii auxiliari. 

Generalul nu îşi luase ochii de la colonelul Popescu, în- 
cercând să-i vadă reacția şi având o satisfacție anticipată 
dată de convingerea că de data asta ofiţerul nu va mai putea 

să influenţeze cu nimic rezultatul. Era convins că acestuia 
nu îi trecuse prin cap să-şi antreneze special pentru trageri 
de luptă, şi veselarii. 

Ceea ce văzu, îl făcu să creadă că de data asta l-a prins. 
Colonelul îşi pusese mâinile pe față şi îşi aplecase capul, ca 
şi cum ar fi primit o grea lovitură. În realitate, însă, „Moş 
Martin” făcuse un efort supranatural să nu izbucnească în 
râs de bucurie. Îşi imagina deja ce ravagii va face pluto- 
nul de elită al căpitanului Vultur, printre țintele generalului. 
Chiar se gândea să-i anunţe pe militari că îi va trimite la o 
mare distracție, şi nu era nimic exagerat, din moment ce oa- 
menii săi din Plutonul 32 erau specialişti de înaltă clasă în 
domenii mult mai complicate decât al unei simple trageri pe 
care ar fi câştigat-o şi în somn în fața unor adversari de cu 
totul altă specialitate. Se ciupea de obraz ca să nu se dea de 
gol şi îi mulțumea prietenului său, deputatul, că i-l trântise 
pe cap pe Codrescu. 

Generalul deveni pe deplin mulțumit de reacția colone- 
lului. Era convins acum că i-o plătise şi el, ca replică la 
toate ciudăţeniile lui fără consistență pentru care îşi făcuse 
atâtea gânduri. Şi ca să-i dea lovitura de grație, mai spuse: 

- Nu v-am lăsat timp de nicio pregătire, de niciun aran- 
jament. În timpul cât noi am stat aici, plutoanele dumnea- 
voastră auxiliare au fost deja adunate şi acum se află într-o 
tabără cu locație secretă. Peste două-trei zile vom începe 
tragerea. Veţi avea dreptul să participaţi cu un singur ofițer 
observator. Toţi comandanții de detaşamente sunteţi invita- 
tii mei în foişorul de observare. Veţi fi anunţaţi în timp util 
privind data şi ora de prezentare. Dacă sunt întrebări! Dacă 
nu sunt, vă rog, liber! 

Se prezentă onorul, după care invitaţii plecară însoțiți 
de general, iar ceilalți se împrăştiară făcându-se grupuri, 
grupuri pe la locurile de fumat. 

Cei trei ofițeri români se îndreptau direct spre ieşire când, 
căpitanul Verdeş, având un ochi mai versat în ale cercetării, 
se opri la un moment dat lângă o tufă de verdeață care... 
rezema un perete, ținând o valiză în mână!! 

- Ce faci, mă, aici?, îl întrebă el surprins pe locotenentul 
Codrescu, recunoscându-l printre frunze. 

- Probez utilitatea trusei de camuflaj pe care mi-aţi dat-o, 
răspunse el. 

- Păi bine, măi, da? cu valiza-n mână faci tu pe bosche- 
tu’? Hai cu mine, că mai ai multe de învăţat! 

ÎI prinse de mână în dorinţa de a-l lua cu el pentru un 
instructaj mai consistent, dar colonelul Popescu interveni 
şi spuse: 

- Lasă-l să-nveţe singur! Dacă îl cicăleşti prea mult, ăsta 
începe să le-mbrace pe dos. Nici nu mai contează ce face. 
Rămâi, Codrescule, şi slujeşte-l pe domnul general cum ştii 
tu mai bine!, mai adăugă el zâmbind cu subînțeles. 

ÎNTÂMPLĂRI 
FINALE CU ECOU 


Generalul Schpritz amânase puţin proba finală a apli- 
cației, deoarece fusese chemat la sediul NATO. Aici avea 
întâlnire cu şeful său, generalul Adams, şi presupunea că 
întrevederea are legătură cu ieşirea sa la pensie. 

Fusese invitat să aştepte într-un birou. Nu era deloc un 
moment plăcut pentru el. Se gândea acum dacă nu cumva 
inventase, subconştient, proba suplimentară cu şedinţa de 
tragere, tocmai ca să-şi mai prelungească puţin activitatea. 
Nu voia nici să devină penibil, agăţându-se de cariera mili- 
tară ca un scai de lâna oii, şi de aceea îşi impuse să accepte 
firesc ordinul de trecere în rezervă. Dar pentru asta avea 
nevoie de o anumită stare de spirit, mai pozitivă, mai opti- 
mistă. 

ÎI privi pe locotenentul Codrescu încercând să împru- 
mute de la el un tonus mai tineresc. ÎI luase cu el ca să îl 

observe, în speranţa că aghiotantul său este un fel de rezo- 
nator al ideilor ciudate ale colonelului Popescu, o cale de a 
pătrunde în mintea secretoasă a acestuia. 

Nu îi trecuse chiar de tot obsesia sa referitoare la „se- 
cretul românesc”. Nu mai era acum fascinat, ci doar curios 
sau poate dornic să-şi distragă atenţia cu ceva intrigant, de 
la starea sa de sfârşit de carieră. 

Generalul Adams intră ca o vijelie, îi întinse mâna, se 
aşeză în faţa lui şi îl întrebă arătând spre Codrescu: 

- El cine este? 

- Aghiotantul meu. 

- Prezintă încredere deplină? Vă previn că vom discuta 
un lucru cu caracter secret. 

ÎL putea trimite afară pe locotenent, dar se gândi să-i 
arate încredere ofițerului, pentru a-l atrage de partea sa în 
„confruntarea” cu acest colonel Popescu. Răspunse: 

- Este de încredere. Garantez pentru el. 

- Bine, spuse Adams întinzându-i lui Codrescu un anga- 
jament de confidențialitate. Citeşte şi semnează! 

Apoi îi spuse generalului Schpritz: 

- Uitaţi de ce v-am chemat! Suntem nevoiţi să amânăm 
puţin ieşirea dumneavoastră la pensie. Avem nevoie de un 
om cu mare experiență pentru o deplasare în Mali. Sunteţi 
cel mai potrivit, cu atât mai mult cu cât ştiu că ați mai fost 
o dată acolo şi cunoaşteţi specificul acestei regiuni. În plus, 
salvarea domnului Borwish, pentru care vă felicit încă o 
dată, demonstrează că sunteți într-o formă maximă. Veţi 
merge în zona sahariană a ţării, cu o subunitate de sprijin pe 
care o puteţi alege de oriunde doriți, deghizați în turişti. De 
fapt, veți asigura securitatea şi sprijinul logistic unui grup 
de experți care vor testa în mare secret nişte dispozitive de 

captare de la mare distanţă a semnalelor de tip vizual, olfal- 
ctiv şi auditiv. Tot complexul a fost denumit în consecinţă: 
„Șoimul, Ursul şi Pisica”, iar întreaga misiune poartă nu- 
mele de cod „Flota Stelară”, având în vedere că se referă 
la o tehnologie a viitorului. Ideea este să devenim capabili 
de a vedea, auzi şi chiar mirosi inamicul de la foarte mare 
depărtare. Vorbim aici, deci, de cel mai sofisticat sistem de- 
fensiv al NATO inventat până acum. Cu el îi vom da spio- 
najului militar adevărate caracteristici ştiințifico-fantastice. 
De ce s-a ales Mali? Fără să intru în amănuntele pe care le 
vom discuta ulterior — avem acolo oameni şi locaţii care ne 
facilitează operaţiunea sub acoperire, dar şi pentru spațiile 
mari şi nepopulate ale deşertului. Nu veţi primi nimic scris. 
Ne vom reîntâlni aici peste o săptămână pentru instruirea 
detaliată. Până atunci, vă pregătiți, vă documentaţi, vă ale- 
geți oamenii. O spun în special pentru aghiotantul dumnea- 
voastră care probabil nu realizează perfect în ce situație ne 
aflăm — orice divulgare de date ale unui astfel de proiect 
secret, se plăteşte în cel mai fericit caz cu detenţia pe viaţă. 

Codrescu, deja bulversat de gravitatea momentului, vru 
să-l asigure pe generalul Adams care îl fixase cu o privire 
pătrunzătoare, că va tăcea ca mormântul, dar ieşi un fel de: 

- Te cere mormântul. 

Nemaifiind nimic de adăugat, cei doi musafiri se ridicară 
şi plecară. 

Generalul Schpritz, deşi avea motive de bucurie pentru 
că 1 se amânase nesperat pensionarea, era, de fapt, foarte 
îngândurat. I se învârteau în cap acele coduri care prea se- 
mănau cu expresiile românilor pe care nici serviciul său 
de decriptare nu reuşise până acum să le dea o semnifica- 
ție: „Şoimul” — şoimul romulan amintit de bătrânii care îi 

aduseseră acea femeie de serviciu, „Ursul” — acel „Moş 
Martin” rostit aparent fără logică tocmai de Codrescu, „Pi- 
sica” — cea de la poarta azilului, dar poate şi cea care se 
auzea torcând în înregistrările din casa ocupată de cei cinci, 
„Flota Stelară” — deasemenea amintită în deviza bătrânilor 
pregătiți de acel Vultur... 

Acum nu putea să înțeleagă dacă erau doar nişte coinci- 
dențe sau avea de-aface cu ceva foarte complicat pus la cale 
de un organism necunoscut, dar într-o anumită privinţă se 
hotărâse pe deplin. Va lua cu el în Mali, chiar Plutonul 23. 
Poate că asta şi i se sugera într-un fel aproape subliminal şi 
simţea că nu trebuie să se împotrivească dacă vrea să i se 
dezlege întreaga şaradă în care, probabil, şi colonelul Po- 
pescu era doar un simplu instrument... 

Simti nevoia să-şi schimbe gândul şi să se destindă pu- 
țin, de aceea îl întrebă pe Codrescu: 

- Ai călărit vreodată o cămilă, locotenente? 

- Daaaa, am lăcărit... ăăă,... călărit. 

- Daaa?!! Adică... ai făcut-o lac de sudoare? Bravo!, în- 
seamnă că ai experiență. Unde-ai călărit? 

- Când eram mic, mi-a cumpărat tata una plină cu paie. 

Generalul îl privi puţin dezamăgit, apoi o luă înainte în- 
trebând mai mult pentru sine: 

- Şi cum ai „lăcărit-o”, măi? Ai făcut pipi pe tine când 
erai pe ea? 


În încercarea sa de a dispărea, Rechinuţu se dăduse mai 
întâi la fund, aşteptând un timp într-o ascunzătoare a sa ca 
să se mai liniştească apele. Apoi îşi comandă un bilet de 
avion pe un nume fals şi pentru o destinaţie care presupunea 


226 


PLUTONUL 23 


schimbarea mai multor aeronave în diverse aeroporturi. Bi- 
neînțeles că într-una dintre escale, urma să o ia într-o altă di- 
recție decât cea înscrisă pe bilet, pentru a i se pierde urma. 

Însă, în drumul spre aerogară se simți filat. Îşi pusese 
oamenii să-i creeze „perdele de fum”, dar se vedea clar că 
cei care îl luaseră în vizor erau profesionişti adevărați. 

Hotărî să meargă, totuşi, la aeroport, acolo să se com- 
porte normal, dar în ultimul moment să nu se urce în avion 
şi să se întoarcă la o nouă ascunzătoare. 

Staționă puţin pe hol şi se uită atent în jur pentru a-şi 
repera mai bine urmăritorii. 

De el se apropie o bătrânică ce părea că doreşte să-i cea- 
ră ajutorul într-o problemă minoră. Dar Rechinuţu nu-şi 
construise faima sa de mare mafiot prin naivitate, aşa că, 
pentru orice eventualitate, simulă o durere intercostală şi 
duse mâna sub haină apucând patul pistolului. 

Dar bătrânica îi şopti cu un glas nevinovat: 

- Nu aveţi nevoie de armă, domnule. Cineva foarte im- 
portant doreşte să vă vadă. Ar fi inutil şi neinspirat să vă 
împotriviți. Mergeţi, vă rog, la intrarea principală a aero- 
portului şi urcaţi-vă în maşina albastră care are lipită pe 
portiera din dreapta-faţă o reclamă la şampon. ŞI liniştiţi-vă 
oamenii! — nu vi se va întâmpla nimic rău. 

Rechinuţu înțelese imediat că nu Poliţia îl caută, ci pro- 
babil cineva care are nevoie de serviciile lui. Se conformă 
cererii şi ajunse într-o zonă liniştită a oraşului. Fu condus 
într-o locuință. Aici merse într-o cameră semiobscură. Luă 
loc într-un fotoliu oferit de o domnişoară foarte sexi care îi 
spuse să aştepte. 

Nu după mult timp se aprinse o lumină în spatele unui 
panou alb care contura pe acesta umbra unui om. Acea si- 
luietă îi vorbi într-un fel distorsionat, dar totuşi inteligibil: 

- Domnule, nu te rețin mult. Am o misiune pentru dum- 
neata. Mi-a plăcut cum ai acţionat zilele trecute şi cred că 
nu mă vei dezamăgi. Pe masă sunt două cutii. Deschide-o 
pe cea din dreapta! Sunt acolo cinci sute de mii bani gheaţă. 
Din acest moment îți aparțin. 

- Cine sunteţi dumneavoastră, domnule?, întrebă Rechi- 
nuţu încercând să afle cum stau lucrurile. 

- Eu sunt Marele Ics. 

- Imposibil!! Marele Ics a fost arestat chiar sub ochii 
mei, deşi nu am avut niciun amestec şi nici nu am putut să 
îl ajut cu ceva. Abia am scăpat eu. 

- Acela era doar un înlocuitor al meu. Am multe aseme- 
nea copii pe întreg mapamondul, prin intermediul cărora îmi 
realizez interesele. Doar nu îţi imaginezi că unul ca mine se 
expune vreodată direct. Chiar şi acum, eu îţi vorbesc din cu 
totul alt loc. 

- Dar nu vă este teamă că cel arestat va fi obligat să di- 
vulge date sensibile despre dumneavoastră? 

- Nu. Avea asupra lui un card de control pe care i l-am 
activat imediat ce a fost prins şi prin care i-am şters me- 
moria pe ultimii cinci ani şi i-am înlocuit-o cu un program 
înregistrat din timp în subconştientul său. Sunt convins că 
acum le povesteşte poliţiştilor cum a cutreierat el zeci de 
insule tropicale în căutarea penelor de colibri. 

- Ce doriţi de la mine, domnule? Este inutil să vă mai 
spun că sunt onorat să vă fiu de folos. 

- Sarcina ta este relativ simplă, dar vreau să faci totul 
cu mare discreţie, în aşa fel încât să pară că nimic nu s-a 
întâmplat. În a doua cutie se află o fotografie a unui ofi- 
ter care, actualmente ocupă funcția de aghiotant al genera- 
lului Schpritz. Vreau să obţii de la el o informaţie secretă 

privitoare la locul unde experți ai NATO urmează să testeze 
un dispozitiv ultramodern care, o dată ajuns în mâinile mele, 
va revoluţiona spionajul politic, economic şi militar inter- 
național. Datele sunt foarte bine păzite şi sunt cunoscute de 
un număr strict limitat de persoane. Însă acest ofiţer, numit 
Codrescu, reprezintă veriga slabă a scutului lor de protecție 
informațională. 

- Şi dacă preferă să moară decât să divulge acea loca- 
ție? 

- Tot în acea cutie se află şi o fiolă cu un ser — creaţie de 
ultimă oră a savanților mei — al super-adevărului. Nimeni, 
dar absolut nimeni de pe planeta asta nu poate păstra un 
secret, dacă i se injectează în corp această substanță. Dar 
să ai grijă! Efectul serului ţine doar cinci minute şi, deci, 
trebuie să te grăbeşti, deoarece o a doua doză nu mai este la 
fel de eficientă în aceeaşi zi. După ce îi administrezi injecția 
intramuscular, îl întrebi doar atât: „Unde pleacă generalul 
Schpritz?”. Răspunsul său mi-l trimiti, scurt, fără alte expli- 
caţii, la adresa de e-mail scrisă pe spatele fotografiei. Dacă 
ai neclarităţi! 

- Domnule Mare Ics, încercă Rechinuţu să-şi ia o măsură 
de prevedere, deoarece ştia că nu este de joacă cu un astfel 
de om, dacă prin absurd ratez misiunea, cum vă returnez 
banii? Unde să vă caut? 

- Dacă ratezi, nu este nevoie să mă cauţi tu. Te vom găsi 
noi... 

Rechinuţu se cutremură, înțelegând sensul de dincolo de 
cuvinte. Nu avea voie să rateze dacă ținea la viaţa lui. Dar 
Marele Ics îl mai calmă puțin cu completarea sa: 

- Stai liniştit, că nu vei fi în prea mare pericol, chiar dacă 
ratezi! Doar voi pune un premiu pe urechile tale. 

Când bucătarul-şef intră în camera de curăţat legumele, 
îi găsi pe toţi militarii Plutonului 23 pregătiți de plecare. Cu 
doar câteva minute în urmă venise sergentul de serviciu al 
eşalonului operativ şi îi anunţase că le-a ordonat domnul 
colonel Popescu să fie adunați pe platou peste un sfert de 
oră. 

Deci, fiind ordin de sus, revolta bucătarului se stinsese 
mult mai repede ca prima dată, mai ales că el spera acum că 
dacă ei vor fi trimişi pe undeva, să fie înlocuţi tot de pluto- 
nul căpitanului Vultur de care fusese foarte mulțumit. Dar 
Platen tot îi zisese în glumă atunci când trecu pe lângă el: 

- Hai, ia-ți polonicul că trebuie să te suim pe fişet! 

- Unde plecaţi iar?, întrebă el. 

De data asta îi răspunse Ştefana: 

- „La Verdum prin foc şi pară/ Până în Flota Stelară”. 

Izbucniră cu toţii în râs. 

În zilele trecute de la încheierea exerciţiului tactic, fusese 
o veselie continuă în Plutonul 23. Cel mai mult le plăceau 
momentele când stăteau toţi la un loc şi povesteau şi răspo- 
vesteau în cele mai mici detalii, toate cele întâmplate cu sau 
fără voia lor. Deşi nu fuseseră declarați oficial câştigători, 
ei ştiau că făcuseră o puternică impresie, chiar stârniseră 
admiraţie la Comandamentul aplicației. Mai mulți ofițeri de 
acolo îi felicitaseră sincer prin intermediul locotenentului 
Suru care, însă, tot mai regreta că nu fuseseră ei primii. 

Văzându-l pe colonel apropiindu-se, ei intrară în forma- 
ție aşteptând în poziția de drepți. Pe drumul de la bucătărie 
până pe platou îşi dăduseră cu părerea în privința scopului 

convocării. Cei mai mulți credeau că vor fi recompensaţi în 
vreun fel, iar alţii sperau că vor primi o nouă misiune. 

Colonelul Popescu trecu repede peste onorul prezentat 
de locotenent şi le spuse: 

- Dintr-o eroare a lui Codrescu aţi intrat până la gât în 
problemele operative ale detaşamentului, iar acum se pare 
că urmează să vă scufundaţi de tot în ele. Nu ştiu mai de- 
loc despre ce este vorba — fiind ceva strict secret la nivel 
NATO, dacă nici mie nu mi se poate comunica — dar dom- 
nul general Schpritz, care crede în continuare că voi sunteţi 
de elită, a cerut să îl însoțiți într-o anumită misiune. S-ar pă- 
rea că este ceva ce se va desfăşura la mare distanță de aici. 
Mi-a ordonat să vă anunţ şi să vă pregătesc pentru un drum 
lung. O să fiu sincer cu voi şi o să vă spun, fără intenția de 
a vă dezamăgi sau a vă diminua meritele, că aş fi preferat 
să meargă în locul vostru plutonul căpitanului Vultur — aş fi 
stat mai liniştit, voi fiind mult prea imprevizibili prin inven- 
tivitatea voastră — dar domnul general vă vrea neapărat pe 
voi. Veţi pleca în câteva zile, dar data exactă se va anunţa în 
ultimul moment, tot din motive de securitate a informații- 
lor. Vă urez succes! Indiferent unde veţi ajunge şi ce veți fi 
puşi să faceți, cred că nu mai este nevoie să vă spun că aveţi 
de apărat onoarea armatei noastre, pe care trebuie să o re- 
prezentaţi cu mare cinste. Dacă aveţi întrebări, de orice fel. 

Colonelul îşi impusese să stabilească o relaţie mai ami- 
cală cu aceşti băieți cărora dorea să le insufle într-un mod 
constructiv dorinţa de reuşită. 

Profitând de atmosfera mai relaxată pe care o permitea 
superiorul, Murdu întrebă: 

- Domnule colonel, dacă vom merge undeva departe, 
vom ajunge acolo cu avionul? 

- Da, mai mult ca sigur. De ce? 

- Păi ce ne facem cu Nită, că el are rău de altitudine şi n-o 
să mai reuşim să-l trezim din somn?! 

Râse şi colonelul care se bucură în sinea sa că cel puţin 
moralul plutonului este foarte bun. Apoi îşi aduse aminte de 
ceva şi le mai spuse: 

- Încă un lucru. Am aflat cu foarte mare greutate de la 
fostul meu aghiotant că ar exista un nume de cod..., ceva 
legat de... „Star Trek” sau ceva de genul ăsta, că nu a putut 
să-mi spună decât pe ocolite. 

Colonelul plecă, dar acest ultim amănunt îi puse pe gânduri 
pe toţi. Locotenentul Suru trase o concluzie îngrijorătoare: 

- Măi, acest „Star Trek” are legătură cu bătrânii, cu azi- 
lul. Domnul general şi-a dat seama ce le-am făcut noi şi nu 
cred că i-a plăcut. Iar acum „ne invită” în misiunea asta ca 
să ne-o plătească. 

- Da” ce le-am făcut?, întrebă Bibo cu un glas nevinovat. 

- l-am răpit, i-am minţit, ne-am folosit de ei, i-am ardeiat... 

- Eeee, sunteți prea prăpăstios, îi răspunse Stătescu. Mai 
mult plutonul 32 le-a făcut asta. Dar dacă domnul general 
ne-o plăteşte, foarte bine, o să-l răsplătim şi noi dublu!! 

Interveni şi Gorean: 

- Să nu ne grăbim cu presupunerile! Cine ştie ce a înțeles 
Codrescu. Nu cred că domnului general îi arde de aşa ceva. 
Poate chiar are nevoie de nişte oameni de încredere şi s-a 
gândit la noi. Ar trebui să îi fim recunoscători, cel puţin până 
la proba contrarie. Mult mai înțelept ar fi să ne mobilizăm şi 
să îi mai arătăm încă o dată de ce suntem noi în stare. 

Ştefana se apropie de el şi îl întrebă zâmbind: 

- Tu chiar poți să spui lucrurile astea despre plutonul 
nostru fără să te pufnească râsul? 

Locotenentul Codrescu primise un SMS prin care era 
anunţat că a câştigat un premiu constând în participarea re- 
munerată la realizarea unui spot publicitar ce promovează 
un sortiment de înghețată. 

Se nimerise să fie chemat chiar în pauza de masă, aşa 
că renunţase la mâncare şi alergase la locul indicat aflat în 
parcul de lângă Comandament. 

Văzu maşina de îngheţată şi merse direct la ea. Deja îl 
aştepta aici un cofetar binevoitor, dar care afişa un zâmbet 
cam rece pe faţă, i se părea lui, care îl invită în maşină: 

- Poftiţi, urcați, vă aşteptam! Veţi apărea în spotul pu- 
blicitar al produsului nostru şi veţi câştiga şi o „bătrână” 
pentru efortul dumneavoastră. Nu trebuie decât să mâncaţi 
o îngheţată şi să spuneți în faţa camerei de luat vederi că vă 
place foarte mult şi că o recomandaţi tuturor. 

Urcaţi în maşină, Rechinuţu, căci el era cofetarul bine- 
voitor, îl invită pe Codrescu să ia loc într-un fotoliu. Trebuia 
să facă totul fără să-i creeze ofițerului prea multe suspiciuni. 
De aceea aranjase ca atunci când acesta se aşează, un medic 
de-al lui, sub pretextul că îi pune perna mai bine, să-i facă 
şi injecția cu acel ser al super-adevărului. Mafiotul chiar era 
curios să vadă cât este de eficient produsul Marelui Ics. 

Când acul îi intră în fund, Codrescu ţipă ca din gură de 
şarpe de-l făcu şi pe şofer să claxoneze incontrolabil. Dar 
interveni repede Rechinuțu distrăgându-i atenția: 

- Vaaaiii, mă scuzaţi! Îmi pare rău. Şi eu m-am înţepat 
o dată în arcul ăsta de la fotoliu. Vă rog să vă calmaţi şi să 
serviţi o înghețată! Dăm drumul şi la înregistrare. Ce părere 
aveți? Vă place? 

Scena chiar era filmată pentru ca mafiotul să aibă o dovadă 
palpabilă în faţa Marelui Ics privind îndeplinirea misiunii. 

Codrescu gustă îngheţata cu aerul binevoitor al celui 
care primeşte bani pentru a face o reclamă cât mai bună. 
Încercă să-şi frâneze un strâmbat, dar nu reuşi, apoi excla- 
mă revoltat: 

- Dar e o mare porcărie! Vă bateţi joc de mine? I-o reco- 
mand lu” tu-fi. 

- ?! Care... tufi?! 

- Lu” fi-tu! 

Rechinuţu îşi frecă palmele de bucurie. Pusese nişte de- 
tergent pe înghețata respectivă şi acum constata cu satis- 
facție că serul îşi face efectul. Trebuia să se grăbească, de 
aceea îi spuse ofițerului: 

- Eu sunt un foarte bun prieten al generalului Schpritz. 
Mi-a spus că va avea acum în curând o misiune nouă şi că 
mă va lua şi pe mine. Dar nu ştiu pentru ce destinație să mă 
pregătesc. Spune-mi, te rog, unde pleacă generalul Schpritz? 

Şi pentru că locotenentul îl privi foarte mirat, Rechinuţu 
insistă ca într-o procedură hipnotică, încercând să îl facă să 
se concentreze strict pe această idee: 

- Unde.. pleacă... generalul... Schpritz? 

Serul avu un efect devastator asupra lui Codrescu, trans- 
formându-i mintea într-o plastilină din care puteai face ori- 
ce. Însă el îşi aduse aminte la timp că nu trebuie să rostească 
sub nicio formă cuvântul „Mali”, acesta făcând parte din- 
tr-un secret ce nu trebuia divulgat. Începu în mintea lui o 
luptă crâncenă între a spune şi a se abține. Dar serul super- 
adevărului era prea puternic pentru mintea plăpândă a lui 
Codrescu. Un val imens de silabe — Ma-li, Ma-li, Ma-li — se 
formă în centrul său nervos al vorbirii şi înaintă irezistibil 
spre limba care dorea disperată să le rostească. 

O nouă întrebare a lui Rechinuțu rupse zăgazul, înfrânse 
şi ultimul strop de voinţă a victimei sale: 

- Unde pleacă generalul Schpritz? 

Un „Mali” cât casa de mare era pe punctul de a ieşi din 
gura lui Codrescu, dar în ultimă instanță mai întâlni o si- 
napsă inversă de-a locotenentului, care înfrânt dar eliberat, 
epuizat dar uşurat, rosti: 

- La Lima. 


Generalul Schpritz avea în faţă rezultatele probei supli- 
mentare a aplicației şi nu îi venea să creadă. Nici celelalte 
plutoane nu trăseseră prost pentru statutul lor de auxiliari, 
dar românii făcuseră adevărate ravagii prin țintele lui. Parcă 
îl şi vedea pe colonelul Popescu râzând hoţeşte ca un ban- 
dit care ştie să cadă mereu în picioare. Nu înţelegea dacă 
oamenii ăia erau chiar atât de bine pregătiți în materie de 
trageri individuale sau fusese un alt vicleşug de-al lor. 

Dar era şi un lucru bun în asta. Dacă auxiliarii români 
erau atât de bine pregătiți, însemna că acel Pluton 23 pe 
care îl alesese pentru misiune, avea să-i uşureze foarte mult 
munca, prin calitățile de excepţie ale oamenilor compo- 
nenți. Asta îl bucura. Era convins că făcuse o alegere bună. 
Nu credea că în compania unor asfel de militari, va avea 
probleme în Mali. 

El nu credea, dar nici nu ştia, de fapt, cu cine are de-a face... 


-sfârşit- 

